
A # 

„îmi place să visez 
că în abisurile oceanice odihnesc, intacte, 
zidul de aur al templului lui Poseidon 

şi meterezul de orichalc 

A.TSerstevens 
Periplul insulelor atlantide 


Faimosul episod al trecerii mării Roşii, care urmează după cele zece plăgi ale Egiptului, 
poate, şi el, să fie interpretat în termeni geologici. Cu ocazia exploziei din Santorin, 
marea s-a retras departe de ţărm timp de aproximativ o jumătate de oră, mai înainte 
de a reveni sub forma unui formidabil val tsunami, înalt de mai multe zeci de metri. 
Un grup de fugari a reuşit să treacă peste un braţ de mare astfel secat; urmăritorii lor 
au pierit poate luaţi de talaz ... (Detaliu dintr-o gravură din secolul al XlX-lea). 

Poseidon 
ne onorează în felul său 


FOTOGRAFIA MIRACULOASĂ - „PAPA FLASH", 
SCUFUNDĂTORII ŞI CEILALŢI - CAII DE MARE - 
UN PLATAN DE DOUĂ ORI MILENAR - ÎNGROPAT 
ÎN MÎL - TOATE ASTEA PENTRU O OALĂ DE NOAPTE! 

Marea Egee pare mai albastră ca de obicei. Calypso este legănată de 
o hulă uşoară. în văzduh, pe deasupra capetelor noastre, zboară 
pescăruşi. Ne scăldăm în lumină. 

Aici, timpul pare să fi rămas pe loc. Am venit să ancorăm în 
legendă. Secolele au schimbat prea puţin aceste insule greceşti, unde 
istoria şi mitologia se confundă. Aceleaşi vînturi care au umflat pîn- 
zele lui Ulise ne mîngîie chipurile. Sînt regele Itacăi şi mă aştept să-l 
văd pe Polifem ieşind din peştera lui, sau pe Nausica şi pe tovarăşele 
ei coborînd la rîu ... Niciodată mai mult ca astăzi n-am încercat 
sentimentul că trăiesc Odiseea în realitate. 

Calypso a făcut popas în apele apărate ale golfuleţului Sfîntul 
Gheorghe între două promontorii stîncoase ale insulei Dia. Această 
insulă stă de strajă în nordul Cretei, în faţa portului Irâklion (vechiul 
Candia). Sîntem în căutarea Atlantidei. 

Puţine mituri exercită o asemenea fascinaţie asupra oamenilor. 
Puţine legende au făcut să se viseze atît. Pentru fiecare dintre noi, 
evocarea acestui continent pierdut este cea a vîrstei de aur, a fericirii, 
a belşugului de bogăţii şi a armoniei dintre popoare. Este poate mai 
cu seamă povestea simbolică şi minunată a originilor tăinuite ale 
înţelepciunii. 

Nu mă gîndisem niciodată că într-o zi mă voi apuca să caut acest 
improbabil univers. Citisem, ca toată lumea, ceea ce se scrisese. Mai 
exact, parcursesem o infimă fracţiune din această literatură, fiindcă 

mai mult de cinci mii de lucrări şi nenumărate articole au fost deja 
consacrate acestui subiect! Visam la marele continent înghiţit de 
mare, la antica metropolă cu cclc trei centuri de ziduri (primul 
acoperit cu aramă, al doilea cu cositor şi ultimul cu „orichalc 1 ce 
strălucea ca văpaia focului". îmi plăcea să mi-i imaginez pe atlanţi, 


avînd o ştiinţă atît de sigură, moravuri atît de rafinate, o civilizaţie 
strălucită. Mă întrebam dacă, dincolo de semnificaţia sa simbolică şi 
ezoterică, mitul putea să se fixeze într-o amintire colectivă despre 
evenimente istorice petrecute cu adevărat. Dar nu-mi trecea prin 
minte să încerc să aduc proba de autenticitate a catastrofei. Lăsam 
altora grija de a încerca să adeverească povestea scufundării con¬ 
tinentului blestemat, aşa cum ne-a transcris-o Platon* 2 în dialogurile 
sale Timeu* şi Critias*. 

Or, astăzi mă aflu antrenat fără să vreau în această aventură. Nu 
am pretenţia să rezolv în cîteva săptămîni o enigmă care e dezbătută 
în zadar de douăzeci şi patru de secole. Dar mă surprind pasionîn- 
du-mă pentru acest subiect mai mult decît am crezut-o la început. Sînt 
vrăjit de legendă. Magia atlanţilor mă învăluie. 


FOTOGRAFIA MIRACULOASĂ 

Totul a început cu o miraculoasă fotografie aeriană ... 

Evident, luasem cunoştinţă de unele din multiplele locuri în care 
„specialiştilor" - de la cei mai avizaţi la cei mai fantezişti - le-a plă¬ 
cut să situeze urmele Atlantidei. Sînt un om al mării şi ar fi fost pa¬ 
radoxal să nu mă interesez de o istorie în care oceanul se presupunea 
că a deţinut un rol major. Cînd eram copil, am vizitat, ca şi alţii, cu 
imaginaţia cetatea dispărută a atlanţilor în compania căpitanului 
Nemo din Douăzeci de mii de leghe sub mări . Acest episod al lui Jules 
Verne a reuşit, mai tîrziu, să-mi atîţe pasiunea pentru explorarea reală 
a universului caracatiţelor şi balenelor. 

Devenit scufundător şi pasager al unor vehicule subacvatice, 
mi-am „aruncat un ochi", bineînţeles, ici şi colo, asupra locurilor unde 
se presupune că s-a scufundat regatul dispărut. Nu m-am aşteptat 
niciodată, cum au făcut-o unii, să descopăr ziduri ciclopice, colonade 
şi temple pe fundurile oceanului din Azore sau de la Bimini: ştiam 


Metal sau aliaj metalic menţionat de mai mulţi autori ai antichităţii. La început 
cuvîntul a desemnat un metal fabulos, foarte preţios, apoi aliaje de tipul bronzului. — 
Nota traci 
2 

Cuvintele urmate de asterisc fac obiectul unor explicaţii ce se găsesc în Glosar. 



prea bine în ce stare se găsesc epave vechi de numai cîtiva zeci de ani. 
Aşa că vestigii de mai multe mii de ani, chiar monumentale ... Totuşi, 
aproape inconştient şi în contradicţie cu înclinaţia mea naturală spre 
raţionalism, căutam. Localizarea poziţiei Atlantidei nu este oare, în 
fond, speranţa secretă a oricărui scufundător din lume, chiar şi a celor 
care susţin sus şi tare, în public, că refuză să creadă în aceste scorneli? 

in ziua în care, pentru prima oară, pe masa careului de pe Calypso , 
am examinat fotografia mărită a unei structuri ciudate în formă de 
deget, ascunsă în adîncitura golfuleţului Sfîntul Gheorghe, din acea 
minusculă insulă Dia care se învecinează cu Creta, nu m-am mai 
îndoit de ceea ce mă va face să întreprind această descoperire anodină 
în aparenţă. Aveam să încerc, pur şi simplu, mobilizînd toate mij¬ 
loacele materiale şi umane de pe Calypso, să verific una din ipotezele 
cele mai bine argumentate care privesc Atlantida: cea care situează 
continentul scufundat în Mediterana.şi nu aşa cum o vrea Platon, în 
ocean, dincolo de „Coloanele lui Hercule“ (actuala noastră strîm- 
toare Gibraltar); cea care asimilează poporul atlanţilor cu minoicii, a 
căror strălucită civilizaţie s-a prăbuşit brutal cu mai puţin de cinci¬ 
sprezece secole înaintea erei noastre; în fine, cea care explică această 
prăbuşire printr-o succesiune de catastrofe geologice, al căror paro¬ 
xism l-a constituit explozia extraordinar de distructivă a vulcanului din 
insula Santorin - moderna Thira. 

_ A 

Toate acestea reprezintă o lungă istorie. In realitate, Calypso n-a 
pornit în mod special spre Grecia pentru a căuta acolo Atlantida. Aşa 
cum se întîmplă adeseori în cursul aventurilor noastre, hazardul a 
făcut după capul lui. 


„PAPA FLASH“, SCUFUNDĂTORII §1 CEILALŢI 

(„Jurnalul de bord“ al lui Calypso) 

„31 octombrie. Monaco. Ridicăm ancora pentru o lungă campanie 
de arheologie submarină în apele greceşti. Această misiune va dura 
mai bine de un an. 

Avem şansa excepţională de a dispune de autorizaţiile necesare 
pentru a vizita mai multe amplasamente de epave antice sau moderne. 
Trebuie să profităm de ele. Persoanele responsabile din domeniul 
arheologiei elenice nu eliberează decît rareori astfel de permise. Le 
înţeleg foarte bine; atîţia escroci, foşti savanţi şi hoţi de amfore s-au 
succedat în aceste ape încărcate de istorie încît este necesar să se 

A 

oprească masacrul prin măsuri de protecţie draconice. In ce ne 

priveşte, vom fi asistaţi în permanentă de specialişti împuterniciţi de 
Consiliul arheologic grec — singurul organism îndrituit să elibereze 
autorizaţii pentru explorări pe teritoriul naţional (inclusiv, bineîn¬ 
ţeles, în domeniul maritim). Nu vom aduce la suprafaţă nici un singur 
fragment dintr-o statuie, nici un singur ciob de amforă, fără per¬ 
misiunea lor expresă. Şi totul va merge la muzeele din Grecia... Colin 
Mounier şi Babette Soria au făcut pregătirile pentru această călătorie 
a noastră. Ei au văzut cu cîtă hotărîre a protestat Consiliul arheologic 
atunci cînd a fost vorba de transformarea golfului Pilos într-un port 
ultramodern. Au insistat asupra geloziei pe care o manifestă grecii 
pentru comorile lor istorice: acest sentiment mi se pare firesc. Chiar 
dacă n-am vorbi de «săpătorii particulari», care nu sînt decît nişte hoţi, 
nu se poate nega că o mare parte din cele mai frumoase obiecte de 
artă elenică se găsesc deja în muzeele din Paris, Londra, New York, 
Berlin şi Leningrad. 

4 noiembrie . Iată-ne ajunşi în Zea, în apropiere de Pireu. Peste 
Pelopones se lasă seara. In ultimele xile am mers de-a lungul coastei 
occidentale a Corsicii şi ne-am urmat drumul prin strîmtoarea 
Bonifacio (după părerea mea, prea multe petroliere trec prin această 
strîmtoare periculoasă: atenţie la mareea neagră!). Ne-am angajat în 
trecătoarea Messina salutînd Calabria, aflată la babord, şi Sicilia, la 
tribord. (Nici Charybda, nici Scylla n-au înghitit-o pe Calypso.) Apoi 
ne-am urmat ruta direct spre golful Corint. Am parcurs canalul cu 
acelaşi nume, ajungînd în golful Saronikos, în fundul căruia se află 
insula Salamina şi portul Pireu — plămînul comercial al metropolei 
Atena. 

Căpitanul nostru este Pierre Mahe, secundul Paul Zuena, 
botmanul Jo(Josue) Segui, matelotul Pierre Bouracoff, mecanicul-şef 
Jean-Marie France. Este aici comandantul Alinat, adjunctul meu la 
Muzeul oceanografie din Monaco — alterego -ul meu. Văd pe punte 
pe inginerul electrician-mecanic-creator-reparator al farfuriei sub¬ 
mersibile «Gaston», cu alte cuvinte pe Jacques Roux, îl zăresc pe Bob 
Braunbeck, pilotul elicopterului, şi pe celebrul «Papa Flash» 

«Papa Flash», alias dr-ul Harold E. Edgerton, a primit această 
poreclă pur şi simplu fiindcă este inventatorul flash-ului electronic. 
Sînt douăzeci de ani de cînd ne însoţeşte în expediţiile noastre ori de 
cîte ori poate. Este un om de ştiinţă de reputaţie mondială, a cărui 
competentă nu este egalată decît de simplitatea lui. Cercetător la 
M.I.T.*, el a pus la punct, printre alte descoperiri, cel mai bun sistem 
de iluminat la mari adîncimi. De asemenea, el a adus primele fotogra¬ 
fii care s-au luat vreodată ale marelui rift* medio-atlantic. însă nu 

acestea sînt cauzele pentru care ne face astăzi cinstea de a fi la bord: 
mintea sa fecundă a creat un aparat de detecţie submarină ultraper- 
fectionat. Este vorba de un aparat de sondare cu baleiaj lateral care 
ne va face cele mai mari servicii în campania noastră arheologică. 
Acest aparat sonar* se compune dintr-un corp principal alungit 
(botezat «peştele»), remorcat de Calypso şi tras cu un troliu electric. 

El trimite informaţii unui înregistrator situat la bordul navei: nu 
numai că determină încontinuu adîncimea apei sub navă, dar redă de 
asemenea cele mai mici variaţii de relief ale fundului, pe o lărgime de 
aproximativ 250 m de o parte şi de alta a chilei. Cea mai mică 
neregularitate a planşeului marin este astfel pusă în evidentă. Nici o 
epavă de oarecare importantă nu scapă acestui eficient «spion». 

Alături de «Papa Flash», observ acum pe puntea lui Calypso pe 
Parvis Babai, inginer electronist de întreţinere, însărcinat în mod 
special cu întreţinerea aparatelor de sondare. Puţin mai încolo disting 
grupul scufundătorilor: Albert Falco, Raymond Coli, Bernard 
Delemotte, Patrick Delemotte, Ivan Giacoletto şi Henri Garcia. 
Urmează sunetiştii: ei sînt Jean Hamon şi Yves Zlotnicka. Şi iată-i pe 
cineaştii Colin Mounier, Henri Alliet şi Jean-Jerome Carcopino. 
(Jean-Paul Cornu, reţinut de turnarea unui alt film, nu va participa 
decît la sfîrşitul misiunii noastre.) îl aşteptăm de asemenea pe dr-ul 
Kharalambos Kritzas, arheolog grec, care, împreună cu asistenţii săi, 
va supraveghea operaţiunile de explorare pe care le vom întreprinde 
o bună parte din voiajul nostru. 

Toată lumea e gata. Vom efectua mai întîi cîteva ieşiri de probă, 
în scopul testării in situ a noului nostru material 44 . 

CAII DE MARE 

Am mai spus-o: venind în Grecia nu mi-am întocmit un plan de lucru 
riguros. Am cîteva „idei care îmi umblă prin minte 44 . Visez, evident, 
la mari descoperiri: dar omul propune şi hazardul dispune. Bogăţia 
apelor elenice în epave de toate felurile nu trebuie să ne facă să uităm 
dificultăţile care există în operaţiunile de localizare a oricărui ampla¬ 
sament antic. Locurile uşor accesibile sînt jefuite sau epuizate de mult. 
Tradiţia scufundărilor submarine în aceste locuri nu datează de ieri: 
regele Persiei, Xerxe, îşi trimitea oamenii să recupereze de sub apă 
pintenii de bronz ai navelor de război scufundate; iar Alexandru cel 
Mare cobora el însuşi sub suprafaţa apei, într-un fel de clopot de 
scufundare primitiv botezat colympha ... Cu cît sînt mai convins că 

rămîn multe de descoperit sub valurile coastei Peloponesului, Salo¬ 
nicului, Cicladelor sau Cretei, cu atît sînt mai încredinţat că cerce¬ 
tările noastre trebuie să dea prioritate amplasamentelor dificile, 
bătute de furtuni, foarte adînci, foarte abrupte, într-un cuvînt prea 
ostile pentru scufundătorii amatori, mai puţin bine echipaţi şi mai 
puţin bine antrenaţi decît noi. 

Efectuăm primele noastre ieşiri de probă chiar în largul Zeei; apoi 
trecem prin apropierea insuliţei Patroclu; după aceea, testîndu-ne 
mereu materialul, dublăm capul Sunion şi avansăm spre est pînă la 
insula Kea, înainte de a ne întoarce în Zea. Totul merge bine. Sondorul 
lateral al lui „Papa Flash“ funcţionează: el ne-a permis să reperăm o 

epavă la adîncime foarte mare, la 120 m de fund. Punem la punct 
tehnici de navigaţie (zigzaguri, treceri succesive peste locuri unde am 

obţinut ecouri sonar etc.) graţie cărora localizăm cu o precizie din ce 
în ce mai satisfăcătoare obiectele submarine „anormale". Albert 
Falco, care a preluat conducerea operaţiunilor, multiplică „cazurile 
semnificative". Vrea ca toţi oamenii noştri să fie „în plină formă", cum 
se spune în jargon sportiv. Pentru moment marea e frumoasă. Dar eu 
ştiu că în Grecia, iarna, ea poate deveni detestabilă — furioasă şi 
înşelătoare. Mă bucur văzînd aceste repetiţii care ne sudează echipa. 
Farfuria submersibilă este gata şi scufundătorii nu aşteaptă decît să 
se transforme în mari peşti negri, cu un vizor de sticlă pe faţă şi cîte o 
bandă galbenă pe lături. Dr-ul Kritzas şi asistenţii lui au venit să ni se 
alăture. 

La 15 noiembrie, intrăm cu Catypso în golful Petalion, apoi în 
golful Ewaikos-meridional. Avem la babord pămîntul Aticei şi la 
tribord marea insulă Eubeea. Trecînd pe sub podul din Khalkis, 
străbatem partea cea mai îngustă a canalului care separă golful Ev- 
vaikos de sud de omologul său septentrional. Dublăm capul occiden¬ 
tal al Eubeii. O ceată de delfini se îndreaptă spre est: le „călcăm pe 
urme" în direcţia capului Stavros şi a golfului Voios (sau golful 
Pagasitikos). Destinaţia noastră este promontoriul Artemision (sau 
Artemisium), la nord de insula Eubeea. Vom merge să facem o 
recunoaştere chiar de-a doua zi. Pentru această seară, vom arunca 
ancora în apropiere de micul port Trikeri, care veghează intrarea în 
golful Voios. 

N-am condus-o din întîmplare pe Calypso pe aceste meleaguri cu 
reputaţie sinistră, unde vîntul de nord suflă adesea furtunos şi unde 
un joc de curenţi înşelători fac navigaţia dificilă. Am făcut-o pentru 
că la capul Artemision (aproape de care, în anul 480 î.e.n., grecii au 
dat o luptă navală cu rezultate incerte împotriva perşilor) s-a desco- 

perit, într-o epavă, una din cele mai frumoase sculpturi din toată 
antichitatea elenică. Este un zeu de bronz, despre care unii afirmă că 
este Zeus, alţii (fără îndoială mai aproape de adevăr) că este Posei- 
don. Statuia e puţin mai mare decît un ora. Părul şi barba sînt ondulate 
cu graţie şi nobleţe, sprîncenele, ochii şi buzele trebuie să fi fost la 
origine încrustate cu metale (preţioase?) diferite. Acest remarcabil 
exemplu al debuturilor artei clasice greceşti este anterior anului 450 
înaintea erei noastre. 

Dacă este vorba de Poseidon, sculptorul grec nu a uitat în mod 
cert tridentul, atribut simbolic principal al zeului mărilor; or, statuia, 
aşa cum a fost ridicată de pe fundul apei, nu avea trident. Regăsirea 
acestui accesoriu ar fi o şansă pentru întreaga noastră echipă ca şi 
pentru dr-ul Kritzas, arheologul care fusese ataşat expediţiei noastre. 
Ba mai mult: zeul a fost în mod cert reprezentat în picioare în carul 
său, tras de caii de mare. Numeroşi specialişti înclină spre această 
ipoteză a atelajului. De fapt, în momentul explorărilor care au permis 
recuperarea efigiei, pescari aflaţi nu departe de locul acela au ridicat 
în năvodul lor două fragmente de cai. Ce descoperire senzaţională ar 
fi dacă am localiza fie şi o mică parte care lipseşte din acest puzzle ... 

UN PLATAN DE DOUĂ ORI MILENAR 

Zori întunecoase şi murdare se ivesc deasupra portului Trikeri. în 
depărtare,spre Eubeea, marea face valuri înspumate. Sîntem departe 
de cerul de azur şi de soarele de carte poştală ilustrată ale Greciei. 
Tot acest ţinut este reputat, încă din antichitate, pentru proasta sa 
dispoziţie meteorologică. Astăzi ne-a venit şi nouă rîndul să-i îndurăm 
toanele. 

Atunci cînd vrei să găseşti o epavă se pun mai multe probleme. 
Mai întîi trebuie să dispui de surse istorice: dar acestea rămîn în 
majoritate imprecise şi nu permit altceva decît circumscrierea aproxi¬ 
mativă a zonei de lucru. Dacă, aşa cum este cazul la capul Artemision, 
au fost deja întreprinse cercetări, poţi spera să meargă mai repede. 
Cel puţin aşa credeam eu. Mă înşelam. 

Epava de la Artemision a fost localizată nu pe un pergament vechi 
de vreun şoarece de bibliotecă, aşa cum se întîmplă adeseori, ci pur 
şi simplu de pescuitori de bureţi. în 1900, coborîţi la 80 m adîncime, 
în condiţii de apnee*, aceştia au dat peste un mare lot de statui de 
marmură. Autorităţile greceşti au prins de veste despre această des¬ 
coperire şi au organizat în anul următor o expediţie pentru recupera- 

rea comorii. Un remorcher maritim a fost afretat în mod specia! 
pentru această misiune. S-au folosit tehnici de explorare din păcate 
foarte rudimentare: scafandri grei treceau odgoane în jurul părţilor 
vizibile ale statuilor, iar un troliu le trăgea spre suprafaţă. Inutil să 
spunem că, folosind metode atît de brutale, pagubele au fost conside¬ 
rabile. S-a reuşit ridicarea cîtorva marmure intacte, care au fost 
expuse la muzeul din Atena, şi s-a scos din apă o cantitate oarecare 
de fragmente deteriorate, care au fost închise în depozite interzise 
publicului. în timpul întregii operaţiuni, gărzi înarmate au vegheat ca 
nimeni să nu se apropie de piesele artistice astfel recuperate. 

Expediţia din 1901 a fost presărată cu numeroase incidente. Con¬ 
diţiile meteorologice, deosebit de nefavorabile, nu au permis să se 
lucreze efectiv decît douăzeci de zile, cu toate că vasul a rămas pe loc 
timp de aproape un an. O tragedie a grăbit abandonarea cercetărilor: 
un scafandru a murit într-un accident de decompresiune. La acea 
epocă nu exista nici una din acele tabele de scufundare de care ne 
servim astăzi şi care indică durata palierelor ce trebuie respectate la 
diferite „etaje" subacvatice, în funcţie de profunzimea maximă atinsă 
şi de timpul de imersiune. Fiecare om cobora şi urca „la noroc", şi 
drama era adeseori prezentă la întîlnire. 

Abia în 1925 a fost descoperit Poseidon-ul de bronz ca şi cele două 
fragmente de cai şi un braţ rupt. Această a doua campanie de ex¬ 
plorări submarine la capul Artemision a avut ca protagonist un foarte 
tînăr arheolog pe nume Nikolaos Platon. Cincizeci de ani mai tîrziu, 
am avut ocazia să-l cunosc. Este, probabil, împreună cu soţia sa, cel 
mai mare specialist în arheologia greacă în general şi cretană în 
special. 

Platon, cînd ajunge la bord, nu-şi mai aduce aminte locul precis 
unde a fost descoperită epava. îşi aminteşte numai că în timpul acela, 
în marea sa naivitate relativă Ia problemele mării, îi întreba fără 
încetare pe scufundători „cum este orientată nava". îşi închipuia că o 
putea despotmoli aproape intactă, după ce ar fi eliberat-o pur şi 
simplu de mîlul sedimentat. Scafandrii nu înţelegeau întrebările sale 
— şi pe bună dreptate. In fundul apei ei nu vedeau, în mod cert, decît 
o masă mîloasă indistinctă, în care căutau vestigii înfigînd pari lungi. 
Desprindeau cu mîna obiectele dure de care se ciocnea din cînd în 
cînd vîrful prăjinii... Aşa l-au găsit pe Poseidon. 

In arheologia submarină problema memorării locurilor este esen¬ 
ţială. Epava de la Artemision, cercetată cu aproape jumătate de secol 
înainte de venirea lui Catypso , paie astăzi să nu fi existat niciodată. 
Amplasamentul său nu a fost notat pe nîc o hartă marină, iar supra- 

vieţuitorii operaţiunii din 1925 nu-şi amintesc locul. Chiar un arheolog 
care a participat personal la lucrări nu reuşeşte să ne lămurească ... 

Pe cînd pregăteam călătoria noastră, Colin Mounier şi Babette 
Soria, ajutaţi de dr-ul Kritzas, au reuşit să dibuie, în satul Trikeri, un 
pescar care declara că îşi aminteşte perfect episodul. Omul avea 
atunci şaisprezece ani, iar tatăl lui lucrase la epavă. 

Acest pescar, pentru a repera locul obiectivului arheologic, a ales 
două repere: pe de o parte, o mică limbă de pămînt cu o formă 
caracteristică; pe de alta, un platan celebru în toată regiunea şi cel 
puţin de două ori milenar, fiindcă era menţionat încă în texte ante¬ 
rioare erei creştine. Această poveste m-a încîntat: nu e oare minunat 
că un produs vegetal poate astfel să „observe" două mii de ani de 
istorie, în fiecare toamnă, cînd îi cad frunzele, şi în fiecare primăvară, 
cînd se umple de muguri proaspeţi? 


ÎNGROPAT ÎN MÎL 

Ne-am fixat o întîlnire cu omul nostru. Albert Falco se duce cu o 
şalupă în căutarea lui pînă în portul Trikeri. îl primim ca pe un şef de 
stat, mai întîi pe puntea şi apoi în careul lui Calypso, unde dr-ul Kritzas 
şi radiofonistul nostru fac, plini de amabilitate, oficiul de interpreţi. 

A 

Marea este agitată. Valuri scurte se sparg de coca navei. In timp ce 
navigăm spre est-sud-est şi norii se îngrămădesc, pescarul observă 
ţărmul meridional al canalului Trikeri. 

Reuşeşte fără prea mare greutate să identifice micul cap din care 
îşi făcuse primul reper. Cît despre platan^nu mai există nici urmă. Vom 
afla mai tîrziu că arborele, ucis de ger în cursul asprei ierni din 1956, 
a fost doborît. Aşa a sfîrşit acest copac bimilenar: ca falnicul stejar al 
lui Brassens, în foc! 

Asta nu ne aranjează deloc. Lipsit de al doilea reper al său, 
pescarul ezită. Este aici? Sau mai degrabă acolo? Sau cu 100 m mai 
spre est? Sau cu 50 m mai spre sud? Cu timpul rău care se pregăteşte 
şi cu adîncimea care trebuie atinsă (50 pînă la 80 metri: oamenii de 
pe Calypso vor trebui să plonjeze de fiecare dată „pînă la saturaţie", 
ceea ce face necesare interminabile paliere de decompresiune), nu ne 
puteam permite „multe lovituri alături de tintă". 

în cele din urmă, pescarul se hotărăşte: indică un punct precis de 
pe mare. Albert Falco îl duce acolo cu şalupa ca să lase la apă o baliză. 
Ivan Giacoletto şi Raymond Coli, în costum de scufundător, îi înso¬ 
ţesc. Ei dispar curînd în valuri. Cînd urcă din nou, constatăm că nu au 

găsit decît... o bucată dintr-un tub de cauciuc! Deocamdată „sîntem 
destul de departe de statuia antică“, glumeşte cineva în spatele meu. 

Albert Falco nu se descurajează: cere farfuria submersibilă în care 
se suie împreună cu dr-ul Kritzas. Pentru cel din urmă este botezul 
adîncurilor: ne va spune, la întoarcerea pe puntea lui Calypso , cît de 
impresionat a fost de experienţă şi de posibilităţile pe care submer¬ 
sibilul nostru de buzunar le oferă arheologiei submarine. 

Farfuria submersibilă este scufundată. „Gaston“ Jacques Roux 
controlează scufundarea cu ajutorul hidrofonului. Pentru noi, începe 
suspense-ul. Cînd sfera turtită de metal galben iese din apă într-un 
vîrtej de spumă, aşteptăm cu nerăbdare raportul şefului scufundători¬ 
lor şi al arheologului. Negativ. Vizibilitatea, redusă la cîţiva metri, nu 
permite să se distingă pe fundul apei nimic de doamne-ajută- 

In timpul acestui episod „Papa Flash“ ţine neîntrerupt în funcţiune 
sonarul lateral. Nici el nu recoltează nimic în plus. Totuşi acolo unde 
i se pare că obţine ecouri încurajatoare, Paul Zuena şi Jo Sequi, în 
partea din faţă a vasului, lasă la apă balize. Nu trebuie să alergi după 
mai mulţi iepuri deodată. Rezultatul tuturor acestor tentative dezor¬ 
donate este că ne-am agăţat elicele — cele ale lui Calypso şi cea a 
şalupei — în propriile noastre balize şi că Henri Garda trebuie să 
plonjeze ca să ne degajeze. 


(„Jurnalul de bord“ al lui Calypso) 

„18 noiembrie. Dimineaţa. O nouă plecare a şalupei la Trikeri. 
Toată lumea din acest mic port ştie acum ce căutăm. Ni se transmite 
că un brutar din tîrg a asistat şi el în 1925 la recuperarea lui Poseidon 
şi că îşi aduce aminte de locul naufragiului. Albert Falco şi J. S6qui îl 
aduc la bordul lui Calypso . Dr-ul Kritzas este din nou pe post de 
interpret. 

Omul ne povesteşte, cu noi detalii, desfăşurarea operaţiunilor. Ne 
descrie cum lucrau scafandrii la fund, plantînd la fiecare pas cîte un 
par lung în substratul de mîl. Ne explică cum, în felul acesta, au reuşit 
să delimiteze contururile statuii. Poseidon era culcat —, dar povesti¬ 
torul nostru nu mai ştie dacă pe o parte, pe burtă sau pe spate. De un 
lucru e sigur şi anume că, după ce l-au eliberat din carcera sa de mîl, 
scufundătorii 1-aU ridicat în picioare şi l-au legat de cablurile unui 
palan. Era noaptea tîrziu cînd vasul de recuperare s-a pus în mişcare 
cu preţioasa sa încărcătură la capătul unui odgon. Capodopera antică 
a fost lăsată sub doi metri de apă pînă a doua zi dimineaţa: dar în zori 
ea dispăruse! Intervenţie a poliţiei, mobilizare a carabinierilor: enig¬ 
ma n-a fost dezlegată nici pînă în ziua de astăzi. Adevărul este că, în 
cele din urmă, Poseidon a reapărut la fel de misterios cum dispăruse... 


Brutarul, după ce-şi termină povestirea, ne indică locul care, după 
el, a fost cel al scufundărilor din 1925. Am lăsat la apă o baliză. 
Oamenii de pe Calypso îşi îmbracă echipamentul lor subacvatic şi 
dispar în valuri. Ca în ajun, se întorc dezamăgiţi. 

După masă aflăm că al treilea personaj capabil să ne ajute doreşte 
să ne întîlnească. Bob Braumbeck, pilotul elicopterului nostru, ni-1 
aduce. II primim în sala de radio, unde «Papa Flash» nu încetează să 
caute ecouri favorabile. Omul care stă acum în fata noastră a fost şi 
mai aproape încă decît cei doi dinainte de Poseidon-ul din bronz. Era 
el însuşi scafandru. A avut, ca să spunem aşa, statuia la capătul parului 


sau... 


In timp ce ne povesteşte istoria sa, vîntul se înteţeşte îngrijorător. 
Atinge curînd 50 de noduri. In aceste condiţii nu putem decît să ne 
întoarcem ca să ancorăm la adăpostul portului Trikeri. Vom plonja 
mîine — dacă puternicul Eol va consimţi la aceasta — în locul pe care 
ni-1 va indica bătrînul scafandru". 


TOATE ASTEA PENTRU O OALĂ DE NOAPTE! 

(„Jurnalul de bord" al lui Calypso) 

„ 19 noiembrie. în această dimineaţă soarele străluceşte. Calypso a 
pornit din nou la drum. Nu-i trebuie prea mult timp ca să atingă zona 
unde se presupune că este epava. 

Bătrînul scufundător ne călăuzeşte. Nu-şi aduce aminte decît de 
un singur aliniament şi de adîncimea (23 braţe 1 ) la care se găsea 
statuia. Paul Zu6na pregăteşte o sondă de această lungime, pe care o 
ia cu el în şalupă, în care se mai instalează Albert Falco şi scafandrul. 
Ei lasă la apă mai multe balize în locul pe care acesta îl indică. 

Un al doilea drum al şalupei este apoi organizat cu Albert Falco, 
«Papa Flash» şi sondorul său lateral. Bebert şi dr-ul Edgerton mi se 
par foarte optimişti sub soarele care străluceşte din nou. Ei cîntă cît 
îi tine gura arii din Carmen . Scufundătorii de pe Calypso se pregătesc. 
Ivan Giacoletto şi Raymond Coli dispar sub apă: degeaba; vizibilitatea 
nu e mai bună decît cea de ieri. Albert Falco şi Henri Garcia plonjează 
la rîndul lor: fără mai mult succes. Seara, chiar în momentul în care 
soarele asfinţeşte după munţi, lăsăm la apă farfuria submersibilă în 
care iau loc Albert Falco şi dr-ul Kritzas. Un nou eşec. Reîntoarcere 
la Trikeri. 


Un braţ este egal cu 1,83 m — Nota tracL 

c 2 In căutarea At lanţ idei 


20 noiembrie . Trebuie să procedăm cu mai multă metodă. Sînt 
înclinat să-i acord încredere bătrînului scafandru, dar precizia indi¬ 
caţiilor lui lasă de dorit. Vom desena, cu ajutorul unor balize cu cîte 
un steguleţ deasupra (care să le facă foarte vizibile), un dreptunghi 
de explorare pe mare. Vom lăsa la apă cîte una din 10 în 10 metri. 

Unul după altul, scufundătorii de pe Calypso vor coborî la fund. 
Legaţi de şalupă cu un cablu, ei se vor lăsa remorcaţi de ambarcaţie, 
cu viteză mică. Astfel vor putea, economisindu-şi forţele în această 
apă rece, să viziteze porţiuni de fund mai vaste decît dacă ar înota 
liber. Vor rămîne sub apă cîte un sfert de oră fiecare. De îndată ce 
vor ieşi, un zodiac 1 îi va readuce pe Calypso , ca să se odihnească şi să 
se încălzească. 

Aşa şi procedăm. Oamenii dispar unul după altul sub apă şi 
sondează în patrulaterul balizat. Nici unul dintre ei nu localizează 
epava. începem să ne pierdem speranţa. După-amiază îl conduc chiar 
eu pe «Papa Flash» deasupra unei zone vecine, ca să procedeze la noi 
sondaje. Timpul, bineînţeles, se strică şi trebuie să lăsăm pe mîine 
ceea ce avusesem intenţia să facem astăzi. 

21 noiembrie. în zorii zilei, «Papa Flash» şi Albert Falco au obţinut, 
în sfîrşit, cu sonarul lateral, ecouri promiţătoare — la mică distanţă 
de locul pe care îl explorasem ieri. 

Albert Falco, Raymond Coli, Henri Garcia şi Ivan Giacoletto îşi 
pun costumul de scufundători şi se înarmează, ca predecesorii lor în 
1925, cu lungi prăjini cu care literalmente vor «pipăi» fundul prin 
stratul de mîl. Traşi de şalupă, ei îşi vor înfige harpoanele la intervale 
regulate. în felul acesta poate vor găsi cîte ceva ... 

Henri L»aruu plonjează prunul şi se întoarce pe Calypso . Pare 
foarte excitat, dar dîrdîie în aşa hal îneît mult timp nu este în stare să 
articuleze o vorbă. Raymond Coli şi Albert Falco se întorc, la rîndul 
lor, tot atît de rebegiţi. Apoi ajunge Ivan Giacoletto: el schimbă cîteva 
fraze în italiană cu bătrînul scafandru grec, care, cu multă afecţiune, 
îi ia mîinile ca să i le încălzească. 

în sfîrşit, Henri Garcia este în stare să povestească. Dacă ceilalţi 
trei nu au simţit nimic sub prăjinile lor, el a detectat ceva. întflnind o 
rezistenţă, a curăţat mîlul din jurul obiectului dur pe care 3 localizase. 
Şi a văzut apărînd ... o oală de noapte! «Dar atenţie, ţine el să 

precizeze: nu o oală de noapte ca oricare alta: un recipient de cupru! 
In rest, obiectul era atît de atacat de apa de mare îneît avea înfăţişarea 
unei dantele de metal. Bineînţeles că nu l-am mai atins, de frică să nu 
se distrugă complet în mîna rrn-.i- 


Barcă de cauciuc putfnd fi echipată cu un motor exterior. — Nota trad. 




Am decis să cobor eu însumi în farfuria submersibilă, împreună 
cu Albert Falco, pentru a observa vasul de cupru pe care Henri Garcia 

l-a «inventat» (fiindcă acesta este cuvîntul potrivit). Pe măsură ce 
coborîm spre locul acela, ne dăm seama că am redescoperit pur şi 
simplu epava de la Artemision. Dar în ce stare! N-a mai rămas din ea 
decît o vagă formă ovală, aproape imaterială — sînt înclinat să spun: 
cel mult o umbră. Nu de aici vom scoate la iveală caii lui Poseidon şi 
nici măcar tridentul lui. Presupunînd că au existat, ele nu mai sînt 
acum, în mod sigur, decît amintiri. Strîmtoarea de la Trikeri, măturată 
de curenţi, frămîntată de o mare mereu nepotolită, nu conservă 
epavele. Cea de la Artemision a rămas intactă timp de douăzeci şi 
cinci de secole numai printr-un concurs excepţional de împrejurări. 
Dar cele două serii de lucrări de explorare din 1901 şi 1925 au sfărîmat 
coconul de mîl întărit care o proteja. La ora actuală nu a mai rămas 
din ea aproape nimic. Mediterana a înghiţit totul. 

Omul este în mare parte răspunzător de această nimicire. Nu 
numai că a explorat fără precauvie, dar a mai adus şi distrugeri în zonă. 
In cursul celui de-al doilea război mondial, germanii au instalat aici 
un sistem de cabluri şi de plase submarine menite să împiedice navele 
aliate să treacă. Şi au minat strîmtoarea... De exemplu, un remorcher 
a explodat foarte aproape de amplasamentul epavei antice: noi i-am 
văzut resturile din farfuria submersibilă, la numai 50 de metri de vasul 
de cupru al lui Henri Garcia. Este inutil să insist asupra efectelor unei 


deflagraţii atît de apropiate de acel loc... 

Această istorie a minelor mă preocupă teribil de cîtva timp. Astăzi, 
în faţa sfărîmăturilor remorcherului, m-a îngrozit pur şi simplu. Şi 
dacă a mai rămas în mîl, neexplodată, vreuna din aceste maşini ale 
morţii? Şi dacă farfuria sau unul din scufundători s-ar ciocni de ea? 

întors la bordul lui Calypso , adun toată lumea şi decidem, de 
comun acord, să abandonăm cercetările. Ele nu au fost inutile: în 
arheologie, ca în orice ştiinţă, este un lucru fundamental să defineşti 
ceea ce nu este posibil. 

Obţinem de la autorităţile greceşti autorizaţia să repescuim vasul 
de cupru — ceea ce întreprindem cu mare lux de precauţii. Scufundă¬ 
torii noştri, în cursul acestei munci, au şansa să mai descopere în mîl 
două fragmente de vase străvechi, pe care le aduc la suprafaţă. Toate 
aceste piese sînt remise pe loc dr-ului Kritzas. 

Cît despre noi, ne reluăm drumul spre Pireu şi Zea, în lungul 
insulei Eubeea. O rază de soare salutase reapariţia în atmosferă, după 

două mii cinci sute de ani, a vasului de cupru. Acum, cînd părăsim 
Artemision, condiţiile meteorologice devin însă infernale. Scutu- 
rînd-o pe Calypso ca pe un dop, Poseidon ne onorează în felul său“. 

Fragilitatea memoriei omeneşti 


CARTOGRAFIE FOTOGRAFICĂ - HELIKI, ORAŞ SCU¬ 
FUNDAT - BRONZUL ŞI OBSIDIANUL - ÎMBARCARE 
PENTRU ANTICITERA - O ÎNCĂRCĂTURĂ DE STATUI 
ŞI DE AMFORE - AMINTIRI, AMINTIRI ... - CETATEA 
LEGENDARĂ A REGELUI MINOS 

1 

Nestor, fiul lui Neleus , regele Pilosului, era cel mai vîrstnic dintre 
prinţii care au luat parte la asediul Troiei. Era, de asemeni, cel mai 
înţelept şi cuvîntul său în faţa sfatului căpeteniilor aheene era ascultat. 

Sîntem la Pilos — oraşul lui Nestor. Originile acestei cetăţi se pierd 
în negura vremurilor. Probabil că a fost o colonie minoică* impor¬ 
tantă. în orice caz, era înfloritoare încă din timpul civilizaţiei mice- 
niene — cea care a trăit războiul Troiei. în măsura în care războiul 
Troiei a avut loc, cel puţin aşa cum îl povesteşte Homer. Dar Homer, 
ei oare a existat? ... 

La început nu plănuisem să vizitez golful vast şi sigur în fundul 
căruia se adăposteşte acest port la fel de vechi precum Grecia. Numai 
la cererea arheologilor eleni m-am decis să vin cu Calypso aici. Vasul 
nostru, părăsind Zea, a străbătut canalul Corint în sensul est-vest. 
Ieşind din golful cu ţărmuri abrupte care separă Atica de Pelopones, 
s-a îndreptat spre sud, în lungul coastei occidentale a acestei celebre 
peninsule în formă de mînă. Am lăsat insula Zante la tribord, apoi am 
traversat golful Kiparissiacos şi ne-am atins ţinta, aproape de extremi¬ 
tatea „degetului 4 * celui mai occidental al Peloponesului. 

Golful Pilos este o carte deschisă în care se înscriu mai bine de trei 
mii cinci sute de ani de istorie. Singura problemă este că mesajul nu 


1 Neleus - frul Iui Poseidon şi al Iui Tyro,— Nota tradL 

e redactat în „clar“ — fără să mai socotim că anumite pagini au fost 
deteriorate de afronturile timpului... Arheologii greci nu se aşteaptă 
ca noi să descifrăm fie şi un singur capitol: oricîte zile ar mai avea 
scufundătorii de pe Calypso >nu le-ar ajunge pentru asta. Ei vor ca, 
folosind în special sonarul nostru lateral, să întocmim o hartă a 
principalelor epave care zac în aceste ape. Guvernul Atenei nu a 
renunţat la ideea de a transforma golful în port industrial modern. 
Pentru a împiedica devastarea, sau cel puţin a o limita, trebuie să se 
ştie exact despre ce este vorba. 

De altfel, cu cît reflectez mai mult asupra acestei probleme, cu atît 
mai puţin ilogică mi se pare alegerea armatorilor actualelor cargouri 
şi tancuri petroliere. Pilosul a văzut defilînd nave de comerţ minoice, 
miceniene, ale Greciei clasice, romane, bizantine, veneţiene, tur¬ 
ceşti ... şi (să nu uit) ale Greciei moderne. Nu văd de ce acest proces 
s-ar opri. Un bun loc de ancorare (confortabil şi bine situat geografic) 
rămîne oricînd un bun loc de ancorare ... Cînd eşti marinar, asta se 
simte din primul moment. 

în timp ce etrava lui Calypso despică apele golfului, nu mi se pare 
absurd să spun că mă găsesc aproape în aceeaşi dispoziţie sufletească 
în care se găsea Nestor la întoarcerea în patrie, după zece ani de 
războaie povestite în Iliada. 

CARTOGRAFIE FOTOGRAFICĂ 

Golful Pilos se deschide spre vest, dar este protejat de vînturi de o 
insulă alungită botezată Sfaktinias, care barează ieşirea pe o mare 
porţiune. Oraşul se înalţă la sudul acestui sistem, în timp ce la nord 
se întinde o lagună incertă, făcînd faţă unei insuliţe în apropierea 
căreia se aliniază ... mai multe petroliere dezafectate. 

Misiunea noastră este simplă, cel puţin în principiu. Sute de epave 
(din care adeseori n-a mai rămas mare lucru) zac pe fundalul acestor 
ape. Noi trebuie să le localizăm. Vom trasa linii, în mod sistematic, 
pornind de la intrarea golfului şi mergînd pînă la fund. Vom pune în 
funcţiune toate tehnicile de detecţie de care dispunem — inclusiv, 
bineînţeles, sonarul nostru lateral. De fiecare dată cînd vom întîlni un 
ecou favorabil, vom trimite scufundători sub apă pentru a recunoaşte 
şi fotografia locul. Ansamblul acestor clişee ne va permite să întoc¬ 
mim, potrivit dorinţei arheologilor greci, o hartă a epavelor din golf. 
în ce ne priveşte, nu vom avea nici timpul, nici autorizaţia să explorăm 
eventualele noastre descoperiri. Este frustrant pentru scufundători ca 
şi pentru mine, dar asta este. Trebuie, din cînd în cînd, să ştii să te 

limitezi ia roluri modeste, ca cel de a pregăti terenul pentru o cerce¬ 
tare care va fi făcută după aceea de alţii. 

în rest, munca noastră nu încetează să fie captivantă. Noi ştim că 
sub chila lui Calypso , printre atîtea alte vestigii de nave, zac trireme 
despre care vorbeşte Tucidide* în celebra sa carte Istoria războiului 
peloponesiac. Ştim de asemenea că, undeva sub vasul nostru, se află 
epavele navelor care au pierit în timpul marii bătălii de la Navarino. 

Navarino a fost noul nume al Pilosului din timpul Evului mediu şi 
pînă într-o epocă recentă. în cursul luptei navale care s-a desfăşurat 
aici în 1827, flotele aliate ale Franţei, Angliei şi Rusiei le-au bătut pe 
cele ale Turciei şi Egiptului. Acest eveniment a stat la originea 
independenţei Greciei. 

Din punct de vedere arheologic, Navarino a fost, indirect, o catas- 
trofă. Intr-adevăr, în 1926 o societate engleză, Navarin Salvage Ltd., a 
fost autorizată să exploreze golful. Ea şi-a propus să recupereze aurul 
şi valorile de pe cele aproape patruzeci de nave scufundate cu un secol 
înainte. Societatea s-a apucat de lucru şi nu şi-a făcut scrupule: a 
dinamitat totul şi a recuperat ceea ce a putut de pe fundul apei cu 
ajutorul macaralelor. Financiar, a fost o reuşită. Pe plan arheologic, 
acţiunea a fost echivalentă cu un cutremur de pămînt. 

(„Jurnalul de bord“ al lui Calypso) 

„7 decembrie. Au trecut două zile de cînd am intrat în golful Pilos. 
Unele dificultăţi de înţelegere, astăzi rezolvate, între arheologii greci 
şi noi ne-au întîrziat puţin activitatea. Acum sîntem gata. 

8 decembrie . «Papa Flash» lucrează din zori şi pînă în noapte 
Sondorul său cu baleiaj lateral - această fuzee cu pîntece electronic, 
trasă de un cablu conductor la 10 sau 15 metri de fund, nu încetează 

A 

să funcţioneze. In sala de radio, dr-ul Edgerton scrutează transcrip- 
torul aparatului său, care fixează direct pe hîrtie profilul planşeului 
marin pe care îl «survolăm». Am pus în funcţiune de asemenea 
sondorul nostru vertical «clasic» şi stabilim un punct foarte precis ori 
de cîte ori apare pe ecogramă un ecou favorabil. 

Atunci cînd ecoul este intr-adevăr foarte favorabil, adică atunci 
cînd ne gîndim că o epavă poate fi cauza, scufundătorii sar în apă de 
pe şalupa care pluteşte în apropierea navei. Ei fotografiază sub toate 
unghiurile obiectul pe care îl descoperă şi aduc pelicula pe Calypso , 
unde Raymond Amaddio (ajutat uneori de Colin Mounier, de Jean- 
Jdrome Carcopino sau de alţi membri ai echipei) o developează 
imediat. Laboratorul nostru foto funcţionează optsprezece ore din 
douăzeci şi patru. Un arheolog grec vine în fiecare dimineaţă să ia 

clişeele pe care le-am efectuat — şi le-am adnotat foarte precis — în 
ajun. 

Apa toarte murdară nu ne uşurează munca. Scufundătorii spun, 
pe bună dreptate, că de multe ori trebuie să avanseze pe bîjbiite. 
Activitatea fotografică, în aceste condiţii, suferă de asemenea, cu 
toate că noi nu avem nevoie decît de clişee de lucru, fără nici o 
pretenţie artistică. 

10 decembrie. Am localizat deja numeroase epave, şi arheologii 
greci par satisfăcuţi. Ceea ce am livrat noi este o pîine oferită pe tavă 
la zeci de exploratori submarini, pentru ani de zile — dacă marile 
petroliere nu vor înghiţi golful. 

Scufundîndu-ne în apropierea micii insule centrale am ridicat la 
suprafaţă (avînd autorizaţie!) în special frumoase amfore romane 
care datează din secolul al II-lea al erei noastre. 

Mai important, am găsit vestigiile a şase vase turceşti, care s-au 
scufundat cu întreaga încărcătură, în timpul bătăliei de la Navarino în 
1827. Vreau să petrecem cîteva zile explorîndu-le şi filmîndu-le: 
circumstanţele şi episoadele acestei lupte navale mă intrigă" 1 . 

HELIKI, ORAŞ SCUFUNDAT 

Explorarea sonoră şi fotografică a golfului Pilos ne ia pînă la urmă trei 
săptămîni: se poate spune că ajunsesem la limită ... Scufundătorii, 
mobilizaţi în fiecare zi pentru incursiuni dificile în mîl, au început să 
obosească — cu atît mai mult cu cît, pentru a utiliza jargonul psiho¬ 
logic modern, munca lor „nu le dădea satisfacţie". Este infinit mai 
plăcut pentru ei (ca şi pentru mine!) să evolueze în mijlocul balenelor, 
sau să viziteze un recif de corali bogat în peşti multicolori, decît să-şi 
bage nasul într-o melasă groasă, ca să aducă clişee confuze pe care se 
disting cu destulă greutate zone alungite presupuse a reprezenta 
epave... 

Pe ruta de întoarcere spre Pireu, „Papa Flash" mă convinge să 
încerc verificarea unei ipoteze la care se gîndeşte de luni de zile. Unele 
texte antice spun că pe coasta occidentală a Peloponesului, într-o 
singură noapte, un oraş întreg şi colina pe care era construit au 
dispărut în mare. Aceasta se petrecea în timpul perioadei elenistice*, 
spre anul 300 al erei noastre. Cetatea pierdută se numea Heliki. 

1 Voi dezvolta istoria acestei explorări într-un viitor volum din colecţia „Odyss£e‘\ 
care se va intitula Fortunes de mer. Aceasta este cartea în care voi vorbi de asemenea 
despre munca noastră pe Britannic şi Thârtse, în aceleaşi ape greceşti. 

Or, „Papa Flash“ gratie anumitor mărturii, se crede îndreptăţit să 
afirme că o altă colină, nu departe de prima, a alunecat de asemenea 
în Mediterana în secolul al XlX-lea. El crede că a descoperit locul 
unde s-a petrecut această a doua catastrofă. De aici pînă la speranţa 
de a regăsi şi oraşul înghiţit de valuri nu este decît un pas ... 

La indicaţiile lui, ancorăm la cîteva cabluri 1 de estuarul unui mic 
fluviu de pe coastă. „Papa Flash“ pune în funcţiune o clipă sondorul 
său lateral. înregistrează două ecouri favorabile. 

Prima dintre aceste două „tinte“ se găseşte practic la gura cursului 
de apă. Scufundătorii se duc acolo cu şalupa şi dispar sub valuri. Cînd 
ies la suprafaţă ne povestesc că apa este aici atît de tulbure că nu se 
vede nici la un metru. Au cercetat pe dibuite, dar n-au găsit nimic 
altceva pe fund decît bolovani de rîu de origine evident naturală, din 
care ne-au adus cîteva eşantioane. 

Ce-a de-a doua „tintă“ este situată aproape de o faleză, în apă 
limpede. „Papa Flash“ şi Albert Falco vor să meargă în recunoaştere 
cu farfuria submersibilă. Se cocoată pe metalul galben strălucitor al 
submersibilului, se strecoară în cabină prin deschizătura îngustă şi 
închid capacul. Macaraua îi depune pe mare, apoi le dă drumul. Ei se 
scufundă pentru cîteva minute lungi sub suprafaţa apei. Cînd urcă din 
nou, soarele apune. Deschid capacul vehiculului şi, de abia ajunşi pe 
punte, se lansează într-o povestire triumfală. Ne anunţă că au găsit un 
vast sistem de metereze şi temple scufundate, cu case, străduţe, 
negustori de smochine, greci în tunici albe, şi chiar o sosie a lui 
Socrate* ocupat să moşească spiritele în agora* cetăţii. îi credem pe 
cuvînt şi, pentru a nu-i deranja a doua oară pe helikienii din adîncuri, 
ne reluăm drumul în direcţia Pireului. 

BRONZUL §1 OBSIDIANUL 

în timpul sărbătorilor Crăciunului, Calypso rămîne ancorată în Zea. 
Scufundătorii şi cea mai mare parte a echipajului se întorc la familiile 
lor ca să se mai destindă puţin. Dar în ajunul Anului Nou, toată lumea 
este din nou la bord. Luăm direcţia sud. După ce traversăm golful 
Saronikos, ne angajăm în strîmtoarea Hidra, care separă insula cu 
acelaşi nume şi „degetul mare“ al Peloponesului. Chiar în mijlocul 
trecătorii se înalţă o insuliţă numită Dhokos. 

Este o mică bucată de pămînt, astăzi nelocuită — cu excepţia 
cîtorva ciobani care îşi aduc în fiecare anotimp oile să pască iarba rară 


Veche unitate de măsură marinărească egală cu 185,2 m. — Nota trad 

ce creşte printre pietre. Aici, ca în nenumărate alte locuri ale Greciei, 
procesul deşertificării a început din antichitate şi n-a încetat să se 
accelereze. In multe cazuri a devenit ireversibil. Pădurii originare 
(zisă „primară") îi urmează o pădure secundară, mai slabă, care 
dispare la rîndui ei sub dubla acţiune a tăierilor şi a focului. Tufişurile 
şi mărăcinii se instalează, înainte să se degradeze şi ele. Atunci cînd 
secvenţa a ajuns la final, nu rămîn decît coline pietroase şi aproape 
sterile. 

Noi nu debarcăm în Dhokos pentru a studia aici efectele dezas¬ 
truoase ale despăduririi şi păşunatului, cu toate că aceasta ar fi o 
anchetă ecologică de cea mai mare urgentă. Ne oprim aici, o dată mai 
mult, la solicitarea arheologilor greci. Aceştia, cu circa şase luni în 
urmă, au descoperit în mare, nu departe de coasta de sud-vest a 
insuliţei, un loc unde zăceau scufundate o mulţime de oale care 
datează probabil din epoca de bronz*, dar care nu au fost încă studiate 
cu toate resursele tehnicii moderne. 

Aceste piese arheologice, cu concretiuni din calcar, din alge şi din 
cochilii, trebuie să fie manipulate cu foarte multă precauţie. Noi nu 
avem autorizaţie să le aducem la suprafaţă. Misiunea noastră constă 
în a le fotografia sub apă, conform schemelor de lucru la care ne 
constrînge arheologia actuală — adică etichetînd fiecare obiect şi 
„trăgmdu-1 în poză" sub toate unghiurile, în locul unde se află. Este 
singurul mod de a restitui prin fotografie aspectul întregului sit. 
Aceasta permite apoi oamenilor de ştiinţă să facă deducţii interesante 
relative la cronologia depozitului, la obiceiurile popoarelor care au 
lăsat vestigii etc. 

Ne îndeplinim munca de fotografiere cu mai mult entuziasm decît 
la Pilos: apa este limpede şi fundurile marine foarte frumoase. In timp 
ce scufundătorii operează, mă caţăr în farfuria submersibilă cu Albert 
Falco şi încercăm să localizăm alte epave de acelaşi fel din îm¬ 
prejurimi. Remarcăm fără dificultate mai multe neregularităţi promi¬ 
ţătoare: şi aici este de lucru pentru mai multe generaţii de cercetători. 
Explorăm în mod special un golf bine adăpostit unde mă întreb dacă 
nu este vorba de un port foarte vechi, activ în epoca de bronz, dar deja 
abandonat în vremea Greciei clasice. 

Această impresie este coroborată cu faptul că pe ţărmul uscat din 
vecinătate, după o expediţie de recunoaştere, punem de asemenea 
mîna pe fragmente de oale minoice. 

Această serie de scufundări a avut darul cel puţin să ne familiari¬ 
zeze cu tehnicile arheologiei moderne, pe care va trebui să le folosim 
sub apă în timpul întregii noastre campanii greceşti. Nu este uşor să 

cadrilezi un teren şi să explorezi centimetru cub cu centimetru cub 
atunci cînd eşti pe uscat. Atunci cînd te afli pe mare, la o adîncime de 
20, 30 sau 50 de metri, vă închipuiţi ce probleme se pun ... E nevoie 
pentru asta nu numai de scufundători în cea mai bună condiţie fizică 
(din cauza duratei, inevitabil lungă, a incursiunilor sub apă), ci şi de 
oameni care au o solidă experienţă a vieţii si a muncii la adîncime - 
unde toate simţurile (văz, auz, pipăit, echilibru ...) sînt mai mult sau 
mai puţin perturbate. In anumite cazuri, de altfel, nu vom putea să ne 
desfăşurăm această activitate de precizie după placul nostru. Vom fi 
constrînşi să folosim tehnici relativ brutale, ca aceea care constă în 
aspirarea sedimentelor într-un sorb mecanic. 

Părăsim Dhokos după mai multe zile de lucru şi punem capul spre 
Milos, unul din pămînturile cele mai occidentale ale arhipelagului 
Cicladelor. în 1820, pe această mică insulă s-a scos din pămînt una 
din minunile artistice ale antichităţii greceşti, Venus din Milo , astăzi 
una din podoabele muzeului Luvru, de la Paris. 

Nu sper să descopăr o capodoperă atît de prodigioasă. Dar fru¬ 
museţea austeră a zeiţei cu braţele rupte nu încetează să mă obsedeze, 
în timp ce ne apropiem de coastă. Misiunea noastră este mai modestă: 
venim să studiem obsidianul. 


ÎMBARCARE PENTRU ANTICITERA 

Obsidianul este o rocă vulcanică asemănătoare sticlei, cel mai adesea 
de culoare vie, dar care are varietăţi brune, negre sau cenuşii. Piatra 
ponce* este o specie a sa, plină cu bule de gaz care o fac extrem de 
uşoară. 

S-a dat obsidianului acest nume pentru că Pliniu* Naturalistul 
atribuie descoperirea sa unui oarecare Obsidius. în realitate este 
vorba de un material pe care oamenii îl utilizează ici şi colo, încă de 
cînd au început să-şi fabrice unelte, adică din paleolitic. în lumea 
greacă, nu se cunosc decît trei zăcăminte: unul la Milos, cel mai 
productiv; un altul pe o insulă minusculă situată între Păios şi Anti- 
paros (cel mai pur); şi un al treilea la Yiali, mic tinut apropiat de Asia 
Mică (cel mai amestecat cu piatră ponce). 

Obsidianul de Milos este interesant şi sub un alt aspect. Utilizat la 
confecţionarea a numeroase obiecte (în special vase), el a fost ex¬ 
portat, în etape succesive, în toată lumea elenică, de la Salonic pînă 
în actuala Albanie, trecînd prin Creta. Urmărind obsidianul în drumul 
său, reconstituim de fapt expansiunea întregii civilizaţii greceşti. 

în apropierea insulei, lăsăm la apă şalupa şi ne ducem să vizităm 
cariera. Aceasta a fost exploatată pînă în epoca romană. Dar faptul 
că găsim obsidianul de Milos în amplasamentele arheologice cele mai 
vechi ale Greciei probează că exista deja, în această regiune, un 
comerţ maritim activ cu şapte mii de ani î.e.n. 

Dr-ul Kritzas, care se află la bordul lui Calypso, cunoaşte bine 
locurile unde s-au găsit obiecte făcute din această rocă. El vrea să 
precizeze anumite aspecte particulare, anumite ipoteze privind difu¬ 
zarea acestei pietre vulcanice în timpul perioadelor îndepărtate ale 
istoriei şi în special în timpul perioadei minoice. Ne cere să facem 
înconjurul Milosului scufundîndu-ne din loc în loc, în scopul evaluării 
numărului amplasamentelor submarine — ceea ce facem cu plăcere. 
Am profitat de aceasta pentru a vizita fundurile submarine ale micilor 
insule care înconjoară Cicladele. 

Aceste incursiuni subacvatice ne pasionează pentru un alt motiv. 
Milos este restul unui vulcan gigantic care a explodat în timpuri 
preistorice şi al cărui rezervor de magmă* prăbuşit (care se numeşte 
caldera*, cu un cuvînt portughez care înseamnă „căldare") a fost 
invadat de mare. In acest moment al misiunii noastre nu făcusem încă 
„fotografia miraculoasă" a golfului Sfîntul Gheorghe, din insula Dia, 
care ne va pune pe urmele Atlantidei. Dar ştiu de pe acum că vom 
explora caldera din Thira — acest alt vulcan al Cicladelor, care a fost 
nimicit în secolul al XV-lea înaintea erei noastre, provocînd un val 
seismic catastrofal pentru toată Mediterana orientală ... 

Activitatea noastră în Milos nu este prea îndelungată. Ridicăm 
ancora pentru o călătorie în Anticitera. Cap spre sud-vest, mare 
frumoasă. 

Insula Anticitera, situată aproximativ la jumătatea distanţei dintre 
Citera şi extremitatea nord-vestică a Cretei, este legată întrucîtva de 
mine şi de Calypso , este istoria noastră. Albert Falco, Fr6deric Dumas 
şi cu mine ne-am scufundat aici, în „timpurile eroice" ale misiunii 
noastre din 1956. Frăd6ric Dumas coborîse aici încă din 1953. Am 
explorat cu toţii zona unde fusese descoperită, în 1900, una din cele 
mai frumoase epave antice din cîte se cunosc. în timpul încercării 
noastre din 1956, Frăd6ric Dumas a adus, de altfel, de la fund o 
superbă bară de bronz străvechi. Nu putusem rămîne aici atîta timp 
cît am fi vrut. Mi-ar plăcea astăzi să ne oprim puţin. 

Singurul necaz este că nu ştim unde să aruncăm ancora. în linii 
mari, am regăsit cu uşurinţă zona. în detaliu, nu parvenim să 
determinăm locul exact unde avem să ne scufundăm. Ca întotdeauna, 
memoria locurilor ... Nici Albert Falco, nici Fr6d6ric Dumas (căruia 

i-am cerut să ne întîlnească), nici eu însumi nu ne amintim cu certi¬ 
tudine coordonatele ancorării lui Catypso cu douăzeci de ani în urmă. 
Nu ni le-am notat cu precizie. în 1956, nu dispuneam de altfel, pentru 
a stabili un punct, de sateliţi artificiali datorită cărora se poate calcula 
de acum înainte, pe mare, o poziţie cu aproximaţie de 10 sau 20 de 
metri. Cît despre registrele oficiale, în care s-ar putea crede că poziţia 
epavei este notată cu cea mai mare grijă, consultarea lor este demora¬ 
lizantă. O cruce vagă, pe o hartă la o scară mult prea mare ... 

Este dezolant, căci aici soclul stîncos al mării coboară în pantă 
abruptă. Epava din Anticitera zace la 54 de metri adîncime. Sub o 
asemenea înălţime de apă, un scufundător nu îşi poate permite plim¬ 
bări de explorare prea lungi. Atunci cînd lucrezi la saturaţie, nu 
efectuezi un parcurs subacvatic de 200 sau 300 de metri numai pentru 
a localiza un obiectiv. Trebuie să-l fi găsit înainte şi să cobori exact 
deasupra lui. 

„Papa Flash u multiplică manipulările cu sondorul lateral, fără să 
recolteze nici un ecou favorabil. 


O ÎNCĂRCĂTURĂ DE STATUI SI DE AMFORE 


Pescuitorii de bureţi sînt cei care, în 1900, au descoperit epava din 
Anticitera. Ei au anunţat autorităţile greceşti, care au purces imediat 
la recuperarea comorilor. Un mic vas de război a fost afectat acestei 
misiuni, sub controlul — mai mult sau mai puţin efectiv (mai degrabă 
mai puţin decît mai mult) — al cîtorva arheologi. 

Ţinînd cont de vremea proastă care n-a încetat deloc în timpul 
explorării (aproximativ un an), de lipsa de experienţă a scafandrilor 
şi de starea mai mult decît sumară a materialului lor de scufundare şi 
excavare, rezultatele nu au fost prea rele. Un mare număr de obiecte 
au ajuns la suprafaţă într-o stare satisfăcătoare. 

Era prima epavă antică importantă de pe care se reuşea să se 
recupereze încărcătura. Nu s-a aflat mare lucru despre nava propriu- 
zisă, îngropată în mîl şi foarte degradată (s-a izbutit totuşi să se ridice 
la suprafaţă cîteva bucăţi din coca vasului). în schimb, recolta de statui 
şi de amfore care a fost făcută i-a entuziasmat pe specialişti. Bineîn¬ 
ţeles, s-a încercat să se dateze naufragiul. S-a început prin a se căuta 
naraţiunea în surse scrise, dar nu s-a găsit nimic. S-au avansat apoi 
cifre, care au fost susţinute cu mijloace mai mult sau mai puţin 
ştiinţifice, în diverse moduri. S-a spus în special: 30 î.e.n., fiindcă se 
găsise în navă un aparat ciudat, care a fost luat drept un astrolab* (în 
realitate era un calculator mecanic, singurul pe care îl cunoaştem din 

antichitate, aşa cum a stabilit dr-ul Derek de la Dolla Price, în 1959; 
datarea era falsă). 

S-au confruntat mai multe ipoteze şi s-a ajuns în mod progresiv la 
un acord între specialişti. în mare, epava din Anticitera datează de la 
începutul secolului 1 î.e.n. Lemnul care a servit la construirea vasului 
trebuie să fi fost tăiat cu un secol înainte de acest eveniment, după 
cum o dovedeşte analiza cu carbon 14 a fragmentelor recuperate din 
coca navei. 

Statuile nu furnizează nici o indicaţie: cea care reprezintă nudul 
unui erou sau al unui zeu (Perseu?, Hermes?) este probabil un bronz 
din secolul al IV-lea înaintea erei noastre. Un alt bronz („Cap de 
filosof") trebuie să fi fost turnat mai tîrziu. Un al treilea, care înfă¬ 
ţişează un personaj neîmbrăcat, probabil un prinţ, este prea corodat 
pentru a-şi dezvălui secretele. Numeroasele amfore comerciale care 
s-au pescuit „spun" mai mult. Ele sînt comparabile cu cele care 
zăceau într-o altă epavă, pentru care există motive temeinice să fie 
datată în 86 î.e.n. şi care a fost găsită în 1907, la Mahdia, nu departe 
de coasta orientală a Tunisiei. 

Din zăcămîntul din Anticitera s-au scos în total treizeci şi şapte de 
amfore mari — dar un scufundător care a participat la explorări 
pretindea, în 1950, că rămăseseră la fund cel puţin încă vreo cincizeci. 
Este vorba de recipiente de diverse provenienţe, pe care anticii le 
umpleau cu vin, ulei sau alte lucruri comestibile. Unele aveau toarta 
sigilată şi veneau desigur din Rodos. Altele fuseseră confecţionate la 
Kos. Altele sînt originare din Roma sau din Tarent. Toate au fost 
descrise, imediat după recuperarea lor, de K. Kourouniotes. 

Au fost recuperate diverse oale, farfurii, boluri, ceşti cu una sau 
două toarte, lagynos (vase cu o toartă şi cu gît subţire) şi chiar o lampă 
de ulei. Aceste piese sînt destul de asemănătoare, prin stil, cu cele 
care au fost exhumate ca urmare a săpăturilor din agora Atenei: or, 
cetatea a fost distrusă în 86 î.e.n. de romanul Sylla. 

Printre cele mai frumoase descoperiri din Anticitera figurează 
unsprezece vase din sticlă somptuoase, probabil lucrate în Egipt, mai 
precis la Alexandria, capitala antică a acestei industrii. Nu trebuie să 
ne mirăm că obiecte din acest material au putut supravieţui unui 
naufragiu: dacă nu le sparge nici un şoc direct în cursul accidentului, 
ele rămîn intacte un timp indefinit, pe fundul mării. Sticla se lasă mult 
mai greu atacată de sare, acid carbonic şi animale marine decît 
marmura sau bronzul. Vasele epavei din Anticitera, odată răzuite (cu 
cîte precauţiuni!), şi-au redobîndit transparenţa originară. 

Enumerarea şi descrierea pieselor acestei comori antice (boluri 
de sticlă bleu, boluri de sticlă multicoloră, fîşii de mozaic etc.) ar 

fi nesfîrşită. Dar de unde venea nava? Nimeni nu ştie. Unde mergea? 
Se ignoră. Se poate presupune că era în drum spre Roma. Caracte¬ 
rul heteroclit al încărcăturii te face să crezi că era o navă special 
afretată pentru a duce în metropola latină — puterea în ascensiune 

a epocii — comori furate ale artei greceşti. 

Studiind numărul mic de fragmente din lemn de ulm recuperate 

din coca epavei, s-a încercat să se desluşească cum îşi construiau grecii 
corăbiile. Este, într-adevăr, în mare parte un mister: fiecare şantier 
naval se afla în epoca aceea sub conducerea unui arhitect unic, care 
lucra fără planuri, fiind moştenitor al unei ştiinţe ancestrale ce nu se 
transmitea decît verbal... 

Se pare că coca navei era construită dintr-un ansamblu de piese 
grele fixate unele de altele după sistemul nut-feder. Se utilizau, în 
anumite locuri fragile, cepuri speciale din stejar şi cuie lungi din 
bronz. Lemnul utilizat (ulm, stejar ...) provenea tot de pe coasta 
septentrională a Mediteranei. 

S-a găsit de asemenea în epava din Anticitera o bucată de ţeavă 
de plumb: se presupune că servea la drenarea punţii. Am descoperit 
şi noi un obiect asemănător în epava de la Grand Congloue, aproape 
de Marsilia, pe care am explorat-o în timpul primelor campanii ale lui 
Calypso , în 1952- 1953 Cu toate că vasul de la Grand Congloue 
datează din secolul al lli-lea î.e.n. şi cel din Anticitera numai din 
secolul I, tehnicile lor de construcţie par să fie comparabile. Grecii, 
moştenitori ai fenicienilor în materie de artă navală, au inovat 
probabil mai puţin în acest domeniu decît în altele. 


AMINTIRI, AMINTIRI ... 

(„Jurnalul de bord“ al lui Calypso) 

„2 ianuarie, Iată-ne ancoraţi în faţa insulei Anticitera, sînt sigur că 
în apropiere de amplasamentul epavei antice. Dar la cîţi metri de ea? 

Un bătrîn pescar din partea locului pretinde că zona în care zac 
vestigiile se întinde exact în faţa ruinelor unei cabane de piatră care 
a servit drept adăpost paznicilor comorii în timpul campaniei de 
explorări din 1900. 

Un zid în ruine pe faleză... Din astea se găsesc cu prisosinţă peste 
tot! Totuşi noi am zărit unul care ar putea corespunde descrierii 
grecului. Ne vom posta în faţa lui. Mă caţăr împreună cu Albert Falco 
în farfuria submersibilă. Dispărem sub valuri şi întreprindem un 
interminabil periplu submarin. De la suprafaţă pînă la 50 de metri sub 

31 






apă, coasta este abruptă. La această adîncime întîlnim o terasă, mai 
mult sau mai puţin largă, după loc. Pe acest «balcon» a fost regăsită 
epava. Apoi reîncepe coborîrea la verticală. Ne scufundăm pînă la 80 
de metri fără ca măcar să zărim fundul. Inutil să mergem mai departe. 
N-am remarcat nimic pe micul platou. Epava, ridicată şi împinsă de 
curenţi, s-a răsturnat poate în abis. In acest caz, nimeni n-o va mai 
revedea vreodată. 

Cînd ajungem din nou la suprafaţă şi expun această ipoteză întregii 
echipe reunite pe puntea lui Caiypso , Frederic Dumas nu este de 
acord. După el, epava din Anticitera nu ar fi putut să alunece spre 
adîncuri: este prea strîns prinsă într-o crustă de nisip întărit ca să 
poată mişca ... Dacă n-am zărit-o este pentru că se găseşte, la ora 
actuală, ascunsă cu totul în substratul de nisip. 

Scufundătorii de pe Caiypso plonjează pe rînd spre fund. La 
rîndul meu îmi pun costumul de scafandru şi cobor în compania Iui 
Albert Falco. 10 metri ... 15 metri ... Animalele acvatice nu mişună, 
ceea ce e o dovadă că, în comparaţie cu alte mari ecosisteme* marine, 
Mediterana este săracă — în mod natural săracă — atît în specii, cît 
şi în indivizi 1 . Iată,pe stîncile care ies din apă, gorgone* şi briozoare*, 
în ramificaţiile cărora se ascund girele* cu părţile laterale arcuite ca 
nişte curcubeie. Iată rîndunici de mare roşii* curioase, în orice caz 
destul de blînde. Iată viermii spirografi* cu magnifice «umbrele» de 
tentacule multicolore ... Fauna mediteraneană, dacă nu are bogăţia 
celei a recifelor tropicale, ascunde totuşi mici minuni discrete, dar 
autentice. De exemplu, cum să nu fii cuprins de admiraţie în faţa 

cizelurilor cochiliei de Murex*, aceşti melci marini din care vechii 
fenicieni extrăgeau purpura şi din care zărim în prezent cîteva exem¬ 
plare? 

30 de metri... 40 de metri... Plimbarea noastră submarină continuă 
să fie agreabilă, deşi ne îndoim de succesul său pe plan pur arheologic. 
Timpul trece repede în adîncul de vis al acestei bune şi bătrîne 
«mame» care este Mediterana. Am explorat toate oceanele globului, 
din Alaska în Antarctica, din arhipeleagul Seychelles în Galapagos. 
Or, niciodată nu mă simt atît de bine ca atunci cînd plonjez în «Mare 
Nostrum» — în această Mediterană unde am încercat primele emoţii 
de oceanograf şi de ţărmurile căreia sînt legat în virtutea tuturor 
afinităţilor mele culturale. 


Oamenii de ştiinţă afirmă că este oligotrofică, adică săracă tn substanţe nutritive. 
Marile baraje de pe fluvii,ca cel de la Assuan, care o lipseşte de mîlul bogat în molecule 
organice, nu sînt în măsură să îmbunătăţească situaţia. Poluanţii, de asemenea, au o 
acţiune cu atît mai nefastă cu cît mediul care îi primeşte e mai sărac. 

50 de metri... Iată micul balcon unde epava din Anticitera se mai 
ascunde poate sub sedimente. Facem ochii mari sub măştile noastre. 
Am vrea, precum roboţii din science-fiction, să avem detectori elec¬ 
tronici sub pleoape, care să ne permită localizarea obiectivelor 
noastre chiar şi sub pămînt. 

Sîntem pe punctul să ne abandonăm cercetările, la capătul rezer¬ 
vei de aer (ţinînd seama de palierele de decompresiune pe care 
trebuie să le respectăm), cînd, în fine, ghicim în nisip o foarte vagă 
formă alungită ... O fi epava? Albert Falco vrea să fie cu cugetul 
împăcat: sapă febril cu mîinile o gaură în substrat. Printr-un noroc 
nemaipomenit,scoate imediat un obiect lung fabricat în mod evident 
de om... 

Inutil să precizez că palierele de decompresiune, în timpul ridi¬ 
cării la suprafaţă, ni se par mai lungi şi mai plictisitoare decît de obicei. 
De îndată ce ajungem pe puntea lui Calypso, rîcîim cu mii de precauţii 
găselniţa noastră, pentru a o debarasa de învelişul său de calcar şi 
animale încrustate. Este vorba nici mai mult nici mai puţin decît de 
un cui de bronz, de aceiaşi tip cu cele care fuseseră recuperate de pe 
rămăşiţele navei antice în 1900. După mai mult de trei sferturi de 
secol, epava din Anticitera este, poate, localizată din nou“. 


CETATEA LEGENDARĂ A REGELUI MINOS 

Echipa de pe Calypso se felicită. Toată lumea este gata să se scufunde 
imediat pentru a explora epava. („Dacă trebuie, cobor în costum şi în 
pantofi de oraş!“ zice unul dintre ei.) 

Vai! Arheologia modernă nu mai e la fel cu cea din „la Belle 
Epoque". Dr-ul Kritzas, cu toate că se declară încîntat de descoperi¬ 
rea noastră, toarnă un duş rece peste entuziasm. Trebuie aşteptate 
autorizaţiile oficiale. Acestea ne vor fi acordate, dacă vor fi, numai cu 
condiţia ca lucrarea să poată fi efectuată „în regulă". Ceea ce dă de 
înţeles că nava Calypso va rămîne pe loc luni de zile; că scufundătorii, 
după ce vor cadrila fundul mării, se vor succeda zi după zi pentru a 
degaja sedimentele „cu linguriţa", pe scurt, că noi n-o să facem nimic 
altceva o perioadă interminabilă. Asta nu e posibil. Vestigiile zac la o 
asemenea adîncime îneît vom cheltui o avere pentru a le recupera. Or, 
Fundaţia noastră nu are avere. 

Nici un regret. Oricum, autorităţile arheologice nu ne acordă 
pentru moment autorizaţia de explorare, aşa cum vom afla puţin după 
aceea prin radio.,Cota permiselor anuale pe care acestea le eliberează 

este extrem de mică. Grecii nu permit nici unei „şcoli" arheologice 
internaţionale (franceză, engleză, americană, germană ...) să lucreze 
decît asupra unui singur nou proiect pe an. îmi imaginez ce proteste 
s-ar declanşa din partea specialiştilor dacă noi am primi atîtea per¬ 
mise cîte vrem, avînd ca singur pretext că dispunem de o navă pe care 
o cunoaşte întreaga lume ... înţeleg foarte bine şi accept motivele 
funcţionarilor Ministerului pentru Problemele Antichităţii din Atena. 

A ^ 

îmi rezerv doar dreptul să încerc totuşi să-i conving. In care caz vom 
reveni la Anticitera. 

A 

Faptul că noi am redescoperit epava nu va fi, oricum, inutil. In cinci 
ani, în zece ani, cineva va întreprinde exploatarea sa raţională, dacă 
nu cumva o va face Calypso care anul acesta a fost „consemnată". 

Vreau, înainte dc a paraşi Anticitera, să fac o ultimă scufundare 
în farfuria submersibilă. Albert Falco, bineînţeles, mă însoţeşte. Ex¬ 
plorăm sistematic anumite zone pe care le neglijasem: şi avem o 
minunată surpriză. Deşi nu aşteptam aproape nimic de la acest voiaj 
subacvatic (pe care l-am întreprins numai ca să fiu cu conştiinţa 
împăcată), am observat, pe acelaşi „balcon" unde era epava regăsită 
în aceeaşi dimineaţă, o altă formă alungită care ar putea foarte bine 
să constituie restul unui naufragiu mai vechi. 

Urcăm şi trimit imediat scufundătorii să recunoască locul. Nu le 
trebuie mult ca să dezgroape o amforă antică, promisiune a unui 


veritabil zăcămînt arheologic inedit. Dublă lovitură! In viitor, pe 
fundul Anticiterei vor trebui deschise nu unul, ci două şantiere de 
explorare submarină ... 

Aş minţi dacă aş pretinde că părăsim insula fără un sentiment de 
mîndrie. Frustrarea de a nu fi putut exploata imediat noi înşine 
descoperirile noastre este un lucru minor în comparaţie cu satisfacţia 
de a le fi făcut. 

De altfel, sîntem abia la începutul acţiunii noastre în apele greceşti. 
Vom porni în direcţia portului Irăklion, capitala insulei Creta, care se 
înalţă la doi paşi de ruinele din Cnossos, cetatea legendară a regelui 
Minos. 





3 

Teseu şi Minotaurul 


MARELE TURNEU AL EPAVELOR - COMUNIUNE CU 
MAREA - O FALEZĂ DE POTERII - O SIMPLĂ CANĂ 
DE O FRUMUSEŢE PURĂ - ZIDUL ENIGMATIC ŞI 
IEPURELE DE MARE - CU TOARTA PE DINĂUNTRU 
- „CEL CE ZGUDUIE PĂMÎNTUL“ 

Insula Creta nu poate fi abordată (250 km lungime; 50 km pentru cea 
mai mare lăţime; 8618 km 2 suprafaţă) fără să nu-ti vină în minte 
această prodigioasă civilizaţie minoică ce a dominat Mediterana 
orientală în epoca de bronz. Cîteva legende splendide despre ea au 
străbătut veacurile pînă la noi. 

Cea mai cunoscută dintre toate este, bineînţeles, istoria Iui Teseu 
şi a Minotaurului. Vă amintiţi că Minos, fiul lui Zeus şi al Europei, 
soţul Pasifaei şi primul rege al Cretei, l-a închis pe monstrul Minotaur 
(cu trup de om şi cap de taur) într-un labirint construit de Dedal. 
Acest pensionar neobişnuit era hrănit de Minos cu carne de om. 
Minos îi învinsese pe atenieni şi le impunea un tribut anual de şapte 
băieţi şi şapte fete, pe care îi dădea drept hrană omului-taur antropo¬ 
fag. 

Teseu, fiul lui Egeu şi legislator legendar al Atenei primitive, a 
pornit într-o călătorie în Creta şi a pătruns în labirint, unde l-a omorît 
pe Minotaur. El nu s-a pierdut în labirint fiindcă Ariadna, fiica lui 
Minos, i-a legat de trup un fir care i-a permis să-şi regăsească drumul. 

Trec peste restul epopeii — cum tatăl eroului, Egeu, crezîndu-1 
mort (din cauza unei neînţelegeri), s-a aruncat în marea care îi poartă 
acum numele; cum Teseu a luat-o de nevastă, apoi a părăsit-o, pe 
Ariadna în insula Naxos; cum a răpit-o pe Antiope, regina Amazoane¬ 
lor, şi a avut cu ea un fiu pe nume Hipolit; cum s-a însurat cu Fedra, 

cealaltă fiică a lui Minos, şi cum aceasta s-a îndrăgostit de Hipolit şi 
i-a adus moartea; cum a coborît în infern, de unde Hercule l-a eliberat; 

cum a fost alungat din Atena şi ucis de Licomede; în fme, cum, 
ofensîndu-1 pe Pluto, a fost osîndit să rămînă ţintuit veşnic în jilţul 
Uitării... 

Specificul unor asemenea legende este că emoţionează generaţie 
după generaţie. In timp ce Calypso se apropie de Irâklion, la doi paşi 
de anticul Cnossos* unde domnea Minos, nu mă pot împiedica să nu 
mă imaginez pe mine însumi drept erou antic, în fruntea unei corăbii 
cu pînze negre — şi pe punctul de a înfrunta, cu sabia scoasă din teacă, 
un monstru înfricoşător ... Unii ar diagnostica aici o evidentă mani¬ 
festare de infantilism. Eu am slăbiciunea să fiu sensibil doar la carac¬ 
terul poetic al acestei evocări. 

Ochii mei văd ceea ce au putut vedea cei ai lui Teseu. Pe această 
mare de un albastru inimitabil, de unde se iveşte coasta cretană verde 
şi cenuşie pe care o domină înaltul lanţ erodat, şi parcă pudrat cu 
zăpadă, al muntelui Ida, am, o dată mai mult, impresia că aici nimic 
nu s-a schimbat de treizeci şi cinci de secole. 


MARELE TURNEU AL EPAVELOR 


(„Jurnalul de bord“ al lui Calypso) 

„4 ianuarie . înainte să ancorăm la Irâklion, vreau să mergem să 
facem o recunoaştere pe insuliţa Dia care stă parcă de gardă la nordul 
marelui port al Cretei. Am fost întotdeauna mirat că nimeni n-a 
întreprins aici, pînă acum, nici o explorare demnă de acest nume. 

Albert Falco împărtăşeşte în întregime ideea mea. In ceea ce-1 
priveşte, este cu atît mai convins că Dia ascunde comori istorice cu cît 
el le-a văzut. Nu vine pentru prima dată în Dia. S-a scufundat aici 
într-o dimineaţă din 1957. Chiar de la prima incursiune subacvatică, 
el a zărit, depăşind substratul, o epavă, o farfurie de cupru şi două 
piese din bronz alungite, care l-au făcut să se gîndească la cele două 
picioare ale unei statui. Pe de altă parte, în jurul acestor vestigii 

metalice, se întindea un adevărat cîmp de amfore. Şi a mai întrevăzut 
un fel de taler din cupru în apropierea unei galere înnămolite pe trei 
sferturi. 

îi cer să ne piloteze pînă la punctul în care plonjase cu douăzeci 
de ani înainte. Insula Dia seamănă vag cu o mînă avînd cinci degete 
scurte, a căror încheietură este spre nord, iar falangele spre sud (adică 
spre partea Irâklionului). Degetul cel mai lung, la est, a primit numele 

de capul Stavros. între cele cinci prelungiri ale uscatului se deschid 
patru golfuri, succesiv botezate Agrelias, Mesaios, Kapari şi Sfintul 
Gheorghe. Punctul cel mai înalt al insulei, practic în centrul său, atinge 
268 de metri. 

Odată mai mult, iată-ne confruntaţi cu problema memoriei locuri¬ 
lor, care pare, în mod cert, insolubilă. Albert Falco îşi aminteşte că a 
plonjat în golful Agrelias, dar este incapabil să spună exact unde. Cînd 
i se pare că-şi aminteşte locul, oamenii de pe Calypso intră în apă. Dar 
de picioarele statuii depăşind nisipul nici pomeneală. Nici măcar 
umbra ... în schimb, pe un versant submarin în panîă btîndă di -■» • 

perim o veritabilă «revărsare» de amfore, pentru a prelua vorba lui 
Colin Mounier. Sînt aici mii, abia acoperite de sedimente, şi probabil 
aparţinînd mai multor epoci. 

Nici vorbă, pentru noi, să le scoatem din patul de nisip unde dorm 
de atîtea secole: trebuie să aşteptăm pentru asta autorizaţiile oficia¬ 
le ... Determinăm cu grijă poziţia locului, datorită unui sistem de 
reperaj complex, cu trei repere, pe care comandantul Alinat ne obligă 
— prieteneşte — să-l adoptăm şi pe care îl vom utiliza de atunci pentru 
toate situaţiile similare. Pentru a folosi o expresie la modă, sînt sătul 
«pînă peste cap» de rateurile memoriei locurilor. Mnemosina, zeiţa 
amintirii, se va găsi de aici înainte înlănţuită foarte prozaic de cifre, 
pe filele unui jurnal de bord 1 . 

Revenim în Dia. Am certitudinea că aici se ascund vestigii pasio¬ 
nante din toate punctele de vedere. Vom petrece în Dia atîta timp cît 
va trebui. Dar, pentru moment, vreau să fac puţin cabotaj în lungul 
coastei Cretei, ca să reperez mai bine anumite epave deja parţial 
explorate. Timpul se strică. Se ridică teribilul vînt local de nord-vest, 
meltem. El mătură marea Egee cu forţă, dînd naştere unor valuri 
scurte şi puternice. Ne pregătim să ancorăm în această noapte la 
Irâklion. In ciuda tonajului totuşi respectabil al lui Calypso , numai cu 
greu reuşim să intrăm în port. Mă întreb cum făceau corăbiile regelui 
Minos. Mîine, dacă Eol ne va permite, vom pleca spre est“. 


COMUNIUNE CU MAREA 

(„Jurnalul de bord“ al lui Calypso) 

>r 5 ianuarie. Eol ne urăşte. Marea este într-o dispoziţie groaznică, 


Se pare că există o hartă oficială în care figurează amplasamentul a vreo trei sute 
de epave antice cunoscute în Grecia. N-am putut să obţin niciodată de la autorităţile 
locale permisiunea de a arunca pe ea măcaro privire. Nu cred că am pierdut mare lucru: 
aproximaţia poziţiilor indicate este mult prea mare. 

în timp ce noi încercăm să ieşim din Irâklion cu orice preţ. Acesta nu 
este cu adevărat un port: el se oferă furiei meltem -ului precum Ifigenia 
paloşului sacrificiului. Vîntul se năpusteşte cu un fel de bucurie 
sadică, şuierînd în suprastructurile navelor pe care le zgîltîie. 

Luăm direcţia soarelui-răsare. Spectacolul mării care îşi încreţeşte 
valurile în faţa etravei noastre, în timp ce delfinii ţîşnesc ca nişte 
torpile din spumă, nu este lipsit de măreţie Am îndurat cîte o «vreme 
de cîine» în toate oceanele lumii — Atlantic, Pacific, Indian, Arctic, 
Antarctic —, dar furiile Mediteranei mă impresionează cu atît mai 
mult. 

Depăşim golful Mallion, capul Sfintul Ioan şi intrăm în golful 
Marabellou, în fundul căruia se află portul Sfintul Nicolae. La est de 
acest golf ne aşteaptă insula Psira. 

In golful propriu-zis, apele sînt mai calme decît în mijlocul mării, 
cu toate că hula se face serios simţită. Cel puţin vom putea lucra. Chiar 
pe pămîntul Psirei, arheologii greci au întreprins mai multe campanii 
de săpături, care le-au permis să aducă la lumina zilei zeci de obiecte 
din epoca minoică — olărie, veselă, lămpi etc. Cele mai frumoase 
descoperiri au fost făcute în morminte, probabil cele ale unor per¬ 
sonaje bogate. 

Misiunea noastră este să plonjăm în diverse zone submarine ale 
Psirei, «logic» legate de zăcămintele arheologice ale insulei însăşi. 
Oamenii de pe Calypso se succedau în zona de lucru de pe fundul 
apei. Albert Falco, Raymond Coli, Henri Garcia, Ivan Giacoletto, 
Bernard şi Patrick Delemotte merg din descoperire în descoperire. 
Colin Mounier şi Henri Alliat filmează în apă toată această lume 
frumoasă. Apoi Colin se caţără în elicopter alături de Bob Braunbeck, 
pentru a «băga în cutie» imaginile aeriene ale lui Calypso şi ale 
şantierelor de săpături de pe uscat. 

începem prin a remarca o mare cantitate de fragmente de olărie 
din epoci diverse. Apoi găsim o superbă cană, cu forme foarte pure, 
care credem că a aparţinut epocii minoice. Pentru a avea conştiinţa 
curată, ne fixăm o întîlnire cu dr-ul Lazaros Kolonas, care va fi noul 
nostru mentor. Ca şi dr-ul Kritzas, colegul său, dr-ul Kolonas afişează 
o erudiţie care nu exclude deloc modestia. Necazul este că nu vorbeşte 
decît greceşte şi rudimente de engleză — în timp ce drrul Kritzas se 
exprimă în cea mai bună franceză ... Reuşim totuşi să ne înţelegem. 
«Această cană, ne spune el, este, desigur, minoică; în consecinţă, 
merită să se exploreze în mod serios regiunea submarină de unde a 
fost scoasă». 

6 ianuarie. Am făcut ieri seara traseul Psira — Irâklion, inversul 
celui de dimineaţă. Fiindcă astăzi este ziua Bobotezei. Nu dorim să-i 

onorăm pe regii magi. Vrem doar să asistăm la o ciudată ceremonie 
de «comuniune cu marea». 

în fiecare an, pe coasta septentrională a Cretei, şi mai precis la 
Irâklion, la 6 ianuarie se desfăşoară o procesiune solemnă. Populaţia 
se adună în spatele preoţilor îmbrăcaţi în odăjdii de aur şi se îndreaptă 
spre port în cortegiu. Mitropolitul, cu o impunătoare barbă căruntă, 
poartă o mitră încrustată cu pietre preţioase. Preoţii care oficiază, 
ajunşi în faţa primelor valuri, aruncă în mod simbolic în mare o cruce 
sfinţită: este semnul alianţei dintre poporul cretan şi Mediterana. 
După aceea bărbaţi tineri din cortegiu sar veseli «în vîltoare», împroş- 
cînd de jur împrejur cu spumă ... 

Ca adeseori în aceste rituri, doar «forma» este creştină. Tradiţia 
autentică, «recuperată» de Biserică, provine dintr-o perioadă cu mult 
anterioară lui Christos. în timp ce preotul aruncă sfînta cruce în port, 
nu mă pot împiedica să nu-mi plimb privirile spre ţărmul cu maies¬ 
tuoasele ruine de la Cnossos. 

Acolo, între secolele al XX-lea şi al XV-lea î.e.n. bătea inima unei 
civilizaţii prodigioase; acolo domneau suveranii minoici, stăpîni 
necontestaţi ai Mediteranei orientale ... Străbunii bărbaţilor şi 
femeilor pe care-i privesc astăzi, adunaţi în spatele preoţilor lor, nu 
veneau oare în fiecare an să arunce în mare un obiect de cult, în semn 
de alianţă cu zeul valurilor şi al cutremurelor de pămînt? 

Munca pe care am prestat-o pînă acum pe epavele din Artemision, 
din Pilos şi din Anticitera m-a pasionat; în plus, sper că, în ceea ce 
priveşte Anticitera, ea nu este terminată. Dar mă simt cuprins, dintr-o 
dată, de o foame nepotolită de cunoştinţe în privinţa civilizaţiei 
minoice. Este o pasiune care se naşte. Nu un foc de paie: un interes 
profund, susţinut, alimentat în acelaşi timp de inimă şi de raţiune. 
Această cultură minoică, atît de puţin cunoscută, mă cheamă peste 
secole: cel puţin aşa am impresia. Presupun că ceea ce mă atrage spre 

ea ca un magnet este dublul său caracter primitiv şi marin. 

Acum, după ce am observat şi filmat procesiunea din o ianuarie 

de la Irâklion, nu am decît o dorinţă: să mă întorc în Psira. Noi vom fi 
cei care vom face fabuloasele descoperiri de antichităţi minoice!“ 


O FALEZA DE POTERII 

Mari stînci semănate la întîmplare în mare, insulele greceşti par să 
poarte pe ele urma miturilor care ne-au încîntat copilăria. In aceasta, 










Teseu triumfă asupra Minotaurului, sau Icar zboară şi îşi va arde 
aripile de ceară la soare. Mai departe, o nimfă transformă oamenii în 
porci. Lesbos aude încă murmurul poemelor lui Safo*. Plaja Itacăi are 
gustul sării pe care Ulise a semănat-o aici ca să nu plece la Troia... Nici 
o bucată de pămînt, aici, nu este mută. 

Calypso a ancorat aproape de Psira. Mă sui în elicopter alături de 
Bob Braunbeck pentru o recunoaştere aeriană. 

Văzută de sus, insula seamănă cu un adevărat deşert. Cum să-ţi 
imaginezi că a fost odinioară înverzită, şi chiar acoperită cu păduri 
dese de pini, de stejari şi de chiparoşi. Tăierea pădurilor pentru nevoi 
domestice şi construcţii navale au despuiat-o. Cincizeci de secole de 
ocupaţie umană intensivă au transformat acest paradis ecologic me¬ 
diteranean în cvasireg* saharian. Iată o bună temă de reflecţie pentru 
civilizaţia noastră care atacă ultimele păduri ecuatoriale din Asia, 
Africa şi America latină cu ajutorul unor monstruoase excavatoare ... 
Dacă mîine tot pămîntul ar trebui să devină Psira, specia noastră nu 
ar avea mai multe şanse să supravieţuiască decît regatul Iui Minos. 
Arheologii veniţi de pe stele vecine, explorînd ruinele Parisului, New 
York-ului sau Tokio-ului, ar visa la palatele noastre intacte, aşa cum 
visez eu la splendoarea Cnossosului şi la pînzele corăbiilor minoice 
umflate de meltem. 

Ici şi colo, pe Psira-cea-devastată, oamenii moderni au construit 
altare Dumnezeului lor — paraclisuri, sanctuare şi capele. în imediata 
lor apropiere abundă resturile vechilor temple. Aceste ruine, ca nişte 
glorioase cicatrice în peisaj,îi învaţă pe cei ce ştiu să le citească 
răsturnările grandioase şi teribile a căror fiică este civilizaţia noastră. 

Psira, ca şi Dia, oferă navigatorilor în mod evident un refugiu 
contra vîntului de nord-vest. Cînd eşti marinar, simţi aceste lucruri 
chiar înainte de a elabora o teorie. Nu-mi trebuie mult timp, în 
elicopter, pentru a repera o peninsulă favorabilă ancorării, care se 
afundă în apă asemenea unui deget osos. Aici ne vom concentra 
eforturile de cercetare. De altfel săpăturile terestre întreprinse de 
arheologii greci sînt la doi paşi. 

In timp ce scufundătorii se pregătesc, eu iau loc în farfuria sub¬ 
mersibilă în compania dr-ului Kolonas. Pentru arheologii greci, aceste 
incursiuni în adîncul mării constituie o revelaţie: nu numai că sînt 
sensibili la minunăţiile mediului subacvatic, dar, în sinea lor, au 
impresia că îşi dublează dintr-o dată cîmpul de investigaţie. Desigur, 
ei ştiau înainte de acest voiaj că marea ascunde epave; dar nu bănuiau 
nici adevărata bogăţie, nici, mai cu seamă, abundenţa. Contemplat cu 
propriii lor ochi, fundul apei îi umple de fericire - dar şi de îngrijorare: 

40 


cîtă muncă mai este de depus! E, într-un fel, ca şi cînd, făcînd nişte 
astronomi să urce într-un vehicul intersideral de fabricaţie ome¬ 
nească, le-ai arăta dintr-o dată că există un al doilea univers, despre 
care ei n-aveau idee pînă atunci... 

Dr-ul Kolonas nu se aştepta la un spectacol atît de uluitor: nici eu, 
o mărturisesc! Fiindcă, navigînd de-a lungul micului promontoriu pe 
care îl alesesem ca „ţintă“, dăm peste o autentică faleză de poterii. Pe 
o lungime de vreo sută de metri, şi între 8 şi 30 de metri adîncime, 
platforma marină seamănă cu un zid în pantă, curbat ca o vastă 
cochilie Saint-Jacques şi literalmente înţesat cu sute de mii de vase, 
de urcioare, de boluri, de cupe şi de căni. 


O SIMPLĂ CANĂ DE O FRUMUSEŢE PURĂ 


Nu e nevoie să descriu cît a fost de stîrnită întreaga echipă de pe 
Calypso atunci cînd dr-ul Kolonas şi cu mine am „dat raportul“. O 
descoperire arheologică de o asemenea importanţă nu este ceva 
obişnuit. Să vedem cine va avea cinstea, dintre scufundători, să co¬ 
boare în acest loc. 

Toţi vor privi neîncrezători. Această poterie este incontestabil 
minoică: are, pe puţin, o virstă de trei mii trei sute de ani — o sută 
treizeci şi şase de generaţii umane. Puse în perspectivă de aceste 
siluete de părinţi şi de copii care se succed, secolele emoţionează şi 
sperie. De ce puterea minoică a diminuat brusc spre anii 1450 înaintea 
erei noastre? De ce regatul cretan, în care agricultura, industria 
(bronzului), comerţul şi artele erau înfloritoare, s-a şubrezit dintr-o 
dată, pînă-ntr-atît încîl micenienii* l-au cotropit şi l-au colonizat? 
Este aici un mister care mă intrigă de cînd am zărit Dia şi Cnossos şi 
care mă sîcîie de cînd sîntem în Psira. Bineînţeles, pasiunea mea 
pentru această enigmă este recentă, în timp ce arheologii încearcă să 
rezolve această întrebare de ani de zile ... 

Acum este rîndul meu să mă scufund, în compania lui Ivan Giaco- 
letto şi a lui Raymond Coli. Coborîm în apa limpede, dat rece. 
Ajungem la „zidul de vase“ minoic. Ce a putut provoca o asemenea 
.icumulare de poterii, dintre care numeroase par practic intacte, în 
i iuda mării şi a timpului? De ce această simplă cană de o frumuseţe 
pură, lipită la o margine de un vas el însuşi prins de un altul — astfel 
mcîl ansamblul constituie o masă unică — se află pe fundul apei? 

Trecînd şi retrecînd prin faţa formidabilului zăcămînt pe care îl 
di scoperisem, bag de seamă că zecile de ondulaţii perpendiculare pe 

ţărm care tivesc zidul şi te fac să te gîndeşti la o cochilie Saint-Jacques 
ar putea foarte bine să se datorească unui naufragiu colectiv. Să ne 
închipuim vase legate la promontoriu, bord la bord, înghesuite ca 

sardelele, şi încărcate cu recipiente pline cu ulei, vin, mirodenii şi 
diferite mărfuri. Să ne închipuim că aceste nave se scufundă, toate în 
acelaşi timp. Cimentate prin acţiunea apei şi a organismelor marine 
înainte ca lemnul din care este formată co. :i navelor să se dezagrege. 
încărcăturile ar păstra aproximativ aceeaşi formă ca şi coca ... 

Ipoteza este seducătoare. Rămîne de stabilit de ce zeci de ambar- 
caţti încărcate s-ar fi scufundat una lîngă alta atunci cînd erau încă 
ancorate. Era vorba de un act de război? Rar se văd agresori înarmaţi 
trimiţînd la fund nave de comerţ pline ochi cu mărfuri bune şi fru¬ 
moase ... Trebuie să ne gîndim la un sabordaj? Dar nu se sabordează 
nave „civile“ ... Se poate imagina un accident care să aibă asemenea 
consecinţe? Cu greu ... Atunci? 

Singura explicaţie care îmi vine în minte este cea a unui val seismic. 
Atunci cînd se produce un asemenea eveniment, marea începe prin a 
se retrage foarte departe de la linia ţărmului: navele ancorate rămîn 
un moment pe uscat. Apoi apa revine sub forma unui val gigantic care 
se sparge rostogolindu-se şi care îneacă totul. Navele sînt scufundate 
una lîngă alta. 

Acest gen de catastrofe se numeşte cu un cuvînt japonez — 
tsunami. S-a abătut asupra Psirei, adică şi asupra celei mai mari părţi 
a Cretei, un val seismic de o asemenea amploare? Este ceea ce trebuie 
verificat. Am avut prilejul să citesc mai multe prezentări ştiinţifice pe 
această temă. Dar mai întîi trebuie ca faptele să fie stabilite cu 
seriozitate şi ca datele să concorde. 


ZIDUL ENIGMATIC §1 IEPURELE DE MARE 


Raymond Coli, Ivan Giacoletto şi cu mine ne continuăm un timp 
explorarea noastră submarină. Anumite piese de poterie se detaşează 
cu uşurinţă din substrat - dar le lăsăm cu grijă în poziţia pe care o 
aveau înainte ca noi să punem mîna pe ele. Majoritatea urcioarelor, 
cănilor şi vaselor sînt încastrate în sediment — sudate în masă prin 
acţiunea acidului carbonic, sării şi animalelor marine. 

Cam peste tot, pe zăcămînt, descoperim şi pietre de construcţie. 
La un moment dat, găsim un rest de zid perfect conservat. Ce semni¬ 
ficaţie are prezenţa acestei construcţii aici? Este un fragment din chei, 
o jetelă unde acostau navele? Devenim din ce în ce mai perplecşi. 

Animalele marine iubesc epavele: ele găsesc tot felul de ascun¬ 
zători unde să se refugieze în caz de urgentă; şi hrana nu lipseşte aici, 
sub formă de alge încrustate sau de larve din o sută de specii. Faptul 
că sîntem pe cale să îndeplinim o „misiune arheologică" nu ne îm¬ 
piedică deloc să gustăm frumuseţea faunei submarine. 

Numeroase oale servesc de adăpost unor peşti. O cupă antică pe 
jumătate umplută cu nisip găzduieşte o frumoasă girelă. Acest peşte 
cu corpul fusiform, cu nuanţe de curcubeu bleu, roz şi verde, se 
îngroapă în fiecare seară în sediment, după un orar precis. Ritmul său 
biologic, care i se transmite o dată cu restul patrimoniului genetic, 
este în acord cu soarele. 

Alţi peşti „ţîşnesc" literalmente din vase atunci cînd ne apropiem. 

a 

De sub o piatră vedem ivindu-se „coarnele" unei languste. Intr-un 
urcior adînc şi-a ales domiciliul o caracatiţă: îmi amintesc cu duioşie 
de congenerele sale din „Oraşul caracatiţelor" din golful Alicastre, la 
Porquerolles. Noi pusesem în evidenţă facultăţile „intelectuale" ale 
acestor moluşte* în cursul unei serii de experienţe pasionante 1 . Ca¬ 
racatiţele sînt animale ciudate. Cum scrie Frederic Dumas: „Consa- 
crîndu-mă prietenelor mele caracatiţele, mă odihnesc după exercita¬ 
rea arheologiei. Dar nu participă şi ele în felul lor, la aceasta, ghemuite 
în gîturile sau în fundurile amforelor?" 

O altă creatură vie se prezintă ochilor noştri, între ramificaţiile 
gorgonelor: este vorba de un iepure de mare sau aplizie*. Această 
mare moluscă fără cochilie, al cărei corp seamănă cu un feston de 
culoare ocru şi brun plutind liber în mare, nu pare să se teamă de noi. 
Ea dansează pentru plăcerea noastră, ondulîndu-se în apa de culoare 
turcoaz în care bulele aparatelor noastre de respirat par tot atîtea 
stele de argint efemere. Cîte generaţii de aplizii se vor fi succedat de 
cînd zidul de poterie este sub apă? 

Cînd ne urcăm din nou la bordul lui Calypso , primim o veste bună: 
dr-ul Lazaros Kolonas ne-a obţinut de la autorităţiile greceşti dreptul 
de a scoate unele poterii de la fund. Decid să începem prin recupe¬ 
rarea unei mari bucăţi din conglomeratul de vase şi de cupe pe care 
l-am observat aproape la verticala chilei vasului nostru. 

O echipă de scufundători se aruncă în apă, sub conducerea lui 
Albert Falco. Oamenii reperează fără probleme marele bloc de olărie 
pe care l-am indicat: el nu se ţine de restul zidului decît printr-un 
„punct de sudură" îngust. Jean-Jerome Carcopino filmează. Un alt 


A se vedea volumul Pieuvres, la fin d’un malentendu, colecţia „Odyss£e“, Editura 
nammarion. 

scufundător fotografiază fragmentul „la locul lui“ sub toate un¬ 
ghiurile, pentru a ilustra viitorul său „dosar arheologic". Apoi oamenii 
de pe Calypso leagă conglomeratul de cablul macaralei, rup sudura şi 
dau ordin mecanicului de la suprafaţă să acţioneze elevatorul. 

Masivul de poterie sparge valurile şi vine, şiroind, să aterizeze 
încetişor pe platforma din spate a lui Calypso , unde dr-ul Kolonas şi 
cu mine îl aşteptăm. Ai jura că e vorba de o sculptură modernă. Un 
fel de Cezar „comprimat" al cărui material ar fi lutul ars, iar artist 
milioane de mărunte animale marine ... Conglomeratul, încă umed, 
este pictat în culori vii: sînt cele ale organismelor animale care îl 
colonizează. Dar în aer liber şi în plin soare, aceste nuanţe im¬ 
presionante (în care rozul şi movul îşi dispută întîietatea cu roşul viu, 
cu brunul şi verdele) pălesc puţin cîte puţin, înainte de a se stinge 
inexorabil. 

Acum, în grupuri mici t oamenii de pe Calypso se schimbă sub 
suprafaţa apei, pentru a ridica tot soiul de piese arheologice. Nu 
scoatem din marele zăcămînt submarin din Psira decît eşantioane 
reprezentative: cu toate acestea, puntea vasului nostru se umple rapid. 
Locul este de o bogăţie uluitoare. Nu avem nici permisiunea, mei 
timpul, nici mijloacele să îl explorăm raţional în totalitate. Este treaba 
mai multor generaţii de arheologi... Ar trebui să fie folosite trei sau 
patru nave Calypso şi, pentru a primi obiectele descoperite, să fie 
construit din temelie un nou muzeu! Nu se prevede nimic din toate 
acestea. Arheologia rămîne o rudă săracă a cercetării — chiar în 
Grecia, unde statul consimte totuşi să facă un efort mai substanţial 
decît în alte părţi. Zăcămîntul din Psira va rămîne „în rezerva" ştiinţei, 
în aşteptarea unor credite şi a unor echipe formate din suficienţi 
exploratori. In afară de aceasta, oalele, urcioarele şi cănile care îl 
compun au dormit treizeci şi cinci de secole sub valurile mării Egee: 
zece, douăzeci sau chiar cincizeci de ani în plus nu mai contează. 

CU TOARTA PE DINĂUNTRU 

Nu-i nevoie să descriu entuziasmul care ne animă în timpul acestei 
vânători de comori antice. Cel mai febril dintre noi toţi este, evident, 
dr-ul Kolonas. Poteria cea mai diversă — urcioare, amfore cu două 
toarte, boluri, căni etc. — se îngrămădesc la picioarele sale pe po¬ 
deaua de lemn a lui Calypso . 

El recunoaşte fără dificultate că ansamblul aparţine stilului mi- 
noic. Importanţa descoperirii noastre îi produce o satisfacţie extraor¬ 
dinară. 

Cu toate acestea, dr-ul Kolonas este descumpănit de dimensiunile 
depozitului. Prima sa ipoteză cu privire la acest subiect a fost că e 
vorba de un loc unde populaţia a aruncat olărie, zilnic, timp de secole. 
I )ar această ipoteză nu rezistă la analiză. Pe de o parte, piesele au 
aproape toate aceeaşi vîrstă. Pe de altă parte, nu prea vedem de ce 
locuitorii peninsulei s-ar fi debarasat de recipiente în perfectă stare: 
nu se dau la gunoi decît vase sparte şi nu există nici un ritual minoic 
cunoscut care să consiste în a oferi tone de vase zeului mării... 

A 

In realitate, dr-ul Kolonas ştie bine că ipoteza cea mai verosimilă 
rămîne cea a unui naufragiu colectiv a zece sau douăsprezece nave 
comerciale ancorate, ca urmare a unui val seismic. De altfel, oalele se 
găsesc la o asemenea distanţă de ţărm, că, pentru a le arunca aici, 
locuitorii acestui ţinut ar fi trebuit sau să dispună de o forţă hercu- 
Icană, sau să vină cu o barcă special pentru a le scufunda. 

Dr-ul Kolonas nu s-a scufundat decît o dată sau de două ori — ca 
amator — în toată viaţa lui. Dar, pentru a studia mai bine depozitul 
de vestigii minoice care zace sub chila lui Calypso , decide să coboare 
el însuşi sub apă, în compania oamenilor noştri. Consider că este o 
acţiune curajoasă — dincolo de faptul că este proba unei rare con¬ 
ştiinţe profesionale. 

Spectacolul universului subacvatic îl încîntă pe arheolog — aşa 
cum îi încîntă pe toţi cei care au şansa să îl contemple. Cu toate 
acestea, dr-ul Kolonas se lasă mai puţin sedus de focurile de artificii 
ale micilor peşti care trec, sau de rîndunicile de mare roşii care 
„zboară" elegant deasupra fundului, cît de grămada considerabilă de 
poterie care se găseşte adunată aici. Cînd urcă la bordul lui Calypso , 
are panerul plin de comori arheologice. Printre acestea figurează o 
cană mică ciudată, a cărei toartă este plasată ... în interior! Trebuie să 
mărturisesc că acest recipient, desigur demn de faimosul Catalog al 
obiectelor de negăsit al lui Carelman, ne Iasă perplecşi. De ce o toartă 
pe dinăuntru? Pentru a evita să se spargă la un şoc? Absurd ... 
„Avantajul este îndoielnic, observă Falco, dacă, pentru a turna sosul, 
trebuie să bagi degetele în el!“ Atunci? Nu este interzis să ne ima¬ 
ginăm că minoicii gustau gluma şi că încărcătura unei corăbii putea 
comporta un lot destinat unei prăvălii de farse şi păcăleli... 

(„Jurnalul de bord“ al lui Calypso ) 

„ 12 ianuarie . în ciuda meltem -ului care suflă atît de puternic încît 
până şi apele golfului sînt răscolite şi a spaimei din fiecare noapte că 
am putea vedea parîmele de amarare rupîndu-se şi vasul aruncîndu-se 
peste stînci, munca avansează rapid. 

Propunem dr-ului Kolonas, care acceptă imediat, să ne ameliorăm 
tehnica de explorare utilizînd un sorb. Nu vom întrebuinţa aici sorbul 
mare de care dispunem, ci o instalaţie mai mică şi mai suplă, dotată 
cu un tub mai scurt, care e ideal atunci cînd vrei să procedezi la o serie 
de «teste oarbe» într-un zăcămînt. 

Scufundătorii coboară la locul explorării — schimbîndu-se la 
momentul dorit — între 30 şi 35 de metri adîncime. Sorbul începe să 
degajeze un prim metru pătrat, apoi al doilea şi aşa mai departe. In 
cele mai multe din excavaţii, el scoate la iveală, îngropate sub 60 de 
centimetri de sediment, un mare număr de pietre şlefuite, provenind 
fără îndoială din construcţii antice. Nici creşterea nivelului mării, nici 
un improbabil naufragiu nu ar putea explica prezenta lor atît de 
departe de ţărm. Un mister în plus! Larg dispersate pe o suprafaţă 
considerabilă, aceste pietre par să fi fost proiectate — de o forţă 
colosală — dinspre oraşul care se ridica pe tărm“. 


„CEL CE ZGUDUIE PĂMÎNTUL“ 

„ 13 ianuarie. Mă duc pe ţărm, în compania dr-ului Kolonas şi a 
tînărului Yallouris, care ne serveşte drept interpret. Arheologul, 
căruia echipa de pe Calypso i-a permis să descopere minunăţii sub¬ 
marine, vrea să-mi facă onorurile săpăturilor de pe uscat pe care le 
conduce el. 

în peninsula Psira, din care noi cunoaştem doar partea inundată, 
se ridica odinioară un important port minoic. O cetate harnică îi era 
anexată: nu au mai rămas din ea decît ruine. Casele minoice erau mici 
şi fiecare din camerele lor mi se pare cu adevărat minusculă. Dr-ul 
Kolonas îmi explică, vorbind despre locuitorii Cretei şi ai insulelor 
înconjurătoare, că nu erau necugetaţi: ei construiau astfel pentru ca 
locuinţele lor să nu ofere o priză prea bună pentru cutremure. «Fiind¬ 
că, dacă vouă, galilor, spune el, vă e teamă să nu vă cadă cerul în cap, 
nouă, grecilor, ne este mereu frică să nu ne fugă pămîntul de sub 
picioare. Ne temem de seisme mai mult decît de orice pe lume. De 
altfel, pentru strămoşii noştri, Poseidon încarna mai mult pe teribilul 
— şi susceptibilul — zeu «ce zguduie pămîntul» decît pe zeul mării.» 

Cu cît avansăm mai mult în ancheta noastră, cu atît această idee a 
unei mari catastrofe — cutremur de pămînt şi tsunami — devine mai 
obsedantă. Există aici o pistă de urmărit: eu ştiu că anumiţi arheologi 
au şi urmat-o parţial. însă înainte o parcurg la rîndul meu, mi-ar 
plăcea «să închei» o serie de lucrări anexf\ 

Timpul este detestabil atunci cînd Catypso părăseşte locul său de 
ancorare din Psira pentru a ieşi în plină mare şi a ocoli Creta pe la est. 
Asta nu ne influenţează deloc. Dar, contemplînd orizontul posomorit 
unde se învolburează ameninţătoare valuri întunecate cu creasta 
înspumată, nu mă pot împiedica să nu mă gîndesc cu admiraţie la 
vechii marinari greci, la acei Ulise celebri sau anonimi care 
îndrăzneau să înfrunte furiile Mediteranei iarna. 

Ne urmăm ruta spre est pînă în dreptul capului Sideron, acest lung 
promontoriu şerpuitor cu care se sfîrşeşte Creta la nord-est. Navigăm 
dc-a lungul ţărmului făcînd să funcţioneze sondorul lateral al lui 
«Papa Flash». Aici, flecare stîncă submarină, sau aproape, a dus la 
pieire o navă. înregistrăm mai multe ecouri pozitive şi le notăm 
minuţios pe harta noastră. Plonjăm în apropierea insulei Spitfire, 
unde reperăm vase din sticlă şi cuie enorme din bronz (mai mult de 
50 cm lungime). Dar alţii vor exploata aceste descoperiri: furtuna ne 
obligă să ne întoarcem făcînd escală în timpul nopţii în portul Sitia. 

La 16 ianuarie, dublăm din nou capul Sideron; lăsăm în spatele 
nostru insula Elasa; şi venim să explorăm cu sondorul lateral regiunea 
ţărmurilor insulei Koufonisi. Şi aici obţinem ecouri favorabile. Albert 
Falco şi Raymond Coli coboară sub suprafaţa apei în farfuria submer¬ 
sibilă; dar observaţiile lor nu permit să se tragă concluzii certe. Poate 
au localizat epave noi, poate nu. Trebuie, pentru a fi cu conştiinţa 
împăcată, să trimitem oameni cu un sorb sub apă. Dar se stîrneşte 
deodată o furtună atît de violentă îneît ne descurajează cele mai bune 
intenţii. Ne izbim mereu de acelaşi mănunchi de probleme: timpul (în 
cele două sensuri ale termenului), banii şi dificultatea de a obţine o 
autorizaţie oficială pentru explorări. 

în timp ce navigăm în sudul Cretei, profităm pentru a ne «repezi» 
pînă la ruinele antice de la Tsou-Tsouros, situat pe coastă, nu departe 
de mica cetate interioară Pirgos. Mi s-a povestit că o epavă antică 
importantă ar putea să ne aştepte în apele care înconjoară acest ţărm 
astăzi pustiu, unde, chiar în toiul sezonului estival, nu se zăreşte nici 
un turist (dar sst!). Condiţiile meteorologice s-au ameliorat puţin. 
Elicopterul, pe care-1 pilotează Bob Braunbeck, decolează pentru a 
încerca să localizeze de sus ceea ce nu se poate observa de la nivelul 
valurilor; dar în zadar. Sondorul lateral rămîne mut. Farfuria 
submersibilă nu ne permite să ghicim nimic. La 19 ianuarie ridicăm 
ancora în direcţia capului Sideron. A doua zi facem escală în Psira. 
Peste două zile sîntem la Irâklion. 

Vom mai avea timp, în această săptămînă, să facem două incursi¬ 
uni spre vest. Una ne va duce în fundul golfului Alimirou, iar alta pe 

ţărmul lungului promontoriu Spatha, care constituie partea cea mai 
septentrională a Cretei. In amîndouă cazurile vom găsi poterie 
minoică, dar nimic care să semene cu formidabilul zid submarin de 
vase, căni, amfore şi boluri pe care l-am descoperit în Psira. 

Vom trece din nou pe la Dia. in fine, vom pune capul spre 
Zea-Pireu... De la 6 februarie la 3 martie, Calypso va face aici popas. 
O parte din echipaj va pleca să se odihnească în Franţa, în timp ce 
nava noastră va primi îngrijirile necesare după numeroasele „urgii“ 
pe care le-a suportat în ultima vreme. Apoi, căpitanul Yves Gour- 
laouen va prelua comanda, înlocuindu-1 pe căpitanul Mahe. O nouă 
fază decisivă a misiunii noastre va începe: explorarea insulei Dia, apoi 
a Thirei — vechiul Santorin. Nu am uitat epava din Anticitera: cererea 
noastră de autorizaţie pentru explorare, redactată cu respectarea 
tuturor formelor legale, zace pe undeva pe un birou din Atena; sper 
că n-a dispărut sub grosimea sedimentară a hîrtiilor de tot felul ca o 
epavă antică în nisipul şi calcarul Mării Egee. 



Botezul lui „ULISE“ 


LIBERTATEA FEMEILOR - ÎN CARE SE RUPE ÎN 
FIECARE NOAPTE UN CABLU DE AMARARE - AR¬ 
HEOLOGUL NOSTRU ESTE UN IDOL MINOIC! - UN 
IBRIC STRĂLUCEŞTE ÎN ÎNTUNERIC - CU ŞAMPANIE 
ŞI CU PIPI DE CÎINE - O SUTĂ DE METRI PĂTRAŢI 
CARE TREBUIE SORBIŢI - ULISE ÎNLĂNŢUIT 


Civilizaţia minoică exercită o ciudată fascinaţie asupra tuturor celor 
care vin în legătură cu ea — fie şi numai ca amatori, aşa cum am pătit 
eu însumi. Ea constituie una din acele culturi din zorii istoriei asupra 
căreia nu avem decît puţine certitudini, căreia îi ignorăm pînă şi sensul 
scrierii şi care, pe deasupra, pare să fi fost lovită de fatalitate. Este 
întotdeauna un mister atunci cînd o putere la apogeu sfîrşeşte printr-o 
distrugere aproape instantanee. Ne găsim în fata acestor imperii 
dispărute subit ca păsările în fata unui şarpe: resimţim un amestec de 
atracţie şi de oroare. Enigma ne fascinează, dar ne temem (incon¬ 
ştient?) ca o parte din blestem să nu se întoarcă împotriva noastră. Ca 
şi egiptologii la intrarea în mormîntul lui Tutankhamon, ne minunăm 
de aurul care sclipeşte în penumbră, dar ne e teamă să trecem pragul. 

Civilizaţia minoică propriu-zisă începe în jurul anului 2000 
înaintea erei noastre. In acea epocă, Creta este încă acoperită de 
păduri luxuriante de stejari, de chiparoşi şi de pini. Dar bogăţia 
cîmpiilor agricole din centru permit ridicarea unor mari oraşe de 
negustori şi de meşteşugari. Relativa izolare a insulei o apără de 
invazii şi tulburări care, în toată epoca de bronz, agită bazinul 
Mediteranei orientale. 

Oraşele nu întîrzie să se împodobească cu „palate“ — la nord, cele 
de la Cnossos şi de la Mallia; la sud, cel de la Faistos; în centru, cel de 
la Monastiraki. Sînt edificii din materiale diverse (cărămizi nearse, 

c4 In căuiarea Atlantide! 


moloane, piatră şlefuită, lemn) organizate într-o formă tipică. La 
vestul monumentului se întinde o mare esplanadă. „Palatul" încon¬ 
joară o curte interioară alungită pe axa nord-sud. Este compus din- 
tr-un mare număr de camere cu un etaj şi cu o faţadă ornată cu portice 
şi coloane de lemn (care se lărgesc spre partea superioară). Sînt aici 
nu numai camere de locuit, ci şi locaşuri de cult, magazine, ateliere 
de artizanat, săli de arhivă etc. In magazine se îngrămădesc urcioare 
cu grîu, ulei sau vin. în „birouri" arheologii găsesc tăbliţe de argilă 
comportînd două feluri de scrieri: una primitivă, zisă „hieroglifică", 
în care se ghicesc destul de uşor obiectele pe care le figurează 
semnele; şi alta, mai tîrzie, abstractă, numită „lineară A", care nu a 
fost descifrată niciodată. (Aceasta din urmă a lăsat locul unei „lineare 
B", la fel de misterioasă, care va caracteriza secolele al XV-lea şi al 
XlV-lea înaintea erei noastre.) 

După cunoştinţele noastre, oraşele minoice trăiau sub un regim 
teocratic şi nu este imposibil ca o autoritate religioasă supremă să fi 
fost în fruntea tagmei preoţilor. Treburile exclusiv profane erau girate 
de o aristocraţie de negustori, care deliberau într-o sală apropiată de 
piaţa publică şi raportau uneori poporului reunit în acest gen de agoră. 


LIBERTATEA FEMEILOR 


Minoicii aveau, se pare, ca divinitate principală o zeiţă — a Naturii. 
La ei femeile (remarcabil de libere şi influente în viata publică) aveau 
rolul principal în timpul ceremoniilor. Cultul se practica nu numai în 
anumite săli ale „palatului" (la „Templu"), ci şi în oratorii din inte¬ 
riorul caselor, pe vîrfurile munţilor sau în grote. 

Arta cretană, bogată şi subtilă totodată, se inspira atît din surse 
religioase, cît şi din cele profane. Subiectele animale şi vegetale (şerpi, 
porumbei, rîndunici, caracatiţe, albine, arbori, crini...) predominau 
alături de securi duble, coloane stilizate, „coarne de consacrare", 
labirinturi etc. 

Minoicii făceau comerţ cu aproape întreaga Mediterană orientală. 
Navele lor transportau produse agricole (grîu, ulei, vin), lingouri de 
cupru, ţesături, obiecte domestice (veselă ...), obiecte de gală (arme 
de paradă, veşminte de ceremonie...), bijuterii (în special pandantive 
de aur, cum sînt cele din celebrul osuar de la Chrysolakko, la Mallia) 
etc v 

între timp, Creta este lovită periodic de violente cutremure de 
pămînt. „Palatul" de la Faistos se prăbuşeşte prin 1800, apoi din nou 
prin 1750 înaintea erei noastre. La sfîrşitul secolului al XVIII-lea, 

toate marile edificii ale insulei sînt dărimate de un seism. Insularii 
i econstruiesc — mai frumos; aceasta nu împiedică noi distrugeri prin 
1575, apoi prin 1500 î.e.n. 

Reconstruit, „palatul" de la Cnossos devine extraordinar. 
Măsoară 100 de metri pe 150. Faţada Sa orientală se mîndreşte cu 
patru etaje. Peste tot colonadele înlocuiesc zidurile pline. Mici curţi 
interioare, numite „puţuri de lumină", luminează casele, care sînt 
dotate cu săli de baie şi cu W.C.-uri, alimentate prin circuitele de 
colectare ale apei de ploaie. 

Alte ansambluri arhitectonice, care merită titlul de „palat u , răsar 
ca din pămînt la Gournia, la Kato Zakro (în estul insulei), la Vathype- 
tro (la sud de Cnossos). Superbe reşedinţe sînt construite la Haghia 
Triada (aproape de Faistos), Ia Amnisos şi la Tylissos (aproape de 
( nossos). 

Din punct de vedere artistic, a doua jumătate a erei minoice este 
mai cu seamă marcată de avîntul prodigios al picturii murale şi al 
reliefului colorat. Fresce minunate, reprezentînd de preferinţă ani¬ 
male şi plante stilizate, decorează zidurile „palatelor". Artiştii rivali¬ 
zează în fineţe la aplicarea culorilor şi în fantezie la conceperea 
temelor. Peste tot, imaginaţia şi gustul pentru mişcare sînt atotputer¬ 
nice. Nu ştim ce să admirăm mai mult, curbele elegante ale florilor, 
arabescurile aripilor de păsări, unduirea peştilor sau impetuozitatea 
laurilor care atacă... 

Religia se transformă încetul cu încetul. Zeiţa Natură, mai puţin 
misterioasă ca la origine, apare acum supuşilor ei în cursul unor 
ritualuri care se termină cu dansuri extatice şi care sînt însoţite de 
pugilaturi, curse de tauri şi sacrificări ale acestor animale. 

Navigatorii minoici domină mai mult ca oricînd Mediterana 
orientală. Ei fac un comerţ activ în agenţiile din Thira, Milos, Milet, 
Trianta (pe insula Rodos) sau din Micene (în fundul golfului cu 
acelaşi nume din Pelopones). 

Şi această civilizaţie strălucitoare, în cîteva decenii va dispărea!... 

Este ca un blestem de necrezut. Bineînţeles, s-au furnizat o mul¬ 
ţime de explicaţii pentru această decadentă accelerată. S-a presupus 
că a fost provocată de cauze esenfialmente economice, în special de 
noul avînt al Egiptului, după triumful celei de a XVIII-a dinastii. S-a 
subliniat că minoicii — cel mai puţin războinic dintre toate popoarele 
.mlice — nu au rezistat la expediţiile militaro-comerciale ale mice- 
nicnilor pe care îi initiaseră chiar ei în arte şi în negoţ. S-a mai evocat 
■,i trista stare ecologică a Cretei, după secole de despăduriri şi de 
t nituri intensive ... 

To(i aceşti factori au avut un rol. Dar au fost suficienţi pentru a 
reduce la neant glorioasa civilizaţie întemeiată de legendarul Minos? 
In această privinţă, după alţii, îmi permit să am îndoieli. 

ÎN CARE SE RUPE ÎN FIECARE NOAPTE 
UN CABLU DE AMARARE 

Tot echipajul de pe Calypso este din nou pe picior de război, atunci 
cînd căpitanul Yves Gourlaouen comandă manevra de ieşire din 
portul Zea. în ceea ce mă priveşte, eu trebuie, încă vreo cîteva zile, şi 
în proporţie de un sfert din persoana mea pentru fiecare oraş, să mă 
împart între Monaco, Paris, New York şi Los Angeles. 

Calypso se îndreaptă spre Irâklion, unde o voi ajunge şi eu cît mai 
curînd posibil. Vom încerca să rezolvăm cîteva mistere ale insulei Dia. 
Dr-ul Kritzas, care ne-a însoţit în cursul primei părţi a misiunii 
noastre, este din nou printre noi. De acum înainte el face parte din 
marea noastră familie. 

Vremea nu s-a îndreptat în timpul escalei noastre. „Jurnalul de 
bord" al navei indică chiar contrariul. Jo Segui, boţmanul, care a 
vegheat asupra lui Calypso în tot acest timp, a avut privilegiul rar de 
a contempla Atena sub zăpadă ... După toate aparenţele, la sfîrşitul 
lunii mai, în apele greceşti, ultimele furtuni de iarnă se confundă cu 
primele mari averse de ploaie ale primăverii! 

„Portul Irâklion, povesteşte căpitanul Gourlaouen, devine o pa¬ 
coste de îndată ce se porneşte meltem- ul: or, acest vînt de nord-vest 
suflă mai des ca de obicei! Chiar din prima seară a sosirii noastre 
sîntem siliţi să organizăm carturi în timpul ancorării. Ne schimbăm 
fără întrerupere, noapte după noapte, pentru a supraveghea cablurile 
de amar are care o ţin pe Calypso. Este singurul mod să evităm ca nava, 
rupîndu-şi cablurile, să nu se ducă să se zdrobească de ţărm. Or, noi 
rupem cam un cablu pe noapte! Asta spune totul despre atmosfera 
care domneşte la bord ... 

— în timpul zilei, spune Colin Mounier, vom ancora în Dia în 
golfuleţul Sfîntul Gheorghe, pentru ca scufundătorii să-şi poată con¬ 
tinua aici munca începută cu două luni înainte. De cum intrăm în golf, 
avem sentimentul că am trecut pragul paradisului. Vîntul, înfrînt de 
relieful insulei, se transformă într-o briză suportabilă, dacă nu chiar 
prietenoasa. Marea se domoleşte ca un cîine cuminte. Ancorăm pe 
un fund aflat la 35 de metri şi sîntem gata de lucru". 

în marea Egee, mai mult decît oriunde în altă parte, vîntul ho¬ 
tărăşte asupra muncii. Este adevărat pentru noi, cei care putem conta 

pe motoare zdravene. Şi trebuie să fi fost cu atît mai adevărat pentru 
marinarii antici. Cînd ai suportat furiile lui Eol pe aceste meleaguri, 
.ii mai multă indulgenţă pentru acheeni, care au sacrificai-o pe Ifige- 
nia zeului furtunilor înainte să plece spre Troia! 

Mă alipesc echipei lui Calypso , acum în formaţie completă. In 
zilele în care Eol este cuprins de mînie, ne refugiem în golfuleţul 
Slîntul Gheorghe. Atunci cînd ne vrea binele, plutim pînă la locul 
epavei din Anticitera. Nu am pierdut din vedere această misiune. In 
aşteptarea autorizaţiilor de explorare oficiale, cer scufundătorilor să 
halizeze cu grijă locul. In felul acesta, vom putea lucra acolo rapid şi 
eficace imediat ce vom primi licenţa să o facem. 

Misiunea noastră este, pentru moment, destul de incoerentă — în 
parte din cauza condiţiilor meteorologice şi în parte din cauza înce¬ 
tinelii administrative. Nu aşa se poate face o treabă bună. Trebuie să 
i.iu nişte măsuri pentru a schimba această stare de lucruri. Chiar I u i 
în apele greceşti, nu este niciodată nevoie de mai mult de o noapte 
de navigaţie pentru a atinge un obiectiv, eu aş prefera să ne con¬ 
centrăm forţele în spaţiu şi timp, pentru a rezolva dificultăţile una cîte 
una. 


ARHEOLOGUL NOSTRU ESTE UN IDOL MINOIC! 


Portul Irâklion îmi pune o dublă problemă — practică şi teoretică. Pe 
de o parte, sînt sătul să tot rupem cabluri de amarare şi să oblig 
echipajul lui Calypso să suporte oboselile suplimentare ale cartului în 
timpul ancorării. Pe de alta, sînt convins că, în toată această istorie, 
ceva nu merge. Să vedem: cretanii, stăpîni ai Mediteranei orientale 
timp de cinci secole, mari navigatori şi negustori activi, să nu fi avut 
alt port decît cel de la Amnisos (în apropiere de Cnossos), adică la 
(îţiva zeci de metri depărtare de cel de la Irâklion? Asta nu stă în 
picioare. Rada capitalei cretane este oferită ca victimă fără apărare 
loviturilor meltem- ului. Niciodată un marinar experimentat n-ar avea 
naivitatea să se refugieze aici pentru o escală lungă: or, eu sînt sigur 


• A minoicii cunoşteau marea. 

Există, într-un capăt al portului Irâklion, vestigiile unor „garaje" 
pentru nave; dar ele nu datează decît din epoca veneţiană. Sînt nişte 
•păţii mici de tot, care se închid cu o poartă, dar care nu ar fi putut 
piitni nave comerciale. Vasele de linie ale minoicilor şi ale grecilor 
n au, desigur, mai voluminoase; pentru a da un ordin de mărime, voi 
munţi că epava de la Grand Congloue avea capacitatea de 300 de 







tone, adică ceva mai mică decît a lui Catypso . Nu, categoric, regatul 
lui Minos trebuie să fi avut un alt port. Şi totul sugerează că acesta era 
Dia... 

Dacă aş fi comandat o navă de comerţ minoică, în această insulă 
aş fi acostat — chiar dacă încărcătura trebuia transbordată pînă la 
Cnossos cu vase mici, pe vreme bună. 

Dacă aş fi vrut, pornind din Creta, să mă lansez la cucerirea 
Cicladelor şi a Peloponesului, din Dia aş fi plecat. Invers, dacă, 
devenit micenian, aş fi vrut să pun mîna pe regatul minoic muribund, 
în Dia aş fi stabilit un cap de pod. Logic, insula a servit ca bază tuturor 
expediţiilor cretane şi drept loc de pornire a ofensivei tuturor cuceri¬ 
torilor Cretei. Aş pune mîna în foc că există, sub sedimentele golfului 
Sfîntul Gheorghe şi ale golfurilor vecine, vestigii nu numai minoice, 
dar şi miceniene, ale vechii Grecii, romane, bizantine, turceşti, vene- 
ţiene... şi moderne. 

Este curios, dar primul mare arheolog care a venit în Dia a găsit 
aici cantităţi considerabile de cioburi, olărie şi vestigii minoice de 
toate felurile; era nici mai mult nici mai puţin decît englezul Arthur- 

John Evans (1851 -1941), care a condus, începînd din 1900, săpăturile 
de la Cnossos! S-ar putea crede că, după el, cineva se va arăta pasionat 
pentru insulă; nimeni. Acest pămînt cu cinci gheare, care face de 
strajă la 12 km de ţărmul cretan, a fost dispreţuit. 

îi împărtăşesc aceste reflecţii dr-ului Kritzas, el însuşi născut la 
Irâklion. îmi spune că-şi aduce limpede aminte că bunica sa îi poves¬ 
tea cum, pe vremea ei, navele acostau în Dia; şi cum negustorii şi 
pasagerii erau apoi transportaţi pînă în capitala cretană cu flotilă de 
şalupe care făcea o mulţime de curse. Această tradiţie nu s-ar fi 
pierdut deci decît cu vreo două generaţii în urmă ... 


(„Jurnalul de bord“ al lui Calypso) 

„30 martie . Pornim spre Dia, din nou. Insula, aborda de rari 
pescari, şi o dată pe an de un preot care celebrează aici o slujbă 

religioasă, mi se pare încă mai pustie ca de obicei. în timp ce vizităm 
unul după altul golfurile adînci de pe coasta sa sudică, atît de bine 
apărate de vînt, convingerea mea interioară se transformă în certi¬ 
tudine. Da, aici este locul unde minoicii, micenienii, grecii şi toţi 
ceilalţi făceau popas... 

Cobor pe pămînt în compania lui Albert Falco, a lui Bernard 
Delemotte, a lui Colin Mounier şi a dr-ului Kritzas. O luăm pe o urmă 
de cărare care se caţără pe flancul unei coline, în fundul golfuleţului 
Sfîntul Gheorghe. Aici, pur şi simplu, nu trebuie decît să te apleci 

pentru a recolta vechi obiecte cretane. Cioburile de olărie, ba chiar şi 
oale întregi, bucăţi de obsidian şi căni de ceramică abundă pe drumul 
nostru. în faţa atîtor minunăţii dr-ul Kritzas nu mai poate de bucurie: 
îl vedem cum începe deodată să danseze pe loc. Din cauza ascenden¬ 
tei sale cretane? Din cauza ambianţei de pe Dia? Nu ştiu. Dar pot 
afirma că în acest moment domnul nostru arheolog se aseamănă cu 
un idol minoic. 


UN IBRIC STRĂLUCEŞTE ÎN ÎNTUNERIC 

31 martie. Scufundătorii noştri sînt în apă, sub conducerea lui 
Albert Falco, care n-a renunţat să regăsească galera, farfuria de cupru 
şi cele două «picioare de bronz» pe care le zărise aici, cu aproape 
douăzeci de ani în urmă, în 1957. 

Dc îndata te ajung la lund, la aproximativ 30 de metri de la 
suprafaţă, oamenii de pe Calypso îşi îndreaptă proiectoarele spre 
cîmpia inegală care se întinde în faţa lor. Ei scot din umbră o lume 
uitată de poterii, rămăşiţe de veselă, amfore, resturi ale unor secole 
şi secole de comerţ, de războaie, de acte piratereşti şi de naufragii. 
Peste tot, vestigii din diverse epoci zac, pe jumătate încastrate în 
sedimente. Elegant şi solitar, un ibric (sau, în orice caz, un recipient 
care îi seamănă) străluceşte în întuneric. 

După întoarcerea la suprafaţă, echipa de scufundători se grăbeşte 
spre Calypso. Chiar văzuţi de departe, oamenii noştri nu par deloc să 
aducă veşti proaste ... Imediat ce şalupa în care s-au suit acostează la 
navă, Albert Falco confirmă exactitatea tuturor ipotezelor noastre 
recente: Dia a fost, desigur, un port important al Cretei antice. Cu 
toate că nu a regăsit galera amintirilor sale, Bebert nu este mai puţin 
entuziast în descrierea comorilor care dorm la fund: amfore de toate 
dimensiunile, de toate stilurile, din toate epocile şi oale fără număr, 
din care multe sînt intacte. 

Vreau să particip şi eu la aceste cercetări. Mă caţăr în farfuria 
submersibilă în compania lui Albert Falco. Mecanicii de pe Calypso 
larghează submersibilul. La drum pentru un periplu de mai multe mile 
în fundul golfurilor Diei... 

La 35 de metri, aproape de verticala lui Calypso , apare de pe fund, 
în fasciculul farurilor noastre, încărcătura solidificată a unei epave 
romane din secolul I e.n. Nu departe descoperim o relicvă mai re¬ 
centă: o ancoră mare, ruginită, probabil pierdută aici cu ocazia ase¬ 
dierii Cretei de veneţieni. Din golf în golf, stabilim poziţiile unor 


autentice recife de poterie, mari tumuli naturali care ne semnalează 
tot atîtea epave. în mod evident, Dia s-a aflat, timp de cel puţin trei 
milenii, la răscrucea tuturor marilor căi de navigaţie ale Mediteranei 
orientale. 

1 aprilie. Fotografia aeriană relevă uneori, într-un mod surprin¬ 
zător, urme de drumuri, de construcţii sau de porturi vechi invizibile 
de la sol. Dia ni se pare atît de bogată în posibilităţi arheologice, încît 
ar fi o greşeală de neiertat să ne lipsim de această tehnică de cercetare 
verificată în prezent. 

Fixăm o cameră cu acţionare electrică la şasiul elicopterului. Bob 
Braunbeck se îmbarcă în aparat în compania lui Colin Mounier. Vor 
realiza o secvenţă completă de fotografii ale insulei, luate în aşa fel 
încît fiecare din ele să se suprapună puţin cu următoarea, şi, în final, 
odată operaţiunea terminată, să se poată decupa şi îmbina bucăţile, 

cu exactitate, cap la cap. Astfel vom dispune de o hartă fotografică 
unică a insulei Dia, pe care vor apărea (sper) detalii noi şi insolite. 

«Văzuta de sus, povesteşte Colin Mounier, cu colinele sale pie¬ 
troase, falezele sale abrupte spre marea Egee şi labirintul lipsit de 
viaţă al ruinelor sale, Dia constituie o enigmă. Pe acest deşert de pietre 
albe se dezvoltă o vegetaţie de tufişuri degradate - de crînguri sărace 
de spini şi de graminee* rare, abia cît să asigure nutreţul micilor 
turme de capre sălbatice supranumite în locurile astea cri-cri 1 . Atunci 
cînd survolăm golfuleţul Sfintul Gheorghe, mi se pare că ghicesc în 
apă silueta vagă, de culoare lăptoasă, a unei platforme scufundate, 
perpendiculară pe ţărm. Asta fără îndoială o să-l intrige pe Paşa, 
mi-am zis, fotografiind eu însumi interesanta formaţie, pe care camera 
cu acţionare electrică o fixează de asemenea pe peliculă». 

Jean-Jerome Carcopino îi dă zor, în camera neagră a lui Calypso. 
în tovărăşia lui, şi în plus a lui Albert Falco şi a comandantului 
Alinat (venit de la Monaco pentru a ne ajuta timp de cîteva zile), mă 
lansez în reconstituirea acestui puzzle. Am în faţa ochilor un mozaic 
confuz de dreptunghiuri negre şi albe pe care se disting cele mai mici 
reliefuri de pe Dia şi pe care trebuie să le îmbin cu o precizie de 
jumătate de milimetru pentru a obţine o imagine coerentă a insulei, 
în timp ce noi asamblăm cu răbdare fragmentele răzleţe, ni se impune 
ceva evident: multe din «bizareriile» care apar pe aceste fotografii 
aeriene au probabil drept cauză un accident de teren sau o schimbare 
a compoziţiei solului datorate unei activităţi din vechime; dar dintre 

* Echipa de pe Calypso va avea curînd ocazia să se apropie şi să studieze aceste 
rumegătoare sălbatice. 

toate «revelaţiile» vederilor luate din elicopter, cea mai senzaţională 
rămîne, incontestabil, acest enigmatic promontoriu submarin din 
golfuletul Sfîntul Gheorghe. 

Este vorba de o formaţie naturală? N-ar apărea într-un mod atît 
de «agresiv» pe fotografia aeriană ... De altfel contururile sale ni se 
par mult prea regulate. Atunci este o lucrare făcută de oameni şi, în 
acelaşi timp, o descoperire arheologică majoră! 

Nu ştiu de ce, chiar în acest moment încep să mă gîndesc la 
Atlantida. Poate fiindcă promontoriul este scufundat şi fiindcă marele 
continent pierdut, a cărui legendă este relatată de Platon, a fost 
înghiţit de mare... 

Este altceva aici. De cînd am descoperit «zidul de poterii sub¬ 
marine» din Psira, ideea unui tsunami devastator, care ar fi distrus 
civilizaţia minoică, mi s-a fixat în minte ca o obsesie. Şi dacă, aşa cum 
au presupus-o mai mulţi arheologi, Atlantida n-a dispărut niciodată 
în oceanul Atlantic, ci tocmai în Mediterana orientală? Este o idee 
care merită a fi luată în consideraţie la fel de bine ca altele. Ea prezintă 
pentru mine un avantaj asupra concurentelor sale: cel că noi sxntem 
în Mediterana orientală. Putem încerca să verificăm noi înşine ceea 
ce este verificabil în argumentarea tezei. Nu mă gîndesc să clarificăm 
complet problema: cine ar putea fi atît de orgolios pentru a-şi imagina, 
o singură clipă, aşa ceva? Dar, cel puţin, sper să o facem să avanseze, 
în indiferent ce direcţie. u 


CU ŞAMPANIE ŞI CU PIPI DE CÎINE 

(Extras din „Jurnalul** lui Colin Mounier) 

yyPireuly dimineaţa devreme. Calypso este la chei. Henri Alliet şi 
Albert Falco dirijează un camion care manevrează spre flancul său. 
Caroseria şi remorca vehiculului sînt pline cu bidoane de metal goale, 
coşuri, bucăţi de Fierărie de toate dimensiunile. Un lanţ de muncitori 
se organizează pentru a înghesui acest material la bord, în timp ce 

macaraua ridică piesele prea grele. Bucata cea mai masivă a încăr¬ 
căturii este o plută din scînduri groase, care măsoară cam 5 metri pe 
6. Bernard Delemotte o inspectează de-a fir a păr de îndată ce pluta 
a atins platforma din spate a lui Calypso . 

Ideea lui Paşa este următoarea. Cum nava trebuie să rămînă 
disponibilă pentru alte misiuni în apele greceşti (şi în special pentru 
o eventuală recuperare a ultimelor comori din Anticitera) şi cum, pe 
dc altă parte, nu putem explora golfuletul Sfîntul Gheorghe decît 

plecînd de la o bază sigură, vom ancora o plută, pe care vom instala 
un sorb. O parte din scufundători vor ridica tabăra chiar pe insula Dia 
şi vor explora fundurile. Restul vor rămîne pe Calypso , gata să 
răspundă la solicitările autorităţilor arheologice greceşti. 

Calypso ajunge la Irâklion în cursul zilei. A doua zi în zori lar- 
ghează cablurile de amarare şi vine să ancoreze în mijlocul golfuleţului 
Sfîntul Gheorghe. Albert Falco se urcă într-un zodiac, pentru a 
conduce manevra de pe mare. Noi trebuie să ancorăm pluta noastră 
chiar deasupra digului submarin pe care ni l-au revelat fotografiile 
aeriene. 

Multă lume se agită pe platforma din spate a lui Calypso . Paul 
Zuena şi Bernard Delemotte fac încercări de ridicare, in sfîrşit, pluta 
este gata. Macaraua o depune cu delicateţe pe valuri. D-na Simone 
Cousteau sparge sticla de şampanie prevăzută în ceremonial: spuma 
ţîşneşte, noua noastră unitate navală e lansată. Exact în acest moment 
Uiise, căţeluşul yorkshire al d-nei Cousteau, sare pe platformă şi 
botează a doua oară pluta ... în felul său! Toată lumea pufneşte în rîs; 
şi numele platformei se impune: Ulise, bineînţeles! 

Pontonul nostru de scufundare are avantajul că este mobil, chiar 
dacă nu poate trece drept un model de hidrodinamism. Bernard 
Delemotte îi adaptează un motor şi procedează la încercări de ma¬ 
nevrabilitate. Merge de minune. Vremea este splendidă. Echipa se 
bucură din plin. 

Jean-Jdrome Carcopino, în apă, filmează această lume radioasă la 
lucru, în timp ce eu mă ocup să iau vederi aeriene. Transbordarea 
materialului, de la Calypso pînă la ţărm, ne ia toată ziua şi se des¬ 
făşoară într-o beţie de culori şi într-o bună dispoziţie nemaipomenită. 
Seara este rîndul compresorului: toate braţele au fost rechiziţionate; 
greaua maşinărie, trasă, împinsă, ridicată, înjurată chiar, sfîrşeşte prin 
a ateriza pe plută şi, de aici, ajunge la ţărm. O facem să escaladeze 
stîncile pînă Ia o mică suprafaţă netedă — «cuibul» său —, pe care 
«Gaston» Jacques Roux i-a preparat-o în mod ştiinţific. 

Răsuflăm uşuraţi, avînd în străfundul inimii satisfacţia datoriei 
împlinite, cînd vedem pătrunzînd în golfuleţ un mare papuc zburător 
plin cu scufundători. Dr-ul Kritzas e furios: aceşti oameni sînt jefui¬ 
tori de epave. Ei vin să fure amfore, pe care Ie vor vinde foarte scump 
unor bogaţi amatori de antichităţi. Ne încearcă pe toţi aceeaşi senzaţie 
de furie şi de absurditate: pe de o parte, pentru că, atunci cînd faci o 
cerere oficială, observi că este foarte dificil să obţii cea mai mică 
autorizaţie de explorare — deşi te angajezi să predai muzeelor gre¬ 
ceşti toate piesele descoperite; pe de altă parte, pentru că anumiţi hoţi 

profesionişti reîncep zilnic munca lor murdară, fără să poli face nimic 
contra lor, din lipsă de mijloace poliţieneşti... 

Lucrurile sînt mai grave pentru noi: aceşti traficanţi cunosc în linii 
mari misiunea noastră. N-am făcut niciodată un mister din asta: 
întreaga Grecie a văzut-o pe Calypso la televizor. Ei bănuiesc că, dacă 
desfăşurăm aici o importantă infrastructură tehnică, o facem pentru 

că noi contăm pe descoperiri de prim ordin. Nu vor îndrăzni să vină 
să pescuiască amfore sub nasul nostru; dar, de îndată ce vom întoarce 
spatele, ei vor fi la fata locului, vor scoate din apă tot ceea ce vor vrea 
şi, după trei învîrtituri de elice, vor întîlni iahtul unui miliardar 
navigînd în plină mare, în al cărui p în tec îşi vor descărca prada. Ştim 
bine că jefuirea epavelor şi traficul de piese antice a existat 
întotdeauna: asta nu ne consolează însă deloc". 


O SUTĂ DE METRI PĂTRAŢI CARE TREBUIE SORBIŢI 

In timp ce echipa lui Calypso se agită între Clise şi tabăra viitorilor 
noştri Robinsoni de pe Dia, îi antrenez pe Albert Falco, Bernard 
Delemotte şi Ivan Giacoletto într-o lungă scufundare de explorare, 
pe deasupra curiosului promontoriu submarin din micul golf Sfintul 
Gheorghe. Avem, în fme, pentru acest loc — dar numai pentru acesta 
- autorizaţia de explorare. Ea se referă la un pătrat de 10 m X 10 m, 
pe care trebuie să-l delimităm chiar noi. Ne băgăm în apă tocmai 
pentru a-1 alege mai bine. 

Odată mai muii pătrund în acest univers subacvatic care îmi este 
atît de familiar, dar care mi se pare totuşi, de fiecare dată, atît de 
ciudat ... Mai mult ca oricînd, gust incursiunile în această lume de 
subtile distorsiuni ale simţurilor, unde greutatea se uşurează, unde 
distantele se contractă, unde sunetele se amplifică şi unde lumina 
(refractată, apoi absorbită) creează fără încetare noi fantasme. 

A 

In timp ce survolăm încet promontoriul submarin din golfuletul 
Sfintul Gheorghe, evidenta se impune. Nu este vorba aici de o forma¬ 
ţiune naturală. Dar atunci, ce funcţiune poate să fi avut acest vast 
rambleu artificial, a cărui extremitate, acoperită de numai 5 metri de 
apă, domină fundul golfului cu o înălţime de aproape 20 de metri? 

A 

Intr-o epocă a istoriei, atunci cînd nivelul Mediteranei (şi al celorlalte 
mări) era cu circa 5 metri inferior celui al oceanelor actuale, această 
lucrare ieşea din apă. Explicaţia rolului său nu stă aici? 

Cu toate că rambleul este constituit în principal din pietre obiş¬ 
nuite, ici şi colo zac blocuri mari, tăiate în unghiuri drepte, a căror 

prezentă, la o asemenea distantă de ţărm, este inexplicabilă. Bemard 
Delemotte şi cu mine examinăm îndelung peretele construcţiei înainte 
de a ne opri cîteva momente lîngă o brazdă lată, săpată pe coama sa. 
Albert Falco şi Ivan Giacoletto ni se alătură şi ne răspîndim cu totii 
pe vasta platformă care leagă ansamblul structurii de ţărm. Dintr-o 
dată, totul se clarifică. 

Ne găsim pe creasta vastului mol rotunjit al unui mare port. In jurul 
acestui dig, portul mişună de nave comerciale cu coca largă apartinînd 
unei duzini de naţionalităţi — cretane, egiptene, feniciene, miceniene, 
ioniene, troiene... Distingem chiar nave de război cu forme mai zvelte 
şi cu etrava întărită cu aramă. Pe dalele ude se înghesuie echipajele, 
pasagerii şi docherii. Macedoneni, sirieni, sicilieni, egipteni, carta¬ 
ginezi, cretani, atenieni'negociază, speculează, flecăresc, fiecare grup 
în limba sa proprie sau toti împreună într-un păsăresc limbaj elenic, 
cu cîteva zeci de cuvinte pe care le înţeleg toti... Aceste antrepozite, 
ale căror ziduri, sau cel puţin ceea ce a mai rămas din ele, le ocolim, 
sînt de fapt încărcate cu baloturi de iarbă de mare, saci de lînă, suluri 
de ţesături, cutii cu scule, grămezi de arme şi şiruri de amfore umplute 
cu ulei, vin, grîu, carne sărată, grîne, mirodenii, parfumuri ... Ne 
plimbăm pe rămăşiţele unei foarte mari răspîntii comerciale a lumii 


antice! 

La dreapta noastră, unei nave scoase din apă i se ridică arborada, 
în timp ce dulgherii se străduiesc să astupe breşa pe care o are în cocă. 
Da, bineînţeles, ea a fost trasă în lungul acestei brazde în V care 
constituie de fapt rampa de carenare a unui şantier naval... 

La stînga noastră, un vas îşi ridică pînzele şi se pregăteşte să iasă 
din port: va pune capul spre Alexandria, spre Tir sau spre Focea 
(Marsilia)? în jurul molului se înaltă construcţiile unei cetăfi bogate 
şi puternice, cu fortificaţii impozante care o apără de piraţi. 

întrerup acest vis cu ochii deschişi... Tot ceea ce gîndul m-a făcut 
să văd a putut să existe într-adevăr sau mi-am plăsmuit doar o imagine 
fantezistă, fără nici o legătură cu realitatea istorică? Ca s-o aflu nu 
există alt mijloc decît să săpăm sedimentul, pentru a aduce la lumina 
zilei ceea ce se ascunde acolo. 

Suta de metri pătraţi pe care sorbul plutei Ulise îi va primi ca 
hrană, adică îi va înghiţi şi îi va scuipa cu multă distincţie naturală, vor 
fi aleşi din ceea ce presupun că ar fi o parte din docurile portului antic. 
Dacă este ceva de găsit într-un port, unde ar fi mai probabil să se facă 
descoperirea decît în antrepozitele sale? Sper numai ca ceea ce indic 
pe harta insulei Dia pentru comandantul Alinat şi dr-ul Kritzas, atunci 
cînd revin pe puntea lui Calypso , să fie într-adevăr amplasamentul 
magaziilor! 

ULISE ÎNLĂNŢUIT 


Tabăra de pe insula Dia, unde vor trăi Bernard Delemotte (şef al 
scufundătorilor), Ivan Giacoletto şi Henri Garcia (scufundători), 
Colin Mounier (cineast), Jean Hamon (sunetist) şi mai mulţi oameni 
de ştiinţă greci de la Institutul de oceanografie, se ridică încetul cu 
încetul. Oamenii din echipă îşi vor alege domiciliul în vecinătatea 
capelei de pe insulă, care se înaltă la intrarea în golfuletul Sfîntul 
Gheorghe. în acest edificiu religios, la cincizeci de zile după Paşte, un 
preot din Irâklion celebrează singura slujbă a anului, cu ocazia unui 
pelerinaj pe care credincioşii din oraş îl fac pe acest petec de pămînt 
acum părăsit. 

Corturile au fost ridicate. O veche bojdeucă de păstori, proptită 
cu grijă şi cu toate crăpăturile astupate, serveşte drept adăpost pentru 
materialul delicat. Jean Hamon, care se gîndeşte la toate şi care este 
însărcinat să se ocupe cu bucătăria, a săpat în apropiere de acest loc 
cîţiva metri pătraţi de teren arabil, unde a plantat salată şi ridichi. E 
foarte mîndru de „grădina sa de zarzavat". Sîntem la începutul lunii 
aprilie. Munca pe Ulise va dura mai mult de două luni. în primăvara 
grecească, legumele cresc repede: vor avea poate timp să germineze, 
să se coacă şi să cadă în stomacurile robinsonilor de pe Dia, înainte 
ca misiunea să se termine. 

a 

In careul lui Cafypso , comandantul Alinat, căpitanul Gourlaouen, 
dr-ul Kritzas şi eu ne aplecăm o ultimă dată peste hărţile şi fotografiile 
noastre aeriene. Perimetrul şantierului de explorare este definitiv 

fixat. Scufundătorii, conduşi de Bernard Delemotte, îl vor materializa 
chiar pe fundul mării, cu ajutorul unor pari groşi pe care-i înfig în 

patru colţuri şi îi leagă cu cabluri. Suprafaţa de lucru este apoi 

„poziţionată" la suprafaţă cu ajutorul geamandurilor. 

Ulise, în ceea ce-1 priveşte, are acum greementul complet; sorbul 
este montat; viitoarele manevre de ancorare ale pontonului sînt asi¬ 
gurate. Ziua încercărilor soseşte. Albert Falco şi Raymod Coli îi dau 
o mină de ajutor lui Bernard Delemotte pentru acest prim test de 
funcţionare, care va avea loc în afara careului de explorare. Com¬ 
presorul funcţionează; aerul filtrat ajunge la fund; oamenii îi măsoară 
debitul maxim. Bernard şi Patrick Delemotte duc capul sorbului sub 
apă: tubul îi urmează ca un şarpe de mare gros şi blînd. Henri Alliet, 
cu camera submarină, fixează pe peliculă primele isprăvi ale celor doi 
fraţi. Albert Falco dă semnalul de pornire. Nu se întîmplă nimic... 

Este o chestiune de densitate relativă a diferitelor elemente ale 
sorbului. Materialul este adus la suprafaţă pentru a fi îngreuiat. în 

timpul încercării următoare, totul funcţionează de minune: milui 
negricios de Ia fund ajunge din plin prin tub pe ponton; aici cade 
într-un coş mare care îl filtrează şi care nu retine decît obiectele solide. 

Acum putem să-l ancorăm pe Ulise deasupra cadrilaterului de¬ 
finitiv de lucru. Scufundătorii se grăbesc s-o facă. Cînd pluta este la 
locul său, ei scufundă în şantierul submarin un mare cadru de lemn 
lestat, înzestrat cu doi suporţi triunghiulari. Traversele acestei insta¬ 
laţii sînt echipate cu camere mobile, care vor lua fotografii stereo¬ 
scopice pentru fiecare din stadiile explorării. 

După ce Ulise este înlănţuit, scufundătorii se pregătesc pentru 
prima lor misiune arheologică veritabilă pe fundul micului golf Sfîntul 
Gheorghe. în locul obişnuiţilor scafandri autonomi, ei respiră cu 
ajutorul unor narghilele, adică sînt aprovizionaţi cu aer direct de la 
suprafaţă datorită unor tuburi lungi. Compresorul Ie furnizează auto¬ 
mat gazul vital 1a presiunea care corespunde adîncimii şantierului, 
înainte să dispară sub suprafaţă, Bernard Delemotte şi tovarăşii săi 
testează o ultimă dată buna funcţionare a filtrelor care purifică aerul 
primit prin narghilele. „Este extra! spune Bernard: un adevărat aer 
de munte ...“. Ei apucă vitejeşte capul sorbului („vitejeşte" este ter¬ 
menul potrivit: se întîmplă ca şarpele de mare să se împotrivească 
efectiv; atunci trebuie să ai curajul unui... Sfînt Gheorghe pentru a 
stăpîni acest balaui).Şi se scufundă în apa limpede a mării Egee. 

Cînd ajung Ia fund, pe un pat de nisip, alge şi roci albe din care ies 
cioburi de amfore, îşi schimbă labele lungi de înot cu nişte propulsoare 
mai scurte, adică mai puţin stînjenitoare, care le vor permite să 
„meargă" pe şantier. Pentru a evita să salte la fiecare pas, la fel ca 
astronautii pe Lună, se îngreuiază fcdndu-şi la centură greutăţi de cîte 
10 kg. 

Bernard Delemotte lansează un semnal spre suprafaţă, trăgînd de 
o funie. Şi sorbul intră în acţiune ... Sedimentele se îngrămădesc în 
gîtleju! său avid. Apa, de obicei atît de limpede în golfuletul Sfîntul 
Gheorghe, se tulbură în jurul scufundătorilor. Adevăratul travaliu 
arheologic, lung, plictisitor, monoton, începe. 

Pe plută, Jean Hamon supraveghează torentul de apă noroioasă 
care iese din tubul sorbului şi care cade pe sita fmă a coşului, în care 
sînt reţinute pînă şi cele mai mici obiecte. Curăţarea unui strat cu o 
grosime de 30 cm pe o suprafaţă de 2 m 2 produce 8 m 3 de rămăşiţe 
diverse şi de nisip. Dacă vrem să degajăm sedimente cu o grosime de 
3 m pe o suprafaţă de 100 m 2 ,4000 m de detritus trebuie să fie înghiţiţi 

şi apoi v ou ni aii de sorb. Mă tem ca această sarcină să nu depăşească 
puterile maşinii, nici pe ale oamenilor. 

Enigma micului golf Sfîntul Gheorghe 


TIMPUL TĂIAT ÎN FELII - MAŞINA CARE DĂ ÎNAPOI 
SECOLELE - VIRTUŢILE MIRACULOASE ALE BEZOA- 
RULUI - ŞOIMUL PRINŢESEI - UN BARAJ DE GHEARE 
ŞI DE CIOCURI ÎNCOVOIATE - NUMEROTAŢI-VĂ 
EPAVELE! - CEA MAI MICĂ EROARE NE POATE COSTA 
O SPĂRTURĂ - CASCADE DE AMFORE - O CIVI¬ 
LIZAŢIE ÎNGHIŢITĂ DE APE 


„Nu cunosc nimic mai chinuitor decît munca arheologică «la normăm 
spune Bernard Delemotte, mai ales atunci cînd trebuie efectuată sub 
10-12 metri de apă. Probabil că nici pe pămînt ferm nu te entuzias¬ 
mează în fiecare zi: dar, cel puţin,în aer liber poţi să glumeşti cu 
colegii, să reflectezi în comun asupra unei probleme sau să discuţi 
despre programele de televiziune din ajun, în timp ce cerni nisipul şi 
aştepţi DESCOPERIREA care te va obliga să reiei totul de la zero... 

a 

încearcă să glumeşti neutilizînd decît limbajul gesturilor folosit de 
scufundători, cu marea Egee pe cap, cu o mască de sticlă pe nas şi în 
gură cu muştiucul unui tub care îti aduce indispensabilul oxigen... Ei 
bine, aşa ne chinuim noi, timp de trei pînă la cinci ore pe zi! 

In fundul apei, micile noastre pătrate numerotate (după «normele 
arheologice») încep să ne iasă pe nas cu tot respectul pe care îl 
datorăm ştiinţei. 

Sorbul suge bine: asta nu-i putem nega. Dar ne cufundă într-o 
ceată de particule în suspensie care nu contribuie cu nimic la confortul 
nostru. In rest, ar fi greşit să se creadă că în această primăvară a 
Greciei apele în care trebuie să evoluăm sînt calde: din contra, cel 
mai profund strat este mai mult decît rece — sub 14°C. 

Dintre toate fiinţele vii ale golfuletului Sfîntul Gheorghe, cele mai 
fericite sînt, pe de o parte, arheologii greci (pentru că noi acumulăm 
lucruri nou descoperite) şi, pe de altă parte, rîndunica de mare roşie. \ 
Aceşti peşti, la început intimidaţi, se înghesuie acum în număr mare 
pe şantier. Sorbul, ridicînd sedimentele, eliberează o mulţime de 
organisme bentonice* cu care se ospătează regeşte. Aceste animale 
de culoarea flăcării, ale căror capete colţuroase parcă ar fi cioplite cu 
toporul, dau repede dovadă de o mare familiaritate. Festinul 
providenţial pe care instalaţia noastră li-1 oferă le face foarte vioaie. 
Se amuză, de exemplu, să provoace prăbuşirea pereţilor prost asigu¬ 
raţi ai forajelor noastre şi ne obligă să luăm lucrul de la capăt, timp 
de mai multe ceasuri, provocînd surpări în şantier, atunci cînd sîntem 
în pauză“. 


TIMPUL TĂIAT ÎN FELII 


Colecţia de obiecte care se ivesc totodată din sedimente şi din secole 
se îmbogăţeşte rapid. Cele mai mici dintre ele sînt recuperate pe 
plută, în coşul sorbului, şi sînt imediat studiate, trecute în repertoriu 
şi clasate de dr-ul Kritzas şi asistentul său. Piesele mari rămîn la fund, 


pînă ce vor fi fotografiate, desenate şi etichetate la rîndul lor. 


Primii treizeci de centimetri de sedimente sînt acum curăţaţi. 


Un nou strat încărcat cu obiecte de toate felurile îşi face apariţia. 
Aici istoria vorbeşte limbajul mut al argilei, pe care mîini anonime au 
fasonat-o cu multe secole în urmă. Oamenii care au modelat aceste 


vase, aceste căni şi aceste amfore ar fi putut oare bănui că, la mai bine 
de două milenii după ei, alţi oameni le vor aduna operele, le vor pipăi, 
se vor minuna de formele lor şi le vor acorda o deosebită importanţă? 

Pe şantierul submarin din golfuletul Sfîntul Gheorghe, camerele 
stereoscopice fixează pe film jurnalul de bord scrupulos al operaţi¬ 
unilor de explorare. Fiecare pătrat al grilei, fotografiat sub toate 
unghiurile, la fiecare etapă a debleierii sale, oferă privirilor veritabile 
felii de istorie. Aici, trecutul se taie în bucăţi... 

Evident, celor mai frumoase piese li se dă o atenţie deosebită din 
partea scufundătorilor. Dar în arheologie nu există „cea mai frumoasă 
piesă“. Un modest fragment de oală, dacă poartă o inscripţie, poate 
fi mai preţios decît o amforă intactă, dar mută. Din această cauză, 
fiecare obiect descoperit, sfărîmat sau întreg, este depus cu grijă în 
coşul care face naveta între fund şi suprafaţă. Odată ajunsă pe plută, 
piesa, măsurată, redesenată şi refotografiată, îşi schimbă definitiv 
statutul. Era un recipient pierdut; acum este un document istoric... 





Numeroase oale sînt împodobite cu inscripţii curioase gravate în 
argilă, pe'care dr-ul Kritzas le reproduce cu grijă pentru a le studia 
ulterior el însuşi sau a le încredinţa altor arheologi. Fiecare semn în 
lut ars, fiecare motiv decorativ, fiecare desen este, de asemenea, 
relevat pe un caiet cu cea mai mare minuţiozitate de către asistentul 
profesorului. 

Printr-un curios paradox, pe care tofi cercetătorii îl cunosc, fiecare 
descoperire aduce ... o nouă enigmă. Etalînd pe plută piesele scoase 
din excavaţie, dr-ul Kritzas 3 ascultă atent pe Bernard Delemotte, 
care fi explică cum au fost culese de deasupra unui strat de pietriş 
misterios, care părea să constituie o frontieră între două epoci. „Cu 
foarte rare excepţii, conchide arheologul, aceste oale aparţin perioa¬ 
dei bizantine. Obiectele mai vechi se găsesc înfundate mai adînc în 
sedimente". 

Săpăturile continuă, monotone şi entuziasmante totodată. Din 
cînd în cînd, pentru a-şi „dezmorţi picioarele", scufundătorii schimbă 
labele scurte cu cele lungi şi narghileaua cu bunul şi bătrînul scafan¬ 
dru autonom. Ei explorează golfuletul Sfîntul Gheorghe metru cu 
metru. Peste tot, ca şi în Psira, sînt frapaţi de numărul pietrelor de 
construcţie răspîndite pe fund. Ce cataclism uriaş le-au antrenat atît 
de departe de ţărm? 

Bernard Delemotte, Ivan Giacoletto şi Henri Garda zăresc de 
asemenea, într-o zi, sub apă, pe latura occidentală a golfului, urmele 
unui zid riclopic. Cum a putut fi înghiţită de ape această lucrare cu 
dimensiuni impozante? 

MAŞINA CARE DĂ ÎNAPOI SECOLELE 

Săptămînă după săptămînă, ceas după ceas, nori de mîi după nori de 
mîl, sorbul îşi adînceşte tranşeele în sedimentele insulei Dia. 

Oamenii, uneori pierduţi în stratul gros de mîl lichid, se ridică 
pentru a şti unde sînt şi au impresia că vin „să tragă o gură de aer 
curat" în stratul de apă limpede ... Atunci cînd sorbul se înfundă, ei 
trebuie să îl cureţe cu o perie ca de homar. 

La fiecare nivel, scufundătorii încep aceeaşi procedură monotonă 
— releveul poziţiei, etichetarea, fotografierea, crochiul ... Numai 
după aceea vine pentru ei plăcerea fizică de a atinge piesele arheo¬ 
logice descoperite, de a le desprinde cu mii de precauţii din ganga de 
sedimente, apoi de a le plasa în coş — destinaţia: la suprafaţă. 

Pe ponton, amforele, bolurile, urcioarele, oalele, cănile, cioburile, 

piesele sparte formează o garnitură de bucătărie barocă, pe care dr-ul 
Kritzas o ordonează încetul cu încetul, pe epoci şi pe stiluri. 

„Cu cît cîştigăm în adîncime,explică profesorul, cu atît revenim 
înapoi în istorie. Sorbul nostru constituie o excelentă maşină de 
întoarcere în timp. La început, aproape toate oalele erau bizantine. 
Acum ele sînt romane sau egiptene şi începem să extragem din cele 
care datează din epoca grecească clasică, adică din secolul al V-lea 
î.e.n. Dacă continuăm în felul acesta, vom ajunge poate în epoca de 
bronz, în care caz stratul va fi cel corespunzător civilizaţiei minoice“. 

Cînd nu se scufundă, oamenii de pe Ulise explorează interiorul 
uscatului. Ei bat cu piciorul vechile drumuri pe care guvernul grec 
le-a construit în 1950, atunci cînd a făcut din Dia un centru de 
deportare pentru comunişti. Cel mai adesea iau urma potecilor de 
catîri, care şerpuiesc pe pantele stîncoase. Insula, altădată acoperită 
de păduri bogate, este acum pietroasă şi cheală ca multe din semenele 
sale din Mediterana. Cu toate acestea — o ştiu dintr-un celebru film 
al lui Walt Disney — nimic nu este mai viu decît deşertul... 

Dacă nu mai există nici un copac demn de acest nume pe Dia (în 
tabără mîncarea se găteşte pe un reşou cu gaz şi, atunci cînd se face 
foc, se folosesc lemne care plutesc pe apă), în schimb flora erbacee 
locală este cu adevărat minunată. Bernard Delemotte şi tovarăşii săi 
umblă prin peluzele cu brahiopode* în care primăvara grecească face 
să înflorească brînduşele şi anemonele şi o întreagă populaţie de 
orhidee cu forme şi culori uluitoare. Orhideea-bondar care seamănă 
cu o mare insectă himenopteră brună cu dungi galbene, se învecinează 
cu orhideea de Creta violet închis cu desene bleu şi orhideea-oglinda 
lui Venus, ale cărei petale de azur reflectă parcă întreg cerul şi marea... 

Micile animale se agită pe stînci şi pe plante. Diverse specii de 
muşte, viespi şi bondari culeg nectarul din flori. Scarabeii caută 
bălegarul rumegătoarelor, pe care 3 modelează în cocoloaşe mici pe 
care le rostogolesc pînă la cuiburile lor, pentru a-şi depune ouăle pe 
ele. Şopîrle cenuşii şi şopîrle verzi vînează insectele în tovărăşia 
rudelor lor gecko cu degete-ventuze. Din cînd în cînd o năpîrcă îşi 
strecoară prin iarbă biciul negru şi galben al corpului său. 

Totuşi trei specii de animale îi încîntă literalmente pe coechipierii 
de pe Ulise: mă refer la şoimii Eleonorei, la caprele „cri-cri“ şi la 
gazele. 


VIRTUŢILE MIRACULOASE ALE BEZOARULUI 

Intr-o zi israelienii au oferit grecilor un cuplu de gazele din Negev — 
dorcas (Gazella dorcas), care supravieţuiesc încă, în ciuda vînării lor 

abuzive, din Orientul Mijlociu pînă în Arabia şi S ah ara. Autorităţile 
elene le-au lăsat în libertate pe insula Dia. Ele fac acum fericirea, 
oamenilor din tabăra noastră avansată. 

Sînt rumegătoare iuti, de culoare brun deschis, cu dungi palide pe 
fălci şi pe flancuri, care etalează coarne frumos inelate, negricioase, 
lungi de peste 35 centimetri şi armonios curbate în formă de liră. 
Femela cuplului, în special, manifestă multă familiaritate. Ea se 
apropie fără teamă de tabără, se ospătează cu plăcere din vlăstarele 
de salată tinere ale „grădinii" de zarzavat şi caută cu o aviditate 
inexplicabilă mucuri de ţigări cu filtru. Manifestă o lipsă de jenă 
şocantă în ceea ce-1 priveşte pe Bernard Delemotte, fiindcă într-o zi 
... îi urinează în pat! Dar este îndrăgostită de barba neagră a lui Jean 
Hamon, sunetistul nostru; şi reciproca ... Jean are o mare slăbiciune 
pentru gazelă: consimte cîteodată s-o lase să guste din ornamentul 
viril al maxilarului său; la sfîrşitul misiunii îi va părea foarte rău că 
trebuie să părăsească animalul 1 . 

Alte mamifere erbivore, mai numeroase decît dorcas , locuiesc pe 
Dia: sînt caprele „cri-cri“, Aceste caprine* sălbatice, aproape peste 
tot în alte locuri pe cale de dispariţie, se înmulţesc pe insulă. Turma 
de aici numără vreo şase sute de capete. Pentru a nu risca un păşunat 
excesiv* (care ar fi fatal ultimelor formaţiuni vegetale de pe această 
mică bucată de uscat), numărul lor nu este lăsat să crească şi în fiecare 
toamnă sînt sacrificate mai multe zeci de exemplare. 

Caprele „cri-cri" sau sălbatice, sau capre cu bezoar (denumirea 
ştiinţifică: Capra ibex aegagrus) amintesc muflonii din Alpi. în ce 
priveşte talia, ele sînt intermediare între aceştia din urmă şi caprele 
domestice: masculii pot atinge 90 cm înălţime la baza gîtului. Aceste 
animale au coarne mari în spirală, asemănătoare celor ale muflonilor 
(dar fără partea groasă a sulului); la ţapii bătrîni, aceste ornamente 
măsoară uneori pînă la 1,50 metri lungime. Masculi şi femele au o 
bărbuţă deasă şi o blană cu părul scurt, a cărei culoare variază de la 
gri-negru la brun deschis. 

Caprele cu bezoar trăiesc în Asia (din Pakistan pînă în Turcia), în 
Creta, în cîteva insule din Ciclade şi pe insula italiană Montecristo. 
(Rasa asiatică este mai mare decît cea din insulele mediteraneene.) 
Le găsim în turme de treizeci-cincizeci de indivizi, care se dispersează 
toamna. Femelele fată în primăvară şi au, în general, doi (uneori trei) 
iezi. 

* Cîteva luni mai tîrziu, voi reveni pe Dia, împreună cu Colin Mounier şi Jean 
Hamon. Gazela, părînd că-1 recunoaşte de departe pe acesta din urmă, va alerga să-l 
salute ... 

Oamenii de pe Ulise nu se mai satură privind manejul făcut de 
„cri-cri“. La fel de sigure ca şi muflonii pe stînci, aceste rumegătoare 
sălbatice escaladează pante uluitoare şi se încumetă să facă salturile 
cele mai îndrăzneţe cu o incredibilă uşurinţă. 

Populaţiile de capre sălbatice s-au mai împuţinat totuşi din cauza 
vînării intensive la care au fost supuse. într-adevăr, se găseşte în 
stomacul femelelor din această specie faimosul bezoar, sau aega- 
gropil. Este vorba de o concreţiune foarte dură din fire de păr şi fibre 
vegetale, căreia i se atribuie virtuţi medicinale miraculoase. Bineîn¬ 
ţeles, nu este mai mult miracol în ea decît în cornul de rinocer: n-are 
importanţă. Se face în continuare trafic cu această substanţă - şi, 
pentru a o procura, sînt masacrate capre sălbatice. Este cu atît mai 
absurd cu cît se ştie că bezoarul se formează în stomacul a numeroase 
alte rumegătoare - în special la caprele domestice. De altfel vânătoa¬ 
rea de capre sălbatice rămîne rentabilă şi pentru alte motive. Carnea 
animalului, delicată, este asemănătoare celei de căprioară, şi anumiţi 

gurmanzi o solicită. In ţările Islamului, perii de „cri-cri“ din timpul 
iernii, impregnaţi cu un miros foarte specific, servesc la ţeserea 

covoarelor de rugăciune. 

ŞOIMUL PRINŢESEI 

La începutul primăverii, insula Dia îi întîmpină pe superbii „cavaleri 
ai cerului", răpitoare* de o rară eleganţă: este vorba de şoimii 
prinţesei sau şoimii Eleonorei. Cum să nu-ţi imaginezi că Minos în 
persoană a venit adeseori din apropiatul Cnossos să îi admire din 
barca sa regală? 

„într-o zi, cînd pornisem într-o expediţie de recunoaştere arheo¬ 
logică în interiorul insulei, povesteşte Colin Mounier, ne căţărăm pe 
o colină cu pantă abruptă, veritabilă grămadă de roci calcaroase 
alb-crem. Ajungem la creastă, unde descoperim o mulţime de cioburi 
de oale din diferite epoci, şi chiar obsidiane, aceste pietre vulcanice 
pe care anticii le foloseau pentru fabricarea armelor şi uneltelor — şi 
pe care noi le studiasem deja în Milos. 

In timp ce dr-ul Kritzas se bucură de aceste descoperiri^îmi ridic 
ochii şi văd plonjînd, în spatele colinei, o pasăre răpitoare de o iuţeală 
stupefiantă. Pasărea ajunge la nivelul solului, îşi redresează traiecto¬ 
ria şi se ridică în văzduh la o înălţime incredibilă. Puţin după aceea, o 
a doua pasăre o ajunge din urmă în atmosferă şi, împreună, se 
îndepărtează pe deasupra mării. Presupun că se duc să vîneze. 

Ne întoarcem în tabără şi decidem să ne consacrăm o oră sau două 
pe zi, de fiecare dată cînd nu ne scufundăm, pentru a studia aceste 
răpitoare. Nu le mai văzusem pînă acum: presupunem că au sosit la 
sfîrşitul migraţiei lor de primăvară. Cu binoclul agătat de gît, mergem 
să explorăm terenurile cele mai abrupte ale insulei, în căutarea «cio¬ 
curilor încovoiate». De asemenea, cerem să ni se trimită, prin elicop¬ 
terul lui Catypso, documentaţia ştiinţifică disponibilă, referitoare la 
această specie". 

Şoimul din Dia — pentru ornitologi Falco eleonorae — îi intere¬ 
sează pe naturalisti din mai multe motive. Este una din ultimele păsări 

din Europa care a fost identificata, descrisă şi clasată de oamenii de 
ştiinţă: într-adevăr, abia în 1839 italianul G. Gen6, după ce a înregis¬ 
trat t,pate trăsăturile lui specifice, l-a băgat în cristelniţa zoologiei. I 
s-a dat numele de şoimul Eleonorei pentru a onora memoria prinţesei 
sarde Eleonora d’ Arborea (1350 — 1403), care a promulgat în timpul 
domniei sale un nou cod de legi în care figura în mod deosebit un 
decret instituind protecţia completă a tuturor şoimilor şi uliilor. 

Şoimul Eleonorei, şoimul prinţesei sau şoimul reginei (în italiană: 
falco della regina) există, dacă putem să ne exprimăm aşa, în două 
culori. Circa două treimi dintre indivizi aparţin tipului „luminos": ei 
oferă privirilor o mantie brună cu reflexe de ardezie, o calotă negri¬ 
cioasă, „mustăţi" întunecate, obrajii şi un gît alb-crem, pieptul şi burta 
roşcate înspicate cu brun şi dungate fin, aripi cu partea de deasupra 
brun-negru şi cea de dedesubt roşiatică striată cu negru, în fine o 

coadă lungă cenuşie dungată cu brun. Treimea rămasă, care consti¬ 
tuie tipul „întunecos", este în întregime brună-neagră cu reflexe de 
ardezie, cu rare pene mai deschise. Toţi indivizii au un cioc gri-bleu 
întunecat la capăt, membrana de la baza lui albicioasă, iar irisul 
ochiului brun. Masculii au un cerc orbital auriu şi labele galben 
deschis, în timp ce femelele au inelul din jurul ochilor gri-bleu şi 
picioarele galben deschis sau galben-verzui. 

La eleganţa îizică (coadă lungă şi aripi imense în formă de seceră), 
şoimul Eleonorei o adaugă pe cea a zborului, care este acrobatic. 
Trebuie să vezi această pasăre răpitoare cum se joacă cu vîntul în 
lungul falezelor, cum se prăvăleşte drept spre mare şi,dînd dovadă de 
o „resursă" impresionantă, cum rade valurile şi urcă „luminare", 
foarte sus în văzduh ... 

Şoimii Eleonorei sînt animale ale paradoxului. Contrar celor mai 
multe răpitoare, ei sînt gregari*: se întîlnesc aproape întotdeauna în 
stoluri de cîţiva zeci de indivizi pe faleză. Sînt veritabile păsări de 
mare, cu toate că nu consumă nici un gram de hrană de origine marină. 

Şi sînt singurele păsări din Europa care cuibăresc în timpul caniculei... 
A trecut mult pînă să se înţeleagă raţiunea acestor comportamente 
neobişnuite. Cheia enigmei este uimitoare. 

UN BARAJ DE GHEARE ŞI DE CIOCURI ÎNCOVOIATE 

Şoimii Eleonorei nu trăiesc decît pe stîncile aride care domină ma¬ 
rea. Ei se găsesc în Cipru, în Creta şi în insulele învecinate (în spe¬ 
cial în Dia şi Paximoda), pe numeroase bucăţi de pămînt ale mării 
Egee (mai ales în Ciclade şi în Dodecanez), în anumite insuliţe ale 
Sardiniei, Algeriei (insulele Habibas) şi Tunisiei, în Baleare şi, în 

Atlantic, în insulele Mogador (Maroc) şi Lanzarote (Canare). Specia 
a fost observată de asemenea pe cîteva insule ale mării Ionice şi 
Adriatice, ca şi în Sicilia şi în Corsica, dar ele nu par să cuibărească 
acolo. 

De ce aceste răpitoare, apartinînd Mediteranei şi unei mici părţi 
a Atlanticului, se duc să-şi petreacă iarna în Madagascar şi în insulele 
Mascarene, şi numai acolo? Mister. în orice caz, ele revin pe teritoriul 
lor de cuibărit în primăvară. Timp de multe săptămîni se hrănesc 
aproape exclusiv cu insecte. Anotimpul dragostei nu începe înainte 

A 

de jumătatea lui iulie. In timpul paradei nupţiale, masculul prezintă 
femelei sale un scarabeu mare, făcîndu-i, una după alta, vreo sută 
bună de reverenţe. Femela pare că nu acordă nici cea mai mică atenţie 
acestui circ. Pretendentul trebuie să reînceapă de mai multe ori scena 
şi să ofere frumoasei mai multe insecte înainte ca ea să consimtă să 
răspundă avansurilor sale. Parada este necesară chiar dacă (ceea ce 
se întîmpla frecvent) cuplul s-a unit deja în anul precedent şi chiar în 
acelaşi cuib. 

După împerechere, femela depune două sau trei (rar patru) ouă 
de culoare ocru, pătate cu roz sau cu brun închis. Ea se instalează în 
adîncitura unui cuib sumar, cel mai adesea într-o simplă scobitură a 
solului, la adăpostul unui tufiş, pe o faleză şi la cel puţin 30 de metri 
de mare. Cloceşte douăzeci de ore pe zi (masculul numai patru ore). 
Incubaţia durează patru săptămîni. Cînd puii ies din ou, tatăl lor îşi 
asumă obligaţia să-i hrănească. Ei rămîn vreo patruzeci de zile în cuib, 
îşi pierd tuleiele pufoase de pui, dobîndesc pene pentru zbor şi sînt 
atunci gata pentru primul lor voiaj hibernal spre Oceanul Indian. 

Tinerii nu apar niciodată înainte de a doua jumătate a lunii august, 
şi aceasta este stupefiant pentru ornitologi. La alte păsări din Europa 
ecloziunea se produce cel. mai tîrziu în iulie. Această adaptare unică 

se datoreşte faptului că specia, pentru a-şi alimenta progenitura, a 
„ales u să-şi procure hrana din stocul milioanelor de mici păsărele 
care, la sfîrşitul lui august, traversează Mediterana pentru a merge 
să-şi petreacă sezonul de iarnă în Africa. Repartizaţi în principalele 
insule ale unei benzi geografice care merge din Canare pînă în Cipru, 
şoimii Eleonorei s-au specializat în răpirea migratorilor ocupînd o 
nişă* ecologică originală. Ei întind, de-a lungul bazinului medi¬ 
teranean, o plasă eficace, un baraj de gheare şi de ciocuri încovoiate 
în care victimele lor se aruncă negreşit. 

Şoimii prinţesei îşi capturează prada în plin zbor, la altitudini care 
variază între 500 şi 1000 de metri. Vînează în timpul întregii zile, dar 
şi în timpul unei păr(i din noapte, atunci cînd luna străluceşte. Puii 
lor, mereu flămînzi, trebuie într-adevăr să înghită porţii duble pentru 
a recupera „întîrzierea" datei lor de naştere şi a fi în stare să se 
descurce singuri înainte de venirea toamnei. Nu este rar ca un şoim 
care are pui să aducă la cuib cinci păsărele în mai puţin de o oră. 
Principalele specii atacate sînt privighetorile şi graurii, dar mai 
plătesc tribut şi altele, cum ar fi silviile, pitulicile, muscarii, pupezele, 
prepeliţele şi turturelele. Unii autori estimează că în timpul celor 
patruzeci de zile de hrănire a puilor, cei circa două mii cinci sute - trei 
mii de şoimi ai Eleonorei trăitori în prezent capturează aproximativ 
un milion de păsări, ceea ce corespunde cu 1/1000 din numărul total 
de păsări migratoare, care trec prin „pînza lor de păianjen". 

Datorită gratiei şi elegantei sale, datorită originalităţii modului său 

de viată şi adaptărilor sale ecologice, şoimul Eleonorei merită să fie 
protejat: or, el nu este deloc. Anumiţi ornitologi s-au făcut avocaţii 
săi, şi eu, evident, îi susţin. Subscriu în special la ideea pe care au 
lansat-o şi care consistă în a face din acest răpitor pasărea emble¬ 
matică a Greciei — unde trăieşte majoritatea populaţiei sale 1 . 

Dar vai! Trebuie să constatăm că pînă în prezent s-a întreprins 
prea puţin în favoarea speciei. Cîtiva imbecili, ca peste tot unde a 

mai rămas un dram de frumuseţe, fac să vorbească praful de puşcă, 
însă mai mult decît braconajul, şoimii prinţesei sînt ameninţaţi de 
răspîndirea extraordinară a pesticidelor. Plasaţi în vîrful piramidei lor 
alimentare sau, dacă preferaţi, la capătul lanţului ecologic, ei concen¬ 
trează în ţesuturile lor produsele toxice pe care păsărelele le-au 
concentrat odată mîncînd insecte „tratate". Rata fecundităţii lor 
scade, coaja ouălor devine fragilă şi starea lor generală este afectată. 


Bufniţa — pasărea fnţeleptei Atena — ar avea şi ea, recunosc, anumite drepturi 
în această problemă. 

Biosfera* este un tot — acest exemplu ne-o dovedeşte o dată mai mult. 
Supravieţuirea şoimilor Eleonorei — aceşti rari răpitori insulari ai 
Mediteranei şi ai unei părţi din Atlantic — depinde de modificarea 
metodelor aplicate astăzi in agricultură de ţăranii Europei întregi, 
adică de căpătarea unei conştiinţe ecologice globale a populaţiei 
continentului. 

NUMEROTATI-VĂ EPAVELE! 

Pe insula Dia (ctnd scufundaţi la verticala lui Ulise , cînd în căutarea 
caprelor „cri-cri“ sau a şoimilor), echipa condusă de Bernard Dele- 

motte desfăşoară o activitate excelentă. 

* 

In acest timp, Calypso nu rămîne inactivă. Cu Albert Falco, Ray- 
mond Coli, Henri Alliet şi Patrick Delemotte, dispunem la bord de o 
forţă de intervenţie submarină capabilă să facă fată oricărei situaţii. 
In timp ce dr-ul Kritzas rămîne pe Dia pentru a dirija explorările, îl 
avem din nou pe navă pe dr-ul Lazaros Kolonas, care ne asistase în 
Psira. 

Intr-o primă etapă, completăm cartografia submarină a insulei. 
Explorăm sistematic regiunea, golf după golf, fie cu ajutorul scafan¬ 
drului autonom, fie cu farfuria submersibilă, fie prin intermediul 
sondorului lateral al dr-ului Edgerton, fie recurgând la tehnicile foto¬ 
grafiei aeriene. Atunci cînd e posibil, punem la bătaie totalitatea 
acestor mijloace. In felul acesta descoperim mai multe rămăşiţe de 
ziduri scufundate, mormane de amfore şi epave de toate mărimile, 
dintre care numerotăm (I, II, III, IV, V, VI) pe cele mai importante. 
Poziţia fiecăreia din aceste descoperiri este determinată cu un mare 
lux de detalii de comandantul Alinat şi căpitanul Gourlaouen, care nu 
aleg niciodată mai puţin de o duzină de repere pentru a se orienta şi 
jonglează cît e ziua de mare cu compasul şi teodolitul* lor. 

Este aici o muncă arheologică pentru o sută de ani! Şi este, desigur, 
dovada, dacă mai trebuia adusă, că Dia a fost un nod comercial al 
lumii antice. 

(„Jurnalul de bord“ al lui Calypso ) 

yy 30 martie . Epavele cele mai interesante de pe Dia mi se par cele 
pe care le-am numerotat II, III şi IV. Pentru a lucra în mod eficace pe 
ele, avem nevoie de o bună ancorare. Albert Falco propune să utilizăm 
în acest scop marile ancore pierdute pe care le-am localizat în micul 
golf Sfîntul Gheorghe. 

Ridicarea unei ancore grele şi incomode la suprafaţă nu este o 
treabă simplă. Am utilizat pentru asta «paraşute», largi suprafeţe din 
plastic gonflabile, pe care le coborîm la fund şi pe care le umplem cu 
aer după ce le-am ataşat la obiectul pe care vrem să-l recuperăm. 
Forţa lui Arhimede face apoi toată treaba. 

Prima ancoră pe care vrem s-o scoatem din mare datează din 
secolul al XX-lea. Este încă legată la un capăt de lanţ. Albert Falco 
şi Patrick Delemotte intră în apă ducînd două paraşute: una pentru 
lanţ şi una pentru ancoră. în scurt timp, cele două paraşute ajung la 
nivelul valurilor. O echipă în şalupă îi recuperează pe cei doi scufun¬ 
dători şi iau la remorcă paraşutele. Ancora şi lanţul său sînt ataşate 
cu promptitudine de cablul macaralei de pe Calypso , pilotată de Paul 
Zuena. Puţin după aceea, totul este pe punte. Vom arunca această 
ancoră în apropierea epavei IV. De fiecare dată cînd vom avea de 
lucru în acest loc, va fi de ajuns să trimitem un scufundător să ne fixeze 
pe fund 

* A t 

31 martie . înainte să depunem ancora noastră recuperată alături 
de epava IV, vrem să ridicăm la suprafaţă o alta, care îi va fi adăugată. 
De data aceasta este vorba de o superbă piesă veneţiană din secolul 
al XVIII-lea, care cîntăreşte o tonă şi care măsoară 6 metri în anver¬ 
gură pe 8 metri lungime. Cînd «aterizează» pe puntea lui Calypso , 
scînteiază ca pietrele preţioase, în mii de culori, datorită organismelor 
submarine care o colonizează; dar aceste sclipiri de nestemate pălesc 
rapid la soare. în pofida dimensiunilor lor, ancorele veneţiene par 
foarte fine şi foarte delicate; cu tot rolul lor funcţional, sînt elegante: 
nici o înrudire cu «sculele» masive si bondoace ale vapoarelor ... 

Operaţiile de aruncare în apă se desfăşoară fără dificultate. Paul 
Zudna pregăteşte cablul. Cele două ancore sînt instalate «atîrnînd» 
în partea din spate a navei. Căpitanul Gourlaouen supraveghează 
alinierea lor şi la semnalul: «Aruncaţi!», Paul Zu6na declanşează 
manevra troliului, care se «derulează» corect. Paul calcă pe cablu 
pentru a simţi cu talpa piciorului momentul precis în t care ancorele 
ating fundul. Acum treaba s-a făcut. Calypso manevrează pentru ca 
cele două bucăţi de fier să se agaţe solid în sediment. Paul îl lasă să se 
mai desfăşoare un moment, apoi leagă o bucată de nailon la cablul pe 
care-1 taie. Albert Falco şi Jo Sdgui se duc cu zodiacul să fixeze capătul 
de nailon pe pămînt, de unde il vom putea recupera de fiecare dată 
cînd vom veni să amarăm nava aici. 

1 aprilie . Calypso intră în golfuleţui Sfintul Gheorghe şi ancorează 
nu departe de Ulise y unde echipa lui Bernard Delemotte o aşteaptă 
cu nerăbdare. Pentru noii Robinsoni de pe Dia, luxul, după orele de 
manevrare a sorbului, este reprezentat de un duş cald pe navă... Dr-ul 
Kritzas vine şi el să-şi petreacă ziua la bord.^ 

în timp ce scufundătorii se spală, Albert Falco şi Raymond Coli 
coboară sub apă în farfuria submersibilă într-o regiune a golfului pe 
care nu am explorat-o încă. Reperează, aproape imediat, o superbă 
amforă intactă şi ne semnalează descoperirea prin telefon. Dr-ul 
Kritzas dispune să recuperăm recipientul antic. Comandantul Alinat 
şi căpitanul Gourlaouen pleacă în zodiac să determine poziţia noii 
epave, în timp ce Henri Garda plonjează pentru a aduce la suprafaţă 
amfora. Pe şalupă, «Gaston» Jacques Roux recepţionează descoperi¬ 
rea zilei: ea are fundul spart şi dinăuntru cad bucăţi de piatră — în 
special de cărbune. «Gaston» pune totul Ia loc. Pentru a onora data 
de astăzi, strecoară în gîtul vasului un superb peşte din hîrtie pe care 
îl pregătise în secret. Amfora îi este oferită cu mare ceremonie dr-ului 
Kritzas ... foarte nerăbdător să examineze noua piesă. Renunţ să 

descriu expresia arheologului cînd scoate din recipient frumosul 
«poisson d'avril» ... 1 

CEA MAI MICĂ EROARE NE POATE COSTA O SPĂRTURĂ 

(„Jurnalul de bord“ al lui Calypso) 

„3 aprilie. Depăşind molul portului (atît de puţin protejat) Irâ- 
klion, Calypso îşi balansează prora din cauza hulei, părînd că salută 
Creta. Iată-ne din nou rătăcind din golf în golf în Dia, sau din insulă 
în insulă în marea Egee. Mai mult ca oricînd, vîntul este determinant 
pentru munca noastră. Dacă suflă cu furie, ne refugiem în Dia. Dacă 
e o briză catifelată, ne îndreptăm spre coasta Antidterei. Apropo de 
epava din această insulă, lucrurile par a se rezolva la Atena. Vom 
obţine probabil autorizaţia de explorare. 

(Vom „smulge" efectiv aceste autorizaţii de explorare, dar nu 
înainte de jumătatea lui iunie. Dau în vileag de pe acum rezultatele 
acestei campanii. Vom regăsi locul unde Frdddric Dumas a descoperit 
în 1953 poterii şi chiar ... lemn din coca unei nave. Voi plonja, la 
început în compania aceluiaşi Fr6d6ric Dumas, a lui Albert Falco şi 
Yves Giraud. Apoi vom pune în funcţiune sorbul - vîrful „Bic“, cum 
spune Bdbert — pe un tumul mare de amfore sparte, adunate la baza 
unei stînci enorme de 8 metri înălţime. Albert Falco se va servi de 
asemenea de pompa farfuriei submersibile pentru a degaja noile 
amplasamente de explorare. Şi toată echipa de pe Calypso va veni să 

1 Expresie (fn fr.) echivalentă cu „păcăleală de 1 aprilie" (fn traducere: peşte de 
aprilie). - Nota trad. 

ne dea o mînă de ajutor zdravănă. Din acest formidabil «talmeş 
balmeş» de obiecte — pentru a folosi expresia lui Bebert — vom 
extrage comori care constituie astăzi gloria mai multor sectoare ale 
muzeului din Atena, lată o listă sumară, întocmită aproximativ în 
ordinea descoperirii, ceea ce îi dă aspect de inventar gen Pr6vert: 
două lame de bronz (Albert Falco), un morman de monede de argint 
ornate cu struguri (Lazaros Kolonas în coşul sorbului), o bucată de 
plumb din căptuşeala carcasei şi un disc de cupru (Raymond Coli), o 
parte dintr-un cazan (Fr6d6ric Dumas), fragmente de statuete de 
bronz (eu), lemn dintr-o cocă (în coşul sorbului), un deget de 
marmură provenind de la un efeb (?) în mărime naturală (sorbul), o 
superbă cutie ovală garnisită cu boabe de aur (Raymond Coli), mai 
multe cuie de cupru, alte monede, un inel de bronz, o piatră de moară 
de bazalt, un cui de cupru de 45 centimetri lungime (Albert Falco), 
soclul unei statuete de bronz (Raymond Coli), un ciob de amforă 
marcat „Milos M , boluri de sticlă, un «ceainic» rotund cu filtrul său 
încorporat, un nasture de fildeş, o lampă de ulei decorată cu un cap 
bărbos, mai multe oale rotunde, o şuviţă de păr din marmoră, un inel 
de aur, un braţ stîng (feminin), o statuie (Ivan Giacoletto), un frag¬ 
ment dintr-o copită de cal (Albert Falco), o grămadă de amfore 
sparte, o mînă de marmură fără degete şi un picior rupt (Albert 
Falco), un inel de aur, o altă bijuterie din metal preţios etc. Raymond 
Coli va localiza în special o magnifică statuetă de bronz intactă, 
reprezentînd un gladiator, pe care Falco îl va aduce la suprafaţă în 
timpul unei scufundări memorabile la ora 4 dimineaţa: prima licărire 
a zorilor pe acest bronz superb va constitui un spectacol fantastic. O 
altă statuetă de bronz, întruchipînd un efeb, va încununa ultimele 
noastre eforturi...) 

3 aprilie , urmare. Astăzi înscriem în programul nostru o vizită pe 
pămîntul Diei, în tovărăşia dr-ului Lazaros Kolonas, arheologul ataşat 
navei noastre. Debarcăm în fundul celui de-al treilea golf al insulei; 
vizităm grote; urcăm panta văii principale a sistemului, recoltînd în 
trecere toate cioburile de oale pe care le descoperim aici. Dr-ul 
Kolonas e entuziasmat de numărul obiectelor găsite. Colin Mounier, 
în elicopterul pilotat de Bob Braunbeck, filmează echipa de pe pămînt 
şi ia imagini aeriene cu nenumărate „cri-cri“ care fug. 

Pătrundem curînd într-o altă grotă pe care ne-o indică Albert 
Falco şi unde găsim numeroase vestigii. Sacii noştri se umplu. Recolta 
noastră devine grea. Ne întoarcem la bord încărcaţi de comori, nu fără 
să fi vizitat mai înainte o veche carieră deschisă pe o latură a colinei. 
Parcurgînd straturile netede de rocă, mărturii ale activităţii trecute a 

oamenilor, descoperim pe pămînt mici găuri pătrate în care muncito¬ 
rii plantau pene de lemn pentru a încetini coborîrea săniilor pline cu 
blocuri. Această carieră a rămas probabil în exploatare pînă în epoca 
venetiană, dar se începuse să se lucreze aici cu destul timp înainte. 
Descoperim pe sol un fragment de pahar roman care dovedeşte acest 
lucru 

4 aprilie . Nouă expediţie în interiorul ţinutului, de data aceasta pe 
colinele care mărginesc al patrulea golf al insulei Dia. O cărare se 
caţără în zigzag pînă în vîrful crestei unde găsim vestigiile unei vechi 

tabere turceşti. Dr-ul Kolonas, pe care Bob Braunbeck îl ia ca să-i 
arate totul mai de sus, din elicopter, jubilează în fata atîtor desco¬ 
periri. «Dia, spune el, este incontestabil LOCUL strategic care tre¬ 
buie ocupat pentru a controla Creta. Ea a servit de tabără militară 
tuturor celor care au invadat insula mare, de la micenieni la turci, 
trecînd prin romani, bizantini şi venetieni. Bogăţia sa arheologică este 
pe măsura rolului pe care l-a avut în istorie. Niciodată, fără Calypso , 
fără «flerul» marinarilor şi scufundătorilor săi, noi n-am fi bănuit 
existenta acestei mine de comori». 

5 aprilie. Dimineaţa, plonjăm în golful Mesaios. Oamenii noştri 
descoperă aici, în afara numeroaselor oale de tot felul, o serie de 
greutăţi pentru plase de pescuit, făcute din pietre. Raymond Coli dă 
peste o ancoră de piatră. Dr-ul Kolonas este atît de fericit, încît, cu 
toată răceala apei, sare în mare cu o mască şi un tub, încercînd să 
însoţească echipa de pe Calypso . 

După-amiază ne îndreptăm spre golful Agrelias. Arheologul care 
fusese ataşat expediţiei noastre ne cere să facem aici o explorare 
punctuală, utilizînd sorbul de pe Calypso şi încercînd atingerea pos¬ 
tamentului de stîncă. Căpitanul Gourlaouen dirijează manevra di¬ 
ficilă — şi periculoasă — de poziţionare a vasului deasupra sitului. 
Tot echipajul este mobilizat pentru fixarea cablurilor de amarare. 
Coca trece la mai puţin de un metru de stînci: cea mai mică eroare ne 
poate costa o spărtură! 

In fine, Calypso se imobilizează. Sorbul este în apă. începe munca. 
La suprafaţă dr-ul Kolonas supraveghează ceea ce cade în coş: 
rămăşiţe bizantine, romane, apoi un fragment elenistic... Dar, la fund, 
scufundătorii întîmpină cele mai mari dificultăţi pentru continuarea 
forajului în condiţii normale. Sedimentul este aici foarte friabil, iar 
pereţii gropii se prăbuşesc pe măsură ce se sapă. Oamenii se succed 
la «comanda» sorbului, fără ca excavatia să se adîncească cu adevărat. 
Poziţia lui Calypso rămîne periculoasă; aşa că, la venirea serii, aban¬ 
donăm săpătura pentru a ne refugia în golfuletul Sfîntul Gheorghe. M 

CASCADE DE AMFORE 


Aşa cum am fixat două ancore de recuperare în apropierea epavei IV, 
tot aşa depunem două de o parte şi de alta a epavei II, unde trebuie 
să lucrăm acum. Timpul e mai puţin frumos decît în zilele precedente. 
Adîncimea mică a apei deasupra sitului pe care trebuie să-l explorăm 
şi hula care se înteţeşte fac manevra dificilă. Cafypso , cu vînt din spate, 
este împroşcată cu stropi de apă şi oamenii fac un duş rece care nu le 
prea este pe plac. în sfîrşit, ancorele sînt Ia locul lor 1 . 

A doua zi dimineaţa, ne instalăm deasupra epavei. Ţesem o veri¬ 
tabilă pînză de păianjen din cabluri în jurul lui Cafypso , pentru a-i 
spori soliditatea amarajului. Cineva dă drumul scării de scufundare. 
Primul care coboară este Raymond Coli care va depune o gea¬ 
mandură de semnalizare deasupra unui important grup de amfore pe 
care trebuie să-i recuperăm. «în realitate, ne explică Raymond cînd 
revine Ia suprafaţă, am văzut două autentice şuvoaie de amfore la 30 
— 50 de metri adîncime. Sînt aici zeci şi zeci de asemenea poterii». 
Dr-ul Kolonas ne cere să le scoatem pe toate cele care sînt vizibile şi, 
pentru a-şi da mai bine seama de bogăţia locului, coboară ca să-l 
studieze cu propriii săi ochi, din farfuria submersibilă, împreună cu 
Albert Falco. 

Munca de recuperare începe, în timp ce Albert Falco face un 
releveu fotografic complet al sitului. Fiecare amforă adusă la supra¬ 
faţă este curăţată, apoi etichetată şi depozitată în cală. Arheologul 
nostru le ţine o evidenţă precisă. în curînd Cafypso debordă de 
poterie: trebuie să facem un drum pînă la Irâklion, unde să ne predăm 
încărcătura conservatorului muzeului citadelei. Aici, piesele antice 
vor fi tratate şi triate, înainte să fie expuse în public. 

Şi munca se desfăşoară în continuare ... Coş după coş, amforele 
aterizează pe puntea lui Cafypso . Dr-ul Kolonas îndepărtează fără 
milă algele şi bureţii multicolori care sînt lipiţi pe ele. Unele vase 
adăpostesc creveţi sau peştişori; dacă se ascund caracatiţe, le azvîrlim 
imediat în apă; dar dacă de amforă este agăţat un violet*, e înghesuială 
mare — cine îl înhaţă mai întîi ca să-l înghită ... Cala, puntea ... şi 
anumite stomacuri se umplu. 

Cînd nu mai avem loc, Cafypso se îndreaptă spre Irâklion. Vestea 
descoperirilor noastre a străbătut oraşul. De acum înainte, de fiecare 


La sfîrşitul misiunii noastre fn Grecia, vom remite trei ancore veneţiene muzeului 
din fortul Irâklion; vom lăsa două tn micul port al Anticiterei, pentru eventuale lucrări 
viitoare (la cererea dr-ului Kolonas); şi vom abandona altele fn Dia, chiar fn situ! unde 
le-am găsit. 

dată cînd acostăm, ne salută o mulţime ca într-o zi de sărbătoare. 
Patru hamali transportă la ţărm încărcătura, sub ochiul pe jumătate 
binevoitor, pe jumătate bănuitor al unui poliţist şi al unui vameş, 
special detaşaţi de la treburile lor obişnuite pentru a supraveghea 
transbordarea. Amforelor li se adaugă tipsii de cupru, polonice din 
acelaşi material, călimări venetiene din alamă sau sticlă, farfurii, 
urcioare, clondire, salatiere, flacoane din sticlă opalină, pietre de 
moară şi mari bucăţi de marmură furate probabil din temple ... 

Cînd toate obiectele uşor accesibile de pe epava II sînt aduse la 
suprafaţă (fotografiate, curăţite, clasate ...), arheologul nostru «în¬ 
chide» oficial şantierul şi remite (cu o oarecare solemnitate) catalogul 
obiectelor găsite în cursul explorării conservatorului muzeului de la 
Irăklion, care, în schimb, îi semnează un borderou de descărcare ... 

Şi Calypso se prezintă în golfuletul epavei IV. Ne amarăm la 
ancorele imersate şi o nouă pînză de păianjen din cabluri ne împiedică 
să derivăm spre stîncile din apropiere. 

„In mod special pentru această misiune, povesteşte Colin Mou- 
nier, putem conta pe serviciile unui grec, dr-ul Manoli Burbudakis. 
Dr-ul Kolonas supervizează în continuare lucrările şi dr-ul Kritzas 
părăseşte un moment Ulise şi echipa lui Bernard Delemotte pentru a 
ne sări în ajutor. 

Epava IV ne apare, după o scufundare de recunoaştere, ca un 
enorm morman de amfore. Imposibil să le scoatem pe toate, chiar 
dacă ne-am referi numai 1a cele vizibile. Procedăm, ca în golfuletul 
Sfîntul Gheorghe, la un eşantionaj, într-un dreptunghi «materializat». 

Pentru început, într-o carieră care dă direct pe mare, în fundul 
golfului, Albert Falco, căpitanul Gourlaouen, Claude Bogaert, Bob 
Braumbeck şi dr-ul Burbudakis construiesc un mare cadru din fier de 
12 metri pe 14, împărţit în patruzeci şi două de pătrate de 2 metri pe 
2. Această «pînză de păianjen », pusă imediat pe apă şi susţinută cu 
geamanduri, este apoi ataşată la şalupă şi remorcată pînă la Calypso. 
Toţi scufundătorii disponibili sînt mobilizaţi pentru operaţia de imer- 
siune. Ivan Giacoletto încetineşte coborîrea structurii umflînd o 
paraşută. Cadrul, ghidat de întreaga echipă submarină, se apropie 

încet de fund şi se aşază. Fixăm aici patru picioare, pentru a com¬ 
pensa panta solului şi a evita ca structura de fier să deterioreze 
amforele. Fiecare dintre cele patruzeci şi două de compartimente 
primeşte un număr şi o etichetă. Un trepied, imersat la capătul unei 
paraşute, serveşte ca suport unui sistem pentru stereofotografie, care 
permite luarea a două imagini r imultane fiecărui pătrat, la fiecare 
stadiu al explorării. Aceste fotografii, a! căror ansamblu constituie un 

mozaic impozant, vor fi decalate şi reportate pe plăci de ardezie pe 
care scufundătorii le vor lua cu ei pentru a lucra la fund“. 


O CIVILIZAŢIE ÎNGHIŢITĂ DE APE 

„Scufundările, povesteşte în continuare Colin Mounier, se fac în 
echipe de doi oameni: fiecare pereche care coboară aşteaptă ca 
echipa care urcă să-şi termine palierul de decompresiune, pentru a 
şti locul exact de unde trebuie să continue. 

înainte să ridice amforele de pe sol pentru a le depune în coşul 
care le va urca la suprafaţă, scufundătorii trebuie să le eticheteze şi să 
le «poziţioneze» pe placa lor de ardezie. Pe punte, oalele sînt curăţite, 
apoi aranjate în cală. Aici, arheologul le clasează şi le descrie în 
jargonul lui. Am impresia, văzîndu-1 pe dr-ul Kolonas lucrînd, că 
amforele se organizează în jurul lui ca pietrele în jurul intrării în 

bîrlogul unei caracatiţe... 

_ • 

Dr-ul Kolonas şi dr-ul Kritzas se aventurau din timp în timp să se 
scufunde în tovărăşia oamenilor de pe Catypso. Nimic nu este mai 
emoţionant decît să-i vezi survolînd situl submarin: le ghicim uimirea 
în fata amploarei ansamblului explorat. Din cînd în cînd se opresc 
pentru a mîngîia îndelung o amforă mai frumoasă decît celelalte. Mîna 
lor pare să nu întrerupă mîngîierea decît cu regret. 

In fond, fiecare amforă scoasă din locul ei lasă un mic crater de 
nisip mobil. In intervalele care separă scufundările, peştii reintră în 
stăpînirea şantierului. Un grup de rîndunici de mare roşii, în special, 
vizitează cu asiduitate locul explorărilor; în fiecare zi acest banc de 
peşti sporeşte cu noi indivizi. Dar dacă rîndunicile de mare roşii nu 
se sperie, caracatiţele sînt terorizate de sorb şi de scufundători. Şi 
crevetii se ascund cu timiditate. 

Prima serie de amfore pe care le aducem Ia suprafaţă nu provin 
probabil de pe un vas: o mică faleză domină locul de unde le-am scos; 
probabil că s-au rostogolit din vîrful acesteia. Alte piese, care s-au 
adunat mai jos, par, dimpotrivă, să fi scăpat din flancurile sparte ale 
unei nave. Punem în funcţiune sorbul la limita inferioară a şantierului 
nostru, pentru a degaja o oală foarte mare al cărei gît este singurul 
care depăşeşte sedimentul. Amfore mai mici apar dedesubt. Sperăm 
un moment să atingem ceea ce a mai rămas din lemnul din care era 
construită coca. Dar apar dificultăţi neprevăzute: sub nisip întîlnim o 
masă concreţionară cvasiinatacabilă. Cum avem autorizaţie, mai 
practicăm cîteva sondaje punctuale în jurul pătratului explorării 

noastre: după lungi eforturi, cîteva bucăţi de lemn urcă în coşul nostru. 
Reuşim să degajăm complet trei capete de scîndură. Dar sînt insufi¬ 
ciente pentru a putea ghici orientarea epavei. De altfel, nu ştim nici 
măcar dacă aici s-au scufundat una sau mai multe nave. 

în timpul acesta pe şantierul propriu-zis recoltarea amforelor 
continuă. De fiecare dată cînd calele lui Calypso sînt pline, facem un 
voiaj la Irâklion: acum, un public numeros asistă la transbordările 
noastre. Toate sălile prevăzute pentru «recolta» noastră se umplu 
pînă la refuz. Piesele arheologice sînt păzite zi şi noapte de poliţişti, 
în total am scos deja mai mult de cinci sute. 

Cînd isprăvim explorarea, ne ridicăm cadrul şi ştergem cu grijă 
orice urmă de şantier. Cît timp au durat operaţiunile de recuperare, 
scufundătorii au avut grijă să nu ridice praful sedimentar (şi aşa sorbul 
face destul «fum»!) Acum ei se agită ca nişte posedaţi, pentru ca 
nisipul să acopere din nou excavaţia noastră. Rămîne, într-adevăr, aici 
un mic munte de comori arheologice şi nu vrem să le indicăm hoţilor 
de amfore locul... Albert Falco, aşezat pe pămînt, dă din mîini şi din 
picioare ca un ţăndărică sau ca un semafor, ca să ridice un nor de praf 
cît mai gros posibil. Epava se acoperă lent cu un strat de nisip alb, 
spre marea bucurie a rîndunicilor de mare roşii care vin în grabă la 
faţa locului»! 1 

Acum trebuie să ne reîntîlnim cu oamenii noştri de pe Ulise, care 
ajung şi ei la sfirşitul activităţii de explorare. Ne oprim două zile 
deasupra locului unde se află epava II, pe care am mai vizitat-o. Albert 
Falco şi Raymond Coli vor să încerce o nouă tehnică de degajare a 
vestigiilor arheologice submarine: ei utilizează pentru aceasta pompa 
farfuriei submersibile. De-abia ajunşi de cîteva minute la locul cu 
pricina in submersibilul lor, că, sub curentul de apă al pompei, apar 
grinzile unei nave scufundate, ca şi o bucată din cocă. Sedimentul este 
însă prea instabil: un banc de rîndunici de mare roşii care vin la ospăţ 
este de ajuns ca să provoace o serie de avalanşe ce acoperă din nou 
totul. Albert Falco şi Raymond Coli descoperă o amforă cu patru 
toarte şi o alta în formă de butoiaş. Ei localizează, de asemenea, două 
tunuri de bronz din secolul al XVII-lea,dovadă că aici se amestecă 
numeroase vestigii din epoci foarte diferite. Aceste săcăluşe* vene- 
ţiene, lungi de 1,17 m, au un cifru pe culată şi poartă un blazon marcat 
«LC» pentru primul şi «NC» pentru cel de-al doilea. 

A 

In această zi, apa golfului este de o transparenţă extraordinară: 
zărim farfuria submersibilă cînd ne aplecăm peste balustrada punţii 

1 Săcăluş - Tun mic cu tragere directă - Nota trad . 

lui Calypso, atunci cînd submersibilul nostru evoluează la o adîncime 
de 55 de metri! Acest record de vizibilitate verticală este datorat cu 
certitudine unei rare convergenţe de factori fizici, dintre care trebuie 
menţionată în primul rînd temperatura foarte coborîtă (pentru sezo¬ 
nul respectiv) a diferitelor straturi de lichid. 

In fundul golfuleţului Sfîntul Gheorghe, săpăturile sînt pe termi¬ 
nate. Oamenii de pe Ulise au depus o muncă considerabilă. După ce 
au traversat o grosime de peste 2,5 metri de sedimente (succesiv: un 
strat de nisip, un strat de pietriş, un strat gros de mîl şi un alt pat de 
nisip), ei au atins suportul stîncos care nu poate fi străbătut. Au 
deplasat mai mult de 200 m 3 de pămînt şi pietriş. Au ridicat la 
suprafaţă cinci sute treizeci şi patru de piese arheologice importante 
şi în speţă trei sute treizeci de oale turceşti sau bizantine, mai mult de 
o sută de oale veneţiene, amfore romane, amfore din Rodos, opt 
amfore greceşti clasice superbe (purtînd încă vernisul şi decoraţiunile 
lor) şi treizeci de piese încărcate cu inscripţii — pe care dr-ul Kritzas 
şi asistentul său le-au cifrat şi recopiat cu scrupulozitate. 

Dar comoara comorilor zăcea chiar deasupra suportului de stîncă. 
Ea este constituită din zece modeste căni şi cupe din epoca minoică: 
destul de puţin, se va spune; dar, în acele timpuri îndepărtate, oamenii 
produceau puţin. Ei erau mai puţin dispuşi să se debaraseze de 
bunurile lor decît au fost civilizaţiile următoare, care aveau să inven¬ 
teze risipa. 

Zece recipiente neînsemnate, fără nici un ornament, atestă prin 
ele însele că acea Cretă minoică domina în vremea sa Mediterana 
orientală şi că puterea sa (de altfel cu totul paşnică şi comercială) 
depindea în primul rînd de Dia... în timp ce ne demontăm tabăra de 
pe insulă şi dezafectăm ambarcaţia Ulise, contemplu o ultimă oară 
acest pămînt steril, altădată împodobit cu păduri înverzite. Nu reuşesc 
să mă conving că omul a fost singurul artizan al acestui pustiu. Şi 

legenda brutalei distrugeri a Atlantidei îmi revine în minte. Blocurile 
de piatră din fundul golfului; epavele din Dhokos, din Dia, din Psira; 
porturile înghiţite: totul evocă un cataclism formidabil în cursul căruia 
civilizaţia minoică a pierit. Din ce în ce mai mult îmi spun că s-ar putea 
ca insula Creta să fi fost pămîntul devastat de valuri despre care 
vorbeşte Platon... 

Dacă această ipoteză poate fi luată în consideraţie, cheia enigmei 
se află în Thira — vechiul Santorin —, unde, în secolul al XV-lea î.e.n., 
adică chiar în momentul în care cultura cretană a epocii de bronz intră 
în declin, vulcanul insulei începea să erupă, depunînd straturi enorme 
de cenuşă pe pămînt şi pe mare, înainte să explodeze. Aceasta a fost 

c 6 — In căutarea Atlantidei 



cea mai puternică deflagraţie din cîte a cunoscut Pămîntul din preis¬ 
torie pînă atunci — echivalentul mai multor sute de bombe ca cea de 
la Hiroshima, care a ridicat în marea Egee un tsunami cu înălţimea 
de 100 de metri. 








Atlantida, de la Atlantic la Ural 


ORICHALC STRĂLUCITOR CA VĂPAIA FOCULUI - CELE 
TREI CENTURI DE ZIDURI ALE PALATULUI REGAL - 
SCEPTICISMUL LUI ARISTOTEL - NĂSCOCIRE SAU 
NU? - ATLANTIDA ESTE PESTE TOT - ESTE OARE 
ÎN ATLANTIC? - MIGRAŢIA ANGHILELOR - ZIDURILE 
DE LA BIMINI 

în paragrafele 20 d - 26 e din Timeu şi 108 d -121 c din Critias , Platon 
povesteşte în linii mari mitul Atlantidei. îi dă cuvîntul lui Critias. 

în Timeu, acesta din urmă îi povesteşte lui Socrate„o legendăy deşi 
foarte ciudată, însă întru totul adevărată", pe care o ştia de la Solon 
(„c el mai înţelept dintre cei şapte în(elep(\ “ şi legislatorul Atenei) prin 
intermediul bunicului său, care se numea şi el Critias. Solon a făcut 
într-o zi o călătorie în Egipt în cetatea Sais care consacră un cult zeiţei 
Neit — echivalentă grecoaicei Atena. Pentru a-i convinge pe iniţiaţii 
saitici să-i vorbească despre antichitate, el a crezut că este bine să le 
expună versiunea elenică a potopului. Preoţii au exclamat că„nw există 
un elen bătrin “ căci grecii se pare că au uitat totul despre propria lor 
istorie. 

Civilizaţiile, au continuat ei, sînt muritoare. Unele sînt nimicite de 
focul din cer, atunci cînd un astru îşi schimbă drumul. Altele se 
pomenesc acoperite cu violenţă de furia valurilor. Dar în Egipt este 
un loc pe care nici flăcările, nici apele nu bau ameninţat vreodată şi 
unde totul este înscris din vremuri străvechi. Aceste texte depun 
mărturie: nu numai că aici s-au produs mai multe potopuri, ci şi că, în 
timpurile vechi, la Atena „a existat un popor minunat şi desăvîrşit “ care 
„a întrecut prin orice virtute pe toţi oamenii “. 

,, Cit priveşte pe concetăţenii tăi, care au trăit acum nouă mii de ani 
— i-au spus preoţii din Sais lui Solon — f vom arăta, pe scurt , legile lor 

şi cele mai măreţe dintre faptele săvîrşite de ei". Societatea vechii Atene 
era împărţită armonios în trei clase: cea a preoţilor; cea a oştenilor; 
şi cea a artiştilor, a păstorilor, a vînătorilor şi a agricultorilor. Această 
civilizaţie a făcut progrese considerabile în toate ştiinţele, de la 
metafizică la prezicerea viitorului şi la medicină. Şi atenienii sînt cei 
care, cu armele în mani, odinioară au înfrînat o mare putere ce se 
îndrepta cutezător dinspre Marea Atlantică asupra întregii Europe şi 
asupra Asiei deopotrivă"} 

Exista, în faţa strîmtorii pe care grecii o numesc Coloanele lui 
Hercule (Gibraltar), o insulă „mai mare decît Libia şi Asia la un loc". 
Această insulă nu era singura din Atlantic, care este înconjurat el 
însuşi de un pămînt atît de mare încît „sepoate numi, pe bună dreptate, 
un continent adevărat şi întreg". 

Regii din Atlantida îşi întinseseră stăpînirea nu numai asupra 
insulelor învecinate şi asupra unei părţi a continentului de peste 
ocean, ci şi asupra Libiei, Egiptului şi a întregii Europe „pînă în 
Tyrrhenia". Atena a luat conducerea revoltei contra invadatorului, i-a 

biruit pe atlanţi şi a eliberat popoarele subjugate. 

După aceea însă, cînd s-au petrecut îngrozitoare cutremure de 
pămînt şi potopuri, într-o singură zi şi o noapte de urgie, întreaga voastră 
oaste a fost înghiţită de pămînt şi însăşi insula Atlantida a dispănit, 
scufundîndu-se în mare. De aceea şi marea de acolo este acum nenavi¬ 
gabilă şi nu poate fi cercetată: navigaţia este împiedicată de o mare 
cantitate de noroi pietrificat, pe care insula scufundată l-a lăsat în urma 
sa". 


ORICHALC STRĂLUCITOR CA VĂPAIA FOCULUI 

Astfel se sfîrşeşte în Timeu pasajul referitor la Atlantida. în Critias, 
Critias continuă să vorbească, adresîndu-i-se lui Hermocrate. îi amin- 
teşte,în primul rînd, ceea ce i-a povestit lui Socrate: existenta insulei, 
dimensiunile sale, situarea sa „dincolo de Coloanele lui Hercule", 
războiul cu atenienii şi „prăbuşirea ei în urma cutremurelor de pămînt" 
pînă într-atît încît a rămas în locul ei „un mîl de netrecut, care îi 
împiedică pe navigatori să pătrundă de aici în marea exterioară". 

După ce a rezumat-o, Critias îşi detaliază povestirea. Altădată, 
spune el, „zeii au împărţit tot pămîntul în ţinuturi, mai mari sau mai 


Textul complet al acestor două pasaje din Platon care privesc Atlantida figurează 
în această carte la Anexe. 


84 




mici“. Ei îi creşteau pe oameni aşa cum cresc păstorii oile. Au luat 
naştere mai multe civilizaţii strălucite, dar ele au fost nimicite prin foc 
sau printr-un potop, în aşa fel încît ,pu lăsat în viată numai pe cei care 
locuiesc în munţi înalţi şi pe cei neştiutori de carte “ pentru care lumea 
antică a devenit o legendă minunată şi care nu au păstrat în amintire 
decît cîteva nume. 

Cu nouă mii de ani în urmă, spune Critias, Grecia era infinit mai 
bogată şi înfloritoare decît în zilele noastre. Pămîntu! hrănitor nu 
fusese încă spălat de potopuri, nici tîrît de valuri în mare. „De aceea, 
aşa cum s-a întîmplat şi în micile insule, ceea ce a rămas acum, faţă de 
ceea ce exista în vremea de atunci, seamănă cu un trup descărnat de 
boală. Tot ce a fost aici pămînt gras şi moale s-a scurs şi n-a mai rămas 
decît carcasa goală a ţinutului . Dar, în acel timp, ţinutul încă neatins 
avea, în loc de munţi, coline înalte; cîmpiile care poartă astăzi numele 
lui Peleus erau acoperite cu pămînt gras; existau pe munţi păduri mari 
din care au rămas astăzi mărturii neîndoielnice . Dacă, într-adevăr, 
printre munţi sînt unii care nu hrănesc decît albine, pînă nu demult aici 
se tăiau arbori care puteau să acopere cele mai întinse construcţii, ale 
căror grinzi mai există încă. Mai erau aici de asemenea mulţi arbori 
fructiferi mari şi pămîntul producea la nesfîrşit hrană pentru vite. El 
primea de asemenea de la Zeus ploi în fiecare an şi nu pierdea, ca astăzi, 
apa care se scurge în mare de pe pămîntul dezgolit şi, cum pămîntul era 
atunci dens şi păstra apa în sînul său şi o ţinea în rezervă în lutul 
impermeabil, el lăsa să-i scape prin crăpături apa din înălţimi pe care o 
absorbise şi alimenta peste tot izvoare bogate şi rîuri mari. Sanctuarele 
care s-au păstrat pînă astăzi aproape de izvoarele care existau odinioa¬ 
ră aduc mărturie pentru ceea ce spun acum. Aceasta era condiţia 
naturală a ţinutului . El era făcut să rodească, aşa cum ne putem aştepta, 
de adevăraţi agricultori, preocupaţi numai de meseria lor, prieteni ai 
frumosului şi înzestraţi cu o fire fericită, dispunînd de un pămînt excelent 
şi de apă din belşug şi ajutaţi la cultivarea cîmpului de anotimpurile 
cele mai blînde cu putinţă" 1 . 

Oraşul Atena, continuă Critias, a fost el însuşi distrus de mai multe 
ori de cutremurele de pămînt şi de potopuri. Dar, în vremurile de 
glorie, acropola sa „se întindea pînă la Eridan şi la Ilisos Un izvor 
alimenta toată cetatea, înainte să fi secat în urma unui seism. Preoţii 


Am ţinut să citez in extenso acest superb pasaj „ecologic * 4 care dovedeşte că un 
metafizician ca Platon înţelesese foarte bine. cu patru secole înainte de Christos, 
pericolele despăduririi şi ale proastelor metode de cultivare, care au drept consecinţă 
eroziunea accelerată şi deşerţificarea. Realitatea istorică a Atlantidei poate fi pusă în 
discuţie, dar nu şi competenţa unor referiri platoniciene făcute aici. 

îi slujeau pe Atena şi pe Hefaistos. Acropola era păzită de clasa 
oştenilor, în timp ce artiştii şi agricultorii locuiau la poalele pantelor. 
Atenienii „ erau renumiţi în toată Europa şi în toată Asia prin fru¬ 
museţea corpului lor şi prin virtuţile de tot felul care le împodobeau 
sufletele". 

Acum, spune Critias, să ne întoarcem înapoi şi să vedem ce s-a 
întîmplat cu Atlantida atunci cînd zeii şi-au împărţit pămîntul. Ea i-a 
revenit lui Poseidon. „De la ţărmul mării se întindea, spre mijlocul 
insulei, pe tot cuprinsul ei, o cîmpie, cea mai frumoasă dintre toate 
cîmpiile şi destul de roditoare, precum se spune. Pe cîmpie, tot spre 
mijlocul insulei, la o depărtare de vreo cincizeci de stadii * se afla o 
colină, nu prea mare ca întindere. Pe această colină locuia unul din 
oameni, care se născuse acolo din pămînt chiar de la început, pe nume 
Evenor, împreună cu Leucip, soţia sa ... Ei au avut o singură fiică, Clito. 
Tînăra fată era la vîrsta de măritiş cînd i-au murit amîndoi părinţii. 
Poseidon s-a îndrăgostit de ea, a luat-o de soţie şi a împrejmuit de jur 
împrejur, cu o îngrăditură puternică, colina pe care ea locuia durînd, 
una după alta, centuri mari şi mici, rînd pe rînd din apa mării şi din 
pămînt, şi anume două din pămînt şi trei din apă, pretutindeni la o 
depărtare egală una de alta, ca şi cum le-ar fi croit din mijlocul insulei, 
aşa încît acea colină a devenit inaccesibilă pentru oameni 

Poseidon a făcut să tîşnească din sol un izvor cu apă rece şi un altul 
cu apă caldă şi să crească tot felul de arbori fructiferi şi cereale. Avînd 
de la Clito cinci perechi de gemeni băieţi, a împărţit Atlantida în zece 
principate pe care le-a dat celor zece copii ai săi. Primul său născut a 
devenit rege. El se numea Atlas: de aici vine numele ţării. Urmaşii lui 
Atlas au păstrat puterea din generaţie în generaţie sporindu-şi fără 
încetare bogăţiile. „Multe lucruri le primeau, e adevărat, din alte ţări, 
mulţumită puterii lor (mari), dar insula însăşi dădea şi mai multe lucruri 
pentru nevoile vieţii: în primul rînd, toate metalele cu duritate sau cele 
ce pot fi supuse cu uşurinţă la topire şi care se extrag din mine, o rocă ce 
acum se cunoaşte numai, exista nu numai cu numele, ci şi ca substanţă 
denumită oreichalcon, care se scotea din pămînt în multe locuri din 
insulă şi care, după aur, avea cel mai mare preţ la oamenii din acea 
vreme “ 

CELE TREI CENTURI DE ZIDURI 
ALE PALATULUI REGAL 

Insula Atlantida, acoperită de păduri luxuriante, producea din belşug 
hrană pentru oameni şi animale, atît domestice, cît şi sălbatice. „în 

insulă era chiar o numeroasă specie de elefanţi “ Oamenii nu au încetat 
s-o înfrumuseţeze şi au durat un palat regal „ chiar de la început, în 
în acest lăcaş al zeului şi al urmaşilor„Pornind de la mare, au săpat, 
pînă la ultima centură exterioară, un canal lung de cincizeci de stadii, 
lat de trei plethre * şi adînc de o sută de picioare şi au deschis astfel drum 
din mare spre această centură, ca într-un port, iar gura canalului au 
lărgit-o într-atît, îneît cele mai mari corăbii puteau intra în ea. (...) Cea 
mai mare dintre centuri, în care dăduseră drumul la apa mării, avea o 
lăţime de trei stadii; centura de pămînt, care urma după ea, avea aceeaşi 
lăţime u . Iar insula pe care se afla palatul regal avea un diametru de 

cinci stadii. . au durat pretutindeni, lîngă capetele podurilor şi ale 

trecerilor spre mare, turnuri şi porţi. Piatra au scos-o de jur împrejur, şi 
de sub insula aşezată la mijloc, şi de sub centuri, din partea interioară 
a lor ... Unele din construcţii le-au făcut simple, iar altele pestriţe, 
amestecînd pietrele pentru desfătarea ochiului şi lăsîndu-le să-şi arate 
frumuseţea lor firească. Au îmbrăcat cu aramă, folosind-o drept mastic, 
zidul de lîngă ultima centură exterioară, pe toată circumferinţa sa, zidul 
interior l-au poleit cu cositor argintiu, iar zidul împrejmuitorul acropolei 
l-au îmbrăcat cu orichalcce strălucea ca văpaia focului “. 

în centrul palatului regal, un templu înconjurat de o îngrăditură 
de aur era dedicat lui Poseidon şi lui Clito. în acel loc se aduceau în 
fiecare an, fiecăruia din ei, din toate cele zece ţinuturi, ofrande. 
Templul lui Poseidon însuşi avea o lungime de un stadiu, o lăţime de 
trei plethre şi o înălţime proporţională; „înfăţişarea lui însă avea ceva 
barbar Era acoperit pe dinafară cu argint, iar acroterele* erau 
acoperite cu aur. Interiorul era lucrat în fildeş, aur, argint şi orichalc 
şi era plin cu idoli de aur: Poseidon era reprezentat stînd într-un car 
şi avînd în jurul lui cele „o sută de Nereide “ călare pe delfini. 

Apele din cele două izvoare, caldă şi rece, după ce treceau printre 
arborii imenşi din pădurea sacră a lui Poseidon, irigau toată insula 
gratie unui sistem ingenios de apeducte. în mijlocul cîmpiei era un 
hipodrom, înconjurat de locuinţele străjerilor. 

„Acum, urmă Critias, voi căuta să-mi amintesc şi povestirea despre 
restul ţării, cum era natura ei şi cum era organizată. Întîi şi-ntîi tot acest 
ţinut era foarte înalt şi abrupt dinspre mare; întreaga cîmpie de lîngă 
cetate, care înconjura cetatea şi care, la rîndul ei, era înconjurată de jur 
împrejur de munţi, ale cărorpovîmişuri se terminau în mare, era netedă 
şi întinsă şi avea în întregime o formă alungită, (întinzîndu-se) într-o 
direcţie pe trei mii de stadii, iar la mijloc, de la mare în sus, pe două mii 
de stadii (...) 

Datorită acţiunii naturii şi efortului depus de mulţi regi de-a lungul 
unei îndelung perioade, acea cîmpie a suferit următoarele transformări: 

acolo unde laturile se îndepărtau de la linia dreaptă s-a îndreptat această 
neregularitate prin săparea unui şanţ care înconjura cîmpia. Mărturiile 
în privinţa adîncimii, lăţimii şi lungimii lui sînt de necrezut; (este de 
necrezut) ca, afară de alte lucrări, să fi fost şi o asemenea lucrare făcută 
de mîini; dar să vă redau ce-am auzit El era săpat în adîncime la un 
plethru; lăţimea lui era pretutindeni de un stadiu şi era astfel săpat de 
jur împrejurul întregii cîmpii, încît măsura în lungime pînă la zece mii 
de stadii . El primea torenţii ce coborau din munţi şi, întrucît ocolea de 
jur împrejur cîmpia astfel încît se apropia din ambele părţi de cetate, le 
dădea putinţă să se verse în acest fel în mare “. 

Locuitorii cîmpiei dădeau elita trupelor atlanţilor în caz de război. 
„... dintre locuitorii munţilor şi ai celorlalte locuri din ţară se adunau un 
număr nemărginit de oameni " 

„ Cît priveşte organele puterii şi răspunderea (lor), s-au stabilit chiar 
de la început următoarele. Fiecare din cei zece regi era stăpîn în ţinutul 
său, aflat pe lîngă propria lui cetate, asupra oamenilor şi a celei mai mari 
părţi a legilor ; pedepsind şi condamnînd la moarte pe cine voia; vaza de 
care se bucura un rege în faţa celuilalt şi relaţiile ce se statorniceau între 
ei erau reglementate pe baza decretelor lui Poseidon, precum le trans¬ 
miteau legea şi inscripţiile scrise încă de strămoşi pe o coloană de 
orichalc ce se afla în mijlocul insulei, în templul lui Poseidon. Acolo ei 
se adunau, pe rînd, cînd la cinci, cînd la şase ani, cinstind, deopotrivă, 
şi numărul cu soţ, şi cel fără soţ, şi, o dată adunaţi, se sfătuiau asupra 
treburilor comune sau cercetau dacă cineva n-a săvîrşit vreo greşeală şi 
judecau^ . Dar, înainte de a începe judecata, ei trebuiau să captureze 
singuri un taur numai cu o bîtă şi un lat, apoi să-l jertfească lui 
Poseidon făcînd să curgă sîngele pe inscripţia antică din templu. Apoi 
făceau o libaţie deasupra focului „ ... între timp se întuneca şi focul de 
jertfă începea să ardă mai slab, iar ei toţi se îmbrăcau pe cît era cu 
putinţă, în haina cea mai frumoasă de un azuriu închis (...). Iar 
sentinţele date le scriau, cînd se lumina, pe o tablă de aur şi o depuneau 
împreună cu mantiile, pentru aducere aminte (...). De asemenea, un rege 
nu avea dreptul să condamne la moarte pe nici una din rudele lui, dacă 
mai mult de jumătate din numărul de zece regi nu erau de aceeaşi părere 
în această privinţă 

Atîta timp cît atlantii au fost viguroşi, supunîndu-se legilor,şi „au 
avut în ei destulă natură divină“ şi „s-au purtat prietenos cu zeitatea 
înrudită 4 ', au fost fericiţi. Dar şi-au pierdut din ce în ce calităţile, 
nimicite de povara corupătoare a bogăţiilor, au părăsit cumpătarea 
pentru lăcomie, frumosul pentru urît şi binele pentru rău. „însă Zeus, 

' domnul zeilor ; care domneşte potrivit legilor, ca o fiinţă în stare să 
desluşească aceasta, a luat seamă că bunul popor a ajuns intr-o stare 
jalnică şi, hotănnd să-l pedepsească, pentru ca el, dîndu-şi seama, să 
devină mai modest, i-a adunat pe toţi zeii în lăcaşul lor cel mai de cinste, 
ce se află în mijlocul lumii întregi şi deschide o privelişte asupra tot ce 
a primit soarta naşterii, şi, adunîndu-i, le-a zis ... “ 

Aici se termină brusc manuscrisul lui Platon: cel puţin ştim, chiar 
din începutul dialogului şi din Timeu , că pedeapsa lui Zeus a constat 
mai întîi în învingerea armatelor atlante de către cele ale atenienilor; 
şi, în al doilea rînd, în înghiţirea întregii Atlantide de valuri... Zeus 
juca tare atunci cînd dorea să-i facă pe oameni „mai modeşti şi mai 
înţelepţi 


SCEPTICISMUL LUI ARISTOTEL 


Istoria Atlantidei ocupă destul loc în opera platoniciană: două sau trei 
paragrafe în Timeu şi cîteva pagini în Critias — dar autorul n-a 
terminat această ultimă operă. 

Or, puţine mituri au avut un răsunet comparabil cu acesta — un 
succes pe cît de universal pe atît de constant. Magia atlantilor i-a 
subjugat pe oameni, începînd cu contemporanii lui Platon. Ea n-a 
slăbit nici la generaţiile actuale. Nu greşesc cei care spun, în ironie, 
că dacă toate teoriile în legătură cu Atlantida ar fi reunite într-o zi, 
aceasta ar constitui un formidabil monument al credulităţii, al ima¬ 
ginaţiei sau al nebuniei omeneşti... 

în secolele care i-au urmat lui Platon şi pînă în epoca noastră, 
legiuni întregi de gînditori şi-au dezvoltat sau îşi dezvoltă ipotezele 
asupra acestui subiect. Filosofi, romancieri, poeţi, artişti, mistici, 
membri ai unor ordine initiatice, metafizicieni, utopişti, oameni de 
ştiinţă ai tuturor disciplinelor, politologi, sociologi, autori de science- 
fiction — şi mai ştiu eu cine? — s-au ocupat sau se ocupă de această 
istorie fantastică. Scufundarea insulei şi nimicirea civilizaţiei sale 
compun un episod fascinant. Aici toate supoziţiile sînt permise, 
înainte de orice, Atlantida reprezintă tara lui „dacă u — continentul 
pierdut pentru totdeauna, al infinitelor posibilităţi. 

Atlantida nu constituie un concept: ea conţine zece, o sută sau o 
mie, fiecare din ele la fel de încărcate de sens, la fel de bogate în 
multiple conotatii. De îndată ce este evocată, imaginaţia şi raţiunea 
se ambalează. Este tema paradisului pierdut, a Edenului din care 
oamenii, deveniţi răi, sînt alungaţi de zeul zeilor — de Zeus în 
persoană. Este mitul epocii de aur. Este prima utopie. Este descrierea 

unui ideal de organizare politică, economică şi socială. Adăugaţi la 
toate astea drama puternic evocatoare a civilizaţiei blestemate înghi¬ 
ţite de ape; tema ucenicului vrăjitor (savanţii atlanti n-au provocat ei 
înşişi catastrofa care i-a pierdut?); afirmarea caracterului ciclic al 
potopului; ideea nimicirii periodice a oamenilor şi promisiunea 
supravieţuirii pentru cîfiva aleşi; revelarea unora dintre secretele 
fabuloase care se transmit iniţiaţilor etc. Nu veţi avea astfel decît o 
idee palidă despre tot ceea ce aprinde imaginaţia în textele platoni¬ 
ciene şi în milioanele de scrieri pe care le-a fecundat. 

Atlantida este un tinut de vis, de exaltare spirituală şi de poem. 
Pentru mulţi este o referinţă mistică — asigurarea că există o cu¬ 
noaştere veche şi esenţială, din care noi n-am cules decît reflexe 
infidele sau fragmente al căror sens ne scapă şi pe care este important 
să o recuperăm. Pentru alţii — spirite îngust pozitive sau fericit 
raţionale, în funcţie de părerea pe care o au despre ştiinţă — este o 
prodigioasă enigmă istorică şi geologică ... 

Oricare ar fi teoria aleasă, verificarea este imposibilă: aceasta 
permite imaginaţiilor să se avînte şi celor mai trăsnite ipoteze să 
prindă consistentă. Fără un noroc extraordinar, nu va exista niciodată 
o sancţiune a faptelor — pentru nici una din ideile care circulă în 
legătură cu lumea atlantilor. Nu vom găsi niciodată vreo cetate cu 

ziduri de apărare din aramă, din cositor şi din orichalc pe undeva în 
fundul mării. Nici cei care îi dau crezare lui Platon, nici cei care-1 
suspectează că ar fi născocit totul nu vor putea aduce, o dată pentru 
totdeauna, dovada pentru ceea ce consideră ei că este adevărat. Nu 
se va putea demonstra că Atlantida se întindea în preajma Azorelor, 
nici că era în Bermude sau în Asia Centrală. Este vorba aici, într-un 
fel, de o chestiune de credinţă. Numai ipotezele total incoerente sau 
departe de orice veridicitate istorică şi geologică pot fi îndepărtate. 
Celelalte, cele care păstrează, ca să spun aşa, un sîmbure raţional, vor 

avea partizani ireconciliabili pînă la sfîrşitul veacurilor. 

Sprijiniţi doar pe textele lui Platon, care sînt departe de a atinge 

precizia pe care ne-am fi putut-o dori din partea unui atît de subtil 
matematician, ideea Atlantidei rămîne încă extrem de vagă. Ea nu 
este ancorată în tradiţia orală şi scrisă grecească, asemenea celei a 
războiului troian. Dacă evenimentele pe care le evocă Critias sînt 
autentice, ele s-au petrecut într-un trecut atît de îndepărtat, încît 
memoria colectivă nu le-a reţinut. Pe de altă parte, multitudinea 
interpretărilor date celor scrise de Platon, din antichitate şi pînă în 
zilele noastre, întăreşte incertitudinea cercetătorilor fără prejudecăţi; 
cum Atlantida a fost plasată cam peste tot, din Mexic în Ceylon şi din 
Islanda în Africa neagră, este destul de dificil pe viitor, în harababura 
informaţiilor care circulă, să desparţi adevărul de minciună — ceea 

90 





ce provine din sursă directă de ceea ce nu este decît o copie a unei 
copii a unei copii... 

Faţă de înseşi textele platoniciene, sînt posibile patru atitudini. 
Prima consistă în a le lua ad litteram: Atlantida înghiţită de ape zace 
pe fundul Atlanticului („dincolo de Coloanele lui Hercule“), iar Pla- 
ton, moştenitor al unei învăţături ancestrale inspirate din sursele 
egiptene, este un mare iniţiat care oferă publicului o parte din cunoş¬ 
tinţele sale (părţile obscure ale textului fiind destinate să mascheze, 
prin simbol, revelaţii prea „explozive" în limbaj direct). 

A doua posibilitate este de a admite că Atlantida a existat, dar nu 
neapărat în Oceanul Atlantic: vom vedea că tentativele de noi loca¬ 
lizări sînt o mulţime. 

O a treia atitudine care poate fi luată este de a considera povesti¬ 
rea platoniciană drept compilaţia unor legende egiptene şi a unor 
fapte istorice bine corelate, raportîndu-se la tari diferite şi la epoci 
diverse, şi din care, evident, nu vom trage niciodată nici cea mai mică 
ipoteză coerentă de lucru. 

Cea de-a patra manieră de a reacţiona este cea a propriului elev 
al lui Platon: Aristotel*. Este cea a scepticismului. Sub ochii peripate¬ 
ticienilor, magistrul Academiei a creat pe de-a-ntregul mitul Atlanti¬ 
de! pentru a servi demonstraţiei sale filosofice, politice şi morale. Din 
ceea ce scrie Aristotel, se înţelege că Platon a scos Atlantida din 
ocean pentru a o trimite mai bine înapoi după folosire... El compară 
realitatea continentului pierdut cu cea a zidului care, după Homer*, 
a fost ridicat de ahei în fata Troiei şi pe care zeii l-au distrus... exact 
în momentul în care el a început să deranjeze descrierea poetului! 


NĂSCOCIRE SAU NU? 

Scepticismul aristotelic se hrăneşte cu argumente solide. Mulţi spe¬ 
cialişti l-au împărtăşit sau îl împărtăşesc. De ce Platon este singurul 
scriitor antic care a ştiut despre un continent dispărut dincolo de 
strîmtoarea Gibraltar? Nu se găsesc nici un fel de menţiuni despre 
acest pămînt în nici unul din textele care preced Timeu şi Critias 1 . 


Nu-i întru totul exact Povestea unui câlâtor care a naufragia^ scrisă pe un papirus 
egiptean provenit din Regatul mijlociu (2000 — 1750 î.e.n.) şi conservată de muzeul din 
I -eningrad, spune că un vas a naufragiat într-o furtună teribilă; că vreo cîţiva supravie¬ 
ţuitori au reuşit să ajungă la o insulă populată de dragoni cu sprîncene din lapis-lazuf i: 
era o insulă perfect fericită, dăruită cu toate fructele şi toate parfumurilc pămfntului. 
Dar, înainte să-i lase pe naufragiaţi să plece, regele dragonilor i-a spus eroului care îi 
comanda: „Nu vei mai vedea niciodată această insulă, fiindcă ea va fi în curind înghiţită 
dc valuri“. 

Dialogul acesta din urmă a rămas poate neterminat pentru că Platon, 
apucîndu-se să redacteze Legile n-a mai avut nevoie de insula mitică 
pentru a-şi expune doctrina politică ... 

în plus, dacă Platon ar fi aflat despre existenţa ţării atlanţilor în 
cursul propriei sale călătorii în Egipt (ceea ce, spune el, ar fi fost cazul 
lui Solon), ar fi dat probabil mai multe detalii. El a petrecut trei¬ 
sprezece ani pe malurile Nilului: cum să nu se fi lămurit mai înainte 

de la preoţii saitici! 

Filosoful a vorbit puţin despre sursele sale. Tot ceea ce ştim, în 
afară de textul însuşi (în care se presupune că Critias povesteşte 
întîmplarea după relatarea făcută de bunicul său), ne este raportat de 
un elev al Academiei numit Posidoniu*. După el, Platon ar fi pronun¬ 
ţat într-o zi această frază sibilinică referindu-se la Atlantida: yy Este 
posibil ca această poveste să nu fie născocită". înţeleagă cine poate ... 

In absenţa oricărei probe directe, totul se reduce la ipoteze. Sau 
optăm pentru scepticism, şi clasăm afacerea, sau ne lăsăm seduşi de 
bogăţia mitului, şi încercăm să-i căutăm baze obiective. în acest ultim 
caz, trebuie, evident, să luăm anumite precauţii. Dacă se exclude 
simpla fantezie (care poate fi de altfel foarte frumoasă şi poetică), 
problema se pune în modul următor: dat fiind caracterul fragmentar 
şi incert al descrierilor platoniciene, există oare o soluţie logică, 
sprijinită pe observaţie şi raţionament, pentru enigma continentului 
pierdut? 

Nu se poate spune că oamenii n-au încercat să raţioneze în aceşti 
termeni de acum aproape douăzeci şi cinci de secole. Nu se poate 
afirma nici că au făcut întotdeauna dovadă de rigoarea necesară în 
cursul tuturor demonstraţiilor lor. Fiindcă cel mai adesea, dacă ipo¬ 
tezele par strălucite, fondul argumentaţiei care le susţine nu are 

aceleaşi calităţi. 

* 

In timpul întregii antichităţi şi pînă în timpul marilor descoperiri, 
nimeni nu s-a îndoit vreodată că Atlantida se ridica acolo unde fusese 
plasată de Platon: undeva în Atlantic. Proclos, în Comentarii asupra 
lui Timeu, declară peremptoriu: „lată, deci, avem dovada că a existat 
o insulă de acest fel si de o asemenea mărime , datorită anumitor 
povestiri ale călătorilor despre cele văzute în marea exterioară “. 
Marcelius, într-un capitol din Etiopicele, adaugă: „Şi cei care locuiau 
în insula lui foseidon păstrau ae la Strămoşii lor amintirea despre 
Atlantida care era f într-adevăr, foarte mare şi care , timp îndelungat, a 
dominat toate insulele Oceanului Atlantic". Geograful Strabo* insistă 
în aceşti termeni: „ Este foarte posibil ca cele ce spun despre insula 
Atlantida să nu fie neadevăruri “. Cît despre istoricul latin Ammianus 

Marcellinus, acesta, expunîndu-şi ideile asupra seismelor în general, 
descrie „prăpăstii prin care pâmîntul se deschide atit de tare şi de brusc 
incit formează abisuri şi înghite regiuni întregi , precum Oceanul Atlantic 
o insulă mai mare decît toată Europa “ 

Bineînţeles, explorarea sistematică a oceanelor, în timpul marilor 
descoperiri, redeschide problema: predecesorii şi succesorii lui Cris- 
tofor Columb se întreabă, pe bună dreptate, dacă nu au navigat, 
într-un moment sau altul, deasupra vestigiilor marii insule înghiţite de 
ape. 

In timpul fazei iniţiale a cuceririi Americii, a părut natural ca 
Atlantida să fie asimilată Lumii Noi, sau cel puţin să se presupună că 
aceasta era o rămăşiţă a aceleia. Francesco Lopez de Gamara apără 
această teză în 1553 şi Sir Francis Bacon* o reia, cîţiva ani ihai tîrziu, 
în faimoasa lui Noua Atlantida . Călătorul spaniol Oviedo identifică 
insula regelui Atlas cu ţinutul Amazoanelor, adică cu Brazilia. Totuşi, 
încă din acea epocă, se obiecta că Platon descria Atlantida ca pe o 
insulă printre altele, situată dincolo de o imensă întindere continen¬ 
tală — care putea indica America 1 . îndoiala persista. 

De altminteri foarte curînd savanţii au început să se preocupe de 
enigmă şi au încercat să o rezolve în mod raţional. în secolul al 
XVI-lea, marele naturalist francez Piton de Tournefort, bizuindu-se 
pe un text al lui Diodor* din Sicilia, a presupus că la origine Pontul 
Euxin (Marea Neagră) nu avea comunicaţie cu Mediterana. Primind 
fără încetare apele marilor fluvii ale Rusiei, acest bazin şi-a spart 
digurile naturale şi a format Bosforul şi Dardanelele, deversînd în 
Mediterana o enormă cantitate de apă; ca urmare, un val uriaş a fost 
împins spre strîmtoarea Gibraltar şi Atlantic, înghiţind Atlantida care 
era în cale... 


ATLANTIDA ESTE PESTE TOT 

Se pare că în secolul al XVIII-lea suedezul Olaus Riidbek a fost cel 
care a dat semnalul avansării celor mai hazardate şi mai extravagante 
ipoteze. După el Atlantida a fost, fără nici o îndoială, Scandinavia, aşa 


Cum de a presupus Platon existenţa unui ţinut întins dincolo de Atlantic? L-a 
imaginat, iar întîmpiarea a făcut ca el să aibă dreptate? Sau mai degrabă avea 
cunoştinţă de aceasta din auzite? America, după cum o ştim astăzi, a fost descoperită 
cu destul timp înainte de Columb. S-ar putea ca ea să fi fost descoperită de egipteni? 
Ipoteza a fost susţinută de mai multe ori, în special de Thor Heyerdahl, care a încercat 
să facă el însuşi legătura între valea Nilului şi Lumea Nouă la bordul unui vas din 
papirus. 

cum rezultă clar din Biblie , cartea Ieşirea ; în consecinţă, marea 
peninsulă nord-europeană este un pămînt sfînt... 

Localizările boreale ale Atlantidei au făcut pe atunci furori. în 
acelaşi timp cu Riidbek, scriitorul ezoteric francez Fabre d’Olivet a 
ajuns la concluzia că atlanţii sînt nordicii sau boreenii, şi că ei sînt 
opuşi sudeenilor, sau pelasgilor, sau negrilor. Mai tîrziu, cu ocazia 
descoperirii de urme antice în insula Helgoland, mai mulţi specialişti 
germani, în fruntea cărora se cuvine citat Jurgen Spanuth, au pretins 
că trebuie căutate în Baltica, şi nicăieri în altă parte, urmele maies¬ 
tuoasei civilizaţii a regelui Atlas. După Spanuth, cauza înghiţirii insu¬ 
lei a fost probabil căderea cometei „Faeton", la vărsarea fluviului 
Oder. 

în ceea ce-1 priveşte pe dr-ul F. Gidon, acesta a luat conducerea 
partizanilor unei Atlantide irlando-americane. în epoca de bronz, 
după părerea lui, pămîntul care separă Bretania de Irlanda a fost 
înghiţit de ceea ce avea să devină marea Mînecii, iar Anglia s-a trezit 
separată de continent. Această submersiune a intervenit în jurul 
anului 2500 î.e.n., drept dovadă stînd numeroşi megaliţi scufundaţi 
de-a lungul coastelor Vandeei, Bretaniei, Cornwallului, Ţării Galilor 
şi Irlandei. De altfel, pe aceste ţărmuri, legende despre oraşe înghiţite 
de valuri — începînd cu Ys — sînt multe, perene şi detaliate. 

Alţi autori au văzut misteriosul continent pierdut în ţinuturile 
Islandei sau Groenlandei. Alţii au optat pentru Germania, pentru 
centrul Franţei (??) sau pentru Ţările de Jos — amintind violenta 
revărsare a lacului Flevo, devenit Zuiderzee, într-o singură zi a anului 
1282. Pentru D. Duville, Atlantida însemna o lungă peninsulă a con¬ 
tinentului Hiperborean, care aproape că permitea trecerea pe uscat 
din America de Nord în Europa. Pentru alţi scriitori, era Dane¬ 
marca ... 

Nu s-au propus decît localizări europene sau nord-atlantice. După 
geograful francez Philippe Buache (1700 — 1773) , continentul fan¬ 
tomă zace pe fundul oceanului, undeva între capul Bunei Speranţe şi 
Brazilia. După Jean Sylvain Bailly (Scrisori despre Atlantida , 1779), 
anticul ţinut înghiţit de ape trebuie căutat în ... Mongolia, după cum 
dovedeşte, fără putinţă de tăgadă, studiul migraţiei populaţiilor mon¬ 
goloide! în secolul al XlX-lea, naturalistul francez Pierre-Andre 
Latreille plasează atotputernicul regat al lui Atlas în Persia. Con¬ 
fratele său rus De Bear identifică poporul atlant cu cele douăsprezece 
triburi ale lui Israel şi asimilează cataclismul platonician cu distruge¬ 
rea Sodomei şi Gomorei. Geologul scoţian John MacCulloch revine 
la Lumea Nouă: pentru el, continentul pierdut, sau mai degrabă ceea 

ce a rămas din el, sînt Antilele. Americanul De Paw nu este de acord: 
Atlantida, spune el, rămîne pur şi simplu America de Nord, pe care 
apele au invadat-o treptat şi apoi au abandonat-o. 

Dacă este să-l credem pe germanul H. Schulten (1922), toate 
părerile precedente sînt lipsite de sens, fiindcă metropola atlanţilor 
despre care povesteşte Platon nu este alta decît cetatea legendară 
Tartessos, la gurile Guadalquivirului, puţin mai la nord de oraşul 
spaniol Cadix. I s-a obiectat lui Schulten că Tartessos a fost distrus de 
cartaginezi, şi nu de mare. Cu toate acestea, în 1973, s-a descoperit în 
apropiere de Cadix, la vreo treizeci de metri adîncime sub apele 
estuarului fluviului, resturile unei cetăţi scufundate cu mult mai 
veche ... 

în 1930, A. Herrmann crede că a rezolvat problema: după el, 
Atlantida se ridica în Tunisia, în regiunea Chott-el-Djerid, între Nefta 
şi golful Gabes. Singurul necaz este că această regiune, departe de a 
se scufunda, este mai degrabă o zonă geologică ce se ridică ... 

Pentru germanul Leo Frobenius, Atlantida trebuie căutată în 
Africa, dar mult mai la sud, în vechiul regat Benin, împărţit în prezent 
între Benin şi Nigeria. La apogeul său, spune Frobenius, civilizaţia 
atlantă îşi întindea ramificaţiile din Mauritania pînă în Angola. Urme 
care indică acest lucru se găsesc în artele, legendele, simbolurile şi 
obiceiurile a numeroase triburi din această parte a continentului 
negru. 


Localizările magrebiene şi sahariene ale pămîntului legendei pla¬ 
tonice sînt, şi ele, clasice şi numeroase. Pe la sfîrşitul secolului al 
XlX-lea, geograful francez Etienne Berlioux (pe care Pierre Benoit 
l-a descris sub trăsăturile profesorului Le Mdge în romanul Atlantida 
îl localizează în Atlasul marocan. Se bazează, pentru aceasta, pe 
numeroase texte vechi, în special ale lui Herodot* (după care un neam 
de atlanţi populează Atlasul din timpuri imemoriale) şi ale lui Pliniu 
cel Bătrîn (pentru care atlanţii, cu o cultură multimilenară, n-au avut 
alţi urmaşi decît o rasă degenerată). 

Săpăturile arheologice în Hoggar, în timpul anilor 1930, au permis 
să se scoată la lumina zilei ceea ce s-a afirmat a fi mormîntul reginei 
Tin Hinan, ultima suverană a atlanţilor. Lucrări mai recente, în 
Tassili, au arătat că în epoca de bronz, Sahara nu era deşertul care a 
devenit apoi: unii s-au folosit de această descoperire pentru a emite 
ipoteza că bazinul saharian, umplut la origine de o mare interioară, 
ar fi fost brusc golit de un cutremur de pămînt şi că dispariţia civilizaţiei 
căreia îi dădea viaţă această apă ar fi inspirat mitul Atlantidei. în 1803, 
T. B. Bory de Saint-Vincent formula o ipoteză asemănătoare: după 

părerea lui, Atlantida, situată în ocean, între Canare şi Azore, s-ar fi 
înecat datorită deversării brutale a unui lac interior nord-african. 

După germanul P. Borchard, în fine, Atlantida ar fi fost Sahara 
însăşi. Berberii, popor a cărui origine rămîne misterioasă, ar fi în „ 
realitate descendenţii celor scăpaţi de cataclism. Oare unul din tri¬ 
burile lor nu se numeşte Unor, nume foarte apropiat de Evenor, 
despre care Platon spune că este cel al primului dintre atlanţi? Oare 
un alt clan al lor nu se numeşte Attala, ceea ce înseamnă „oamenii 
izvorului"? 

ESTE OARE ÎN ATLANTIC? 

Trebuie, desigur, să recunoaştem că la marele concurs al fanteziei şi 
imaginaţiei premiul învingătorului nu poate fi decernat uşor. Intre 
susţinătorii Scandinaviei, Islandei, insulei Helgoland, Bretaniei, Mon¬ 
goliei, Persiei, Israelului, Beninului, munţilor marocani sau Saharei, 

ezităm să ne pronunţăm care este cel mai demn de premiul de visare 
asupra unui subiect comun. Fiindcă trebuie să recunoaştem: nici una 

din aceste soluţii nu rezistă examenului — fie că nu există aproape 
nici un punct comun între textul platonician şi evenimentul raportat, 
fie că geologia se opune hotărît ipotezei, fie, în sfîrşit, că cronologia 
este prea grosolan batjocorită de autor. De aceea nici n-am menţionat 
în această lucrare teoriile care se referă la perechea din Pacific a 
regatului lui Atlas, adică la faimosul Pămînt al lui Mu, şi el socotit a fi 
dispărut sub valurile oceanului. 

Luînd în consideraţie totul, printre nenumăratele idei, cele mai 
coerente rămîn cele care plasează Atlantida în zona de centru-est a 
Atlanticului. Majoritatea comentatorilor, de la antici pînă la moderni, 
trecînd pe Ia părintele Kircher în secolul al XVII-lea şi Buffon* într-al 
X VlII-lea, localizează continentul pierdut într-un triunghi care merge 
din Azore în Canare şi la Madeira, fiind de la sine înţeles pentru ei că 
aceste pămînturi constituie vestigiile emergente ale continentului 
scufundat. Unii autori extind regatul atlantilor pînă în apropiere de 
Venezuela, alţii pînă ta marea Sargaselor, alţii pînă la insulele Capului 
Verde. 

O parte din susţinătorii „Atlantidei atlantice" îşi trag certitudinea 
din „cunoaşterea tradiţională" initiatică, mistică, pe care spun că o au 
despre evenimente foarte vechi. Ei se declară moştenitori spirituali ai 
unei tradiţii ezoterice care se întinde de la atlanti pînă la egipteni şi la 
ei înşişi, trecînd pe la alchimiştii din Evul mediu. Este ceea ce putem 

citi în Manualul rosicrucian al dr-ului Spencer Lewis: rf Atlantida . — 
Numele continentului care ocupa odinioară o imensă parte a spaţiului 
acoperit acum de Oceanul Atlantic. Atlantida avea, în anumite regiuni , 
o civilizaţie destul de avansată şi ea constituie vechiul focar al culturii 
mistice. Muntele Pico , ce se înaltă încă deasupra oceanului în ar- 
hipelagul Azorelor, era un munte sacru pentru iniţierea mistică". 

Anumite argumente militează în favoarea acestei teze. „ Tradiţiile 
irlandeze , scrie Serge Hutin în Les Civilisations inconnues , se referă la 
un continent (...) care pare a nu fi altul decît Atlantida platoniciană , 
identificată cu satisfacţie de irlandezi drept „Iberia" lor primordială, 
drept Mag Mor a vechilor legende celtice , drept «marea Cîmpie», tară 
legendară a zeilor şi a morţilor de cînd s-a scufundat în întregime sub 
valuri. Si aceste tradiţii confirmă localizarea curentă a Atlantis-ului, 
oraşul cu Porţile de aur ; extraordinara capitală a atlanţilor ; în spaţiul 
astăzi maritim situat la nord-vestul Azorelor". 

Cînd spaniolii au descoperit insulele Canare, în 1402, ele erau 
ocupate de oamenii de rasă albă, guanşii, care de altfel aveau să fie în 
curînd exterminaţi. Or, aceşti guanşi, deşi săraci şi primitivi, păreau 
să fi moştenit o civilizaţie anterioară evoluată, o mulţime de tehnici şi 
de credinţe originale, ca şi o limbă şi o organizare socială apropiate 
de cele din Egipt. Fie că au venit de pe malurile Nilului cu corăbiile 
pînă la Lanzarote şi în celelalte Canare; fie, după cum afirmă unii, că 
civilizaţia atlantilor a dat naştere celei egiptene, şi guanşii au fost 
întruchiparea ultimilor supravieţuitori ai regatului lui Atlas. Această 
ultimă presupunere este cu atît mai verosimilă eu cît guanşii nu păreau 
să posede tehnici de construire a corăbiilor. In acelaşi timp, geologia 

ne învaţă că insulele Canare sînt mai mult sau mai puţin identice cu 
ceea ce sînt astăzi de cincisprezece milioane de ani — şi aceasta 

contrazice ipoteza unei prăbuşiri continentale cu numai cîteva mii de 
ani înainte. 

Alte popoare riverane ale Atlanticului de Nord păstrează ritualuri 
ciudate sau perpetuează tradiţii care pot acredita teoria Atlantidei 
antice. Este cazul bascilor, de origine misterioasă, şi despre a căror 
limbă s-a spus că poate fi atlantă. In America, exemplele tulburătoare 
sînt nenumărate. O curioasă legendă a indienilor sioux din Dakota 
pretinde că strămoşii acestui trib au venit, ca şi cei ai tuturor celorlalţi 
indieni, de pe o insulă „ situată înspre soare-răsare". La Uxmal, în 
Yucatan, un templu maya are inscripţii care celebrează „pămînturile 


orientale de unde am venit". Aztecii au şi ei o tradiţie despre „o insulă 
sacră din Est ", despre,, un pămînt al Soarelui" pe care îl numesc Aztlan. 
unde domneşte marele zeu Uuetzalcoatl, alb şi bărbos (a cărui reîn- 

toarcere glorioasă o aşteptau supuşii lui Montezuma: se ştie cît de 
mult a uşurat acest lucru misiunea lui Hernando Cortds şi a cetei lui 
de conchistadori). în ceea ce-i priveşte pe nahuaşi, aceştia îşi 
denumesc patria de baştină Nooatlan — „pămîntul dintre ape“ — şi 
dau asigurări că o mare tară, ia est de America, a fost cîndva distrusă 
„de furia focului şi a mării “ 

Adepţii Atlantidei atlantice, focar de cultură de unde s-au răspîn- 
dit civilizaţiile europene, africane şi americane, dispun, într-adevăr, 
de un larg evantai de argumente, dintre care dăm la întîmplare cîteva 
exemple suplimentare, sub formă de întrebări. 

De ce anumite mituri şi rituri mayaşe şi aztece sînt atît de asemă¬ 
nătoare cu cele ale egiptenilor, mesopotamienilor şi evreilor? De ce, 
dacă indienii din America descind din triburi mongoloide venite din 
Asia prin strîmtoarea Behring năpădită de gheţuri, numără printre ei 
atît de puţini indivizi cu grupa sanguină B, cînd acest caracter ereditar 
este atît de răspîndit în Asia? De ce amerindienii au,toţi, tradiţii care 
se referă Ia strămoşi-întemeietori veniţi din est? De ce cuvîntul care 
desemnează „zeu“ în limba bască este Inca , ceea ce reprezintă de 
asemenea titlul regelui-zeu al indienilor quechua? De ce zeul-soare 
al egiptenilor, al peruvienilor şi al locuitorilor din insula Paştelui se 
numeşte peste tot Râ? De ce mayaşii şi bascii au adoptat acelaşi sistem 
de calcul cu baza 20? De ce toate civilizaţiile din jurul Atlanticului au 
pietrele ridicate, megaliţii sau piramidele lor? De ce, în jurul Atlan¬ 
ticului există un munte Atlas, în Maroc, o cetate Atlan, pe coasta 
americană; un ţinut Aztlan, în America centrală, şi un străvechi popor 
de atlanti în Africa de nord-vest — în timp ce la greci un uriaş pe nume 
Atlas duce întregul Pămînt pe umeri? 


MIGRAŢIA ANGHILELOR 

Pentru un spirit raţional, sau raţionalist, oricît de bogate ar fi asemă¬ 
nările culturale etalate, ele singure nu dovedesc nicidecum obîrşia lor 
comună. în privinţa conduitelor şi invenţiilor umane, cîmpul posibi¬ 
lităţilor este limitat. Formele limbajului nu par infinite. Miturile, care 
reprezintă răspunsuri date de om dificultăţii de a înfrunta marile forţe 
ale naturii, iau în mod necesar aspecte înrudite. Utilizarea simbolică 
sau religioasă a megaliţilor se impune, de îndată ce vrem să evocăm 
forţa sau permanenţa. Piramida este volumul cel mai economic, dacă 
dorim să îngrămădim pietre fără ciment şi să le înălţăm cît mai mult 
cu putinţă ... Omul aparţine uneia şi aceleiaşi specii: creierul indivi- 

zilor de orice rasă funcţionează potrivit aceloraşi scheme fundamen¬ 
tale. Toţi oamenii au moştenit un patrimoniu de comportamente 
sociale care îi face să adopte obiceiuri asemănătoare şi explică de ce 
regăsim aproape peste tot pe planeta noastră anumite categorii re¬ 
marcabile de civilizaţii. 

Cei care încearcă să demonstreze că Atlantida zace în fundul 
Atlanticului trebuie să furnizeze alte dovezi decît „culturale", dacă 
vor să fie crezuţi. Şi n-au pierdut prilejul s-o facă. 

Unii dintre ei atrag atenţia că «un mîl de netrecut», care, după 
Platon, acoperă de acum înainte continentul dispărut, te face să te 
gîndeşti la marea Sargaselor, plină de alge plutitoare. Dar adîncimea 
Atlanticului, în acest loc, este în realitate considerabilă - adeseori 
de peste 5 000 metri. 

Alţii (în special ruşii N. Zirov, V. Obrucev şi E. Khagemeister şi 
suedezul Rene Malaise) folosesc drept argument glaciaţiile*. Atlan¬ 
tida, spun ei, a fost exondată în timpul ultimei ere glaciare, deoarece 
nivelul mărilor era pe atunci mai scăzut cu mai multe zeci de metri 
faţă de nivelul actual. Ea a fost inundată cu prilejul topirii calotelor 
polare, care s-a terminat cu nouă mii cinci sute de ani înaintea erei 
noastre — ceea ce se potriveşte cu datarea platoniciană a catastrofei. 
Argumentul nu e neglijabil. Dar submersiunea, în acest caz, s-ar fi 
produs lent, şi nu în douăzeci şi patru de ore, cum este scris în Timeu 
şi Critias. In rest, această ipoteză nu furnizează nici o indicaţie în 
legătură cu locul Atlantidei. Ea este valabilă pentru întregul Atlan¬ 
tic — ba chiar pentru Pacific ... 

Mai precisă pare teoria care ia în considerare migraţia anghilelor. 
Aceşti peşti, cu corp alungit serpentiform, se îndreaptă pentru a se 
reproduce în apele adînci ale mării Saragaselor. Acolo îş: asigură 
descendenţa. Larvele (zise leptocefali) născute din ouăle lor se diri¬ 
jează apoi spre rîurile continentelor (Europa sau America, după locul 
de origine al părinţilor lor) la care ajung datorită unui simţ de orien¬ 
tare ce rămîne misterios şi unde se metamorfozează în adulţi. Pentru 
a explica această lungă călătorie, această „lună de miere macabră 
cum o numeşte profesorul universitar Koumaris, s-a emis ipoteza că 
odinioară, cînd în locul mării Saragaselor exista Atlantida, anghiiele 
se duceau acolo să se reproducă într-o mlaştină imensă. Ele şi-ar fi 
păstrat obiceiul, generaţie după generaţie... In aceeaşi ordine de idei, 
s-a pretins (dar, după cîte ştim, n-a fost verificat ştiinţific) că păsările 
migratoare care pleacă din Europa în America de Sud se rotesc, mai 
multe zile, deasupra unei părţi din Oceanul Atlantic, ca şi cum ar 
căuta acolo un pămînt dispărut în valuri 

Biologii furnizează o interpretare a acestor comportamente care 
nu are nevoie de ipoteza Atlantidei. Ei atribuie aceste obiceiuri 
curioase, aceste călătorii prodigioase derivei* continentelor. Cum 
America şi Europa se îndepărtează tot mereu una de alta, din pricina 
faptului că magma vulcanică urcă în marea ruptură (rift) medio-atlan- 
tică, animalele care trebuiau odinioară să efectueze o cursă scurtă 
pentru a se reproduce sînt constrinse acum la interminabile traversări 
ale oceanului dacă vor să-şi perpetueze specia. 

Argumentele hotărîtoare — într-un sens sau în altul — vor fi 
furnizate de fapt de oceanografii şi geologi. S-a început explorarea 
directă a fundului oceanic, în special în regiunea Azorelor, unde multe 
teorii sînt de acord să localizeze principalele rămăşiţe ale continen¬ 
tului înghiţit de ape. Din cîte se ştie, fundul oceanic, în această 
regiune, corespunde destul de exact cu cel pe care-1 prevede tec¬ 
tonica* plăcilor (noua denumire pentru ipoteza derivei continen¬ 
telor). Este vorba de o zonă de extruziune magmatică, unde materia 
venită de sub scoarţa* terestră se acumulează şi împinge plăcile 
europeană şi africană spre est şi plăcile americane spre vest. In 
consecinţă, este exact opusul unei zone de distrugere a rocilor, a unei 
regiuni de prăbuşire. 

Deşi geologia submarină, în actualul nostru stadiu de cunoştinţe, 
nu pare să favorizeze deloc pe adepţii Atlantidei în Atlantic, geologii 
sînt cei de la care vom lua materialul celor trei enigme tulburătoare 
pe care vi le vom relata aici. 

în 1898, un vapor aşeza un cablu în ocean la 560 de mile nord de 
Azore, la 47°00 > N şi 27°20’ V, la o adîncime de aproximativ 3 000 de 
metri. Cu această ocazie a fost scoasă la suprafaţă din planşeul 
Atlanticului o bucată de lavă bazaltică cu o structură sticloasă, pe care 
vulcanologii o numesc tachilit. Această rocă, dacă s-ar fi format la o 
adîncime de 3 000 m sub apă, ar fi dobîndit o structură cristalină, şi 
nu amorfă. Profesorul universitar Pierre Termier, care a examinat-o 
în mai multe rînduri şi mai ales în 1913 (ea este expusă şi astăzi la 
Şcoala de Mine din Paris), a ajuns la concluzia că ea s-a format în mod 
obligatoriu în aer liber. Numai două ipoteze pot să-jexplice prezenta 
la o depărtare atît de mare de orice vulcan existent ia suprafaţa apei: 

sau a fost tîrîtă pe fund de curenţi, sau s-a format atunci cînd planşetil 
oceanului era încă afară din valuri, înainte de prăbuşirea a ceea ce nu 
ne putem împiedica să numim Atlantida. 

în anii 1950, o expediţie oceanografică suedeză condusă de dr-ul 
Ren6 Malaise, pe nava Albatros , a găsit pe fundul mării, între Azore 
şi coasta africană a Sierrei Leone, o rocă cuprinzînd schelete de 

diatomee specifice apelor dulci. Şi aici sînt două posibilităţi: sau aceste 
roci provin dintr-un estuar al unui fluviu îndepărtat, rostogolite de 
curenţi; sau au luat naştere într-un lac cu apă dulce, săpat cîndva 
într-un soclu continental care ulterior a fost înghiţit de ape. 
s In cursul aceloraşi ani 1950, în sfîrşit, sovieticul N. Zinov a pescuit, 
în vîrful unui munte submarin din apropiere de Azore (şi denumit de 
atunci... muntele Atlantis!), o cantitate enormă de ciudate discuri 
calcaroase, cu un diametru de 15 centimetri şi cu grosime de 4 
centimetri, pe o parte bombate, pe cealaltă scobite. S-a gîndit că 
aceste obiecte ar putea să aibă o origine artificială. Examenele de 
laborator Ia care le-a supus au arătat (cu condiţia ca protocolul 
ştiinţific clasic să fi fost respectat: n-a existat, după cîte ştim, o 
contra-expertiză) că discurile stătuseră în aer liber cu douăsprezece 
mii de ani în urmă, adică prin anul 10 000 î. e. n., pe vremea cînd, după 
Platon, atlanţii se aflau în culmea gloriei — şi în pragul nimicirii lor. 


ZIDURILE DE LA BIMINI 

Redactorul enciclopediei Grand Larousse al secolului al XlX-lea 
încheie cu aceste fraze articolul despre Atlantida: „ Diversitatea solu¬ 
ţiilor propuse dovedeşte cu prisosinţă că problema este încă departe de 
a fi rezolvată (...) Să sperăm căfilologia şi etnologia, care, sprijinindu-se 
una pe cealaltă, posedă astăzi mijloace atît de puternice de acţiune , ne 
vor aduce elemente noi pentru a găsi cheia acestei enigme. Săpături 
conduse de arheologi şi sondaje (...) ar fi de asemenea indispensabile 
pentru a controla indicaţiile provenite din mărturiile scriitorilor antici şi 
din datele filologice, istorice, antropologice etc. “ Un secol mai tîrziu nu 
s-a spus nimic în plus ... Şi, după cum scrie tot A. T’Serstevens în 
Periplul insulelor atlantide: „Fără îndoială enigma Atlantidei nu va fi 
dezlegată niciodată, chiar dacă omul va ajunge să exploreze adîncurile 
atlantice , deoarece cutremurarea şi scufundarea unui continent întreg 
n-a putut decît să distrugă cu desăvîrşire pînă şi cea mai trainică dintre 
operele omeneşti. Dar îmi place să visez că în abisurile oceanice 
odihnesc, intacte, zidul de aur al templului lui Poseidon şi meterezul de 
orichalc ..." 

Fiul meu Philippe, împreună cu echipa din hidroavionul Catalina- 
Calyipso //, a încercat să verifice unele din ultimele ipoteze care 
circulă în legătură cu acest subiect. S-a dus să viziteze insula Coco, ce 
aparţine de Costa Rica şi este situată în Pacific, în apele acestei ţări. 

„S-a spus de mai multe ori că aici ar putea să fi fost Atlantida, 
povesteşte Jean-Paul Cornu, cu toate că acest pămînt emerge din 

mijlocul Marelui Ocean. Incontestabil, el a fost frecventat încă de 
demult. Este situat, singur, deasupra unui imens platou submarin şi 
nu se poate să nu fi fost remarcat de navigatori, din cea mai înde¬ 
părtată antichitate. Se găseşte aici apă dulce. A slujit drept escală 
tuturor marinarilor care şi-au încrucişat drumurile prin aceste locuri 
şi mai ales piraţilor. Se spune că sînt îngropate aici mai multe comori 
fabuloase; numeroşi sînt aventurieri' care le-au căutat şi care mai vin 
cu regularitate ca să sape ... 

A existat oare în Coco o veche civilizaţie, atlanteiană sau de alt 
fel? M-aş mira s-o poată spune cineva... Insula e acoperită cu păduri 
tropicale aproape de nestrăbătut. Se găsesc aici formaţii bazaltice 
care seamănă cu nişte pietre şlefuite. Am încercat să punem în 
evidentă urme de activitate omenească recurgînd la tehnicile 
fotografierii cu infraroşii: fără rezultat. Am căutat să localizăm metale 
îngropate în pămînt: este aproape imposibil, deoarece pămîntul este 
de origine vulcanică, iar fierul este prezent pretutindeni**. 

Cum n-au găsit nimic în insula Coco, Philippe şi tovarăşii săi s-au 
dus în Azore. Dar acolo dificultăţile sînt şi mai mari. Insulele coboară 
aproape vertical în ocean. Pentru a avea o mică şansă de a localiza 
„cît de cît ceva**, dacă acest „cît de cît ceva** există, ar trebui utilizat 
un batiscaf care să fie afectat numai acestei misiuni luni în şir. Altfel 
spus ar trebui cheltuită o avere pentru un rezultat aleatoriu, de altfel 
complet inutil din punct de vedere economic. Fundaţia noastră nu 
posedă un batiscaf; iar cei care au 3 păstrează pentru lucrări mai puţin 
„futile**. 

Mai rămîneau faimoasele „ziduri de la Bimini**, care au făcut să 
curgă mulţi litri de cerneală tipografică din momentul în care au fost 
descoperite. 

„Decolăm, povesteşte Dominique Sumian, în direcţia apelor lim¬ 
pezi ale Bahamas-ului în largul Floridei. Sub aripile noastre, o insulă 
complet rotundă îşi arată geometria prea perfectă pe suprafaţa mării. 
Mai departe, survolăm un sistem complex de «dune» submarine, 
deplasate mereu şi remodelate de curenţi şi de maree. Şi mai departe, 
trecem peste o linie întreruptă de recife din corali morţi, 

Sub noi, deodată, se materializează o reţea geometrică de pete 
regulate. Unii autori pretind că sînt vestigiile unei baze de aterizare 
amenajate pentru farfurii zburătoare. Dar nu: în cazul acesta, se 

înşală. Aceste linii formate din puncte reprezintă cicatricele explo¬ 
ziilor seismice practicate de echipe de prospectare petrolieră. 

Ne continuăm zborul. O «gaură albastră» se desenează la stingă 
noastră, perfect circulară. S-a pretins că este una din acele ciudate 

formaţiuni geologice «insondabile». Tot un ne-adevăr. Noi le-am 
explorat 1 . Ele nu depăşesc 100 pînă la 150 de metri adîncime. Au fost 
săpate de apa de ploaie în calcar, cînd platoul era afară din apă; nu 
sînt nici mai mult, nici mai puţin decît nişte avene*. După glaciaţie, 
nivelul oceanelor a crescut şi le-a inundat. 

Iată insula New Providence. Foarte aproape de Nassau, capitala 
arhipelagului, zărim o structură submarină rectangulară, pe care unii 
autori fantezişti au asimilat-o cu ruinele unui templu străvechi. Ame- 
rizăm şi plonjăm scurt asupra sitului. Dr-ul Zink, care ne însoţeşte, 
este categoric: nu-i vorba de nici un templu. Aceste vestigii sînt ale 
unui kraal cum existau numeroase în regiune, adică ale unui loc folosit 
altădată pentru stocarea bureţilor. 

Decolăm din nou, cap spre vest-nord-vest, în direcţia Bimini. Este 
capătul călătoriei noastre. Nu departe de coasta septentrională a 
insulei Nord-Bimini, există o formaţiune enigmatică de blocuri imer- 
sate, care seamănă oarecum cu un J văzut într-o oglindă, şi care a fost 
numită «şoseaua de la Bimini». Incepînd din 1968 şi în cursul ur¬ 
mătorilor ani, Dimitri Rebikoff (fondator al unui institut de tehno¬ 
logie submarină cu sedii la Cannes şi la New York), Robert Marx 
(scufundător submarin) şi dr-ul Manşon Valentine (de la Muzeul de 
Ştiinţe din Miami) au descoperit şi au explorat aceste aliniamente 
misterioase. Blocurile, toate «la nivel», la 6 metri sub suprafaţă, 
cîntăresc uneori mai mult de 15 tone. Cea mai mare parte a structurii 
rămîne probabil încă îngropată sub nisip. Dar ea se desfăşoară deja, 
foarte vizibil, pe o lungime de vreo 500 de metri — cît cinci terenuri 
de fotbal. 

Virînd încet în direcţia vântului, Philippe Cousteau se apropie de 
suprafaţa valurilor şi aşază hidroavionul într-o jerbă de spumă. Acum 
plutind, aparatul devine cartierul general al misiunii noastre de ex¬ 
plorare submarină. Ne punem pe noi costumele de scufundători şi 
buteliile, ne aranjăm labele şi măştile şi ne azvîrlim în apă. 

Călăuziţi de dr-ul Zink, care a vizitat deja de mai multe ori aceste 
ziduri, ne îndreptăm spre faimosul «drum». Trebuie oare să vedem în 
el o mărturie fantastică a artei arhitecturale a atlanţilor, din care să 
se fi inspirat civilizaţiile egipteană şi precolumbiană pentru a-şi clădi 
propriile monumente? In orice caz, numai nişte constructori ex¬ 
perimentaţi au putut să taie în unghi drept şi să ajusteze perfect aceste 
blocuri uriaşe, care nu sînt făcute din aceeaşi rocă cu soclul lor 
sedimentar... Numai scorpiile de mare veninoase, de un roşu viu, care 

1 A se vedea volumul Trois aventures de la Calypso (aceeaşi colecţie). 

populează scobiturile pietrelor, ar putea să ne dea cheia enigmei, dacă 
ar şti să vorbească... Ne încrucişăm cu un banc de peşti-porci de 
Caraibe galbeni şi albaştri şi survolăm o colonie de bureţi roşii, de 
gorgone brune şi de brizoare dantelate roz-albăstrui. 

Ne ridicăm la suprafaţă şi, după o gustare bine meritată, ne ducem 
să ne întindem la soarele puternic al insulelor Bahamas, pe aripa 
hidroavionului. Philippe Cousteau îi cere dr-ului Zink părerea. 

— După mine, răspunde profesorul, acest aliniament de pietre 
mari, din epoca megalitică, seamănă în unele privinţe cu cele care se 
cunosc în Europa, în special cu două dintre cele mai faimoase ale 
genului: cel de la Carnac, în Bretania, şi cel de la Stonehenge, în 
Anglia. Bănuiesc, şi pe bună dreptate, că poporul care l-a construit 
(într-o epocă în care nivelul mării era inferior faţă de cel de astăzi) a 
posedat serioase cunoştinţe astronomice. Aceşti oameni, capabili să 
execute îmbinarea maselor stîncoase de 15 tone, s-au organizat extra¬ 
ordinar pentru a duce la bun sfîrşit această operă de anvergură. Cum 
au ridicat aceste poveri? Este eterna întrebare — aceeaşi care se pune 
pentru piramidele din Egipt şi pentru statuile din insula Paştelui. 
Pozitiviştii fac apel la explicaţii pur mecanice (pietre rulate pe trun¬ 
chiuri de lemn etc.). Amatorii de fantastic invocă energia magnetică 
sau «ionică», domesticirea forţelor gravitaţionale etc. 

— Am avut probleme cu busolele noastre sub apă, observă Philippe. 
Este un argument care i-ar putea interesa pe adepţii magnetismului 
şi, în general, pe cei care atribuie constructorilor de ziduri de la Bimini 
cunoştinţe superioare celor pe care le avem noi! 

— N-aş putea hotărî! răspunde dr-ul Zink. Lucrul de care sînt 
sigur este că formaţiunea respectivă nu este de origine naturală. în 
privinţa acestui punct, argumentele mele sînt întemeiate în esenţă pe 
studierea formei şi a ajustării blocurilor. în natură, este rarisim să vezi 
linii de fractură terminîndu-se brusc. Aici, aceasta e regula. în plus, 
se găsesc adeseori pietre mici care suportă unele mai mari; acest gen 
de cale servesc, evident, la aducerea blocurilor principale «la nivel»; 
niciodată nu s-ar fi putut produce printr-un hazard geologic o ase¬ 
menea minune. 

— Dacă iau în considerare prezentarea schematică pe care aţi 
făcut-o despre «drum», spune Philippe, afacerea mi se pare clară. 
Oamenii sînt cei care l-au construit. Dar cînd? 

— Puţine elemente ne permit să tragem o concluzie, răspunse 
dr-ul Zink. Dacă vă gîndiţi la Atlantida, număraţi pietrele. Veţi vedea 
că în mai multe reprize un grup de cinci urmează unui aliniament de 
şase. Or Platon a spus în mod expres că prinţii atlanţi se întruneau 

alternativ la tiecare cinci şi şase ani „ cinstind, deopotrivă, şi numărul 
cu soi Si cel fără soţ... ” în rest, nimeni nu poate spune mai mult. Ştiu 
un singur lucru: recurgerea la mit este o constantă a spiritului 
omenesc. Dar, dacă avem să descoperim într-o zi cu adevărat dovezile 
existenţei Atlantidei, aceasta va fi demonstraţia că civilizaţiile cele mai 
evoluate sînt muritoare. A noastră nu este nici ea la adăpost de 
catastrofă". 


7 

Unde mitologia şi geologia 
se întîlnesc 


ATLANTIDA NU ERA DEPARTE DE ATENA - CRETA, 
STĂPÎNA MĂRILOR - POSEIDON CONTRA ATENEI - 
TITANOMAH1A - CATACLISMUL FINAL 

Cînd ai căutat Atlantida de la gheţurile hiperboreene pînă la nisi¬ 
purile Saharei şi din munţii Mongoliei pînă în apele limpezi din 
Bahamas, simţi nevoia de puţină simplitate — şi de rigoare. Imaginaţia 

nu cîştigă umblînd întruna hoinară. Fantasticul îşi sporeşte seducţia 

cînd devine familiar. Iar raţiunea, fără să găsească ceea ce-şi doreşte, 

nu este totuşi nici ultragiată, nici ridiculizată. 

Ipoteza care face din Atlantida o insulă, la urma urmelor, modestă 

din Marea Egee nu este nouă. Primul care a formulat-o, după cîte ştim 
noi, .şi care a pus problema în termeni categoric „moderni“ a fost 
arheologul francez Louis Figuier, în 1872. Acest savant, însoţit de o 
echipă de compatrioţi, făcea săpături în insula Thira, la 120 de km 
nord de Creta, cînd i-a încolţit în minte această idee. 

Thira nu este decît o rămăşiţă, un fragment dintr-un pămînt mai 
vast care era denumit cîndva Santorin (contracţie de la „Sfîntul 
Irineu“) şi cu mult mai în urmă Stronghyle, adică „Rotunda“, sau 
Kalliste, „Prea-Frumoasa“. Este un vulcan a cărui activitate a fost 
prodigioasă şi care în zilele noastre nu este adormit decît în aparenţă. 
Stratul de cenuşă* şi de piatră ponce (amestecul dintre cele două este 
numit tephră) care-i acoperă pantele este extraordinar de gros. 
Louis Figuier s-a gîndit imediat că dacă s-ar săpa acolo s-ar găsi oraşe 
şi sate îngropate, aşa cum s-a întîmplat cu Herculane şi Pompei, 
acoperite de lava fierbinte a Vezuviului în 79 e.n.. El şi asistenţii săi 
au izbutit. De altfel, cu cinci ani mai înainte, într-o rîpă din apropierea 

cătunului Akrotiri, la sud-est de Thira, alţi doi arheologi francezi pe 
nume A. Mamat şi G. Gorceix exhumaseră de sub cenuşă case ... 

Cercetătorilor, în acea epocă, le lipsea un număr prea mare de 
referinţe ştiinţifice pentru a-şi data descoperirile şi, în consecinţă, 
pentru a-şi perfecţiona ipoteza... Intr-adevăr, abia un sfert de secol 
mai tîrziu, începînd din 1900, britanicul Arthur Evans (1851 — 1941) 
a făcut săpături la palatul din Cnossos, a studiat civilizaţia minoică şi 
i-a dat numele. 

Francezii, în anii 1870, nu puteau să ştie — şi pe bună dreptate — 
că ruinele de la Akrotiri erau minoice. Dar în 1913, britanicul K. T. 
Frost luase cunoştinţă de lucrările lui Sir Evans: el este cel care „a 
aruncat puntea" ce lipsea încă între „Atlantida" şi „civilizaţia mi¬ 
noică". Da, a spus el într-un articol care a făcut atunci senzaţie, 
Atlantida a fost în Mediterana orientală; era Creta şi insulele înveci¬ 
nate, în timpurile de glorie ale dinastiei regelui Minos ... 

In 1939, pe cînd făcea săpături în situl de la Amnissos — fortul 
antic al Cnossosului —, arheologul grec Spyridon Marinatos a ajuns 
şi el la concluzia că acea catastrofă care a pus capăt civilizaţiei minoice 
(adică Atlantidei) a fost legată de activitatea vulcanului din Santorin. 
Dar cum a fost aceasta posibil, cînd Thira este separată de vreo 120 
de kilometri de Creta? La această distantă, cenuşa nu mai e fierbinte, 
şi cutremurele de pămînt de natură vulcanică nu se fac simţite decît 
foarte slab... 

Cel care a dat, în 1956, cheia enigmei este dr-ul Angelos George 
Galanopoulos, director al Institutului seismologie din Atena. Pasionat 
de istoria erupţiei vulcanului din Santorin, el a înţeles, studiind vasta 
calderă ce subzistă între insulele care constituie actuala Thira, că aici 
se produsese o explozie fantastică, cea mai puternică din întreaga 
istorie şi că, în această deflagraţie, s-a născut un val tsunami, înalt de 
mai multe zeci de metri, care a pustiit ţărmurile Mediteranei orien¬ 
tale. 

ATLANTIDA NU ERA DEPARTE DE ATENA 

Ţinînd seama de caracterul extrem de afirmativ al textului platonician 
in ceea ce priveşte localizarea Atlantidei „dincolo de Coloanele lui 
Hercule ", trebuie să ai un oarecare curaj pentru a replasa continentul 
pierdut în Mediterana, şi mai ales în partea orientală a acestei mări. 
Totuşi, dacă te gîndeşti bine, cîteva argumente vin în favoarea 
acestei teze. 

Mai întîi, egiptenii (cu cîteva excepţii) erau navigatori destul de 
neîndemînatici, iar,, Coloanele lui Hercule“ din povestirea pe care i-au 
făcut-o lui Solon puteau să nu fi fost decît o strîmtoare din marea 
Egee. De asemenea poate că nu au menţionat decît o trecătoare 
îngustă greşit identificată, şi Solon (sau Platon...), pentru frumuseţea 
poveştii, şi-a luat libertatea să arunce insula scufundată în mijlocul 
vastului ocean — mai „nobilă", mai susceptibilă să frapeze imagi¬ 
naţiile. Dar acesta nu-i lucrul esenţial. 

Dacă citeşti cu atenţie Timeu şi Critias observi că Atlantida este 
tratată acolo tot mereu ca un element de punere în valoare a Atenei. 
Preotul egiptean nu-i povesteşte lui Solon mitul atlanţilor decît pentru 
a scoate în relief vechimea cetăţii atice — înaltul ei grad de civilizaţie, 
organizarea sa socială exemplară, forţa armelor şi hotărîrea de a fi 
virtuoasă. Atena, pretinde chiar înţeleptul saitic, ar fi fost întemeiată 
înainte de Sais... Această aserţiune este mai mult decît îndoielnică; în 
schimb, este cît se poate de adevărat că numeroase caracteristici ale 
civilizaţiei sînt comune celor două oraşe şi le leagă pe amîndouă de 
Atlantida: aceeaşi teocraţie nu prea coercitivă, aceeaşi împărţire în 
trei clase sociale, aceleaşi legi... 

Cînd cunoşti antichitatea, este imposibil să nu te gîndeşti că 
Atlantida, Egiptul şi Atena nu puteau fi prea îndepărtate unele de 
altele. Prea multe similitudini există între ele pentru a o imagina pe 
prima în Atlantic şi pe celelalte două la mii de kilometri mai la est. De 
altfel, preotul din Sais, după ce descrie Atlantida ca o putere uriaşă, 
mai mare decît „ Libia şi Asia la un loc“, face un pic de rabat. Singurele 
două ţări citate pe nume că ar fi fost cotropite de oştile atlante sînt — 
ca din întîmplare — Atena şi Egiptul. Dacă cineva ar vrea să sugereze 
că Atlantida era Creta — la jumătatea distanţei dintre Atica şi delta 
Nilului — n-ar greşi prea mult. 

Unul din obstacolele esenţiale faţă de orice „interpretare 
raţională" a mitului Atlantidei este cel al concordanţei datelor. Textul 
platonician menţionează că au trecut aproape nouă mii de ani de cînd 
a avut loc războiul dintre toţi locuitorii de dincolo şi de dincoace de 

Coloanele lui Hercule cu alte cuvinte că evenimentele relatate s-ar fi 
petrecut cu aproape nouă mii cinci sute de ani înaintea erei noastre. 

Nu putem să nu găsim improbabil ca amintirea să se fi păstrat în timpul 
întregului sfîrşit al preistoriei. Să amintim că primele hieroglife n-au 
apărut decît cu patru mii de ani mai tîrziu... Unii susţin totuşi această 
ipoteză; ei spun chiar că ultimii descendenţi ai atlanţilor care au 
scăpat cu viaţă din catastrofă i-au învăţat scrierea pe egipteni şi „au 
fecundat" această civilizaţie excepţională dezvăluindu-i în special 
cum să construiască piramide. 

Sînt plauzibile şi alte explicaţii. Deja Diodor din Sicilia punea la 
îndoială cei nouă mii de ani platonicieni şi presupunea că trebuie să 
se citească mai degrabă „ nouă mii de luni “. „Cum acest mare număr 
de ani nu părea de crezut, scrie el în „Biblioteca istorică", unii susţin 
că în timpurile străvechi exista obiceiul de a înţelege printr-un an o fază 
lunară . în consecinţă, anul constă din treizeci de zile . (... )0 explicaţie 
asemănătoare mai este dată în legătură cu cei care se presupune că au 
domnit trei sute de ani. Căci în vremurile acelea ceea ce era numit an 
era compus din patru luni care corespundeau anotimpurilor din fiecare 
an “ 

După părerea dr-ului Galanopoulos, Solon (sau Platon...) s-ar fi 
înşelat pur şi simplu cu un multiplu de zece, nu numai în estimarea 
vechimii faptelor pe care le relatează, ci şi în calculul dimensiunilor 
pămîntului atlanţilor, ca şi în decontul corăbiilor şi al războinicilor. 
Această greşeală este foarte posibilă, într-adevăr. In sistemul hiero¬ 
glific egiptean, numărul 9 000 se exprimă printr-un şir de 9 flori de 
lotus, în timp ce 9 sforicele înnodate semnifică 900. Platon a putut să 
aibă în mînă un papirus care povestea întrega întîmplare. Dacă a luat 
sforicelele drept flori de lotus, atunci dezastrul Atlantidei ar fi avut 
loc nu în 11500, ci în 900 + 600 sau 650, adică aproximativ 1500 sau 1550 
î. e. n. De asemenea, cîmpia insulei înghiţite de valuri ar măsura nu 
10 000 de stadii lungime (1 800 km), ci 1 000 (180 km) — ceea ce 
reprezintă în linii mari lungimea cîmpiei cretane. Tot aşa, flota de 
război a atlanţilor ar fi putut să se mîndrească nu cu 1 200 de vase, ci 
cu 120, ceea ce corespunde mai bine cu ceea ce ştim din alte părţi 
despre capacităţile nautice ale popoarelor antichităţii. 

Solon sau Platon, excelenţi cunoscători ai Egiptului şi ai limbii sale, 
să fi comis o atît de gravă greşeală? Unii susţin că nu. Dar confuzia ar 
fi putut să se nască tot atît de bine înainte de ei, din scăparea unui 
scrib neatent sau prea înclinat spre miraculos... 

Cînd te apleci cu atenţie asupra textului platonician reuşeşti une¬ 
ori să extragi din el informaţii mai puţin vagi decît din altele. Ele 
converg aproape toate în sensul identificării Atlantidei cu Creta. 
Astfel, la un moitlent dat, în Critias se face aluzie la numele eroilor 
din războiul împotriva atlanţilor. „... numele lui Cecrops , Erehteu , 
Erifttoniu, Erisihton si ale celor mai mulţi dintre eroii dinainte de Teseu 
a căror amintire s-a păstrat sînt tocmai cele de care se slujeau , în 
istorisirea-către Solon , preoţii egipteni atunci cînd i-au povestit războiul 
din acea vreme“. 

Aceste indicaţii sînt preţioase. Cunoaştem, prin Apolodor (Bi¬ 
blioteca) şi Pausanias (Călătorie în Grecia), genealogia semilegendară 

a suveranilor Atenei. Şi întîlnim acolo numele pe care le citează 
marele preot din Sais: după Ogyges, contemporan cu potopul, au 
existat într-adevăr Aetos, Cecrops, Erisihton, Cranaos, Amfiction, 
Erihtoniu, Pandion, Erehteu, Cecrops al II-lea, Pandion al II-lea, Egeu 
şi Teseu ... Astfel, eroii războiului atlantilor nu sînt necunoscuţi... Or, 
împotriva cui luptau ei? Asupra acestui punct, mitul lui Teseu este 
categoric: împotriva Cretei — Creta regelui Minos. Acesta din urmă, 
în aparenţă (ca Atlantida) învinsese — fiindcă îi impusese Atenei un 
tribut de tineri şi de tinere pe care Minos îi aducea ca hrană Mino¬ 
taurului. Teseu a ucis Minotaurul, s-a înapoiat la Atena, a înarmat în 
taină o flotă, s-a îndreptat din nou spre Creta, unde Deucalion îi 
succedase lui Minos. „El a pus mina pe pori , spune Plutarh*, a 
debarcat, a mers asupra Cnossosului şi a dat bătălia în faţa porţilor 
labirintului unde l-a ucis pe Deucalion şi pe acoliţii lui CîndAriadna a 
luat puterea, Teseu a făcut pace cu ea... şi i-a împăcat pe atenieni şi pe 
cretani care au jurat să nu fie niciodată primii care să înceapă războiul “. 
Deucalion l-a avut ca fiu pe Idomeneu, care s-a alăturat regilor de la 
Micene, Pylos, Itaca pentru a asedia Troia: Creta devenise greacă, 
după ce fusese duşmana Atenei. între timp ea fusese pustiită de 
catastrofă ... 


E curios că grecii nu încep să vorbească despre Creta decît o dată 
cu legenda lui Teseu şi Minos — adică în ultimele momente ale 
splendorii cretane —, în timp ce nu contenesc să vorbească despre 
cea mai îndepărtată antichitate a Egiptului, Siriei, Africii şi chiar a 
Indiei. Totuşi, această mare insulă aflată în imediata apropiere, înver¬ 
zită, înţesată de bogăţii, cu un comerţ înfloritor şi cu arte minunat 
dezvoltate nu se poate să nu-i fi fascinat. O asemenea tăcere e bizară 
— şi revelatoare. Pe timpul lui Platon, nici un elen nu părea să-şi 
amintească de puterea regatului lui Minos. Platon însuşi, care a 
petrecut probabil un timp în insulă, ignora aproape cu totul trecutul 
ei. Să nu fim tentaţi să scriem că ar fi vorbit mai puţin de Atlantida 
dacă ar fi cunoscut mai bine Creta? Numai dacă nu se preface că nu 
ştie nimic despre antica splendoare minoică... 

Multe alte însemnări din Timeu şi Critias, cînd sînt analizate în 


mod critic — de exemplu în lumina miturilor şi a istoriei Cretei în¬ 
seşi —, militează în favoarea identificării Atlantidei cu civilizaţia 


minoică. 


Unul din triburile din Creta, şi anume cel a idaenilor dactili, era 
ţinut la loc de cinste de antici pentru că a dat naştere „inventatorilor 
fierului şi lucrării metalului“ (Diodor din Sicilia). Or, metalurgia 
constituie şi ea una din principalele arte ale atlantilor, ai căror făurari 
foloseau „toate metalele cu duritate sau cele ce pot fi supuse cu uşurinţă 
la topire şi care se extrag din mine u (Platon). 

Autorul lui Timeu şi Critias revine de mai multe ori, în cele două 
dialoguri ale sale, asupra împărţirii Atlantidei în zece principate. Or, 
în Creta, tradiţia celor zece regi era de asemenea vie. Cînd insula a 
devenit o simplă provincie grecească, ea a continuat să fie adminis¬ 
trată de zece înalţi funcţionari, pe care Strabo îi numea „ arkon iar 
Aristotel„fawmos“ . Aceştia din urmă, precizează filosoful peripate- 
tician în Politica sa, erau aleşi ,/îu dintre cetăţeni,ci din anumite 
familii “ ceea ce se apropie şi mai mult de obiceiul atlanţilor. 

Atlantida, după Platon, a fost de asemenea prin excelenţă regatul 
legilor (se cunoaşte importanţa acestui concept pentru maestrul Aca¬ 
demiei, care i-a consacrat unul dintre cele mai mari dialoguri ale sale). 
Or, Creta era renumită la antici tocmai pentru legislaţia sa. Minos, 
spune de exemplu Heraclide din Pont (Despre republica cretanâ), era 
„unul din cei mai mari legislatori , drept si bun . La fiecare nouă ani 
proceda la o reformă a legilor 

Se ştie, pe de altă parte, că regele cretan a devenit în mitologia 
greacă alături de fratele său Radamant şi de Eac, unul dintre cei trei 
judecători supremi ai Infernului... Mai trebuie adăugat că între Creta 
lui Minos şi Atlantida platoniciană ceremonialul acordării de legi 
oferă ciudate similitudini. Cei zece principi atlanţi se întîlneau peri¬ 
odic pentru a revizui legislaţia, pentru a judeca şi pentru a fi judecaţi. 
Tot aşa, Minos, la fiecare nouă ani, „se retrăgea Intr-un loc numit 
peştera lui Zeus , se închidea acolo un timp şi ieşea înarmat cu table de 
legi despre care dădea asigurări că erau poruncile lui Zeus u (Strabo). 
Aceste legi erau scrise pe tăbliţe de aramă tot aşa cum cele ale 

atlanţilor erau gravate pe un soclu de orichalc preţios... 

La greci, reputaţia lui Minos era foarte ambiguă: pe de o parte, 
legislator înţelept şi ascultat, pe de alta, monstru sîngeros, care-1 
hrănea pe Minotaur cu carne de om. Astfel Homer îl declară cînd 
„nobil fiu al lui Zeus“, cînd „duh răufăcător “. Ai impresia că acest 
dublu sentiment de admiraţie şi de repulsie, de dragoste şi de ură, îşi 
găseşte oglindirea exactă în raporturile „sentimentale" dintre Atena 
şi Atlantida. Este o realitate bine cunoscută că „duşmanii ereditari" 
se fascinează şi se detestă reciproc. 


CRETA, STĂPINA MĂRILOR 

Platon descrie Atlantida ca pe o formidabilă putere militară, înzes¬ 
trată cu o flotă comercială numeroasă şi bogată şi cu impresionante 
unităţi de războinici. Trireme, nave mari şi ambarcaţiuni de tot felul 
se îngrămădesc la intrarea în portul principal al regatului, unde se 

sfîrşeşte canalul care înconjoară ţara. „ Canalul şi portul principal , se 
spune în Critias, erau pline de corăbii şi de neguţători veniţi de pretutin¬ 
deni, şi din mulţimea lor, zi şi noapte se ridicau strigăte şi zgomote de 
toate felurile**. 

Este exact ceea ce un observator obiectiv ar fi spus despre Creta 
minoică. Amintirea acestei puteri transpare în literatura greacă, în 
ciuda „cenzurii" care domneşte în legătură cu tot ceea ce priveşte 
marea insulă. Imnurile homerice vorbesc despre creţ ani care „pentru 
negoţul lor sau pentru a obţine bogăţii de pe urma lui, pluteau spre Pilos 
cea nisipoasă cu o corabie neagră " Tucidide, în opera sa Istoria 
războiului peloponesiac, scrie că „atunci cînd Minos şi-a putut consti¬ 
tui puterea maritimă, comunicaţiile pe mare de la un popor la altul au 
devenit mai uşoare. El a reuşit să-i stîrpeascăpe piraţii insulelor“. Platon 
însuşi în Legile precizează că „Minos avea o putere maritimă uriaşă, în 
timp ce (atenienii) nu aveau încă vase de război “. 

Toate cercetările pe care le-am întreprins la bordul lui Calypso 
sau pornind de pe Ulise, atît în Psira, cît şi în Dhokos sau în insula Di a, 
confirmă această impresie. Creta domina Mediterana orientală, iar 
navele ei comerciale brăzdau valurile cu zecile. Nu te poţi împiedica 
să nu gîndeşti, atunci cînd explorezi „zidurile de amfore" submarine 
din Psira sau Dia, că această formidabilă putere a fost năruită dintr-o 
dată de tsunami- ul care a urmat exploziei vulcanice din Thira, şi numai 
după această ruinare economică au reuşit grecii veniţi de pe continent 
să cucerească Creta... 

Despre imperialismul cretan din epoca minoică avem mii de 
dovezi directe sau indirecte. Or, acest imperialism seamănă uluitor 
cu cel pe care preoţii din Sais îl reproşau Atlantidei... Minos, scrie 
Strabo, „a fost cel dintîi dintre greci care a devenit stăpînul mării u şi 
adaugă: „Se povesteşte despre cretani că au fost primii care au stăpînit 
marea şi care au cucerit oraşe insulare . După Euphorus, pe unele din 
ele le colonizaseră“. Tucidide este întru totul de aceeaşi părere: 
„Minos îşi întronează puterea asupra celei mai mari părţi din ceea ce 
numim acum mc> ea grecească. El a supus Cicladele şi a fost primul care 
a întemeiat colonii în cele mai multe din aceste insule u . S-au întemeiat 
Minoa — „cetăţi ale lui Minos" — aproape pretutindeni: la Megara, 
în Păros, la Siphnos, în Corfu şi chiar în Sicilia ... Appolonios din 
Rodos nu numea Cicladele altfel decîl „insulele minoide u . Pe coasta 
palestiniană Gaza ar fi fost clădită de cretani, care au fost probabil 
strămoşii filistenilor de care vorbeşte Biblia 1 . Aceşti filisteni ştiau să 
lucreze metalele încă de pe vremea cînd evreii erau doar păstori... 


1 fnsuşi simbolul crucii s-ar putea să fi fost împrumutat, în mod indirect, de la 
minoici prin urmaşii lui David. 

Influenţa cretană s-a făcut într-adevăr simţită pretutindeni în 
Mediterana orientală: în Fenicia (unde se desfăşoară episodul răpirii _ 
Europei, probabil transpunerea poetică a unui raid militar minoic); 
în Asia Mică şi, în speţă, la Troia (pe care, potrivit unor tradiţii, au 
întemeiat-o cretanii), în Licia sau în Caria, unde faimosul Milet a fost 
clădit, de asemenea, de minoici. Regăsim influenta Cretei în Beotia 
(o cetate minoică a fost dezgropată în Teba, capitala acestei provin¬ 
cii), în Delos, în Lemnos, în Andros ... 

Pe scurt, ca Atlantida din Timeu şi Critias, Creta, în vremurile sale 
de glorie, a fost un imperiu puternic, o federaţie de principate unite 
cu insula-metropolă prin cultură şi religie — dar cu mult mai puţin 
prin imperative administrative şi militare. Asemenea prinţilor atlanti, 

căpeteniile coloniilor cretane se pare că nu se prea gîndeau să-şi' 
declare război una alteia. yy Un rege , spune Platon vorbind despre 
atlanţi, nu avea dreptul să condamne la moarte pe nici una din rudele 
lui , dacă mai mult de jumătate din numărul de zece regi nu erau de 
aceeaşi părere în această privinţă “. Această frază pare să explice exact 
obiceiurile prinţilor Cretei — cu atît mai mult cu cît figurează acolo 
expresia „ nici una din rudele lui" si cu cît, după Tucidide, Minos îşi 
pusese „propriu săi copii" drept cîrmuitori ai Cicladelor ... 

S-ar putea înmulţi fără greutate dovezile de împrumuturi cultu¬ 
rale, religioase şi „ideologice" făcute de Grecia preclasică de la Creta. 

In mod general, se poate scrie că textul platonician se clarifică uluitor 
de bine atunci cînd „Atlantida" este înlocuită cu „regatul lui 
Minos ..." Intr-adevăr, fascinaţia grecilor pentru marea insulă nu s-a 
dezminţit niciodată. Toţi autorii au pomenit despre ea, ici şi colo, în 
legătură cu mituri sau fapte istorice importante. Nici unul n-a vrut să 
scrie o istorie a relaţiilor dintre Grecia şi imperiul minoic, ca şi cum 
un fel de blestem, care apăsa asupra Cretei, ar fi riscat să se abată 
asupra Aticei şi Peloponesului. Teamă de cataclism? De ce nu? 
Singurul, s-ar putea spune, care consimte în cele din urmă la această 
sinteză este însuşi Platon —, dar el „cenzurează" adevărul şi plasează 
departe în Atlantic ceea ce se afla la numai cîfiva zeci de kilometri de 
Atena ... 

Aceasta nu-i decît o ipoteză. Dar cum să explicăm acest paradox 
potrivit căruia Creta, care n-a constituit niciodată obiectul unei scrieri 
cu caracter general, este prezentă peste tot în lumea greacă, pe insule 
şi pe continent? După Diodor din Sicilia, Hercule, eroul eroilor, a fost 
„unul din idaenii dactili din Creta". După un Imn homeric , sanctuarul 
lui Apolo de la Delfi a fost întemeiat de oameni veniţi „ din Cnossos , 
oraş al lui' Minos din Creta". Nu mai puţin faimosul oracol al zeiţei. 

Demeter de la Eleusius a fost consacrat chiar de ea — care, în Imn 
lui Demeter ; e pusă să spună: „ Vin chiar acum din Creta pe spinarea 
valurilor mârii u . De altfel, tot după Diodor din Sicilia, „cei mai mulţi 
zei (...) îşi au obîrşia în Creta u . Atena s-ar fi născut acolo ca şi Dionisos, 
Hades, Apolo, Afrodita... Cultele cretane, legendele cretane, legile 
cretane şi chiar formalismele administraţiei cretane (în special îm¬ 
părţirea în zece părţi a tuturor teritoriilor) se regăsesc din Pelopones 
pînă în Asia Mică şi din Itaca pînă în Ciclade. Colonii minoice au fost 
dezgropate cu mult mai departe încă de arheologi pe coastele afri¬ 
cane, în Italia, în Spania, pînă în Franţa. Totul confirmă puterea 
insulei Minotaurului — mai.înainte de lovitura dată de cataclism ... 

în Egipt — singura ţară care, după Platon ar fi păstrat amintirea 
Atlantidei —, cretanii erau denumiţi keftiu. Papirusurile îi menţio¬ 
nează pentru prima oară în secolul al XVI-lea î. e. n. şi pentru ultima 
prin 1400 înaintea erei noastre, ceea ce corespunde destul de bine, 
din punct de vedere cronologic, perioadei de măreţie şi decădere a 
civilizaţiei minoice. Dar un episod pînă acum destul de puţin lămurit 
din istoria Egiptului poate de asemenea să se explice printr-o inter- 
venţie cretană: este cel al hicsoşilor. Intre 1730 şi 1580 î. e. n., imperiul 
mijlociu a suferit o invazie venită din nord; suverani numiţi „regi- 
păstori" i-au înlocuit pe faraoni. Or, se zice că aceşti cotropitori s-au 
slujit, ca bază de atac, de Gaza, despre care noi ştim că era o colonie 
minoică. în plus, primul rege-păstor, potrivit lui Manethon ( Fragment , 
citat de Eusebiu), „a fost Saites, care a domnit nouăsprezece ani şi a 
dat numele său regiunii Sait“. Iată, dar, evocat din nou oraşul Sais, 
unde a fost consemnată întreaga legendă atlanteană ... Cetatea Sais 
a fost întemeiată cu mult înainte de intervenţia hicsoşilor; dar dacă 
oraşul a fost rebotezat de primul rege-păstor, aceasta poate explica 
„greşeala" preoţilor egipteni care declară, în prezenţa lui Solon, 
oraşul mai nou decît Atena. 

POSEIDON CONTRA ATENEI 

Mai avem şi alte indicii că Atlantida a putut fi o transpunere 
sublimată, ideală, a civilizaţiei cretane. Astfel, Poseidon, zeul care a 
primit în stăpînire ţinutul atlanţilor, era deosebit de cinstit la minoici. 
Cel numit de Pindar* „zeul ce zguduie pămîntul‘% iar de Hesiod* „cel 
ce zguduie pămîntul cu vuiet mare“ , şi îşi manifestă mînia tocmai 
distrugînd oraşele asupra cărora trimite valuri seismice sau cutre¬ 
mure, face obiectul unui cult întru totul asemănător la atlanţii lui 

Platon şi la cretanii istoriei. I se sacrifică tauri la Cnossos (Diodor 
precizează că Minos i-1 închină în fiecare an, „pe cel mai frumos "), 
exact după acelaşi ritual descris de Platon în Critias: *... aduceau 
taurul prins la coloană şi-l înjunghiau pe vîrful acesteia, deasupra 
inscripţiilor " 

Potrivit anumitor etnologi, însuşi numele de Poseidon ar veni de 
la Potis-Ida, „ zeul muntelui Ida“ , adică al vîrfului celui mai înalt din 
Creta. Ceva şi mai curios încă: dacă se studiază mitologia ateniană, se 
observă că întreaga istorie legendară a cetăţii atice este prezentată ca 
o luptă între Atena şi Poseidon. Afirmarea puterii Atenei, adică a 
oraşului Atena, este „tradusă" în limbaj poetic printr-o succesiune de 
înfrîngeri ale zeului mării. Atena scutură jugul lui Poseidon, ceea ce 
îl umple pe acesta de o grozavă mînie. Nu este doar aceasta trans¬ 
punerea unei lupte, foarte reale, între Atena şi Creta? Şi nu o trans¬ 
punere poetică similară este cea care l-a inspirat pe Platon cînd a 
înfăţişat înfruntarea dintre Atena şi Atlantida? 

Se impune să remarcăm că, potrivit lui Apolodor, Poseidon 
„aruncă asupra pămîntului atenienilor valurile mării u şi că aceasta se 
întîmpla sub domnia lui Cecrops — unul din eroii atenieni ai 
războiului împotriva Atlantidei. Cam în aceeaşi epocă dispare din 
Atena matriarhatul, sau cel puţin marea influenţă a femeilor în socie¬ 
tate — altă trăsătură de organizare comună Cretei minoice şi Atlan¬ 
tidei. Puţin mai tîrziu, victoria Atenei asupra lui Poseidon este 
„instituită" de un altul dintre eroii atenieni considerat a se fi distins 
în războiul contra atlanţilor: Erihtoniu, întemeietorul celebrelor 

serbări Panatenee, spre slava zeiţei cu ochii ca peruzeaua 1 . 

Poseidon, de altfel, pierdea în acelaşi timp pe toate fronturile. El 
este bătut nu numai la Atena de Atena, ci şi, spune Plutarh (Cuvinte 
rostite la masă), la Delfi de Apolo, la Aragos de Hera , la Egina de Zeus, 
la Naxos de Bachus "... Dacă zeul mării simbolizează Creta, ce de¬ 
scriere mai reuşită decît aceasta s-ar putea da prăbuşirii generale a 
imperiului minoic şi ridicării cetăţilor elenice din epoca preclasică? 

Se pare că pretutindeni aici mitologia furnizează repere istoriei. 
Unul din marii regi ai Atenei, Pandion, nu e citat de Platon ca luptînd 
în războiul împotriva atlanţilor. Or, el era, zice Herodot, „de origine 
străină". Apolodor precizează că a adus cu el cultul lui Demeter şi 
Dionysos — doi mari zei cretani... Heraclide din Pont adaugă că el a 
împărţit coroana între cei zece fii ai săi — cum făceau regii atlanţilor 
şi cretanii! Acest Pandion, la urma urmelor, n-a fost un învingător 
minoic (... atlant) din lungul război al Atenei împotriva Cretei? Sau 
un potentat „colaborator"? 

1 La dtesse auxyeuxpers (în fr.) — denumire dată zeiţei Atena. — Nota trad 

Numeroase alte povestiri mitologice sau legendare, după ce le 
studiezi amănunţit, constaţi că identifică Atlantida cu Creta. Aşa, de 
pildă, povestea lui Cronos... Acest zeu crud, adeseori identificat cu 
un simplu rege a cărui autoritate se întindea din Libia pînă la 
„ Coloanele lui Cronos “ (viitoarele Coloane ale lui Hercule), a fost 
asociat în toată Grecia antică cu ideea vîrstei de aur. „Anticii, scrie 
Dinarh în «Viaţa Greciei», erau aproape de zei... Ei duceau o viaţă 
desăvîrşită, as a încît această perioadă era socotită ca Vîrsta de aur... 
Pămîntul roditor le dădea de la sine fructe numeroase si îmbelşugate, 
iar ei, împăcaţi si liniştiţi, se bucurau de munca lor si posedau 
numeroase avuţii... Mai mult, între ei războaie nu existau după cum nu 
existau nici zîzanii... As a se desfăşura viaţa pe vremea lui Cronos... Dar 
mai tîrziu, începînd să caute bogăţii mari, au dat peste mari nenorociri 
... Si aceasta este epoca în care si-a făcut apariţia războiul “. Atlantida, 
de asemenea, spune Platon, a trăit o perioadă de armonie desăvîrşită 
pe care a curmat-o lăcomia oamenilor... Or, Cronos pare să fie cu 
adevărat de „origine" cretană. El a fost reprezentat de mai multe ori 
cu un cap de taur. Locuia în „ insulele Prec feric iţi lor u , unde se înălţa 
„castelul lui Cronos" (Pindar, Olimpicele) şi unde „pămîntul roditor 
dă de trei ori pe an o înfloritoare si dulce recoltă “ (Hesiod, Munci si 
zile). Această insulă, acest castel asemănător cu cel din Atlantida sau 
din Cnossos, aceste trei recolte pe an menţionate şi de Platon în Critias 
ne fac cu atît mai mult să ne gîndim la Creta, pe care Hesiod o citează 
într-un alt text: „...în mănosulpămînt al Cretei (...) ogorul « lucrat 
(...) este arat de trei ori“ (Teogomiaf 

Zeus însuşi, fiu al lui Cronos, pare să fi fost „importat" de greci 
din Creta. „Zeus, pe cît se spune, te-ai născut pe muntele Ida“, scrie 
Calimah* (Imn lui Zeus). Dar grecii în curînd n-au mai vrut să ştie 
nimic despre această origine: ei l-au făcut să se nască dintiou pe zeul 
zeilor în Arcadia... Şi cînd Zeus a devenit de-al lor, l-au trimis să se 
războiască cu Titanii. 

Aceştia din urmă, ca şi atlanţii, i-au atacat „pe Zeus si Osiris u , 
adică Grecia şi Egiptul. Ca şi atlanţii, au fost învinşi. Şi unde s-a 
desfăşurat bătălia hotărîtoare? Ca din întîmplare, în Creta, spune 
Diodor din Sicilia (Biblioteca istorică): „înaintea bătăliei împotriva 
Giganţilor în Creta, Zeus a sacrificat un taur lui Helios, lui Uranus si 
Geei“. Această luptă este de altfel curios datată de Thallos (citat de 
Tatien, Discurs către greci): ea a avut loc în 1505 î. e. n., adică exact 
în epoca prăbuşirii civilizaţiei minoice... Trebuie oare să mai amintim, 
pe lîngă aceasta, că conducătorul Titanilor se numea Atlas? şi că o 
tradiţie egipteană face anume din Atlas primul rege al Cretei? 

Filosof creştin, născut în Asiria între 110 şi 120 şi mort în 175. fn Discurs către 
greci arată motivele convertirii sale la creştinism. - Nota trad 

TITANOMAHLA 


In oricare parte ne-am întoarce — spre istorie sau spre legendă, 
spre papirusurile de la Sais sau spre fragmentele de poeme greceşti, 
spre mitul lui Poseidon sau cel al luiCronos, spre povestirile minunate 
despre viata lui Minos sau cele despre naşterea lui Zeus —, revenim 
mereu la aceeaşi idee puternică: Creta seamănă cu Atlantida ca 
umbra sa. Ea ar fi pornit la luptă împotriva Greciei şi a Egiptului. în 
ciuda puterii sale, ar fi pierdut războiul. Un cataclism ar fi nimicit-o. 
Grecii ar fi „cenzurat" apoi pînă şi amintirea acestui conflict. Nu poţi 
să nu te gîndeşţi in legătură cu aceasta, la modul în care Freud şi 
psihanaliştii expficâ aventura spiritului uman în faţa unui traumatism. 
Scena insuportabilă este„refulată“, „uitată", ascunsă în inconştient. 
Ea nu apare decît sub formă de vise, simbolizată, transcrisă într-o altă 
limbă, sau „sublimată" în operă de artă. Atlantida ar putea fi sublima¬ 
rea, de inconştientul colectiv grec şi de talentul lui Platon, a puternicei 
civilizaţii minoice care a precedat măreţia cetăţilor elene. 

Bineînţeles, această ipoteză e contestabilă şi va fi, neîndoios, 
contestată. Miturile, legendele şi fragmentele de istorie pe care se 
sprijină se încalecă, se contrazic sau se amestecă, după fantezia 
poeţilor. Există interpolări, pasaje apocrife, tăieturi sau adaosuri 
survenite prin simpla licenţă a scriitorilor. Nimic nu e sigur. 

Există însă un text tulburător, care stabileşte, ca să spunem aşa, o 
legătură între presupunerile mitologico-literare şi ipotezele ştiinţifice, 
între analizele poemelor şi prelevărilor geologice: este cel al Titano- 
mahiei, al „Luptei Titanilor", pe care Hesiod ni-1 oferă în Teogonia sa. 

Dacă, aşa cum lasă să se înţeleagă alte scrieri, Titanii, avîndu-1 în 
fruntea lor pe Atlas, simbolizează cu adevărat Creta minoică în război 
cu Atena, atunci ei sînt înfrînti atît de oştile greceşti, cît şi de înspăi- 
mîntătoare cataclisme în acelaşi fel ca atlanţii... 

Hesiod, unul dintre cei mai vechi poeţi greci (a trăit, se spune, în 
secolul al VUI-lea î. e. n.)., şi în consecinţă foarte aproape de miturile 
întemeierii cetăţilor elene, începe prin a descrie un război nesfîrşit şi 
nehotărît: 

.. bătălia 

Mai cu-nfocare rîvnind, mai aprig stîmitu-s-a lupta 
în acea zi, cînd cu toţii, bărbaţi şi femei laolaltă , 

Zeii Titani se izbeau în ură de fiii lui Cronos 

Cei izbăviţi din Erebos, întorşi de curînd spre lumină, 

Necruţători şi puternici luptau cu semeaţă vigoare 

Din ai lor umeri creşteau o sută de braţe ne-nfrînte, 

Cincizeci de capete-avea pe trupu-i vînjos fiecare 
în sîngeroasa ciocnire Titanilor stau împotrivă 
Stînci uriaşe luînd cu braţele spăimîntătoare. 

Zeii Titani deopotrivă îşi strîng mereu a lor şiruri, 

Cu străşnicie puterea din braţe şi neînfricarea 
îşi arătau deodată şi unii şi alţii.. 

Aceşti giganţi cu o sută de braţe, aliaţi ai lui Zeus împotriva 
Titanilor, şi care azvîrlă asupra acestora „stînci uriaşe cum să nu te 
facă să te gîndeşti la un vulcan care scuipă pietre şi fragmente de lavă? 
Dar Hesiod continuă astfel: 

„. iar marea. 

Primejdioasă şi-ntinsă răsună, mugeşte pămîntul, 

Cerul cel fără de margini e zguduit şi Olimpul 
Pînă-n străfund se-fioară sub nemuritoarea izbire, 

Tartarul negru l-atinge adînca zguduitură. 

Tropot de paşi repeziţi în iureşul încăierării, 

Amie-şi aruncă cu vuiet şi unii şi alţii-mpotrivă. 

Răcnete de-mbărbătare spre Ceru-nstelat se înaltă 
Si înfruntîndu-se strigă şi unii şi alţii izbînda ii2 . 

Ciocniri, mugete, zguduituri, izbiri ale Olimpului, zornăit de arme, 
răcnete, vuiete, înfruntări: ce substantive zugrăvesc mai bine erupţia 
vulcanică şi seismele care o însoţesc? Aceasta nu e însă totul. Textul 
Teogoniei continuă astfel (probabil, de altminteri, că acest pasaj este 
interpolat): 

„Zeus nici el nu-şi mai ţine strunită în sine mînia 
Forţa întregă-şi arată din plin şi-vrerea cea dîrză, 

Si deodată din Ceruri şi din Olimp se aruncă, 

Fulgeru-avîndu-l tovăraş de aproape, grabnic se-avîntă 
Trăsnete, fulgere dese cu tunetul zboară deodată 
Din viguroasele-i braţe, rostogolindu-şi dogoarea, 

Geea, pămîntul cel rodnic, mugeşte cuprins de văpaie, 

Nemărginita pădure pîrîie-ncinsă de flăcări, 

Fierbe întregul pămînt. Oceanul şi Marea cea stearpă 
Se-nvălmăşesc, iar un abur fierbinte cu-aprinsă dogoare 
Prinde pe zeii Titani, pâmînteni, iar cînd flacăra suie 
Zveltă spre sfinte văzduhuri, strălucitoare lumină 


Hesiod, Opere , trad.. studiu introductiv şi note de Dumitru T. Burtea, Editura 
Univers, Bucureşti, 1973, p. 44 — 45 — Nota trad. 

“ Op. cit ., p. 45 — Nota trad 

Zboară din trăznet şi-orbeşte chiar ochii celor puternici“ l . 

Fulgere, dogoare, văpaie, flăcări, pămîntul care fierbe: toate aces¬ 
tea nu descriu o uriaşă mînie vulcanică? 

„Cînd, nesătui de războaie, Cottos, Gyes, Briareu 2 
Crudă bătaie stîmit-au, luptînd în primele rînduri 
Una dup-alta aruncă stînci uriaşe, trei sute, 

Braţele lor viguroase , lupta se-nclină. Titanii 
Aprig izbiţi se-ncovoaie , sub largul pămînt îi afundă 
Zeus, ferecaţi cu zăvoare şi lanţuri ce nu se dezleagă. 

Cei cu o sută de braţe-nfrîngînd a lor semeţie . 

§i-s afundaţi sub pămînt cît este sub ceruri pămîntul 
Nouă zile şi nopţi de cade din cer vreodată 
O nicovală de-aramă, într-una din rotocoale 
S-ar învîrti şi-ntr-a zecea abia ar atinge pămîntul 
Iar de acolo căzînd, rostogolindu-se iarăşi 
Nouă zile şi nopţi, ajunge-ntr-a zecea în Tartar, 
îngrăditură de-aramă-l încinge şi gura-i adîncă 
Noaptea cu zid întreit de bezne-o cuprinde f pămîntul, 

Marea cea stearpă acolo şi-au izvodit rădăcina. 

Pîcla de neguri ascuns-a pe zeii Titani, după voia 
Marelui Zeus, stăpînul ce norii-n văzduhuri adună 
[Umede hrube avînd, departe, la marginea lumii.] 

Locul acela ieşire nu are. Poseidon o poartă 
Grea de aramă i-a pus, cu zid împrejur îl încinse . “ 3 
Nicovala de aramă ce cade din cer ce altceva este oare dacă nu 
lava în fuziune revărsîndu-se dintr-un vulcan? îngrăditura de aramă 
care rezultă din ea, „gura adîncă <( şi poarta de aramă pe care le-a 
închis Poseidon: nu este oare descrierea fidelă, dar în limbaj poetic,a 
unei erupţii în apropierea mării? 


CATACLISMUL FINAL 

Textul lui Hesiod nu se încheie cu înfrîngerea Titanilor. O altă inter¬ 
polare sfîrşeşte prin a face acest episod legendar şi monstruos întru 
totul asemănător unei autentice catastrofe vulcanice. Nu lipseşte 
nimic, pînă la valul seismic final, care să nu fie descris: 


Idem, p. 45 — Nota trad 

2 

Cei trei fraţi giganţi centimani din mitologia greacă, fii ai lui Uranus şi ai Geei. 
— Nota trad 

Idem , p. 45 — 46 — Nota trad 

„După ce Zeus pe Zeii Titani din cer alungat-a, 

Geea cea nemărginită pe Thyphoeu zămislit-a. 

Fiul din urmă, iubită de Tartar, căci vru Afrodita 
Bra( iscusit pentru muncă şi neobosite picioare 
Zeul cel plin de vigoare avea, iar pe umerii vajnici 
Capete crunte o sută, păţind un barbar de groază 
Limbi de venin înnegrite din capete nemaivăzute 
Se răsuceau, iar din ochii-i, sub gene, zvîrlea în văpaie 
[Flăcări şi flăcări ţîşneau din capete spăimîntătoare J 
Strigăte neauzite toate scoteau dintr-odată, 

Fie leit cu zeiescul grai, ori c-un muget de taur 
Care se-avîntă sălbatic, fie cu-al leului răcnet 
Care cu inimă crudă să sfişie se năpusteşte, 

Ori c-un lătrat de căţel, ori cu un tunet de munte 
Care cu zgomote surde se stinge-n abisuri sub stîncă. 
Lucru de neînţeles, cumplit, în ziua aceea. 

S-ar fi împlinit şi acesta, domn peste zei, peste oameni, 
Ar fi ajuns, dacă grabnic n-ar fi-nţeles cu-a sa minte 
Al muritorilor oameni părinte şi-al zeilor ; Zeus. 

El bubui cu putere şi forţă, răsună-mprejuru-i, 
înfricoşate, pămîntul şi largile bolţi de deasupra. 

Marea, Oceanul şi talpa Tartarului subpâmînteană. 
Paşii zeieşti zguduit-au Olimpul, cînd Domnul cel mare 
S-a ridicat şi pămîntul gemea, în ungherele toate 
Se-mprăştiară văpaie şi tunet şi fulger şi trăsnet 
Deopotrivă cu focul zvîrlit cu-ndîrjire de monstru. 

O vijelie de vînturi cu fulgere şi trăsnet urzită. 

Fierbe în flăcări pămîntul întreg şi marea şi cerul, 

Valuri înalte se umflă sub izbitura zeiască 
Pînă departe spre ţărmuri şi zgomot fără măsură. 
Tremură Hades, stăpînul umbrelor subpâmîntene, 
Strînşi împrejurul lui Cronos, freamătă însuşi Titanii 
[Zeii sub Tartar închişi cînd simt al luptelor zdruncin, j 
Zeus puterea-şi adună, armele toate încinge 
Tunetul, fulgerul alb şi trăsnetul scînteietorul 
Si din Olimpu-i sărind, izbeşte pe Typhoeus: 

Flăcări cuprind ale monstrului crîncen capete sfinte, 
Zeus apoi biciuindu-l cu trăsnetul său îl supune. 

Se prăbuşeşte sub răni monstrul, gemut-a pămîntul, 
Fulgerul, fulgeră încă în trupul învinsului Rege, 

Ce-i prăvălit în adîncuri sub Etna cea prăpăstioasă 
Arde în flăcări pămîntul nemărginit, în divinul 

Abur topindu-se curge ca un pîriu de văpaie, 

Cum, cînd în forjă fieraru-ncălzeşte cu mînă dibace 
Plumb şi argint laolaltă, cum fierul metalul cel tare 
Curge în peşteri de munte, de foc îmblînzit şi-l supune 
Mîna lui Hefaistos zeul, pe sfîntul pămînt şi-l mlădie, 
Astfel pămîntul curgea topit de fierbinte vîlvoare; 

Zeus apoi clocotind de mînie în Tartar-l aruncă. 
Vînturi cu umed răsuflet ieşit-au din Typhoeus, 

Fără de Notos, Boreas şi fără zefirul cel sprinten 
Care purced de la zei şi sînt de folos pentru oameni 
Ci potrivnice vînturi ce-nvolbură în vijelie 
Undele cînd se aruncă pe mările înnegurate 
Crudă năpastă pe oameni, valuri umflînd în vîrtejuri, 
Ele scufundă corăbii şi duc marinarii-n pierzare. 
Marea primejdie-i paşte pe oameni dacă se-ntîmplâ 
Să le-ntîlnească pe mare, cînd bîntuie aprig furtuna, 
Iar pe pămîntul statornic şi înflorit sub suflarea 
Lor se întinde pustiul şi roadele sînt nimicite, 

Pline de praf, biciuite de zgomotul surd şi de vifor** 1 . 


l 


Idem, p. 49 — 50 — Nota trad 

Cea mai formidabilă explozie 
din istorie 


FALEZELE TRICOLORE DIN THIRA - INFERNUL LUI 
DANTE - VULCANUL NU DOARME DECÎT CU UN OCHI 
- EXPLICAŢIILE LUI HAROUN TAZIEFF - CELE ZECE 
PLĂGI ALE EGIPTULUI - PLOI DE CENUŞĂ ŞI DE 
PIETRE PONCE - PĂSĂRILE ŞI MAIMUŢELE - PENTRU 
TOTDEAUNA ÎN MEMORIA OAMENILOR 

A fost odată, pe pămîntul Cretei, o civilizaţie simplă şi superbă. 
Niciodată nu se văzuse vreuna mai strălucită şi mai puţin războinică. 
Ea atinsese culmile artei, fără a pierde nimic din spontaneitatea 
începuturilor sale. Dispreţuind templele, ea a edificat palate superbe. 
§i-a dat legi pentru a-şi apăra unitatea. Regii-preoţi se întruneau din 
cînd în cînd pentru a discuta în comun treburile imperiului. Ei se 
bizuiau pe comerţ mai mult decît pe expediţiile războinice pentru a 
se apăra. Marea, pe care o brăzdau în toate sensurile, rămînea cea 
mai bună aliată a lor. In felul acesta, ău dobîndit o bogăţie prodigioasă, 
care i-a făcut să treacă drept legendari pentru alte popoare, contem¬ 
porane lor. Societatea lor, împărţită în clase, deşi sclavagistă, era în 
aparentă armonioasă şi, contrar majorităţii celor pe care le-a cunoscut 
lumea, ea rezerva cea mai bună parte femeilor. 

Acest imperiu născut din mare - odraslă a lui Poseidon — a 
cucerit întreaga Mediterană orientală. A înfiinţat puncte comerciale 
în Grecia peninsulară, în Asia Mică, în Egipt, şi chiar mai departe. 
Atena a dat semnalul revoltei: Atena l-a sfidat pe Poseidon şi a sfîrşit 
prin a-I învinge. Atunci s-a produs un gigantic cataclism geologic care 
a desăvîrşit ruina Cretei. Vulcanul din Santorin a intrat în erupţie şi a 
explodat, dînd naştere unui val seismic uriaş, un val de mai mulţi zeci 
de metri înălţime şi care s-a propagat în întreaga Mediterană orientală 

şi a pustiit toate porturile. Cenuşa care a recăzut pe pămînt într-un 
strat gros a sterilizat culturile. Astfel s-a terminat cu civilizaţia 
minoică. 

însăşi amintirea puterii cretane s-a ascuns, ca să spunem aşa, în 
inconştientul colectiv grec. Singure cîteva legende s-au mai referit la 
ea implicit, şi cîteva mituri au făcut aluzie — dar în felul în care visele 
ne fac să ne dăm seama despre real: simbolic, în mod ocolit, într-un 
fel de limbaj cifrat. Grecia a cenzurat civilizaţia minoică, în sensul 
psihanalitic al cuvîntului. Ea a uitat-o. Dar acţiunea inconştientului 
l-a făcut pe Minos şi insula sa să reînvie, transpunînd această istorie, 
sublimînd-o — în legendele Vîrstei de aur, în mitul lui Teseu, în 
numeroase episoade homerice, în Teogonia lui Hesiod, în anumite 
texte ale lui Herodot, în poemele lui Pindar sau în anecdotele mito¬ 
logice ale lui Diodor din Sicilia. 

Egiptenii în schimb, slabi geografi, dar excelenţi scribi ai eve¬ 
nimentelor curente, au conservat amintirea precisă a măreţiei şi 
decadentei cretane. Ei au reboteza {Atlantida insula lui Minos (care, 
pentru ei, se găseşte într-adevăr la vest). Soîon sau Platon, făcînd 
călătoria la Sais, au cules povestirea. Au adaptat-o pentru a servi 
cauzei lor politice, poetice şi filosofice. Şi, cum grecii erau mai buni 
geografi decît copiii Nilului, s-au apucat să împingă bornele im¬ 
periului atlanţilor dincolo de Coloanele lui Hercule pentru a nu fi 
nevoiţi să recunoască că aveau o altă putere la porţile lor. 


FALEZELE TRICOLORE DIN THIRA 

Aceasta este, în linii generale, ipoteza pe care o sucesc şi o învîrtesc 
în toate felurile în mintea mea în timp ce Calypso navighează în 
direcţia albei Thira — această rămăşiţă a anticei explozii a vulcanului 
din Santorin. 

Alte argumente în sprijinul ei îmi vin de altfel în minte. Platon 
menţionează clar că acea catastrofă care a înghiţit Atlantida şi-a făcut 
simţite efectele pînă în Alena: dacă s-ar fi produs în Atlantic, ea ar fi 
lăsat urme în Africa de Nord, în Spania, în Franţa şi în Italia, mai 
înainte de a atinge Atica. De asemenea, textul din Critias subliniază 
că la Atena, „pe locul actualei acropole , exista un izvor care a fost gituit 
de cutremurele depămînt“ provocate de marele cataclism; or, geologii 
ştiu că nu s-au observat niciodată secări de izvoare la mai mult de 200 
de kilometri de epicentrul unui seism sau al unei explozii vulcanice. 
Aceasta este, pe cît se pare, raza din jurul capitalei greceşti în care 
trebuie căutată Atlantida. 

în rest, ipoteza exploziei dezastruoase din Santorin este confir¬ 
mată de alte legende proprii pămînturilor scufundate din Mediterana 
orientală. Diodor din Sicilia povesteşte, de exemplu, că insula Rodos 
a fost populată de telşini şi că aceştia, în cea mai mare parte, şi-au 
părăsit patria şi s-au împrăştiat la apropierea unui cataclism. „Si cînd 
au venit valurile , conchide autorul antic, restul locuitorilor au 
pierit..." Nimic mai bine decît acest text nu evocă un vulcan în erupţie, 
care împroaşcă cenuşă, înspăimîntă lumea, explodează şi-i îneacă sub 
un tsunami pe cei care n-au fugit la timp ... 

Strabo, în Geografia sa, evocă limpede „unele mari seisme (...) spre 
Lidia şi Ionia pînă în Troade 1 ; „ Prin acţiunea lor, continuă el, au fost 
înghiţite nu numai sate, dar şi muntele Sipyle a fost zgîlţîit (...) şi din bălţi 
au apărut lacuri şi un uriaş val a înecat Troade “ Mai limpede nici că 
se putea spune. 

Pindar, preaslăvind destinul lui Euxantios, eroul insulei Kos, scrie 
în ale sale Imnuri că „el a refuzat să domnească asupra cretanilor care 
îl chemau (...) El a citat miracolul căruia îi datora viaţa: — Mă tem de 
vrăjmăşia lui Zeus, mă tem (de Poseidon) de bubuitul surd care zguduie 
pămîntul (...) Ei au lovit într-o zi această ţară ai trăsnetul şi cu tridentul 
şi au trimis tot poporul ei în fundul Tartarului “ 

Apolodor, în Biblioteca sa, relatează că, după cum istorisesc locui¬ 
torii micuţei insule Nysiros, „Nysiros este o bucată din Kos“. „Si ci 
adaugă că Poseidon, cînd îl urmărea pe unul din Giganţi, Polibote, a 
rupt o bucată din Kos cu tridentul şi a aruncat-o asupra lui, şi că această 

frîntură a devenit o insulă “. Cît îl priveşte pe Thrasylle din Meridies, 
el plasează în anul 1460 î.e.n. „incendiulIdei“, şi această dată cores¬ 
punde aproximativ celei a marii catastrofe vulcanice din Santorin. 

Analizînd aceste pasaje, mă gîndesc la munţii de poterii pe care 
i-am descoperit în Psira, în Dia, în Dhokos şi pe care, sînt convins 
acum, am putea să-i descoperim de asemenea în porturile celor mai 
multe dintre vechile colonii minoice din Ciclade. Cum să nu îm¬ 
părtăşeşti, cel puţin cu imaginaţia, teroarea locuitorilor neliniştiţi, pe 
care erupţia vulcanului, ploaia de cenuşă şi cutremurele de pămînt 
i-au umplut de spaimă, care s-au încărcat în corăbii ca să poată ridica 
în grabă ancora, dar pe care explozia din Santorin şi valul seismic îi 
surprind şi îi înghit? 

Santorin-Thira: iată-ne ajunşi. Este cea mai frumoasă şi cea mai 
stranie porţiune din marea Egee. Calypso trece prin intrarea îngustă 
din sud-vest rare dă acces la imensa calderă inundată a vechiului 


Vechi ţinut fn nord-vestul Asiei Mici avfnd ca oraş principal Troia. — Nota trad 

vulcan şi ancorează la piciorul falezelor insulei principale. 300 de 
metri de ziduri se înaltă vertical, dominînd apa de un albastru intens. 
Admir maiestatea acestor perdele de roci vulcanice, cu contururi 
fantastice şi cu un colorit de vis, unde griurile de toate nuanţele se 
amestecă cu brunurile striate cu roşu, cu negru şi cu alb. Cenuşile în 
culori vii care alcătuiesc însăşi insula Thira fac un contrast uimitor cu 
lava neagră a insulelor centrale Kameni, unde vulcanul nu doarme 
decît cu un ochi. 

De-a lungul crestelor se desprinde linia albă a satelor, ale căror 
biserici sînt împodobite cu cupole albastre. O scară cu o mie patru sute 
cincizeci de trepte, avînd o denivelare de 240 m şi o lungime de mai 
mult de un kilometru, urcă în zigzag de la nivelul mării pînă la oraşul 

Phira, ale cărui case albe scînteiază sub soarele Cicladelor, sus de tot, 
ţinîndu-se în echilibru pe muchia calderei. Locuitorii insulei îi conduc 
acolo pe turişti cu catîri care se opintesc încă de la piciorul falezei. 


INFERNUL LUI DANTE 

O dată mai mult, elicopterul de pe Caiypso decolează pentru o 
misiune de recunoaştere aeriană. Văzută de sus, Thira seamănă cu o 
imensă cupă spartă cu un diametru de vreo 16 km. Acest cerc neregu¬ 
lat este tot ceea ce rămîne din marea insulă vulcanică ce a explodat 
prin 1450 î.e.n. Cea mai vastă bucată de pămînt este constituită de 
Thira însăşi — care alcătuieşte un semicerc cu convexitatea întoarsă 
spre est. La nord-vest se înaltă Therasia. Chiar în mijlocul calderei, 
se disting două insuliţe gemene, Paleia Kameni (Vechea Kameni) şi 
Nea Kameni (Noua Kameni). In sfîşit, la sud-vest, simplă stîncă 
aşezată pe apă, se zăreşte minuscula Aspronisi. 

De jur împrejurul calderei inundate, în locul căreia se înălţa 
odinioară un gigantic con vulcanic, falezele tăiate drept te fac să 
admiri coloritul uluitor al acestui amestec de cenuşi şi piatră ponce 
din care sînt constituite şi care se numeşte tephra. „Mi-a plăcut 
întotdeauna această insulă, spune Frdderic Dumas. Variaţiile de 
tonalităţi, jocul de umbre şi lumini la răsăritul soarelui sau la căderea 
serii mi se pare că iau o amploare mai mare decît în altă parte — poate 
pentru că variaţiile de lumină pun în valoare stratele de cenuşă 
suprapuse ale acestei monstruoase surpături“. 

Fără nici un izvor, contînd numai pe apa de ploaie pe care o strîng 
în cisterne, locuitorii din Thira cultivă ce pot. Vara, apa potabilă le 
vine din Păros, cu vaporul ... Viţa creşte de minune pe acest sol 

vulcanic: vinul de Santorin este dulce şi tare. Legumele cresc mai 
anevoie, din cauza secetei; dar roşiile se coc bine. In afară de turism 
(principalul hotel din oraş se numeşte Atlantis ...), Thira trăieşte din 
exportul de materiale depuse de erupţiile vulcanului său. De aici, între 
1859 şi 1869, convoaie de şlepuri încărcate cu pietre ponce şi cenuşă 
au plecat spre Egipt, unde Ferdinand de Lesseps le utiliza pentru a 
construi pereţii canalului de Suez. Şi astăzi mai sînt exploatate aceste 
roci. Zi de zi, navele le încarcă la capătul unor tobogane impresio¬ 
nante, pentru a alimenta toate fabricile de ciment ale Greciei. Arhipe¬ 
lagul este sărac. El numără mai puţin de şapte mii de locuitori. Pe 
Therasia, cea mai mică din cele două mari insule, nu sînt nici drumuri, 
nici electricitate, nici medic. Totuşi, acolo trăiesc trei sute de per¬ 
soane. Satele sînt rare, chiar şi pe Thira, şi nu au decît ţărani săraci 
(Ia, Akrotiri). Emorion i-a inspirat, pare-se, lui Jean-Paul Sartre 
decorul pentru piesa sa Muştele . 

Vulcanisntul a început, în marea Egee, la mijlocul erei terţiare, 
acum treizeci de milioane de ani. El a luat naştere din jocul plăcilor 
tectonice ale Mediteranei orientale: Grecia, legată la origine de Tur¬ 
cia, se desprinde de ea treptat; în plus, ea înaintează spre sud, în timp 
ce placa africană urcă spre nord. Creta şi insulele învecinate, trase în 
sensul est-vest şi comprimate în direcţia nord-sud, sînt supuse unor 
presiuni formidabile. Din cînd în cînd, unele părţi ale plăcilor, deve¬ 
nite instabile din pricina suprapunerii, alunecă unele peste altele: 
şi-atunci se produce un seism. Alteori, fracturarea scoarţei terestre 
permite magmei din astenosferă* să urce la suprafaţă: şi se declan¬ 
şează o erupţie vulcanică. 

Activitatea craterelor din marea Egee s-a încetinit în decursul 
vremurilor. în pliocen (acum vreo zece milioane de ani), mai exista 
un vast arc de cerc de vulcani în activitate învecinat cu Creta: Sousaki, 
Egina, Methana, Ananes, Antimilos, Milos, Kimolos, Poliaigos, Des- 
poticos, Antiparos, Păros, Santorin, Kos, Nyssiros ... Ultimele trei 
puncte eruptive au fost Methana (adormit din anul 282 î. e.n.) 
Nyssiros (adormit din anul 1422) şi Santorin. 

în Santorin, activitatea vulcanică se desfăşoară încă. După gigan¬ 
tica explozie „atlanteană“ din secolul al XV-lea înaintea erei noastre, 
extruziunea de materiale magmatice n-a încetat: Paleia Kameni a 
răsărit din valuri în secolul al II-lea î.e.n.,iar Nea Kameni acum mai 
puţin de patru sute de ani. în 1866 s-a produs din nou o impresionantă 
erupţie. S-a mai înfuriat o dată în 1925. Mai multe manifestări de 
proastă dispoziţie, mai puţin puternice, s-au succedat, din deceniu în 
deceniu, pînă în 1956. La 9 iunie a aceluiaşi an, un violent cutremur 

de pămînt, însoţit de srmptome eruptive, a culcat la pămînt două mii 
de case din Thira sau IV-a azvîrlit în mare. De atunci, vulcanul a 
adormit, dar este aproape sigur că un alt ciclu se pregăteşte: peste 
zece mii de ani, poate, un con gigantic îşi va înălţa silueta amenin¬ 
ţătoare deasupra mării Egee, acolo unde este amplasată Thira. Sub 
acest uimitor capac de magmă prea repede solidificat se vor acumula 
gaze; şi presiunea îl va face „să sară în aer“, antrenînd un alt cataclism 
care va lovi oraşele Irâklion în Creta, Alexandria în Egipt şi Atena în 
Grecia continentală... 

Văzută de pe Calypso , grămada de lavă negricioasă a insulelor 
Kameni pare sinistră şi respingătoare ... „Ai impresia că te afli în faţa 
a două mormane de cărbuni care s-ar fi înroşit, povesteşte Freddric 
Dumas. Pantele conurilor, în dezordine, făcute din blocuri colţuroase 
prăvălite sau din sfărîmături de piatră ascuţită, lasă să se vadă pe 
alocuri mase de lavă omogenă care completează impresia de haos“. 
Totuşi de aici avem să pornim, pentru o serie de recunoaşteri sub¬ 
marine, în farfuria submersibilă. Discut cu Albert Falco şi Frdddric 
Dumas itinerarul nostru. Vom începe prin a trimite scufundători cu 
echipament de scafandru care să recunoască coasta de nord a calde- 
rei, la o adîncime de 20 pînă la 40 de metri; apoi, la bordul submer¬ 
sibilului nostru, vom coborî în primul cerc al infernului... 

VULCANUL NU DOARME DECÎT CU UN OCHI 

„Prima noastră incursiune cu echipament de scafandru, povesteşte 
Henri Alliet, ne transportă într-o lume submarină stranie. Lîngă malul 
rîpos, o apă verde stagnează în permanenţă,încărcată cu sulfură şi 
sulfat de fier. Mai departe, cu toate că stratul lichid este de o limpe¬ 
zime fantastică, nu zărim fundul. Mergem de-a lungul peretelui cal- 
derei: acesta plonjează abrupt în mare şi dispare în adîncimi 
tenebroase. 

Pe acest perete prăpăstios nu descoperim, evident, nici cel mai mic 
vestigiu arheologic al Atlantidei, nici al oricărei alte civilizaţii. Explo¬ 
zia vulcanului a răşluit roca. Sub valuri a rămas un peisaj auster şi 
grandios, care nu face nici o concesie dorinţelor sau nevoilor oameni¬ 
lor. Această lume minerală capătă nuanţe schimbătoare, neobişnuite, 
de nedefinit. N-aş putea să spun mai bine decît a făcut-o Frdddric 
Dumas: «Pe alocuri, stîncile par ruginite». 

Ici-colo, şiraguri de bule urcă din fisuri şi demonstrează că, îngro¬ 
pate adînc în scoarţa pămîntuiui, forţe geologice monstruoase pregă¬ 
tesc poate pentru Thira un nou cataclism ... 

# A 

Viaţa este rară. In anumite puncte ale calderei, pescuitorii de 
bureţi îşi mai desfăşoară activitatea. Zărim alge de un galben de sulf 
strălucitor —, dar puţini peşti. Oare pH-ul* apei este prea acid? în 
timp ce însoţitorii mei efectuează o serie de prelevări biologice şi 
mineralogice menite să fie analizate în laboratoarele Muzeului ocea¬ 
nografie din Monaco, mă îndrept spre o grămadă instabilă de pietre 
ponce. De-abia i-am dat un bobîrnac, că întreaga grămadă se şi 
prăvăleşte în adîncuri, într-o avalanşă impresionantă. Hotărît lucru, 
dacă — printr-un miracol — ar fi rămas vestigii ale Atlantidei în 
fundul craterului, n-am fi avut nici o şansă să le regăsim; prăbuşirile 
te-ar fi îngropat sub ele, în decurs de treizeci şi cinci de secole. 

De altfel, de la explozia din secolul al XV-lea î.e.n. vulcanul de pe 
rhira a intrat de mai multe ori în erupţie. El a acumulat cenuşi şi 
depuneri noi, atît în calderă, cît şi în afara ei. Ca să poţi spera să 
descoperi o urmă omenească aici ar însemna să deplasezi sute de 
metri cubi de sedimente. Dar unde să sapi? Acest sistem vulcanic este 
imens“. 

In crater, adîncimea apei — chiar în apropiere de ţărm — variază 
între 200 şi 400 de metri, după cum ne arată sondorul de pe Calypso. 
Cea mai mare parte a calderei nu se găseşte deci în sfera de acces a 
scufundătorilor noştri. Dacă vrem să explorăm acest domeniu pînă 
acum interzis, trebuie să recurgem la farfurie. Vom efectua trei 
scufundări: prima şi a treia mă vor vedea coborînd în compania lui 
Albert Falco; în timpul celei de a doua, Henri Alliet şi Raymond Coli 
vor fi cei care vor lua loc în îngustul habitaclu. 

Cu proiectoarele, camera de luat vederi, aparatele sale de 
regenerare a aerului şi cu cleştele său telecomandat pentru prelevări 
exterioare (fără a mai socoti alte cîteva „gadgeturi", care de care mai 
utile), farfuria submersibilă este o maşinărie minunată. Ea coboară la 
300 de metri ca şi cum ai lua metroul. Această bucăţică de atmosferă 
pilotabilă, această bulă de supravieţuire uimitoare, este mai puţin 
fragilă decît pare. 

Pătrundem, Albert Falco şi cu mine, în compartimentul strîmt al 
acestui submersibil, unde trebuie să stăm pe trei sferturi lungiţi. 
Macaraua ne depune binişor pe suprafaţa valurilor, apoi îşi desprinde 
cîrligul: iată-ne liberi. începem coborîrea în această masă acvatică 
stranie, care a fost cîndva inima unui vulcan, înecat de lavă clocoti¬ 
toare. Aici, exact unde sîntem, gazele eruptive, împiedicate să iasă de 
capacul prea repede solidificat al craterului, s-au acumulat exercitînd 
o presiune fantastică ce a pulverizat muntele, l-a împrăştiat pe 500 000 
de kilometri pătraţi, a făcut să dispară civilizaţia minoică şi, într-un 
anume fel, a schimbat istoria oamenilor. 

Curioasă impresie ... In timp ce ne lăsăm să lunecăm în această 
lume aproape abiotică* — minerală —, întunericul pune stăpînire 
pe noi. Desigur, fasciculele proiectoarelor nu sînt împiedicate de nici 
un banc de plancton: ele bat la mai mult de 40 m. Dar nu descopăr 
nimic altceva decît apa neagră. Un lung moment, am impresia că 
realmente cobor în infern. 

Totuşi, viaţa, pretutindeni unde poate, se agaţă, se fixează şi 
persistă. Pe blocurile de bazalt întunecate care mărginesc caldera, 
observăm gorgone aurii cu polipi albi, briozoare, cîteva crengi de coral 
roşu, alge şi cîţiva bureţi. Străbătînd un fel de vale largă plină cu pietre 
ponce prăvălite spre fundul calderei, întîlnim un banc de vreo treizeci 
de regaleci. Aceşti peşti rarisimi ai fundurilor adînci, pe care autorii 
antici îi numeau „regii heringilor", sînt, într-adevăr, bizari: lungul lor 
corp serpentiform, turtit pe laturi şi acoperit cu mici puncte brune, se 
termină cu o ciudată înotătoare codală care seamănă cu un evantai 


japonez. Au pe cap două feluri de „panaşe" făcute din înotătoare 
radiale şi sub corp două lungi înotătoare ventrale filiforme. Inotătoa- 
rea lor dorsală, foarte lungă, se întinde de la ceafă pînă la coadă. Sînt 
animale puţin sociabile, care nu te lasă să te apropii, nici măcar cu 
farfuria submersibilă... 

Coborîm mereu. Pe la 60 m zărim o mică ceată de castaniole roz 
cu ochii bleu. înotătoarele lor mari te duc cu gîndul la nişte pînze. Mai 
încolo nu există practic decît deşertul — un deşert mineral. Atingem 
fundul la —220 metri: este o întindere mohorîtă, acoperită cu se¬ 
dimente şi unde în mod vizibil acumularea de rămăşiţe se continuă 
* activ zi de zi. Cenuşile şi pietrele ponce din Thira, şlefuite de vînt şi 
de ploaie, cad neîncetat la fundul calderei. 

Ne îndreptăm spre partea de nord-est a insulei Nea Kameni. Abia 
cînd urcăm spre suprafaţă, pe la 150 m adîncime, facem prima noastră 
descoperire. Aici, pe contraforturile submarine ale insulei, între blo¬ 
curile vulcanice şi pereţii de roci calcinatele înşiră o bandă de 
materiale negricioase, vizibil „noi". Sînt lave poroase. E vorba de o 
fisură eruptivă recentă, pe care sedimentele n-au avut timpul să o 
acopere. Iată dovada că gigantul, în aparenţă paşnic, nu doarme decît 
cu un ochi. Intr-o zi sau alta, într-o lună, într-un an, într-o sută de ani 
(dar ce este un secol, sau chiar un mileniu, pe scară geologică?) se va 
înfuria din nou... 

In adîncul apei, totul este calm şi tăcut. Noi nu facem decît să ne 
imaginăm violenţa cataclismului care a distrus Santorin — şi furia 
exploziei care va preface poate din nou insula în cenuşă. 

Cînd farfuria iese la suprafaţă, ne pomenim în plină furtună. Vîhtul 
mătură cu sălbăticie caldera. Submersibilul nostru, balansat ca un 

dop, ameninţă în fiecare clipă să se zdrobească de coca lui Calypso. 
Din fericire, oamenii echipei au reflexe prompte: ne aşteptau în 
şalupă. Ne ancorează de un odgon de nailon, pe care îl întind tare pînă 
cînd cîrligul macaralei manevrate de Pierre Bourakoff se angajează 
în inelul farfuriei şi, conduşi prompt peste talazurile spumegînde, 
sîntem depuşi în siguranţă pe platforma din spate a navei noastre. Noi 
oamenii, pentru că avem maşinării de explorare, presupunem că 
putem cuceri natura. Dar o furtună zdravănă e de ajuns ca să ne 
umilească trufia. Ca să nu mai vorbim de capriciul marilor forţe 
tectonice... 


EXPLICAŢIILE LUI HAROUN TAZIEFF 

Nu puteam găsi nici o persoană mai competentă decît prietenul meu 
Haroun Tazieff — tovarăşul meu de aproape treizeci de ani, „Ga- 
rouk“ pentru intimi — pentru a le explica scufundătorilor şi arheo¬ 
logilor mecanismul exploziei vulcanului din Santorin şi al tsunami-ului 
care i-a urmat. Pentru ca lucrurile să fie cît mai clare, am pus să se 
facă o machetă a insulei, aşa cum se poate presupune că era în 
momentul dramei. 

„Studiind vulcanul din Crater Lake, la hotarul dintre Oregon şi 
California, spune Haroun Tazieff, Howell Williams a formulat prin 

1940 teoria cea mai general admisă astăzi a genezei calderelor. După 
părerea lui, acestea rezultă din prăbuşirea unor vaste pungi de gaze 
ale munţilor care se găsesc brusc golite în cursul unor explozii ignim- 
britice. Să mă explic. 

Ignimbritele (termen creat de geologul neozeelandez Marshall în 
1935, pornind de la cuvintele latine care înseamnă «foc» şi «ploaie») 
sînt materiale eruptive cu o structură foarte specială. Procesul lor de 
constituire nu este explicat clar, ba este departe de aşa ceva: aş spune 
chiar că face obiectul unor dispute homerice între vulcanologi. Ignim¬ 
britele nu se formează, după părerea mea, în urma unei simple 
explozii care le-ar propulsa în atmosferă. Ele rezultă din fuziunea 
scoarţei granitice continentale într-o magmă foarte acidă şi foarte 
vîscoasă (deci favorabilă exploziilor). Dar expulzarea lor afară din 
crater se efectuează potrivit unor modalităţi originale. Am încercat să 
le explic în modul care urmează în Vulcanii şi deriva continentelor 
«După ce am studiat ignimbritele ani în şir şi cam peste tot în lume 


* Haroun Tazieff, Vulcanii şi deriva continentelor , trad. de Sanda Mihăescu- 
Cfrsteanu, Editura ştiinţifică, Bucureşti, 1991. — Nota trad. 

(...), Giorgio Marinelli şi cu mine am ajuns la concluzia că ele ar 
proveni dintr-o magmă acidă în care proporţia şi tensiunea de vapori 
a gazelor ar fi astfel încît ar echilibra presiunea hidrostatică. Rezul¬ 
tatul ar fi o dilatare a bulelor pînă la o rupere neexplozivă a pereţilor. 
Pînă în acest moment aceştia din urmă formau un mediu continuu de 


lavă vîscoasă şi gazele, în vezicule separate, formau un discontinuu. 
Extensia membranelor pînă la rupere transformă acest continuu lichid 
într-un discontinuu de porţiuni vîscoase şi discontinuul gazos în con¬ 
tinuu. Este de altfel ceea ce se întîmpla şi în cazul erupţiilor explozive 
normale, numai că atunci presiunea gazelor, mult mai puternică, 
aruncă violent în atmosferă toată această materie care din acel mo¬ 
ment este răcită imediat. Aici, în afara unui anumit procent de lavă 
ejectată în acest fel şi transformată în «cenuşi», jeturile de sticlă în 
fuziune, fragmentele de piatră ponce neexplodate, cristalele care 
abundă uneori în magmă, purtate de gaze, debordă în mod paşnic 
(păstrînd proporţiile), şi această suspensie se scurge aşa cum se scurg 
pe flancul atîtor vulcani adevărate rîuri de gaz carbonic. Această 
emulsie de gaze grele şi de particule în fuziune este prea densă pentru 
a se ridica în atmosferă, ceea ce o face, asemenea unei avalanşe de 
zăpadă, să se rostogolească pe pante, trecînd peste obstacole, cobo- 
rînd repede şi ajungînd departe (...) i . Să mai spunem, ca să încheiem 
aici cu ignimbritele, că viteza cu care se răspîndesc şi enormitatea 
suprafeţelor pe care Ie acoperă constituie o ameninţare gravă» 2 . 


Expulzarea ignimbritelor conţinute în «camera» unui vulcan se 
face deci foarte rapid, mult mai repede decît emisia de curgeri 
lichide ... Astfel, în scoarţa superficială a globului, la adîncimi care 
nu depăşesc fără îndoială cîţiva kilometri, se creează o imensă cavernă 
putînd atinge zeci de kilometri cubi. Magma, prea vîscoasă, nu poate 
colmata acest gol mai înainte ca acoperişul care e deasupra lui, 
eterogen, făcut din strate suprapuse, insuficient de rigid pentru a 
rezista fără a fi susţinut, să se prăbuşească. Prăbuşiri colosale ca 
acestea, care desfundă suprafaţa terestră, creează depresiuni circu- 
lare, ovale, sau oarecum dreptunghiulare ... Sînt numite caldere . 
Se observă specimene frumoase la Katmai (Alaska), la Crater Lake 
(Statele Unite) şi în alte cîteva locuri de pe Pămînt. 

Explozii, căderi de lapili, cutremure de pămînt şi «ploi de foc» 
— de ignimbrite — constituie tot atîtea primejdii mortale pentru 


i 

Op. cit, p. 104 — 105. — Nota trad L 
“ Idem , p. 109. — Nota trad. 

3 

Idem, p. 110. — Nota trad 

civilizaţiile care trăiesc la piciorul vulcanilor caracterizaţi printr-o 
magmă vîscoasă. Primejdia e cu atît mai mare cînd procesul de 
prăbuşire al conului vulcanic afectează o insulă; căci atunci dă naştere 
unui val seismic, unui maremoto (cum spun italienii şi spaniolii), unui 
tsunami (ca să folosim termenul japonez acum consacrat) capabil să 
ucidă zeci de mii de persoane. 

Faimoasa erupţie care a sfărîmat, în 1833, în strîmtoarea insulelor 
Sonde, insula vulcanică Krakatoas-a soldat cu un tsunami îngrozitor, 
care s-a propagat pînă în Japonia şi mai departe şi a pricinuit moartea 
a treizeci şi şase de mii de persoane. 

Inelul insulei Thira, care încercuieşte caldera marină din Santorin, 
în marea Egee, este ceea ce a mai rămas dintr-o mare insulă vulcanică, 
al cărei con se ridica, fără îndoială, la mai mult de 2000 m altitudine 
şi care a fost sfărîmat cu ocazia unei erupţii colosale, în secolul al 
XV-lea î.e.n. 1 Procesul eruptiv a fost fantastic de puternic. «Cazanul» 
din Thira (83 km 2 ) este, într-adevăr, aproape de patru ori mai mare 
decît cel de la Krakatoa (23 km ). Grosimea cenuşilor, pe conurile 
rămase ale acestui ultim vulcan,atinge 6 sau 7 metri pe cînd la Santonin 
este de 150 de metri. Dacă erupţia lui Krakatoa echivalează cu 
explozia a mai multe bombe atomice, cea din Santorin trebuie să fi 
avut puterea a mai multe bombe termonucleare ...** 

„De fapt, nu prea se ştie încă cum se formează tsunami- urile. Dar 
putem concepe că este vorba de un mecanism care, în linii mari, ar fi 
cam în felul acesta: prăbuşirea brutală a unei părţi a fundului mării 
lipseşte deodată de suport tot volumul de lichid care se găseşte 
deasupra; în aceeaşi clipă, această apă se abate pe suprafaţa ei şi se 
formează o depresiune mai mult sau mai puţin profundă, întinsă cît e 
denivelarea de mare. Imediat, se îngrămădesc, şi dintr-o parte, şi 
dintr-alta, mase lichide, depresiunea superficială se întinde repede, 
perpendiculară pe axa sa, iar marea este pusă în stare de vibraţie şi 
valuri extrem de lungi şi de o mare perioadă se avîntă pe ocean. 

Această perioadă de oscilaţie ţine de la douăzeci de minute pînă 
la o oră, iar lungimea undelor e imensă, scriam în Cînd pămîntul se 
cutremură 2 : ea depinde, într-adevăr, de perioadă şi de viteză, ea însăşi 
fiind în funcţie de înălţimea apei libere; în Pacific, a cărui adîncime 
medie este de 5000 m, viteza este de ordinul a 700 km/oră ceea ce 
înseamnă aproximativ 200 m/sec; pentru o perioadă medie de pa- 

* Idem, p. 113. — Nota trad 

2 

Haroun Tazieff, Cînd pămîntul se cutremură , trad. de Paul Marian, Editura 
ştiinţifică, Bucureşti, 1966, p. 40 — 41. — Nota trad 

truzeci de minute, lungimea undei va fi egală cu 480 de kilometri. 
Aceasta explică de ce nici o navă nu poate să observe în larg trecerea 
unui tsunami: «panta» valului, abia de cîtiva metri înălţime, pentru o 
lungime de 4000 — 5000 m, este neînsemnată şi vaporul se ridică şi 
coboară în mod imperceptibil. Dar, în apropierea coastei, viteza 
valului se micşorează pe măsură ce se înaltă fundul, astfel că înălţimea 
lui creşte pînă la zece, douăzeci ba chiar treizeci de metri, şi valul, pe 
care adîncimea prea mică îl face pînă la urmă să se spargă cu zgomot, 
se aruncă asupra ţărmului cu toată masa lui de apă şi cu toată viteza 
lui înspăimîntătoare. înălţimea zidului de apă e şi mai mare atunci 
cînd lipseşte spaţiul nu numai spre fund, dar şi pe coaste; de aceea 
efectele cele mai catastrofale se observă, în general, în golfuri, gol- 
fuleţe şi estuare". 


CELE ZECE PLĂGI ALE EGIPTULUI 


A fost odată, în pliocen, în inima mării Egee, un pămînt în formă de 
trifoi de vreo cincisprezece kilometri pătraţi. La aproximativ jumătate 
de milă nord-est de această insulă, un con vulcanic s-a ivit şi s-a înălţat. 
Apoi cinci sau şase alte centre vulcanice şi-au amestecat magma cu 
cel dintîi şi au construit un pămînt circular, numit Stronghyle („Ro¬ 
tunda") şi avînd înălţimea maximă la mai mult de 2000 de metri. 

Activitatea vulcanică s-a potolit. Sedimentarea şi-a împlinit meni¬ 
rea. O civilizaţie venită din Creta învecinată a creat acolo o colonie 
strălucită. Pămîntul era fertil. Comerţul devenise înfloritor. Viata ar 
fi fost ideală dacă cutremurele de pămînt n-ar fi ruinat, din cînd în 
cînd, construcţiile. 

f*. 

Intr-o zi, activitatea plutoniană a reînceput. Conul vulcanic a fost 
văzut fumegînd. Au urmat seismele provocate de erupţii. Craterul a 
scuipat bombe, lapili, nori de cenuşă şi de pietre ponce. Locuitorii, 
înspăimîntaţi, şi-au strîns bunurile şi şi-au îngrămădit bogăţiile în 
corăbii, gata să ridice ancora. Era oare o falsă alarmă? Vulcanul, după 
cîteva zile, a fumegat mai puţin şi a lansat mai puţine proiectile în 
atmosferă. 

A A 

In realitate, se pregătea drama. In măruntaiele insulei, milioane 
de metri cubi de gaz rămîneau prizoniere ale capacului de roci răcite. 
Deodată, s-a dezlănţuit iadul. Căldarea a explodat, eliberînd un aero¬ 
sol incandescent de pietre ponce şi de particule aprinse, care a nimicit 
într-o secundă orice viată în calea sa. Acumularea de materiale a fost 
atît de mare încît Santorinul a fost acoperit cu un strat de cenuşi şi 

pietre ponce gros de 150 de metri, iar particulele cele mai uşoare au 
fost trimise pînă în stratosferă. 

Cu toate acestea, ceea ce era mai rău abia urma să vină. Acoperişul 
vulcanului golit de ignimbritele sale s-a prăbuşit în marea Egee. Apa 
s-a năpustit cu furie în crater: 200 de kilometri cubi de materiale 
trebuiau să fie înlocuite prin lichid ... în depărtare, în Creta, în Psira, 
în Dhokos, în Ciclade, locuitorii din porturi au văzut cu uimire cum 
marea se retrăgea foarte departe înapoi, pe sute de metri... Vasele 
s-au aşezat pe fund. Cretanii, încremeniţi de uimire şi de teamă, i-au 
implorat oare pe zei? Au înţeles ei oare că moartea se abătuse asupra 
lor? 

Cîteva minute mai tîrziu, a venit prăpădul. Lansat cu mai multe 
sute de kilometri pe oră, zidul lichid al tsunami-\du\ s-a abătut asupra 
tuturor coastelor insulare şi continentale ale mării Egee. Vasele 
aşezate pe fund „au explodat” sub violenta valului, iar încărcătura lor 
n-a mai fost ‘decît un morman de amfore. Porturile au fost pustiite, 
locuitorii lor zdrobiţi de unda lichidă sau înecaţi în casele lor. Partea 
esenţială a imperiului minoic era constituită din oraşe la malul apei 
— şi se spijinea pe comerţul maritim. Chiar dacă cetăţile şi palatele 
din interiorul tării au fost cruţate, chiar dacă n-au murit toti cretanii 
(nici toti coloniştii din marea insulă stabiliţi în Grecia, în Ciclade sau 
în Asia Mică), chiar dacă nu toate recoltele au fost distruse de cenuşă, 
acesta a fost sfîrşitul strălucitei civilizaţii a regelui Minos. Micenienii 
au invadat ceea ce mai rămăsese din oraşele cretane. Şi n-a mai trecut 
mult pînă cînd atenienii şi-au impus legea lor. 

însăşi amintirea Cretei a început curînd să pălească. Minoicii 
fuseseră puternici: au fost „negaţi”, au fost transformaţi într-un popor 
cvasilegendar. Au fost trecuţi din realitate în mit. Au fost izgoniţi din 
istorie. Au intrat în poezia epică, în teogonii, în reconstituiri fantastice 
sau fanteziste despre facerea lumii. Soarta lor a fost identificată cu 
cea a lui Poseidon, a Titanilor şi a altor eroi sau giganţi faimoşi ai 
epocilor barbare. în Egipt, ei au devenit atlanti: Solon sau Platon au 
uitat splendoarea cretană cînd au cules, din gura preoţilor saitici, 
povestirea triumfurilor apoi a nimicirii Atlantidei... 

Iată ipoteza ... Ipoteza pe care încerc s-o precizez după Spyridon 
Marinatos, Angelos Galanopoulos şi al(i cercetători. Bineînţeles, ea 
are lacune. Nu va convinge pe toată lumea: vor rămîne, cred, după 
această carte, tot atîtia adepţi ca mai înainte care să apere teza 
Atlantidei atlantice — în Azore, în Bahamas etc. —, ba chiar a 
Atlantidei sahariene sau hiperboreene ... N-are importanţă. Noi ne 
vom fi exersat mintea şi vom fi visat: două activităţi la fel de nobile 
pentru a-ti consacra cea mai bună parte din timpul pe care-1 trăieşti. 

134 



Totuşi, mai sînt şi alte argumente care militează în favoarea iden¬ 
tificării Cretei cu Atlantida. Pentru a demonstra definitiv realitatea 
cataclismului care a nimicit civilizaţia minoică în secolul al XV-lea 
î.e.n., anumiţi cercetători analizează de exemplu tradiţia biblică a 
„Celor zece plăgi ale Egiptului", aşa cum sînt ele descrise în cartea 
Ieşirea din Biblie. 

Prima plagă (preschimbarea apelor Egiptului în sînge) este astfel 
istorisită: „Si Domnul a poruncit lui Moise: «Zi lui Aaron: Ia toiagul 
tău şi întinde mina ta peste apele Egiptului, peste rîurile lor, peste fluviile 
lor ; peste heleşteele lor şi peste toate ochiurile lor de apă, ca să se prefacă 
în sînge. t Si va fi sînge în tot Egiptul, pînă şi în vasele lor de lemn şi în 
chiupurile lor de piatră.» (...) Si toată apa Nilului s-a prefăcut în sînge. 
Si peştii care erau în fluvii au murit şi Nilul s-a împuţit, aşa încît egiptenii 

nu mai putură să bea apa din fluviu şi sînge fu în tot Egiptul ,J . 

Dacă ieşirea — plecarea din Egipt a poporului lui Israel — datează 
într-adevăr şi ea din secolul al XV-lea, după cum o afirmă specialiştii, 
s-ar putea ca prima plagă inexplicabilă care a lovit regatul lui Faraon 
să fi avut o legătură cu erupţia istorică din Santorin... Bazinul Nilului 
se afla situat în sud-estul insulei vulcanice, adică în raport cu ea, sub 
influenta vînturilor dominante ale Mediteranei orientale, care suflă 
din nord-vest. Dacă toate apele Egiptului s-au colorat atunci în roşu, 
acest lucru s-ar fi putut datora căderilor din norul de cenuşi vulcanice. 
Aceste cenuşi sînt, într-adevăr, de nuanţă brun-roşie sau roşcată — 
dacă nu chiar roşu aprins. 

A doua plagă — ploaia de broaşte — se explică mai puţin bine prin 
paroxismul eruptiv din Santorin, doar că exploziile vulcanice sînt 
însoţite de furtuni şi de tornade excepţional de violente, iar „aversele" 
de batracieni, în aceste condiţii meteorologice, nu tin de legendă. 

A treia şi a patra plagă (tîntari şi tăuni) nu au aproape nimic de-a 
face, pînă la proba contrară, cu vulcanismul, după cum n-are nici a 
şaptea (grindina), a opta (invazia de lăcuste) şi a zecea (moartea 

întîilor născuţi). 

* 

In schimb, a cincea ar putea să fie legată de aceasta: „Iată mîna 
Domnului va fi peste vitele tale , care sînt pe cîmp: peste cai, peste asini, 
peste cămile, peste cirezi şi peste turme, şi va fi o ciumă cumplită" 2 . 
„Ciuma" în chestiune poate să fi fost cenuşa vulcanică, foarte toxică 
pentru plante şi pentru animale. 


Biblia, trad. de Vasile Radu şi Gala Galaction, Fundaţia pentru literatură şi artă 
„Rebele Carol II“, Bucureşti, 1938, p. 65. — Nota trad 

" Op. ciL , p. 67. — Nota trad 

Descrierea plăgii a şasea pune în mod explicit în cauză o pulbere 
corozivă — şi aici ne aflăm din plin în subiectul nostru: „Si iarăşi a zis 
Domnul către Moise şi către Aaron: «Luaţi din cuptor un pumn de 
funingine şi Moise s-o zvîrle spre cer, înaintea lui Faraon. Si se va întinde 
ca un colb subţire, peste tot Egiptul, care va stîmi pe oameni şi pe 
dobitoace arsuri pricinuitoare de buboaie, în toată ţara Egiptului»* 1 . 

Cenuşile vulcanului, ajungînd peste valea Nilului, au întunecat, 
fără-ndoială, cerul... şi aceasta este tocmai tema celei de-a noua plăgi: 
„Si Moise a întins mîna sa spre cer şi s-a făcut întuneric beznă în toată 
ţara Egiptului timp de trei zile <<2 . Cînd citeşti această ultimă frază nu 
poţi să nu te gîndeşti la adevărata „noapte" care a domnit peste 
insulele Sonde, timp de mai multe zile, după ce Krakatoa a explodat, 
în 1883. Norul de cenuşă vărsat de vulcan a urcat de altfel foarte sus 
în atmosferă. El s-a învîrtit în jurul Pămîntului şi a rămas vizibil timp 
de mai mulţi ani. 

Se ştie c & Ieşirea poporului evreu îşi găseşte încheierea în faimosul 
episod al trecerii Mării Roşii: „Si Moise întinse mîna sa peste mare şi 
Domnul a împins marea înapoi printr-un vîntputernic de la răsărit, care, 
bătînd toată noaptea, a prefăcut marea în uscat. Atunci apele s-au 
despicat. Si fiii lui Israel au intrat prin mijlocul mării ca pe uscat, iar 
apele se ridicau ca un zid de-a dreapta şi de-a stînga “ 3 . Cînd oastea 
Faraonului, pornită în urmărirea lui Moise şi a poporului său, a intrat 
după ei, în culoarul de pămînt uscat pe care îl mărgineau cele două 
bariere lichide, Domnul a adus apele înapoi la locul lor şi toţi oştenii 
au pierit înecaţi. 

Putem face o apropiere între acest miracol al despicării apelor şi 
efectele uluitoare ale tsunami -urilor. După explozia vulcanului, adică 
după „cele zece plăgi ale Egiptului", poporul lui Israel în drum spre 
Pămîntul Făgăduinţei ar fi putut beneficia, pentru a traversa un braţ 
de mare, de retragerea generală a Mediteranei care a precedat valul 
seismic; şi trupele Faraonului ar fi putut fi înghiţite cîteva clipe mai 
tîrziu de acel maremoto formidabil care s-a năpustit asupra acestor 
ţinuturi. Bineînţeles că geografia nu îngăduie ca marea Roşie să fi fost 
afectată de acest din urmă cataclism. Tocmai de aceea,' anumiţi 
comentatori presupun că Moise şi poporul său n-au traversat nicio¬ 
dată această mare, ci un lac sărat, colonizat de alge roşii (de unde 
confuzia de nume) şi legat de Mediterana printr-un canal: sînt 


Op. cil , p. 67. — Nota trad. 

2 

Op. cit, p. 69. — Nota trad. 

3 

Op. cil, p. 74. — Nota trad. 

numeroase canale, în apropierea litoralului egiptean, care îndeplinesc 
aceste condiţii. 


PLOI DE CENUŞĂ ŞI DE PIETRE PONCE 

Este imposibil de imaginat ce a reprezentat erupţia catastrofală din 
Santorin. Referinţele lipsesc 1 . Singura care poate cu adevărat să se 
potrivească rămîne cea despre Krakatoa: mărturiile provenite din 
sursă directă nu au lipsit, în 1883, cînd acest vulcan a lăsat forţele 
Terrei să vorbească. Iată rezumatul. 

Faza paroxistică a crizei a durat vreo sută de zile. La 20 mai au 
început exploziile. Ferestrele şi uşile au fost zgîlţîite pînă la o distanţă 
de 200 de kilometri. La 22 mai, o coloană de cenuşă a ţîşnit din crater 
şi a urcat pînă la o altitudine de 1 200 de metri. Cenuşile, duse de vînt, 
s-au împrăştiat pe o rază de 550 de kilometri. Exploziile, însoţite de 
cutremure de pămînt şi de emisii de materiale, au continuat pînă în 
august. In ziua de 26 a acelei luni, vulcanul a început să vuiască mai 
puternic ca oricînd, şi coloana de cenuşă a urcat la 30 000 de metri. 
De la apusul soarelui şi pînă la miezul nopţii, vîntul a fost aproape 
neîntrerupt. Au urmat cîteva ore de acalmie. Dar la 27 august între 
orele 5,30 şi 10,30, au răsunat patru explozii cumplite: Krakatoa se 
dezintegra. A treia deflagraţie a fost cea mai puternică: s-a auzit pînă 
la Alice Springs, în Australia, la o distanţă de mai bine de 2 200 de 
mile, şi în insula Rodriguez, care se găseşte la mai mult de 3 000 de 
mile ... Cîteva explozii de mică importanţă s-au mai succedat pînă la 
orele 2,30 în dimineaţa următoare, apoi s-a făcut linişte. Dar între timp 
valul principal de tsunami pornise din caldera nou formată de 
Krakatoa şi ucisese treizeci şi şase de mii de persoane. Mareea a fost 
mai înaltă decît de obicei cu mai mult de 40 de centimetri la Port 
Alfred, în Africa de Sud, de cealaltă parte a oceanului Indian, la 4 500 
de mile de vulcan. La capul Horn, la mai bine de 7 000 de mile de locul 
cataclismului, apa s-a ridicat cu mai mult de 10 centimetri ... Un 
gigantic „curent de aer“ a suflat la altitudine foarte mare cu mai mult 
de 1 000 de kilometri/oră şi a făcut de trei ori şi jumătate înconjurul 
Pămîntului. Cenuşile şi microparticulele propulsate pînă în 
stratosferă au întunecat în parte cerul şi au fost cauza unor fenomene 
stranii, care au înspăimîntat lumea: soarele a căpătat o culoare verde 


Recenta erupţie a muntelui Saint Helens, în Oregon (Statele Unite), ne dă totuşi 
o idee: sute de kilometri pătrat) devastaţi de cenuşă în cîteva ceasuri — păduri 
carbonizate, recolte distruse, locuinţe nimicite ... 

atunci cînd a răsărit, apoi a devenit albastru ca safirul; tot aşa, luna a 
fost cînd verde, cînd albastră; toate astrele au avut halouri; iar aurore 
polare au fost zărite pînă sub tropice ... 

întuneric în plină zi timp de cincizeci şi şapte de ore; ferestre care 
explodează, ziduri care crapă, case care se prăbuşesc la sute de 
kilometri de locul exploziei; ploi de cenuşă care ucid orice viaţă pe 
sute de kilometri pătraţi; iar, în cele din urmă, un tsunami devasta¬ 
tor ... Atîta furie, atîta vacarm şi atîţia morţi: în aceste ocazii, oamenii, 
zguduiţi de amploarea dezastrelor, se refugiază în mit, în legendă, în 
miraculos. înţelegem de ce popoarele Mediteranei orientale, înspăi- 
mîntate de paroxismul vulcanului din Santorin, au proiectat acest 
episod în mitologie (înfruntarea Titanilor etc.) sau în Atlantic... Nu-i 
de mirare că civilizaţia minoică, dacă a fost distrusă de această 
catastrofă, a putut să pară „blestemată 14 în ochii anticilor; şi că aceştia 
au vrut să-i şteargă pînă şi amintirea. 

S-au găsit cenuşi din craterul din Santorin aproape pretutindeni 
în Mediterana orientală, dar se pare că (în afară de Thira însăşi) Creta 
a constituit principala victimă a cataclismului. încă din 1947 — 1948, 

expediţia oceanografică suedeză întreprinsă cu vasul Albatros a cules 
eşantioane de rămăşiţe vulcanice de pe fundul mării Egee, iar alte 
misiuni (în special cefe efectuate de Vema , în 1956 şi 1958) au confir¬ 
mat aceste descoperiri. De fapt, s-au distins curînd două strate de 
cenuşi în sedimentele Mediteranei orientale: unul, vechi de douăzeci 
şi cinci de mii de ani, care pare a fi originar din craterul de la Ischia; 
şi celălalt, îh vîrstă de aproximativ trei mii cinci sute de ani, care 
provine de la Santorin. 

S-a încercat să se precizeze, prin mijloace geologice şi fizice, data 
erupţiei de pe această ultimă insulă. Părerile sînt încă divergente în 
privinţa acestui punct. Cele două extreme luate în considerare de 
specialişti sînt 1800 şi 1400 î.e.n. Mai multe teste cu carbon 14, 
efectuate pe eşantioane de lemn dezgropate din cenuşile de pe Thira, 
au furnizat date care concordă cu cele întrevăzute prin metodele 
istorice. Un grup de cercetători a găsit, de exemplu, 1410 î.e.n., cu o 
sută de ani în plus sau în minus. Specialiştii de la Physics Department 
of the University of Pennsylvania , în 1967, au afirmat: 1559, plus sau 
minus patruzeci şi patru de ani — cu alte cuvinte, după ei, explozia 
s-a produs între 1603 şi 1515 î.e.n. Totuşi aceste estimări rămîn 
îndoielnice, deoarece carbonul 14 dă data momentului în care vege¬ 
talul a încetat să trăiască — atunci cînd a fost tăiat —, iar nu cea a 
momentului cînd a fost utilizat. Un lemn de clădire poate să fie folosit 
foarte bine la construirea unei case după ce a slujit deja timp de un 
secol la o alta ... 

Nu avem — nu vom avea probabil niciodată — certitudinea abso¬ 
lută în privinţa datelor. în schimb, realitatea fenomenului pare solid 
stabilită. S-au găsit vestigii de case invadate de pietre ponce cu ocazia 
unor săpături la Amnissos, în apropiere de Irâklion. S-au descoperit 
cenuşi din Santorin la Zakro (Creta), în insula Păros, şi chiar în 
Palestina, la nord de Jaffa... 

Dacă civilizaţia cretană a fost nimicită cu adevărat de erupţia din 
Santorin, acest lucru e rezultatul a trei fenomene principale: cutre¬ 
murele de pămînt, tsunami -ul şi cenuşile. 

Cutremurele de pămînt au afectat aproape dintotdeauna Creta. 
Arheologii au recenzat mai multe, în special cel din 1700 î.e.n., care a 
năruit din temelii palatele de la Cnossos, Faestos şi Mallia. Zgudui¬ 
turile telurice care au precedat catastrofa din Santorin au contribuit 
fără nici o îndoială la caracterul ei ucigător. în rest, un seism, pînă la 
o dată recentă, putea să fie primejdios prin simplul fapt că azvârlea la 
pămînt lămpile, iar aceasta antrena incendii cumplite ... 

Valul seismic care a urmat deschiderii calderei din Santorin a 
pustiit porturile şi pămînturile joase. 

în sfîrşit, au existat cenuşile. S-a încercat să se evalueze pe ce 
grosime s-au aşezat pe pămîntul Cretei. Pentru aceasta, s-a comparat 
ceea ce se ştie despre erupţii analoage, nu numai cea a vulcanului 
Krakatoa, ci şi cea a lui Tambora, în Java (1815), sau a lui Novarupta, 
în Alaska (1910). Tambora a depus aproape 1 metru de cenuşi la o 
distantă de 450 de kilometri de craterul său. Novarupta a lăsat să cadă 
3 metri din aceste deşeuri la 60 de kilometri de gura sa. Ştiind puterea 
de erupţie a vulcanului din Santorin, este probabil că grosimea stra¬ 
tului de cenuşă, cel puţin pentru partea orientală a Cretei, a atins mai 
mulţi metri. Nu este de mirare că nu se mai găseşte practic nici o urmă 
astăzi: ploile cară cu ele rapid aceste sedimente uşoare, care nu aderă 
la sol. Este de altfel o cauză suplimentară de catastrofă: după aversele 
furtunoase, adevărate torente de noroi coboară pantele, ducînd cu ele 
bruma de viaţă rămasă ... 

Nu e nevoie de metri de cenuşă pentru a nimici o agricultură, 
creşterea vitelor, rezerve de apă potabilă — în consecinţă o civilizaţie, 
în Islanda, profesorul universitar Thorarinsson a demonstrat că o 
depunere vulcanică de 7 centimetri provoacă deja părăsirea tempo¬ 
rară a sitului afectat şi că un strat de 15 centimetri determină aban¬ 
donarea iui definitivă. Dacă peste Creta au căzut în medie mai mulţi 
zeci de centimetri de cenuşă, cîmpiile insulei (care, în afară de 
aceasta, au fost năpădite şi de noroaiele coborîte din munţi) au rămas 
probabil sterile — doar cu cîteva excepţii, mai ales în jurul Cnossos- 
ului — timp de decenii. 

Dacă adăugăm această catastrofă ecologică la cutremurele de 
pămînt, la incendii şi la tsunami- uri: şi tot nu vom avea decît o palidă 
idee despre starea de pustietate în care se afla marea insulă a doua zi 
după erupţia din Santorin... E neîndoios că micenienii, apoi grecii au 
învins fără nici un pericol acest regat istovit, care fusese cel al puterii 
şi al vieţii fără griji şi care devenise cel al ruinelor şi cenuşii. 

PĂSĂRILE ŞI MAIMUŢELE 

Misiunea noastră în Mediterana grecească ia sfîrşit. Am făcut o serie 
de descoperiri arheologice. Am regăsit amplasamentul epavelor din 
Artemision şi Anticitera. Am explorat golful din Pilos. Am localizat 
formidabile „zăcăminte" de amfore submarine in Dhokos, în Psira şi 
aiurea. Am demonstrat că insula Dia — uitată, în mod curios, pînă 
acum de arheologi — era, încă din epoca minoică pînă la o dată foarte 
recentă, un centru comercial uluitor de activ. Am venit, în sfîrşit, să 
recunoaştem caldera vulcanică din Thira, unde, potrivit celei mai 
bune ipoteze de care dispunem pînă azi, stă explicaţia prăbuşirii 
civilizaţiei minoice. Am analizat povestirile mitologice şi legendele, 
vechile poeme greceşti şi textele Egiptului. între două scufundări ale 
farfuriei sau ale oamenilor cu echipament de scafandru autonom, am 
studiat mitul platonician al Atlantidei şi Teogonia lui Hesiod. Şi am 
ajuns la presupunerea că această prea faimoasă Atlantidă ar putea să 
reprezinte cu adevărat — simbolic — Creta minoică din epoca de 
bronz, unde domnea o civilizaţie strălucită, dar blestemată ... 

Vreau să închei această călătorie chiar pe pămîntul Thirei, pe 
acest vulcan a cărui erupţie catastrofală, de acum treizeci şi cinci de 
secole, a nimicit cultura cretană. Vreau s-o fac în compania dr-ului 

Christos Doumas, director al explorărilor arheologice din Thira, care 
i-a succedat dr-ului Spyridon Marinatos, cînd acesta a murit într-un 

accident. 

Primele cercetări arheologice întreprinse pe ceea ce a rămas din 
Santorin au fost făcute în 1866 — 1867, pe coasta meridională a 
Therasiei, de francezul F. Fouque. Profitînd de faptul că un strat gros 
de cenuşă şi de pietre ponce fusese ridicat de acolo pentru construirea 
canalului Suez, Fouque a scos la lumina zilei un ansamblu de ziduri şi 
de camere, în care a descoperit poterii, unelte de piatră (dar nu de 
metal), resturi de schelet omenesc, seminţe de orz etc. Zidurile, 
construite direct pe soclul de lavă, erau ele însele făcute din blocuri 
de lavă şi întărite cu montanţi din lemn de măslin avînd încă scoarţă. 
Nu erau pictate. 

în 1870, alţi doi francezi, H. Mamet şi G. Gorceix, au făcut săpături 
în cenuşă în două puncte de pe Thira, amîndouă în peninsula meri¬ 
dională a insulei. 

La Balos, pe malul interior al calderei, ei au dezgropat noi ruine, 
de altfel mai bine conservate decît cele din Therasia. Pietrele zidurilor 
erau cioplite, pereţii camerelor tencuiti cu ipsos şi zugrăviţi cu galben. 
Odăile erau garnisite cu chiupuri pline cu mazăre, linte şi orz. Zăcea 
acolo un schelet întreg de capră. Una din încăperi servea drept 
magazie pentru orz şi paie. într-alta s-a găsit un fierăstrău de cupru 
şi o bucată mare de trunchi de măslin. 

Dar situl cel mai pasionant se întindea aproape de ţărmul meri¬ 
dional al Thirei, nu departe de sătucul Akrotiri. Acolo, în albia 
torentelor unde Fouque începuse deja să sape în 1867, Mamet şi 
Gorceix în 1870, apoi germanul Robert Zahn în 1899, au pus mîna pe 
o adevărată comoară arheologică. Fouque era convins că va găsi sub 
cenuşa din Thira un „nou Pompei". Nu se înşela. 

Lucrările de la Akrotiri au permis să se dea la iveală o serie întregă 
de ziduri groase de vreo cincizeci de centimetri, construite direct pe 
soclul stîncos, dintre care unele se ridicau încă pînă la o înălţime de 
2 metri. Pietrele, cioplite grosolan, erau aglomerate cu ajutorul unui 
mortar din lut. 

în interiorul unor camere astfel delimitate, care, în majoritate, 
serveau drept depozite de alimente, s-a descoperit o mică bijuterie de 
aur, amprente de plase de pescuit, oase de măgari, de porci şi de cîini, 
bucăţi din prese de ulei şi din rîşnite pentru grîne, orz, năut, boabe de 
anason şi de coriandru, un mare număr de oale, o bucată de urcior 

A 

purtînd o inscripţie cretană în „lineara A“ etc. In 1899, Robert Zahn 
a dezgropat o delicată tipsie de bronz, încrustată cu un motiv de aur 
care reprezenta securi de luptă. 

Este evident că cenuşa şi pietrele ponce uciseseră o comunitate 
prosperă, alcătuită din agricultori, pădurari, ţesători, zidari, pescari, 
olari, negustori ... Obsidianul, cuprul, aurul veneau pe mare. Con¬ 
strucţiile, solide, dovedeau un stadiu avansat de civilizaţie. 

Totuşi, pînă cînd Evans, începînd din 1900, n-a făcut săpături în 
situl de la Cnossos, în Creta, şi n-a „inventat", ca să spunem aşa, 
civilizaţia minoică, descoperirile din Thira ale arheologilor n-au fost 
bine interpretate. 

Abia la un secol după primele excavaţii ale lui Fouque oamenii 
s-au interesat din nou de insulă. Dr-ul Spyridon Marinatos, de la 
Universitatea din Atena, după mai multe campanii de săpături în 
pămîntul cretan, a hotărît să reia cercetările lui Mamet şi Gorceix din 

apropiere de Akrotiri. El a fost marele artizan al „renaşterii" Thirei. 
în 1966, în compania americanului James W. Marvor, de la Woods 
Hole Oceanographic Institution, s-a îmbarcat pe Chain, cu scopul de 
a întocmi prima hartă submarină a calderei din Santorin. în anul 
următor, ajutat în special de dr-ul Emily Vermeule, profesor de 
arheologie la Wellesley College, a început săpături în albia unui torent 
situat la vreo zece minute de mers pe jos la sud de Akrotiri. 

Un ţăran din sat a fost cel care, în iunie 1967, l-a condus la sit: 
măgarul lui, trecînd printr-o vie, făcuse să se dărîme un acoperiş 
ascuns pînă atunci sub cenuşă. Dr-ul Spyridon Marinatos a înţeles 
într-o clipă că „trăsese lozul cel mare". Ceea ce se întindea acolo, 
ascuns sub depunerile vulcanice, nu era altceva decît „noul Pompei" 
prezis de Fouque: un oraş întreg, înghiţit acum trei mii cinci sute de 
ani, care trebuie să fi adăpostit vreo treizeci de mii de locuitori pe 
vremea măreţiei sale, şi unde artişti extraordinari (mai subtili şi mai 
bogaţi chiar decît cei de la Cnossos) pictaseră pe ziduri flori, păsări, 
gazele şi maimuţe admirabile. 


PENTRU TOTDEAUNA ÎN MEMORIA OAMENILOR 

Tot ceea ce se vedea atunci, în situl arheologic de la Akrotiri, era o 
serie de fragmente de ziduri de piatră, într-un peisaj de vie şi pulbere 

A 

vulcanică, dominat de satul actual şi castelul său veneţian în ruină. In 
fund, marea, de un albastru intens; deasupra tuturor, măreţul soare 
al Greciei, strălucitorul Febus ... 

Astăzi, după ce dr-ul Marinatos şi echipa sa au lucrat, şi după ce 
dr-ul Christos Doumas a preluat succesiunea dr-ului Marinatos, dece¬ 
dat, s-au executat mai mult de 600 de metri pătraţi de săpături, prote¬ 
jate de intemperii printr-un vast acoperiş de tablă. Situl, care măsoa¬ 
ră 150 m lungime, a fost împărţit în patru sectoare, denumite alfa, 
beta, gama şi delta. Arheologii reîncep, zi de zi, lenta şi minuţioasa 
lor muncă. Coloneii greci, la sfîrşitul perioadei lor de dictatură, erau 
cît pe ce să provoace aici un dezastru: ei l-au obligat pe dr-ul Mari¬ 
natos să sape din ce în ce mai repede, cu alte cuvinte din ce în ce mai 
prost, şi i-au sugerat chiar să degaje situl cu lopata mecanică şi cu bul¬ 
dozerul, ca să se permită cît mai repede turiştilor să viziteze „Atlan¬ 
tida." Arheologia a cîştigat şi ea atunci cînd tiranii au fost scoşi din 
joc ... Astăzi, savanţii lucrează din nou în ritmul lor. „Am avea poate 
interesul, de altfel, scrie dr-ul Emily Vermeule într-unul din articolele 
sale, să lăsăm aşa cum este, fără să ne atingem de el, jumătate din sit, 

şi aceasta pînă în secolul al XXl-lea. Atunci vom dispune probabil de 
tehnici de investigare şi de conservare mai bune". „Thira? răspunde 
ca un ecou profesorul Doumas: va trebui să treacă un secol. N-am scos 
la lumină decît a zecea, a douăzecea parte din oraş: ce ştim noi? Pînă 
acum n-am găsit nici măcar cimitirul, care ne-ar învăţa multe!" 

Ceea ce au dezgropat dr-ul Marinatos şi ajutoarele sale nu este un 
palat, ca cele de la Cnossos sau de la Mallia, ci mai degrabă un 
ansamblu de bogate reşedinţe particulare, ca la Tylissos. Cu toate 
acestea, oraşul care se întindea acolo cuprindea probabil şi cartiere 
mai sărace şi un port. Acestea rămîn şi ele de explorat. Această cetate 
unde se muncea, se rîdea, se plîngea, se visa, se iubea cu treizeci şi 
cinci de secole în urmă apare încetul cu încetul din cenuşă şi din 
pietrele ponce. 

„Intr-o după amiază, povesteşte Fr6d6ric Dumas, Cafypso a an¬ 
corat la adăpostul capului Akrotirion, în fata săpăturilor lui Mari¬ 
natos, pe care unii din noi s-au dus să le viziteze. Pe terenul în pantă, 
la vreo sută de metri de mare, un vast acoperiş de tablă ondulată, 
susţinut de stOpi metalici, adăpostea un cartier de oraş din epoca 
minoică scos de sub cenuşă într-o stare destul de bună. Străduţele, 
micile pieţe, căsuţele cu colturile din piatră cioplită, avînd un etaj, iar 
cîteva două, erau acoperite, toate, cu o pulbere care farda şi dădea 
acelaşi aspect tuturor materialelor. Am urcat să vizităm micul sat care 
domină săpăturile. Şi acolo am fost foarte miraţi regăsind aceleaşi 
căsuţe de jos, aceleaşi străduţe, aceleaşi mici pieţe. Satul ţăranilor de 
astăzi reproducea oraşul de acum trei mii cinci sute de ani în cele mai 
mici detalii ale sale şi la aceeaşi scară. Şi, dacă stai să te gîndeşti, era 
cît se poate de firesc". 

Zidurile sînt construite cu o grijă cu totul deosebită; arhitectura 
aminteşte, fără nici o îndoială posibilă, minoicul tîrziu din Creta, în 
special prin folosirea pietrei calcaroase şi a coloanelor de lemn. 
Bucăţi de măslin, în „punctele strategice" ale pereţilor interiori şi 
exteriori ai caselor, dovedesc că în Thira, ca şi în Creta, constructorii 
asimilaseră tehnici de construcţie antiseismice. Akrotiri, ca nume¬ 
roase alte cetăţi cretane sau egeene, trebuie să fi suferit de mai multe 
ori mîniile lui Poseidon „Cel ce zguduie pănuntul “. 

Casele, uneori cu trei etaje, erau tencuite cu pămînt, împodobite 
cu stucaturi şi pavate cu lespezi. S-au găsit resturi de scări. Toate sălile 
erau încărcate cu obiecte manufacturate. Se recunosc destul de uşor 
camerele de locuit, băile, sanctuarele domestice, depozitele familiale, 
ba chiar locurile de muncă (au fost scoase la lumină în special resturile 
unui război de tesut şi nenumărate scule din bronz). Totuşi, practic, 

n-a fost scoasă nici o bijuterie, nici o parură preţioasă. Şi, în timp ce 
la Pompei s-au descoperit aproape două mii de schelete omeneşti în 
cenuşă, la Akrotiri nu s-a găsit nici unul. Aceste ultime două remarci 
dovedesc în mod evident că locuitorii din Thira, înfricoşaţi de amploa¬ 
rea erupţiei vulcanului, şi-au părăsit insula înainte de explozia 
paroxistică ce a distrus complet întreaga civilizaţie minoică. 

Este imposibil să se menţioneze toate ustensilele de uz domestic 
care au fost recuperate, etichetate şi clasate de arheologi. Cele mai 
curioase au fost, poate, strecurătorile decorate cu frumoase spirale; 
lighene împodobite cu rîndunele; căni garnisite şi ele cu rîndunici în 
zbor (corpul negru, gîtul roşu-brun, pîntecele alb, coada foarte lungă: 
sînt rîndunici obişnuite); căzi de baie împodobite cu delfini care se 
zbenguie în valuri, căni rotunde cu ciocul foarte lung; oale decorate 
cu ramuri de mirt, frunze de iederă, ramuri de caper, trestii etc. 

în total, mii de vase, amfore şi diverse obiecte au fost scoase de 
sub cenuşă şi pietre ponce, curăţate, clasate, fotografiate, desenate şi 
trimise în muzeele greceşti, îndeosebi la muzeul din Atena. Piesele 
care purtau inscripţii erau numeroase: era vorba, în toate cazurile, de 
scrierea „lineară A“ — ceea ce confirmă, dacă mai era nevoie, data 
probabilă a catastrofei din Santorin: în jurul anului 1500 î.e.n. 

După ceea ce putem şti, la treizeci şi cinci de secole de atunci, 
evacuarea pare să fi avut loc în doi timpi: locuitorii din Santorin şi-ar 
fi părăsit insula după un cutremur de pămînt foarte puternic; s-ar fi 
întors după cîtva timp; şi au trebuit să-şi părăsească definitiv patria 
din cauza puterii înfricoşătoare a erupţiei vulcanice care o ameninţa. 
Ultima evacuare a intervenit probabil în primăvară — în orice caz 
înaintea recoltei, deoarece majoritatea chiupurilor cu provizii desco¬ 
perite de arheologi sînt aproape goale. 

Orice ar fi fost, ei au plecat în grabă, fiindcă au lăsat în urma lor o 
harababură nemaipomenită ... N-au uitat nici un obiect de valoare, 
dar în numeroase camere s-a găsit, talmeş-balmeş, ceea ce n-au putut 
probabil să încarce în corăbii: piuliţe, pietre de moară pentru grîne, 
lămpi, greutăţi de plumb gradate, vase de piatră şi de lut, linguri, 
cîrlige de undiţă, flacoane de parfum, poterie de tot felul... Rînduri 
întregi de amfore răsar din cenuşă. Vase de pămînt sau de piatră se 
îngrămădesc pe alocuri. Ici, cupe pentru libaţiuni se învecinează cu 
oale decorate cu spice de orz; colo, o masă circulară, destinată 
probabil cultului, lasă să se vadă micile scobituri în care cei ce oficiau 
îşi depuneau ofrandele; într-o altă cameră sînt unelte de bronz, sau 
poterii superbe, ornamentate cu motive în spirală, sau vase împo¬ 
dobite cu motive „naturaliste" (rîndunele, bîtlani, peşti, delfini, crini 

albi, flori stilizate, ferigi, crenguţe de salvie, frunze de iederă, ramuri 
de palmier, pămătufuri de trestie, flori de brînduşă, rămurele de 
măzăriche ...). 

Dintre toate splendorile pe care arheologii le-au scos sau le mai 
scot de sub cenuşile Santorinului,cele mai uimitoare rămîn picturile 
murale. In timp ce Calypso ridică ancora, şi lasă în urma ei Thira cea 
prăfoasă (unde au existat cîndva păduri dese, păşuni înverzite, păsări, 
flori şi izvoare proaspete şi unde mînia vulcanului a prefăcut totul 
într-un pămînt sterp, mineral, brun, alb şi gri), duc cu mine amintirea 

minunată a scenelor pe care artiştii minoici le-au fixat pe ziduri — şi 
pe care acum le poţi admira la muzeul din Atena, unde sînt păstrate. 
Culorile, protejate de cenuşa vulcanică perfect uscată şi lipsită de 
sare, par să fi fost puse ieri. (Vai! ele se schimbă repede în aer liber, 

şi încă nu s-a rezolvat bine problema fixării lor definitive.) 

Aceste opere de artă sînt de o fineţe extraordinară. Toate culorile 
paletei figurează aici: nuanţele de roşu, negru şi alb domină totuşi. 
Cele de galben, verde şi bleu sînt mai rare. Gipsul pe care sînt aplicate 
este bogat în sfărîmături de scoici marine. Cel mai adesea, aceste 
panouri murale s-au prăbuşit şi s-au spart: arheologii se străduiesc să 
le reconstituie, şi este un puzzle uriaş la care trudesc. Fragmentele 
merg de la dimensiunea unei firimituri de pîine pînă la o latură de 
circa 1 metru. Pînă acum au fost dezgropaţi zeci de metri pătraţi. 
Asamblarea lor în mari panouri abia începe: dr-ul Marinatos spunea 
că ar trebui construit un muzeu numai pentru frescele din Thira ... 

Una din primele picturi murale descoperite la Akrotiri a fost cea 
numită „Africana", care reprezintă un negru purtînd un enorm cercel 
de aur, într-un decor de plaje şi de palmieri care n-a existat niciodată 
nici în Thira, nici în Creta. Se presupune că încăperea în care a fost 
descoperită această operă era un sanctuar. 

Dar cea mai frumoasă frescă reconstituită actualmente are în 
centrul său „maimuţa albastră". Acest animal şi mai mulţi semeni 
de-ai lui sînt pictaţi în momentul cînd o iau la fugă spre stîncile roşii 
ale unui vulcan, după ce (se presupune) au devastat o grădină; poate 
că sînt urmăriţi de cîini. Ultimul animal din ceată priveşte înapoi: 
capul său este deosebit de expresiv, albastru, conturat clar cu negru 
cu o linie albă pentru sprîncene; are barbă, ochiul este portocaliu, iar 
urechea roz. Pe jos, acoperind pămîntul, artistul oferă privirii o 
întreagă primăvară de flori admirabile stilizate: zambile, brînduşe, 
tufe de mirt, stuf... Pe cer zboară rîndunici într-o mişcare superbă ... 
Această temă picturală a maimuţei, tipic minoică, se regăseşte în 
Creta, în special la Cnossos; dar, după părerea tuturor specialiştilor, 
„maimuţa albastră" din Thira este cea mai frumoasă. 

c 10 — In căutarea Atlantide! 








O altă pictură murală încîntătoare este cea zisă a „primăverii", 
unde se regăsesc mai multe rîndunele cu o mişcare graţioasă (una din 
ele pare să fi înhăţat o insectă în plin zbor; iar alta parcă o auzi 
fluierînd). Această operă e valoroasă mai ales prin magnifica înflorire 
a plantelor primăvăratice care sînt reprezentate aici (stînjenei, brîn- 
duşe, narcise, zambile) şi mai ales prin admirabilii săi crini, probabil 
din soiul Lilium candidum , care este spontan în Liban şi care era, 
poate, de asemenea în Creta în epoca de bronz. 

Pictura zisă „boxerii" lasă să se vadă doi copii între şase şi opt ani, 
bănuiţi a fi de origine aristocratică, gata să se bată cu pumnii. Sînt 
dezbrăcaţi, neavînd decît o fîşie îngustă de pînză în jurul coapselor şi 
un fel de şapcă (?) albastră. Pielea lor este colorată în ocru-roşu şi de 
sub ceea ce le acoperă capul ies mari bucle negre. în aceeaşi încăpere 
s-a găsit un alt zid împodobit, care reprezintă şase antilope oryx (Oryx 
beisa); această specie, astăzi limitată la Africa orientală, să fi trăit 
odinioară în Grecia? E puţin probabil. 

Un panou lung, găsit în ceea ce se numeşte „casa amiralului", 
prezintă în schimb cerbi urmăriţi de lei. Pe marea din apropiere, 
corăbii lungi ( de factură egipteană) navighează în mijlocul delfinilor. 
Unii au vrut să vadă aici reprezentarea unei bătălii navale: este mult 
mai curînd imaginea paşnică a unei scene protocolare — descrierea 
vizitei pe care un potentat egiptean o face unui prinţ minoic ... Poate 
să fie şi ilustrarea unei legende foarte vechi, potrivit căreia primii 
ocupanţi ai Cretei au fost călăuziţi pînă la insula muntelui Ida de către 
delfini... 

Calypso a străbătut una din trecătorile care duc în afara calderei 
din Santorin. Ne încrucişăm drumul cu pescuitori de bureţi în micile 

lor ambarcaţiuni. Aceşti oameni reuşesc să mai smulgă mării cîte ceva 
din care să o ducă de azi pe mîine. Se folosesc de costume de 
scafandru proaste, şi fiecare echipă îşi improvizează propriile reguli 
de decompresiune. Pe la patruzeci de ani, dacă au scăpat de pericolele 
accidentelor acute provocate de scufundări, sînt aproape toţi minaţi 
de artrită şi pe jumătate paralizaţi. Se împacă cu ideea că este preţul 
pe care trebuie să-l plătească pentru a recolta bureţi. 

Ce contrast cu frescele minunate pe care le-au pictat strămoşii lor! 
Unde a dispărut superba civilizaţie cretană a epocii de bronz, atît de 
sofisticată, atît de bogată, atît de frivolă, atît de plină de fantezie, atît 
de îndrăgostită de artă şi de frumuseţe — estetică pînă-n vîrful 
unghiilor? Iţi vine greu să crezi că bieţii locuitori de azi ai Thirei 
coboară în linie dreaptă din strămoşi atît de prestigioşi, care au fost 
negustori, pacifişti, sportivi, „libertini" şi care le acordau femeilor un 

statut cum nu le-a mai acordat vreodată nici o altă cultură antică (şi 
modernă!)... 

Lovită de blestem, uitată pînă în aceşti din urmă ani, splendoarea 
minoică nu s-a făcut cunoscută decît prin mitologia, poemele şi 
legenda Atlantidei. De acum înainte, ea rămîne pentru totdeauna în 
memoria oamenilor. 

Notă 

Hărţile de la paginile 20,147,148 au fost reproduse după ediţia originală - fn limba 
franceză - a lucrării lui Jacques-Yves Cousteau şi Yves Pacea kt. 










































































































































































































































































































































ANEXE 


EXTRASE DIN DIALOGURILE TI MEU ŞI CRITIAS* 
Dialogul Timeu ** 


CRITIAS: Ascultă, dar, Socrate, o legendă, deşi foarte ciudată, însă 
întru totul adevărată, precum a spus odinioară Solon, cel mai înţelept 
dintre cei şapte înţelepţi. El a fost ruda şi prietenul apropiat al lui 
Dropides, străbunicul meu, fapt pe care-1 aminteşte adesea şi el însuşi 
în poeziile sale. I-a spus lui Critias, bunicul meu, iar bătrînul Critias 
mi-a transmis mie că faptele săvîrşite de cetatea noastră, date acum 
uitării din pricina vremii şi a trecerii generaţiilor de oameni, au fost 
măreţe şi uimitoare; dar dintre toate, una a fost cea mai măreaţă, pe 
care, amintind-o, putem arăta cum se cuvine recunoştinţa noastră şi, 
totodată, putem slăvi destoinic şi cu adevărat, tot atît de bine cum am 
face-o prin imnuri, pe însăşi zeiţa noastră la această sărbătoare ... 

SOCRATE: Bine zici. Dar care este această faptă măreaţă despre 
care nu se mai vorbeşte, dar care a fost săvîrşită într-adevăr de cetatea 
noastră şi pe care Critias a transmis-o dîndu-i crezare lui Solon? 

CRITIAS: ...îţi voi spune o veche legendă, pe care n-am auzit-o de la 
un tînăr, căci Critias avea pe atunci, după spusa lui, aproape nouăzeci 
de ani, iar eu abia împlinisem zece ani. Aceasta s-a întîmplat în a treia 


Textele lui Platon despre Atlantida (în tălmăcirea prof. G. F. Karpov, versiunea 
românească îngrijită de prof. univ. Mana Marinescu-Himu) sînt preluate din lucrarea 
Atlantida de N. F. Jirov, în româneşte de Irina Andrcescu, îngrijire ştiinţifică, note şi 
prefaţă de prof. univ. dr. docent Radu Vulpe, Editura ştiinţifică. Bucureşti, 1967. Nota 
trad 

Op. cit., p. 469 — 473. — Nota trad 

zi a Apaturiei 1 , denumită Coureotis. Aceste serbări s-au desfăşurat 
pentru noi ceilalţi copii după ceremonialul obişnuit şi s-au repetat şi 
de astă dată, căci părinţii propuseseră premii drept recompensă 
pentru recitare. S-au spus atunci multe poezii şi din numeroşii poeţi; 
iar ca o noutate pentru acea vreme mulţi dintre noi, copiii, au cîntat 
şi poezii ale lui Solon. Cu acest prilej, unul dintre tovarăşii de fratrie 2 , 
care, intr-adevăr, împărtăşea părerea aceea sau voia, de asemenea, 
să-l linguşească pe Critias, a spus că-1 socoteşte pe Solon nu numai 
cel mai mare înţelept în celelalte privinţe, dar şi în poezie cel mai nobil 
dintre toţi poeţii. Iar bătrînul, îmi aduc bine aminte, primind cu multă 
plăcere această observaţie, a zîmbit şi a spus: „Prietene Amynandros, 
dacă el nu s-ar fi îndeletnicit cu poezia în treacăt, ci serios, ca alţii, şi 
ar fi prelucrat legenda pe care o adusese aici din Egipt şi dacă n-ar fi 
fost răscoalele şi celelalte urgii pe care le-a găsit aici la înapoiere şi 
care l-au silit să lase poezia, nici Hesiod, nici Herodot şi nici un alt 
poet n-ar fi fost, după părerea mea, mai vestit ca el“. 

„Ce legendă e asta,' Critias?“, a întrebat Amynandros. „Legenda 
despre cea mai măreaţă şi, pe bună dreptate, cea mai glorioasă dintre 
toate faptele, a răspuns el, şi această faptă a săvîrşit-o într-adevăr 
cetatea noastră, decît că, din pricina vremii îndepărtate şi a morţii 
celor care au săvîrşit-o, istorisirea ei n-a ajuns la noi“. „Povesteşte de 
la început, a zis acesta, ce, cum şi de la cine a auzit-o, ca legendă 
adevărată, Solon, după spusa lui“. 

în Egipt, a început el, în Deltă, al cărei unghi taie cursul Nilului, 
se află o regiune denumită Sais, iar cetatea principală a acestei regiuni 
este Sais, de unde era de fel şi regele Amasis. Locuitorii acestei cetăţi 
au ca protectoare o zeiţă, care, în limba egipteană, se numeşte Neit, 
iar în limba elenă, cum spun ei, Atena. Ei se socotesc adevăraţi 
prieteni ai atenienilor şi popor înrudit cu aceştia în oarecare măsură. 
Ajungînd acolo, Solon, după spusa lui, s-a bucurat de mare cinste din 
partea locuitorilor. Întrebînd despre întîmplările vechi pe preoţii cei 
mai cunoscători în această privinţă a descoperit că nici el singur, nici 
altcineva dintre eleni nu ştiau într-adevăr să spună nimic despre 
asemenea lucruri. într-o zi, dorind să-i stîrnească la o convorbire 
despre întîmplările vechi, Solon a început să istorisească despre 
vremurile de odinioară ale grecilor: a vorbit despre Foroneu, aşa-nu- 


După mitologia greacă, sărbătoare a fratriilor în cinstea lui Zeus, a Atenei 
(denumită şi Atena Apaturia), precum şi a lui Hefaistos, care se ţinea în ultima zi a 
lunii Pyanepsion (octombrie). — Nota tracL 
2 

Denumire dată în Grecia antică uniunii gentilice mai mici decît tribul. — 
Nota trad. 

mitul cel dintîi, şi despre Niobe, apoi, după potop, despre Deucalion 
şi Pyrrha, cum ei s-au izbăvit, apoi despre urmaşii lor şi, socotind 
timpul, a căutat să stabilească cîti ani au trecut de atunci. La care însă 
un preot foarte bătrîn i-a spus: „O, Solon! Voi, elenii, a(i fost întot¬ 
deauna copii şi nu există un elen bătrîn“. Auzind asta, Solon a întrebat: 
„Cum aşa? Ce vrei să spui?“ „Sînteti toti tineri cu sufletul, a răspuns 
el, pentru că nu aveţi în suflet nici o părere veche, care să se sprijine 
pe o legendă veche şi nici un fel de cunoştinţe încărunţite de vreme. 
Iar cauza este aceasta. Oamenii au suferit şi vor suferi multe şi felurite 
urgii; cele mai mari dintre ele sînt pricinuite de foc şi de apă, iar altele, 
de durată mai scurtă, de multe alte cauze. Aveţi doar şi voi o legendă 
care spune că, odinioară. Faeton, fiul Soarelui, a pornit carul de foc 
al tatălui său, dar, neavînd putere să-l îndrepte pe drumul ce-1 urma 
tatăl său, a pîrjolit totul pe pămînt şi a murit singur, lovit de trăsnete. 
Asta se povesteşte, bineînţeles, sub formă de mit, dar sub acesta se 
ascunde adevărul că printre corpurile cereşti ce se mişcă în jurul 
Pămîntului se produce o deviere, iar la intervale mai lungi tot ce există 
pe Pămînt dispare din pricina furiei focului. Atunci cei care locuiesc 
în munţi înalţi şi în ţinuturi secetoase mor în număr mai mare decît 
cei care trăiesc în preajma nurilor şi a mărilor. In ce ne priveşte, Nilul, 
care ne apără şi cu alte prilejuri, este izbăvitorul nostru şi în această 
urgie. Iar cînd zeii, pentru a curăti pămîntul, îl acoperă cu apă, scapă 
cei care trăiesc în munţi, păstorii şi văcarii; în schimb, oamenii care 
trăiesc la voi prin cetăti sînt duşi în mare de şuvoaiele de apă. 

în această tară însă apa nu se revărsa de sus peste cîmpii nici 
atunci, nici în altă vreme, ci, dimpotrivă, venea toată, de obicei, de jos. 
De aceea şi din aceste pricini aici, precum se spune, totul se păstrează 
pînă la cele mai îndepărtate vremuri. Fapt este însă că în toate 
ţinuturile, unde frigul sau arşiţa excesivă nu împiedică aceasta, trăiesc 
întotdeauna oameni, în număr mai mare sau mai mic: şi tot ce a fost 
minunat şi măreţ sau remarcabil în alte privinţe, la voi sau aici, sau în 
alt loc, despre care ajung veşti, este înscris din vremuri străvechi şi se 
păstrează aici, în temple. La voi, însă, şi la alţii, de fiecare dată, de-abia 
se statornicesc scrierea şi alte mijloace trebuincioase (pentru acest 
scop) cetăţilor, că, după un anumit număr de ani, potopul ceresc se 
revarsă din nou asupra voastră, asemenea unei boli, lăsînd în viată 
dintre voi numai pe cei neştiutori de carte şi neînvăţati; aşa că voi 
parcă întineriţi din nou, fără a mai păstra în amintire nimic din ceea 
ce s-a petrecut în vremurile vechi. Iată şi acum, bunăoară, tot ce-ai 
povestit tu, Solon, despre vechile voastre seminţii se deosebeşte prea 
puţin de poveştile pentru copii: mai întîi, voi nu ţineţi minte decît un 

singur potop al lumii, pe cînd pînă atunci au fost cîteva potopuri; apoi, 
voi nu ştiţi că în tara voastră a existat un popor minunat şi desăvîrşit, 
de la care v-ati tras, şi tu şi voi toti, cu cetatea voastră, cînd nu mai 
rămăsese de la el decît o sămînţă neînsemnată. Acest lucru voi nu l-aţi 
ştiut, căci vreme de multe generaţii, partea rămasă a poporului a 
părăsit această lume fără să cunoască scrierea. Căci odinioară, Solon, 
pînă la marea urgie a potopului, atenienii de azi au avut o cetate 
puternică în treburi de oaste, dar osebit de puternică prin legile ei, 

deosebite în toate privinţele. Ei i se pun în seamă cele mai măreţe 
fapte şi cea mai bună întocmire obştească din toate cîte — potrivit 
ştirilor ajunse la noi — au existat sub soare". 

Cînd a auzit asta, Solon, după propria lui spusă, s-a mirat şi i-a 
rugat cu toată stăruinţa pe preoţi să-i povestească pe rînd şi în 
amănunţime totul despre faptele străvechilor lui concetăţeni. „Nu-ţi 
voi ascunde nimic, Solon, a răspuns preotul, ci voi povesti, cu dragă 
inimă, şi pentru tine, şi pentru cetatea voastră, şi pentru zeiţa care a 
luat sub a ei oblăduire şi cetatea voastră, şi pe a noastră, a noastră 
avînd un trecut de peste 1000 de ani ,căci ea a format sămînţă pentru 
voi de la Gea şi Hephaistos. Cetatea voastră este de dată mai nouă, 
iar de atunci de cînd ea a păşit spre o viaţă civilizată sînt, după cele 
scrise în cărţile sfinte, opt mii de ani. Cît priveşte pe concetăţenii tăi, 
care au trăit acum nouă mii de ani, voi arăta, pe scurt, legile lor şi cele 
mai măreţe dintre faptele săvîrşite de ei. Amănunţit însă le vom vedea 
într-un ceas de răgaz, altă dată cîndva, luînd scrierile înseşi. După 
legile de aici, îţi poţi da seama care erau legile lor, căci aici vei găsi 
acum multe din cele ce erau pe atunci la voi: vei găsi, întîi şi-ntîi, clasa 
preoţilor, osebită de celelalte caste; apoi, clasa artiştilor, care lucrează 
aparte la fiecare artă, fără a le amesteca una cu alta; pe urmă, casta 
păstorilor, vînătorilor şi agricultorilor; de altminteri şi clasa oştenilor, 
precum vezi, este deosebită de celelalte caste, şi legea îi sileşte pe 
aceşti oameni să nu aibă grijă de nimic, decît de treburile de oaste. Ei 
au şi aceleaşi feluri de arme — scuturi şi suliţe — cu care noi am 
început, cei dintîi dintre locuitorii Asiei, să ne înarmăm la povaţa 
zeiţei, care a învăţat întîia oară acest lucru atît pe oamenii din această 
ţară, cît şi pe cei de la voi. Cît priveşte înţelepciunea, vezi ce grijă a 
arătat aici, de la bun început, legea, deschizînd toate drumurile spre 
cunoaşterea lumii, chiar pînă la ştiinţele învăţăturii şi grijii pentru 
sănătate, cu folosirea acestor cunoştinţe divine pentru ţelurile omeni¬ 
rii, şi însuşindu-şi toate celelalte ştiinţe ce au legătură cu acestea. O 
asemenea întocmire şi rînduială a întemeiat zeiţa în acele vremuri, 
dăruindu-le vouă celor dintîi; ea a ales şi locul pentru viaţa voastră — 

acela din care vă trageţi —, după ce s-a încredinţat că aerul sănătos 
de acolo va naşte bărbaţi dintre cei mai înţelepţi. 

îndrăgind şi războiul, şi înţelepciunea, zeiţa a ales (acolo) locul 
menit să dea pe bărbaţii care îi erau cei mai de trebuinţă şi pe el l-a 
populat mai întn. Şi iată că voi ati trăit acolo, folosind asemenea legi 
şi desăvârşind mereu buna voastră întocmire, aşa încît ati întrecut prin 
orice virtute pe toti oamenii, precum şi se cuvenea să o faceţi ca fii şi 
discipoli ai zeilor. 

Uimitoare sînt descrierile — păstrate aici — ale numeroaselor şi 
măreţelor fapte săvîrşite de cetatea voastră, dar una îndeosebi este 
mai presus de toate ca măreţie şi vitejie. Scrierile spun că, odinioară, 
cetatea voastră a înfrînat o mare putere ce se îndrepta cutezător 
dinspre Marea Atlantică asupra întregii Europe şi asupra Asiei 1 
deopotrivă. Atunci această mare era navigabilă, pentru că în fata gurii 
ei, pe care voi o numiţi, în felul vostru, Coloanele lui Hercule, se găsea 
o insulă. Această insulă era mai mare decît Libia şi Asia la un loc şi 
de la ea se deschidea navigatorilor accesul spre alte insule, iar de la 
acele insule spre întreg continentul opus, cu care era mărginită acea 
adevărată mare. Căci în partea interioară a gurii despre care vorbim 
marea apare (numai) ca un golf, ceva asemănător cu o intrare îngustă, 
iar aceea (ce este în partea exterioară) se poate numi adevărata mare, 
după cum pămîntul ce o înconjură se poate numi, pe bună dreptate, 
un continent adevărat şi întreg. Pe această insulă Atlantida s-a alcătuit 
un mare şi puternic stat de regi, a căror putere se întindea asupra 
întregii insule, asupra multor alte insule şi asupra unor părţi ale 
continentului. Afară de asta, ei stăpîneau şi în partea de aici Libia pînă 
în Egipt şi Europa pînă în Tyrrhenia 2 . Statul întreg concentrîndu-şi 
toate eforturile şi-a pus în gînd să subjuge dintr-o singură lovitură şi 
tara voastră, şi pe a noastră, şi toată întinderea de pămînt de dincoace 
de gură. Atunci, Solon, oştile cetăţii voastre s-au impus tuturor prin 
eroismul şi energia lor. Întrecîndu-i pe toti în curaj şi în iscusinţa 
procedeelor de luptă, cetatea voastră a luptat cînd în fruntea elenilor, 
cînd a tinut piept de una singură, din nevoie, şi a înfruntat mari 
primejdii, atunci cînd alţii dădeau înapoi. Dar, în cele din urmă, 
biruindu-i pe duşmanii care atacau, a ridicat un trofeu, împiedicîndu-i 
să subjuge pe cei ce nu fuseseră încă subjugaţi şi cucerind, fără doar 

1 Este vorba de Asia cunoscută de vechii greci, respectiv Asia Mică. — Nota trad 

2 

Tyrrhenia (mai tîrziu Etruria) este denumirea dată de autorii antici Italiei 
occidentale. — Nota trad. 

şi poate, libertatea pentru noi toti, care trăim îndeobşte dincoace de 
Coloanele lui Hercule. După aceea însă, cînd s-au petrecut îngrozi¬ 
toare cutremure de pămînt şi potopuri, într-o singură zi şi o noapte 
de urgie, întreaga voastră oaste a fost înghiţită de pămînt şi însăşi 
insula Atlantida a dispărut, scufundîndu-se în mare. De aceea şi 
marea de acolo este acum nenavigabilă şi nu poate fi cercetată: 
navigaţia este împiedicată de o mare cantitate de noroi petrificat, pe 
care insula scufundată l-a lăsat în urma sa. 

Dialogul Cri ti as * 

CRITIAS: Dragul meu Hermocrate, tu eşti pe locul doi, fiindcă e 
altul înaintea ta: iată de ce mai faci încă pe viteazul, dar vei afla în 
curînd dacă treaba e uşoară. Oricum, trebuie să se dea ascultare 
imboldurilor şi încurajărilor tale şi, în afară de zeii pe care i-ai numit, 
mai cheamă-i în ajutorul meu şi pe ceilalţi, şi mai cu seamă pe 
Mnemosina. Fiindcă se poate spune că tot ceea ce este mai însemnat 
în povestirea mea depinde de ea. Dacă voi izbuti, într-adevăr, îndea¬ 
juns să-mi reamintesc şi să vă istorisesc cuvintele rostite odinioară de 
preoţi şi transmise aici de Solon, sînt aproape sigur că această adunare 
va fi de părere că mi-am îndeplinit bine treaba. Este ceea ce voi face 
acum şi fără zăbavă. 

Înainte de toate, să amintim că au trecut aproape nouă mii de ani 
de cînd,după cum dezvăluie preoţii egipteni, a avut loc războiul dintre 
toţi locuitorii de dincolo şi de dincoace de Coloanele lui Hercule. 
Despre acest război trebuie să vorbim acum mai amănunţit. In fruntea 
uneia din părţi se afla această cetate şi, aşa cum se spune, ducea tot 
acel război, iar în fruntea celeilalte părţi se găseau regii insulei Atlan¬ 
tida. Insula Atlantida, aşa cum v-am mai spus, a fost cîndva mai mare 
decît Libia şi Asia, iar acum, după prăbuşirea ei în urma cutremurelor 
de pămînt, a rămas în locul ei un mîl de netrecut, care îi împiedică pe 
navigatori să pătrundă de aici în marea exterioară, astfel că aceştia nu 
pot să meargă mai departe. în cursul povestirii mele, vă voi descrie pe 
rînd, cînd şi unde va fi prilejul, numeroasele popoare barbare şi toate 
triburile elene, care erau pe atunci. Dar, mai întîi, trebuie să vă vorbesc 
despre atenienii de atunci şi despre duşmanii lor, cu care ei au luptat, 
să arăt puterea unora şi a altora şi întocmirea lor obştească ... 

(Urmează descrierea străvechiului stat atenian, a situaţiei lui geografice şi a 
organizării lui, pe care, neavînd nici o legătură cu Atlantida, o omitem). 


* Op. ciL, p. 473 — 480. — Nota trad 

Să vedem acum care era situaţia duşmanilor lor şi cum s-a rînduit 
ea de la bun început, dacă memoria nu mă va înşela în ceea ce am 
auzit încă pe cînd eram copil, ca să vă împărtăşesc şi vouă, prieteni, 
ştirile despre aceasta. 

Dar mai înainte trebuie să mai fac o scurtă observaţie: să nu vă 
mire dacă veţi auzi adesea nume greceşti la barbari. Iată motivul. 
Dorind să folosească această legendă pentru un poem al său, Solon a 
căutat înţelesul numelor şi a descoperit că egiptenii au fost cei dintîi 
care au scris această istorie reproducînd-o în limba lor; de aceea şi el, 
pricepînd înţelesul fiecărui nume, l-a tălmăcit şi l-a scris în limba 
noastră. Tocmai aceste însemnări au fost la bunicul meu şi sînt la mine 
şi astăzi, şi eu le-am recitit în copilărie. Deci, dacă veţi auzi nume 
întocmai ca la noi, să nu vă miraţi, căci cunoaşteţi motivul. 

Povestirea lungă a început atunci cam aşa: 

Potrivit celor spuse mai înainte despre împărţeala zeilor făcută 
prin tragere la sorţi, ei au împărţit tot pămîntul în ţinuturi, mai mari 
sau mai mici, rînduindu-şi altare şi ofrande; Poseidon a primit în 
stăpînire prin tragere la sorţi insula Atlantida şi şi-a aşezat acolo, 
într-un loc anumit din insulă, urmaşii născuţi de o soţie muritoare. Iată 
cum arăta acest ţinut. De la ţărmul mării se întindea, spre mijlocul 
insulei, pe tot cuprinsul ei, o cîmpie_,cea mai frumoasă dintre toate 
cîmpiile şi destul de roditoare, precum se spune. Pe cîmpie, tot spre 

mijlocul insulei, la o depărtare de vreo cincizeci de stadii 1 , se afla o 
colină, nu prea mare ca întindere. Pe această colină locuia unul din 
oameni, care se născuse acolo din pămînt chiar de la început, pe nume 
Evenor, împreună cu Leucip, soţia lui. Ei au avut o singură fiică, 
numită Clito. Tînăra fată era la vîrsta de măritiş cînd i-au murit 
amîndoi părinţii. Poseidon s-a îndrăgostit de ea, a luat-o de soţie şi a 
împrejmuit de jur împrejur cu o îngrăditură puternică colina pe care 
ea locuia, durînd, una după alta, centuri mari şi mici, rînd pe rînd din 
apa mării şi din pămînt, şi anume două din pămînt şi trei din apă, 
pretutindeni la o depărtare egală una de alta, ca şi cum le-ar fi croit 
din mijlocul insulei, aşa încît acea colină a devenit inaccesibilă pentru 
oameni; căci pe atunci nu existau încă nici corăbiile, nici navigaţia. Iar 
el însuşi, ca zeu, a amenajat fără trudă această insulă din mijloc, făcînd 
să ţîşnească din pămînt două izvoare: unul cu apă caldă, altul cu apă 
rece, şi să crească din pămînt, în cantitate suficientă, hrană de tot felul. 
A avut şi a crescut cinci perechi de gemeni de sex bărbătesc şi a 
împărţit întreaga insulă Atlantida în zece părţi, întîiului născut din 


1 


Aproape 9 km — Nota trad 

prima pereche de gemeni i-a dat casa mamei, cu ţinutul din jur, cel 
mai mare şi cel mai bun, şi l-a pus rege peste ceilalţi, iar pe ceilalţi i-a 
făcut arhonti, căci a dat fiecăruia în stăpînire un număr mare de 
oameni şi un ţinut întins. A dat tuturor nume: celui mare, devenit rege, 
i-a dat un nume de la care şi-a primit denumirea şi întreaga insulă şi 
marea, numită Atlantică, căci numele întîiului fiu, devenit rege atunci, 
era Atlas. Celuilalt geamăn i-a revenit prin tragere la sorti partea de 
la marginea insulei, în preajma Coloanelor lui Hercule, adică acea 
parte a tării care astăzi se numeşte Gadeira şi care în greceşte se 
numea Eumelos, iar în limba băştinaşă Gadeiros. Acest nume a fost 
dat ulterior acestui întreg tinut. Fiilor din a doua pereche le-a dat 
numele, unuia de Ampheres, iar celuilalt de Euaimon; celor din a treia 
pereche, întîiului născut numele de Mneseus, iar celui de-al doilea 
născut numele de Autochton; celor din a patra pereche, întîiului 
născut numele de Elasippos, iar celui de-al doilea născut numele de 
Mestor; în sfîrşit, fiilor din a cincea pereche, celui mai mare numele 
de Azaes, iar celui mai mic numele de Diaprepes. 

Ei to[i şi urmaşii lor au trăit acolo vreme de multe generaţii stă- 
pînind, de asemenea, multe alte insule din mare şi întinzîndu-şi stăpî- 
nirea, precum am spus mai înainte, chiar pînă în Egipt şi în Tyrrhenia, 
asupra unor locuri din partea noastră interioară. Neamul Iui Atlas a fost 
numeros şi de seamă. Prin regii, care erau întotdeauna cei mai în vîrstă 
din familie şi care transmiteau întotdeauna puterea lor tot celor mai în 
vîrstă urmaşi, el şi-a păstrat regatul vreme de multe generaţii şi a adu¬ 
nat bogăţii uriaşe, cum încă niciodată nu avuseseră pînă atunci regii şi 
cum greu ar fi să se adune cîndva după aceea. Ei aveau la îndemînă 
tot ce se făcea atît în cetate, cît şi în celelalte locuri din ţară. Multe lu¬ 
cruri le primeau, e adevărat, din alte ţări, mulţumită puterii lor (mari), 
dar insula însăşi dădea şi mai multe lucruri pentru nevoile vieţii: în 
primul rînd, toate metalele cu duritate sau cele ce pot fi supuse cu 
uşurinţă la topire (se referă la plumb) şi care se extrag din mine, o ro¬ 
că al cărei nume acum nu se mai cunoaşte, existase atunci, nu numai cu 

numele, ci şi ca substanţă denumită oreichalcon, care se scotea din 
pămînt în multe locuri din insulă şi care, după aur, avea cel mai mare 
preţ la oamenii din acea vreme. Apoi ea dădea din belşug tot ce dă 
pădurea pentru lucrările meşterilor; acelaşi lucru şi în privinţa ani¬ 
malelor: ea le hrănea din belşug, atît pe cele domestice, cît şi pe cele 
sălbatice. In insulă era chiar o numeroasă specie de elefanţi, căci 
hrana se găsea acolo din belşug, nu numai pentru toate celelalte 
animale, ce trăiesc în bălti, lacuri şi rîuri sau în munţi şi ce se hrănesc 
în cîmpii, ci şi pentru acest animal, care, prin firea lui, este cel mai 



mare şi cel mai mîncăcios. Pe Ungă aceasta oferea întreaga bogăţie de 
plante aromate pe care le produce şi azi pămîntul în orice parte a lui, 
fie că e vorba de rădăcini ori ierburi, plante ori esenţe extrase din flori 
sau fructe. Apoi fructe moi şi fructe uscate, ce ne slujesc de hrană, şi 
toate acelea ce le folosim ca dresuri şi le numim, în parte, îndeobşte, 
legume, şi acel fruct lemnos ce dă băutură, şi hrană, şi alifie, şi acel 
fruct de pomi, greu de păstrat, ce a apărut pe lume pentru desfătare 

şi plăcere, şi acele fructe ce te uşurează de saţ, plăcute omului ostenit, 
fructe ce le dăm după masă; şi toate acestea, cît timp a stat sub soare, 
insula le dădea sub formă de roade nespus de frumoase şi fără de 
număr. Primind toate aceste daruri din partea păimntului, locuitorii 
insulei au durat în ţară şi temple, şi palate regale, şi porturi, şi arsenale, 
şi toate celelalte, înfrumuseţînd restul ţării în următoarea ordine: 

Intîi şi-ntîi, au întins poduri peste toate centurile de apă ce încon¬ 
jurau vechea cetate-mamă şi au deschis drum dinspre şi spre palatul 
regal. Iar palatul regal l-au durat de îndată, chiar de la început, în acest 
lăcaş al zeului şi al urmaşilor, iar apoi regii preluîndu-1 unul de la altul 
şi împodobind ceea ce era deja împodobit, fiecare a căutat să întreacă, 
pe cît era cu putinţă, pe înaintaşul său pînă ce au împodobit acest palat 
astfel, încît el impresiona privirile prin măreţia şi frumuseţea lucrări¬ 
lor. Pornind de la mare, au săpat, pînă la ultima centură exterioară, 
un canal lung de cincizeci de stadii, lat de trei plethre 1 şi adînc de o 
sută de picioare 2 şi au deschis astfel drum din mare spre această 
centură, ca într-un port, iar gura canalului au lărgit-o într-atît, încît 
cele mai mari corăbii puteau intra în ea. De asemenea, au săpat, în 
direcţia podurilor, prin valurile de pămînt ce despărţeau centurile de 
apă, treceri atît de largi, încît cu o triremă să se poată ajunge dintr-o 
centură în alta, şi*au acoperit astfel aceste treceri, încît navigaţia să se 
facă jos, căci valurile de pămînt aveau o înălţime îndeajuns de mare 
deasupra mării. Cea mai mare dintre centuri, în care dăduseră drumul 
la apa mării, avea o lăţime de trei stadii; centura de pămînt, care urma 
după ea, avea aceeaşi lăţime. In a doua pereche de centuri, cea de apă 
avea două stadii în lăţime, iar cea de pămînt avea aceeaşi lăţime ca şi 
centura de apă. Centura ce înconjura insula cea mai din mijloc avea 
o lăţime de un stadiu. Iar insula pe care se afla palatul regal avea un 
diametru de cinci stadii. Au împrejmuit cu un zid de piatră, de o parte 
şi de alta, şi această insulă, şi centurile, şi podul lat de un plethru, şi 
au durat pretutindeni, lîngă capetele podurilor şi ale trecerilor spre 


* 1 plethru = 29,6 m. — Nota tradL 
2 1 picior = 0,3 m. — Nota tracL 

mare, turnuri şi porţi. Piatra au scos-o de jur împrejur, şi de sub insula 
aşezată la mijloc, şi de sub centuri, din partea exterioară şi interioară 
a lor: una era albă, alta neagră, alta roşie; şi, scoţînd piatra, au făcut 
totodată două arsenale maritime înlăuntrul peşterii, acoperite dea¬ 
supra de stînca însăşi. Unele din construcţii le-au făcut simple, iar 
altele pestriţe, amestecînd pietrele pentru desfătarea ochiului şi 
lăsîndu-le să-şi arate frumuseţea lor firească. Au îmbrăcat cu aramă, 
folosind-o drept mastic, zidul de lîngă ultima centură exterioară, pe 
toată circumferinţa sa, zidul interior l-au poleit cu cositor argintiu, iar 
zidul împrejmuitor al acropolei l-au îmbrăcat cu orichalc ce strălucea 
ca văpaia focului. 

Palatul regal dinăuntrul acropolei era rînduit astfel: la mijloc 
fusese lăsat acolo, inaccesibil, templul sfînt dedicat iui Clito şi lui 
Poseidon, înconjurat de jur împrejur de o îngrăditură de aur, acela în 
care, odinioară, ei zămisliseră şi dăduseră naştere la generaţia de zece 
prinţi. în acel loc se aduceau, în fiecare an, fiecăruia din ei, din toate 
cele zece ţinuturi, ofrande potrivite cu vremea. Templul lui Poseidon 
însuşi avea o lungime de un stadiu, o lăţime de trei plethre şi o înălţime 
proporţională; înfăţişarea lui însă avea ceva barbar. Au acoperit pe 
dinafară cu argint acest edificiu, în afară de extremităţi; extremităţile 
le-au acoperit cu aur. Pe dinăuntru se înfăţişa privirilor tavanul 
căptuşit cu fildeş şi împodobit cu aur, argint şi orichalc; restul — 
pereţii, coloanele şi pardoseala — l-au îmbrăcat de jur împrejur 
(numai) cu orichalc. înăuntru au înălţat, de asenjenea, idoli de aur: 
pe zeu, care, stînd într-un car, mîna şase cai înaripaţi, iar, din pricina 
mărimii sale, atingea cu creştetul capului tavanul, şi în jurul lui, aşezate 
pe delfini, o sută de Nereide, căci pe vremea aceea oamenii credeau 
că numărul lor era de o sută. înăuntrul templului se aflau şi multe alte 
statui pe care oamenii simpli le închinaseră zeului. Iar lîngă templu, 
afară, stăteau statuile de aur ale tuturor feţelor îndeobşte şi ale 
soţiilor, şi ale tuturor urmaşilor ce se născuseră din cei zece regi, ca 
şi ale feţelor simple, şi din cetatea propriu-zisă, şi din ţările din afară, 
ce ei le stăpîneau. De altminteri, şi altarul pentru ofrande se potrivea 

întru totul, prin mărimea şi împodobirea sa, cu această măreţie a 
templului, şi palatul regal corespundea bogăţiei podoabelor aflate în 
sanctuar. 

Ei trăgeau foloase din cele două izvoare de apă rece şi apă caldă, 
ce dădeau apă din belşug, şi aveau, fiecare, de la fire, un gust plăcut 
şi erau foarte bune de băut; au durat în jurul lor case şi au sădit arbori, 
potriviţi pentru soiul apelor, şi au făcut alături bazine de apă, unele 
sub cerul liber, altele acoperite, pentru băi calde pe timp de iarnă, 

osebit pentru familia regală şi osebit pentru oamenii simpli, aparte 
pentru femei şi aparte pentru cai şi celelalte animale de lucru, dînd 
fiecăruia rînduiala potrivită. Apa ce se scurgea de acolo au îndrep¬ 
tat-o spre crîngul lui Poseidon — un pîlc de copaci de toate felurile, 
care, mulţumită rodniciei pămîntului, ajunseseră de o frumuseţe şi o 
înălţime neobişnuite — şi au trimis-o, prin canale, în direcţia po¬ 
durilor, în centurile (de apă) exterioare. Acolo, pe cele două insule 
inelare, erau numeroase temple în cinstea multor zei, de asemenea, 
numeroase grădini şi gimnazii, şi pentru bărbaţi, şi, aparte, pentru cai; 
şi, între altele, în mijlocul celei mai mari din insule aveau un hipodrom 
foarte bun, pentru maneje pentru cai, lat de un stadiu şi lung cît 
întreaga circumferinţă. Lîngă el, pe ambele părţi, se aflau locuinţele 
străjerilor (menite) pentru cea mai mare parte a strajei. Cei mai de 
credinţă aveau poruncă să facă de strajă pe insula cea mică şi mai 
apropiată de acropolă, iar celor dovediţi cu cea mai mare credinţă 
faţă de stăpîni li se atribuiseră locuinţe chiar în incinta acropolei, în 
jurul palatului regal. 

Arsenalele erau pline de trireme şi prevăzute toate, îndeajuns,cu 
toate cele trebuincioase triremelor. Aşa erau rînduite toate lîngă 
palatul regilor. Dar cel ce trecea de porturi, care erau trei, mai întîlnea 
un zid, care, pornind de la mare, se întindea de jur împrejur peste tot, 
la o depărtare de cincizeci de stadii de centura cea mai mare şi de 
port, şi-şi închidea cercul la gura canalului aşezat lîngă mare. în tot 
acest spaţiu se aflau o mulţime de case, iar canalul şi portul principal 
erau pline de corăbii şi de neguţători veniţi de pretutindeni, şi din 
mulţimea lor, zi şi noapte, se ridicau strigăte şi zgomote de toate 
felurile. 

Aşadar, am redat aproape totul, în conformitate cu tradiţia despre 
cetatea principală şi despre tot ce are legătură cu acea veche locuinţă; 
acum voi căuta să-mi amintesc şi povestirea despre restul ţării, cum 
era natura ei şi cum era ea organizată. Întîi şi-ntîi tot acest ţinut era, 
după cum se spune, foarte înalt şi abrupt dinspre mare; întreaga 
cîmpie de lîngă cetate, care înconjura cetatea şi care, la rîndul ei, era 
înconjurată de jur împrejur de munţi, ale căror povîrnişuri se terminau 
în mare, era netedă &i întinsă şi avea în întregime o formă alungită, 
(întinzîndu-se) într-o direcţie pe trei mii de stadii, iar la mijloc, de la 
mare în sus, pe două mii de stadii. Acest ţinut era orientat, de-a lungul 
întregii insule, spre sud şi era apărat dinspre nord de vînturi. Munţii 
care îl înconjurau erau vestiţi pe atunci prin faptul că depăşeau toţi 
munţii existenţi, şi ca număr, şi ca mărime, şi ca frumuseţe, şi aveau 
multe sate cu numeroşi locuitori, rîuri, lacuri şi păşuni cu hrană 

îndeajuns pentru toate animalele domestice şi sălbatice, precum şi 
păduri ce se deosebeau prin belşugul şi varietatea copacilor şi prin 
materialul bogat pentru producerea tuturor lucrurilor îndeobşte şi a 
fiecărui lucru în parte. 

Datorită acţiunii naturii şi efortului depus de mulţi regi de-a lungul 
unei îndelungi perioade, acea cîmpie a suferit următoarele trans¬ 
formări: acolo unde laturile se îndepărtau de la linia dreaptă s-a 
îndreptat această neregularitate prin săparea unui şanţ care înconjura 
cîmpia. Mărturiile în privinţa adîncimii, lăţimii şi lungimii lui sînt de 
necrezut; (este de necrezut) ca, afară de alte lucrări, să fi fost şi o 
asemenea lucrare făcută de mîini; dar să vă redau ce-am auzit. El era 
săpat în adîncime la un plethru; lăţimea lui era pretutindeni de un 
stadiu şi era astfel săpat de jur împrejurul întregii cîmpii, încît măsura 
în lungime pînă la zece mii de stadii. El primea torenţii ce coborau 
din munţi şi, întrucît ocolea de jur împrejur cîmpia astfel încît se 
apropia din ambele părţi de cetate, le dădea putinţă să se verse în 
acest fel în mare. Dinspre munţi erau săpate de la el, prin cîmpie, 
canale drepte, late de aproape o sută de picioare, care erau dirijate 
din nou în şanţul ce ducea spre mare; ele erau aşezate la o depărtare 
de o sută de stadii unul de altul. Cu ajutorul lor, ei transportau spre 
cetate lemnul tăiat în munţi şi aduceau, de asemenea, cu corăbiile şi 
alte produse, după anotimp, pe ramificaţii transversale săpate din 
canal în când şi în direcţia cetăţii. Ei strîngeau de două ori pe an 
roadele pămîntului, folosind în timpul iernii apele cerului, iar vara apa 
pe care o dădea pămîntul, prin canale. 

în privinţa puterii militare, se cerea ca fiecare district să dea o 
căpetenie dintre oamenii buni pentru a duce războiul în cîmpie; 
mărimea unui district ajungea pînă la o sută de stadii, iar în totul erau 
şaizeci de mii de districte. Dimpotrivă, dintre locuitorii munţilor şi ai 
celorlalte locuri din ţară se adunau un număr nemărginit de oameni, 
dar ei toţi erau împărţiţi în acele districte, la căpetenii, după ţinut şi 
după sate. O căpetenie trebuia să dea pentru război doi cai cu călăreţi, 
a şasea parte dintr-un car de luptă, din numărul de zece mii de care; 
apoi un atelaj cu doi cai, fără scaun, cuprinzînd un oştean pedestru 


cu arme uşoare, şi, afară de acest oştean, un vizitiu pentru ambii cai; 
doi oşteni cu arme grele, cîte doi arcaşi şi doi aruncători cu praştia, 
cîte trei aruncători de pietre, cu arme uşoare, şi trei suliţaşi şi patru 
marinari în echipajul celor o mie două sute de corăbii. Aceasta era 
alcătuirea militară a cetăţii regale; la celelalte nouă însă lucrurile erau 
rînduite, la fiecare, altminteri, şi ne-ar trebui multă vreme ca să vorbim 
despre ele. 

Cît priveşte organele puterii şi răspunderea (lor), s-au statornicit 
chiar de la început următoarele. Fiecare din cei zece regi era stăpîn 

în ţinutul său, aflat pe lîngă propria lui cetate, asupra oamenilor şi a 
celei mai mari părţi a legilor, pedepsind şi condamnînd la moarte pe 
cine voia; vaza de care se bucura un rege în fata celuilalt şi relaţiile ce 
se statorniceau între ei erau reglementate pe baza decretelor lui 
Poseidon, precum le transmiteau legea şi inscripţiile scrise încă de 
strămoşi pe o coloană de orichalc ce se afla în mijlocul insulei, în 
templul Iui Poseidon. Acolo ei se adunau, pe rînd, cînd la cinci, cînd 
la şase ani, cinstind, deopotrivă, şi numărul cu sot, şi cel fără sot, şi, o 
dată adunaţi, se sfătuiau asupra treburilor comune sau cercetau dacă 
cineva n-a săvîrşit vreo greşeală şi judecau. Dar, înainte de a începe 
judecata, ei îşi dădeau unul altuia următoarea chezăşie. După ce, în 
număr de zece, rămîneau singuri în templul lui Poseidon şi se rugau 

zeului ca ei să prindă ofranda ce-i era pe plac, porneau, fără fier, 
numai cu bîte şi cu laturi, la prinderea taurilor ce păşteau în libertate 
şi aduceau taurul prins la coloană şi-l înjunghiau pe vîrful acesteia, 
deasupra inscripţiilor. Iar pe coloană, afară de legi, era (scris) un 
jurămînt ce prezicea mari nenorociri celor neascultători. Aşadar, o 
dată săvîrşită jertfirea după legile lor, pe cînd ofereau ca ofrandă toate 
mădularele taurului, ei aruncau, pentru fiecare, cîte un cocoloş de 
sînge închegat într-un vas în care făcuseră mai întîi un amestec, iar 

restul, după ce curăţau coloana, azvîrleau în foc. Pe urmă, scoteau din 
vas, cu nişte cupe de aur, şi, turnînd pe foc, jurau că vor judeca după 
legile înscrise pe coloană şi vor pedepsi dacă cineva a săvîrşit mai 
înainte o fărădelege, şi că nici pe viitor nu vor călca nimic din cele 
prescrise şi că nici nu vor cîrmui singuri şi nici nu vor da ascultare 
cîrmuitorului altminteri decît în sensul îndeplinirii legilor părinteşti. 
După ce fiecare dintre ei făcea un asemenea legămînt pentru sine şi 
pentru neamul său, bea şi depunea cupa în sanctuarul zeului şi, în 
sfîrşit, se aşeza la masă şi îndeplinea celelalte obligatiijîntre timp se 
întuneca şi focul de jertfă începea să ardă mai slab, iar ei toti se 
îmbrăcau, pe cît era cu putinţă, în haina cea mai frumoasă de un azuriu 
închis şi, în toiul nopţii, după ce stingeau toate focurile din jurul 
sanctuarului, se aşezau pe pămînt în fata cenuşei ofrandei la care 
făcuseră legămînt şi judecau sau erau judecaţi, dacă cineva învinuia 
pe careva dintre ei că a călcat legea. Iar sentinţele date le scriau, cînd 
se lumina, pe o tablă de aur şi o depuneau, împreună cu mantiile, 
pentru aducere aminte. Mai erau şi alte multe legi, deosebite pentru 
fiecare tinut, cu privire Ia drepturile regilor, dar cea mai de seamă era 

aceea care prevedea ca ei să nu ridice niciodată armele unul împotriva 
altuia şi să sară cu toti în ajutor dacă, într-o cetate, cineva dintre ei 
şi-ar fi pus în gînd să nimicească familia regală, ca să ia laolaltă, 
asemenea strămoşilor, hotărîrile cu privire la război şi la alte fapte, 
lăsînd cîrmuirea supremă familiei lui Atlas. De asemenea, un rege nu 
avea dreptul să condamne la moarte pe nici una din rudele lui, dacă 
mai mult de jumătate din numărul de zece regi nu erau de aceeaşi 
părere în această privinţă. 

Această forţă atît de mare şi de puternică ce s-a arătat în acele 
locuri, zeul a organizat-o şi a îndreptat-o împotriva locurilor de aici 
tocmai din următoarele motive: de-a lungul a multor generaţii, cîtă 
vreme au mai avut în ei destulă natură divină, ei au rămas supuşi legilor 
şi s-au purtat prietenos cu zeitatea înrudită. Căci felul lor de a gîndi 
era drept şi cu adevărat înalt şi arătau smerenie şi înţelepciune faţă 
de întîmplările obişnuite ale vieţii, ca şi în raporturile dintre ei. De 
aceea, privind cu dispreţ totul, afară de virtute, ei socoteau drept o 
povară bogăţia care constă fie în aur, fie în alte bunuri; nu se lăsau 
ademeniţi de averi, nu-şi pierdeau capul din pricina lor şi nu deveneau 
robii lor. Ei îşi dădeau bine seama că aceste bogăţii sporesc numai 
atunci cînd printre ei se cultivă virtutea ce izvorăşte dintr-o înţelegere. 
Elementul divin din ei s-a destrămat cu timpul, dispărînd pînă la urmă, 
deoarece s-a amestecat prea mult cu elementul uman. Acesta 
ajungînd preponderent, iar ei nemaiputînd suporta povara fericirii au 
ajuns să ducă o viaţă indecentă şi celui ce este în stare să desluşească 
aceasta venindu-i mai multă minte să se înţelepţească. In chipul 
acesta, în faţa celui ce putea să judece au apărut ca oameni decăzuţi, 
deoarece dintre cele mai preţioase bunuri ale lor pierduseră pe cele 
mai alese şi mai frumoase; şi, dimpotrivă, în ochii celor incapabili de 
a vedea şi a înţelege în ce constă viaţa cu adevărat fericită, le apăreau 
ca cei mai aleşi şi mai fericiţi oameni, tocmai cînd erau stăpîniţi dc 
patima de a-şi spori prin orice mijloace bogăţiile şi puterea lor. Insă 
Zeus, domnul zeilor, care domneşte potrivit legilor, ca o fiinţă în stare 
să desluşească aceasta, a luat seamă că bunul popor a ajuns într-o 
stare jalnică şi, hotărînd să-l pedepsească, pentru ca el, dîndu-şi 
seama, să devină mai modest, i-a adunat pe toţi zeii în lăcaşul lor cel 

mai de cinste, ce se află în mijlocul lumii întregi şi deschide o prive¬ 
lişte asupra a tot ce a primit soarta naşterii, şi adunîndu-i le-a zis ... 

(Aici se termină brusc textul dialogului Critias , care a ajuns pînă în zilele noastre.) 

GLOSAR 


ABIOTIC 

Se spune despre un mediu lipsit de orice formă de viată (din cuvîntul 
grecesc bios , „viaţă", şi a privativ). Se spune de asemenea despre un 
factor ecologic ne-viu (lumină, căldură etc.) 

ACROTERĂ 

Vîrful unui obiect. In arhitectură, acest cuvînt desemnează soclurile 
dispuse în vîrful sau la extremităţile laterale ale frontoanelor şi care 
servesc drept suporturi pentru diverse ornamente (statui, vase etc.). 
AGORÂ 

Principala piaţă publică în vechile cetăţi greceşti. Era locul unde se 
aduna poporul pentru a delibera în sistemele de democraţie directă. 
APLIZIE 

Moluscă gasteropodă denumită vulgar „iepure de mare". Familia 
aplizidelor aparţine subordinului opistobranhiatelor. 

APNEE 

Oprirea momentană a respiraţiei (din cuvîntul grecesc pnein , „a 
respira", şi a privativ). Scufundare în apnee : scufundare fără echipa¬ 
ment de scafandru, singurele rezerve de aer fiind cele din plămîni. 
ARISTOTEL 

Celebru filosof grec, născut la Stagira, mort 1a Chalcis (384 — 322 
î.e.n.). Fiul lui Nicomah, discipol al lui Platon*, preceptor şi prieten 
al lui Alexandru cel Mare, întemeietorul şcolii peripatetice şi al 
Liceului, a fost supranumit „Prinţul filosofilor". în afara operelor sale 
filosofice, morale, politice, logice şi fizice ( Metafizica; Organon; 
Poetica; Retorica; Etica nicomahică; Politica; Fizica; etc.), a lăsat 
numeroase scrieri de ştiinţe naturale, care fac din el întemeietorul 
anatomiei şi fiziologiei comparate şi primul clasificator al animalelor 
marine (Istoria animalelor). 

ASTENOSFERĂ 

Pătură situată în interiorul Pămîntului, imediat sub iitosferă, de unde 
urcă magma vulcanilor şi care, prin plasticitatea sa, permite mişcarea 
plăcilor superficiale (vezi Tectonica*plăcilor). 

ASTROLAB 

Instrument care serveşte la măsurarea poziţiei aştrilor şi a înălţimii 
lor deasupra orizontului. 

AVEN 

Puţ natural într-un platou calcaros, datorat prăbuşirii tavanului unei 
peşteri subterane. 

BACON 

(Francis Bacon de Verulan, 1561 —1626). Filosof şi cancelar al An¬ 
gliei, născut şi mort la Londra, autor al lucrării Novum Organum , în 
care pune bazele ştiinţei moderne şi în special ale metodei experimen¬ 
tale — ca reacţie la logica scolastică. 

BENTONIC 

Se spune despre un animal care trăieşte pe fundul mării sau al apelor 
dulci. Totalitatea animalelor bentonice constituie bentos- ul. 
BIOSFERĂ 

Acest cuvînt desemnează, în funcţie de autor, fie pătura subţire a 
Pămîntului unde viaţa e posibilă (între scoarţa terestră şi atmosferă), 
fie totalitatea fiinţelor vii (microorganisme, plante şi animale). 
BRAHIOPODE 

Clasă de nevertebrate marine cu cochilie bivalvă şi cu două braţe pe 
laturile gurii. Se cunosc mulţi reprezentanţi fosili, formele actuale 
fiind foarte puţine ca număr. 

BRIOZOARE 

Filum de animale acvatice fixate, care se înmulţesc prin înmugurire şi 
trăiesc în colonii, prevăzute cu un tub digestiv în formă de V şi cu 
tentacule bucale. Numele lor (din cuvintele greceşti bruon , „muşchi“, 
şi zoon , ,,animal u ) face aluzie la aspectul de muşchi de pămînt al 
coloniilor lor. Se împart în general în două clase: endoprocte şi 
ectoprocte. 

BRONZ (EPOCA DE) 

Nume dat perioadei protoistorice de răspîndire a tehnicilor de 
fabricare a acestui metal în bazinele Orientului Apropiat şi 
Mediteranei şi care corespunde, în linii mari, celei de a doua treimi a 
mileniului al doilea î.e.n. 

BUFFON 

(Georges-Louis Leclerc, conte de), naturalist francez născut la Mont- 
bard şi mort la Paris (1707—1788), autor al monumentalei lucrări 

Istoria naturală şi al unui tratat de geologie intitulat Despre epocile 

naturii 

CALDERA 

Acest cuvînt portughez (se scrie şi ,,caldeira“) înseamnă „căldare" şi 
desemnează, în vulcanologie, o depresiune rezultînd din distrugerea 
unui con vulcanic, în urma unui paroxism exploziv. 

CALIMAH 

Poet şi învăţat alexandrin din secolul al III-lea î.e.n. A condus Bi¬ 
blioteca din Alexandria şi a scris vreo 800 de cărţi, dintre care cele 
mai multe n-au ajuns pînă la noi. 

CAPRINE 

Grup de animale asemănătoare cu capra şi curpinzînd, în afara 
acesteia din urmă, caprele de stîncă, caprele sălbatice etc. Familia 
bovidelor, ordinul rumegătoarelor. 

CENUŞĂ 

Minuscule particole minerale azvîrlite de centrul de erupţie al vul¬ 
canilor, care pot să urce foarte sus în atmosferă şi să acopere regiuni 
întregi cu o pătură groasă de mai mulţi centimetri şi chiar de mai mulţi 
metri. 

CNOSSOS 

Capitala Cretei minoice, unde se ridica cel mai vast şi mai frumos palat 
din insulă (de mai multe ori mărit şi reconstruit în secolele al XVI-lea 
şi al XV-lea î.e.n.). Acolo a condus britanicul A.-J. Evens în 1900 
celebrele săpături care au permis să se înţeleagă importanţa 
civilizaţiei cretane din epoca de bronz. 

CRITIAS 

Intitulat şi Atlantida , acest dialog neterminat al lui Platon pare să 
continue Republica şi Timeu şi să preceadă Legile. Partea esenţială o 
constituie descrierea raporturilor mitice dintre cetatea Atenei primi¬ 
tive şi Atlantida, ale cărei instituţii şi obiceiuri fac obiectul unor ample 
analize. 

DERIVA CONTINENTELOR 

Teorie geologică sugerată mai întîi de francezul Elisee Redus şi 
desăvîrşită, la începtutul secolului al XX-lea, de germanul Wegener, 
potrivit căreia continentele moderne rezultă din fragmentarea şi dis¬ 
persarea bucăţilor unui mare continent primitiv unic, numit Pangea. 
Teoria tectonicii plăcilor a reluat şi a dezvoltat această ipoteză, 
dîndu-i o explicaţie fizică. 

DIODOR DIN SICILIA 

Istoric grec contemporan cu Iisus Christos, autor al unei foarte 
preţioase Biblioteci istorice în care sînt adunate numeroase cunoştinţe, 
anecdote şi legende despre lumea antică. 

ECOSISTEM 

„Unitatea" de bază în ecologie. Ecosistemul cuprinde ansamblul 
mediului natural şi al speciilor vii care fl populează. Se disting marile 
ecosisteme, sau macroecosisteme (de exemplu: Marea Mediterană), 
ecosistemele medii, sau mezoecosisteme (de exemplu: golful Nisa) şi 
micile ecosisteme, sau microecosisteme (de exemplu: o stîncă din 
golful Nisa). 

ELENISTIC 

Se spune despre perioada istorică ce ţine de la campaniile lui Ale¬ 
xandru cel Mare pînă la cucerirea Greciei de către Roma. Adjectivul 
se aplică de asemenea stilului artistic deosebit care caracterizează 
această epocă tulbure, dar plină de idei şi de realizări. 

GIRELĂ 

Gen de peşti teleosteeni, cuprinzînd nişte peşti frumoşi, lungi de vreo 
douăzeci de centimetri şi strălucitor coloraţi. Specia Julis vulgaris este 
comună în Mediterana şi trebuie să figureze în orice ciorbă pes¬ 
cărească bună. 

GLACIATIE 

Perioadă geologică de răcire climatică ce se caracterizează prin 
extinderea calotelor polare şi prin înaintarea gheţarilor. Ultimele trei 
glacialii, numite după afluenţi ai Dunării, sînt Mindel, Riss şi Wiirm. 
GORGONĂ 

Tip de coral din familia gorgonidelor şi din ordinul octocoralierilor 
(clasa antozoare), caracterizat prin coloniile sale de polipi foarte 
ramificaţi şi prin scheletul său făcut dintr-o substanţă cornoasă. 
GRAMINEE 

Familie de plante monocotiledonate, cu frunze în general alungite şi 
flori mici grupate în spiculete. Sînt „ierburile" pajiştilor din care 
unele, selecţionate, au dat cerealele (grîu, secară, orz, ovăz, porumb 
etc.). Se mai scrie şi „graminacee". 

GREGAR 

Se spune despre o specie care trăieşte în grupuri numeroase. Grega- 
rismul poate să fie permanent, dar şi temporar — favorizat, în special, 
de apropierea anotimpului reproducerii. 

HERODOT 

Supranumit „părintele istoriei", acest istoric grec născut la Halicarnas 
(c. 484 — c. 425 î.e.n.) a grupat în Istoriile sale aproape toate informa¬ 
ţiile istorice şi geografice ale timpului său — la care a adăugat, fără 
să creadă prea mult în ele, numeroase legende egiptene, persane şi 
cimeriene. 

HESIOD 

Unul dintre cei mai vechi poeţi greci (secolul al VlII-lea î.e.n.),născut 
probabil în Beotia, dar, poate, legendar, fi sînt atribuite mai multe 

opere cu caracter religios, didactic sau moral: Munci şi zile; Teogonia; 
Scutul lui Hercule. 

HOMER 

Cel mai ilustru poet grec, autorul Iliadei şi Odiseei , a cărui existenţă 
este legendară, dar pentru care şapte oraşe greceşti revendică onoa¬ 
rea de a se fi născut acolo. Lucrările moderne, îndeosebi lingvistice, 
par să demonstreze că Iliada şi Odiseea , poeme eroice de inspiraţie 
creţ ană şi miceniană, compuse pe la mijlocul secolului al VlII-lea 
î.e.n., nu sînt scrise de aceeaşi mînă. Iar Imnuri homerice şi Batraho- 
miomahia ar fi şi ele compuse de un alt poet, deşi u sînt atribuite în 
mod tradiţional aedului orb din Kos. 

LABELUM 

La orhidee, petală inferioară mare cu forme şi culori ciudate, care 
imită uneori perfect aspectul unei insecte (Ophrys). 

MAGMĂ 

Termen desemnînd substanţele în fuziune care se întîlnesc în scoarţa 
terestră. Magma străbate scoarţa prin fisuri şi scapă sub formă de lavă 
prin centre de erupţie. în funcţie de provenienţă, ea poate fi foarte 
fluidă şi bazaltică sau, dimpotrivă, vîscoasă: în acest din urmă caz, 
datorită gazelor pe care le închide sub ea în timpul erupţiei, poate să 
creeze condiţii producerii unei explozii formidabile. 

MICENIAN 

Civilizaţia miceniană, care a avut ca centre Micene, Tirint şi Or- 
chomene, a înflorit în urma civilizaţiei cretane, pe care a asimilat-o 
din plin. A ajuns 1a apogeu între 1400 şi 1200 î.e.n. 

MINOIC 

Referitor la Minos, rege legendar al Cretei antice. Civilizaţia minoică, 
o civilizaţie strălucită, este împărţită în mod curent de către arheologi 
în minoică veche (între 3000 şi 2100 î.e.n.), minoică medie (2100 — 
1580) şi minoică recentă (1580—1200). 

MIT. 

Iniţiale pentru Massachusetts Institute of Technology. 

MOLUŞTE 

Filum de animale caracterizate în special prin corpul lor moale aco¬ 
perit cu o manta care secretă adeseori o cochilie calcaroasă. Se disting 
cinci clase principale: amfmeurieni (chitoni), gasteropode (melci de 
livadă, conuşi, Murex), scafopode (Dentalium), lamelibranhiate sau 
bivalve (stridii, midii) şi cefalopode (calmari, sepii, caracatiţe). 
MUREX 

Gen de moluşte gasteropode cuprinzînd numeroase specii din mările 
temperate şi calde, cu cochilia spiralată, ornamentată cu ţepi şi pre- 

167 









lungită cu un tub lung. Din aceşti Murex din Mediterana extrăgeau 
anticii purpura, cu care îşi vopseau ţesăturile în roşu închis. 

NIŞĂ ECOLOGICĂ 

Loc de încadrare a unei specii vii într-un lanţ alimentar, într-un 
ecosistem. Rechinul şi delfinul, mari carnivore, ocupă aceeaşi nişă 
ecologică, cu toate că nu aparţin aceleiaşi clase zoologice. 
PĂŞUNAT EXCESIV 

Accident ecologic care apare atunci cînd consumul unei populaţii de 
ierbivore (rumegătoare etc.) depăşeşte capacităţile de înnoire ale 
vegetaţiei locale. Ţinuturile vizate sînt transformate treptat în 
deserturi, iar procesul este accelerat şi mai mult de tropăitul 
animalelor, de eroziunea provocată de ploi etc. 

pH 

Potenţial de hidrogen. Acest indice permite să se exprime 
concentraţia ionilor de hidrogen dintr-o soluţie. Cu cît acesta din 
urmă conţine mai mulţi ioni H +, cu atît e mai acidă. Prin definiţie, 
apa pură posedă un pH egal cu 7. Mediile unde pH-ul este inferior 
lui 7 sînt acide, cele care au mai mult de 7 sînt bazice. 

PIATRĂ PONCE 

Rocă vulcanică foarte poroasă şi foarte uşoară, varietate de feldspat 
ortoclaz. 

PINDAR 

Poet liric grec, născut la Cynoscephales, mort Ia Argos (521 — 441 
î.e.n.). Ale sale Ode triumfale , sat i'Epinicia, împărţite în Olimpice , 
Pitice , Nemeice şi Istmice , reprezintă una din culmile poeziei univer¬ 
sale. 

PLATON 

Celebru filosof grec, născut la Egina, mort la Atena (429 — 347 î.e.n.). 
Discipol al pitagoreicilor, apoi cel mai de seamă elev al lui Socrate, a 
întreprins, după moartea maestrului său (399), o serie de călătorii în 
Egipt, Sicilia şi Italia. îşi ţine prelegerile în grădinile lui Academos 
(de unde numele de Academie care i s-a dat şcolii lui). A încercat să 
aplice prin intermediul lui Denis din Siracusa teoriile sale politico- 
filosofice. A scris mai ales magnificele sale Dialoguri , în care îşi 
dezvoltă idealismul lui sistematic (Banchetul; Fedra; Apologia lui 
Socrate; Criton; Gorgias; Theetet; Parmenide; Republica; Timeu; 
Critias; Legile; etc,). 

PLETHRU 

Măsură de lungime grecească, reprezentînd a şasea parte dintr-un 
stadiu, adică 100 de picioare sau 30 de metri în unităţile actuale. 

PLIN1U CEL BĂTRÎN 

(Caius Plinius Secundus). Naturalist latin, născut la Como în 23 e.n.; 
care a redactat monumentala Istorie naturală în care a notat tot ce se 
ştia pe atunci în domeniile astronomiei, fizicii, zoologiei, botanicii, 
medicinii şi agriculturii. A murit asfixiat de vaporii rezultaţi din 
erupţia Vezuviului pe care venise s-o observe în 79. Nepotul său, 
Pliniu cel Tînăr, s-a remarcat mai ales prin Scrisori , care au rămas 
celebre. 


PLUTARH 

Istoric şi moralist grec, născut şi mort în Beoţia (c. 45 - 50 -125 e.n.). 
A scris mai multe lucrări reunite sub titlul Scrieri morale , dar este 
cunoscut îndeosebi prin Vieţi paralele ale oamenilor iluştri ai Greciei 
şi ai Romei. 

POSIDONIU 

Istoric şi filosof stoic, născut în Siria (135 — 50 î.e.n.). A tinut prelegeri 
la Rodos (unde a fost maestrul lui Cicero), apoi a devenit ambasador 
la Roma. 

RĂPITOARE 

Vechi ordin de păsări caracterizate prin gheare şi cioc puternice şi 
încovoiate, dar care sînt împărţite astăzi în două ordine foarte dis¬ 
tincte: răpitoare diurne, sau falconiforme (erete, acvilă, şoim, vultur 
etc.), şi răpitoare nocturne, sau strigiforme (bufnită, cucuvea etc.). 
REG 

întindere deşertică acoperită cu pietrişuri. Marele reg saharian ocupă 
sute de kilometri pătraţi. 

RIFT 

Acest cuvînt englezesc, care înseamnă „crăpătură", este folosit de 
geologi pentru a desemna marile fisuri ale scoarţei terestre, pe unde 
magma, venită din adîncimi, se extrude şi provoacă deriva* continen¬ 
telor. 

RÎNDUNICA DE MARE ROŞIE 

Nume dat, din cauza culorii lor, mai multor specii de peşti apartinînd 
genului Trigla (rîndunica de mare, rîndunica de mare bot-de-furcă 
etc.) 

SAFO 

Poetă greacă. A trăit în insula Lesbos în secolele VII — VI î.e.n. A 
scris ode, imnuri, elegii şi epitalamuri care, din nefericire, în cea mai 
mare parte nu ne-au parvenit. Potrivit unei tradiţii îndoielnice,ar fi 
fost o curtezană şi preoteasă a dragostei „safice". 

SCOARŢA TERESTRĂ 

Pătură periferică a globului, corespunzînd parţial litosferei. Este 
constituită din mari plăci mobile (vezi Tectonica*plăcilor). 

SOCRATE 

Ilustru filosof grec (468 — 399 î.e.n.), născut la Alopece (Atica) şi mort 
la Atena. Maestru al lui Alcibiade, adversar al sofiştilor, n-a lăsat 
nimic scris. Nu cunoaştem învăţătura lui decît din Dialogurile celor 
doi celebri elevi ai săi, Platon* şi Xenofon. Ironiile lui la adresa celor 
puternici, spiritul caustic, lipsa de respect au sfîrşit prin a deranja 
autorităţile care l-au acuzat de impietate şi l-au silit să se omoare, 
dîndu-i să bea o cupă cu cucută. Filosofia lui, al cărei ton rămîne 
preponderent ironic, se vrea o „moaşă a spiritului" (maieutica). De¬ 
viza lui este citată adeseori: Gneothi seauton } „Cunoaşte-te pe tine 
însuti". 

SONAR 

Siglă din englezescul: SOund NAvigation and Ranging , aparat militar 
de detecţie a submarinelor în imersiune. Astăzi, acest cuvînt e aplicat 
tuturor sistemelor de ecolocatie (localizarea unor obiecte sub apă 
prin analiza ecoului undelor emise) şi în special celor cu care sînt 
înzestrate în mod natural anumite animale (cetacee, diverse pinipide). 
SPIROGRAF 

Vierme marin, anelidă polichet sedentar, a cărui înfăţişare seamănă 
puţin cu cea a unei „flori". Trăieşte într-un tub (peduncul) pe care îl 
secretă şi din care lasă să iasă tentacule (parapode) dispuse în buchet. 
STADIU 

La greci, măsură de lungime avînd 600 de picioare de 30 de centimetri, 
adică 180 de metri. 

STRABO 

Geograf grec, născut în Cappadocia (c. 58 î.e.n. — c. 21 sau 25 e.n.), 
autor al unei mari Geografii , remarcabilă prin precizia descrierilor, 
cît şi prin importanta care se dă în ea relaţiilor dintre ţări şi oameni. 
TECTONICA PLĂCILOR 

Teorie geologică unificatoare, potrivit căreia vulcanismul, cutre¬ 
murele de pămînt şi deriva* continentelor se explică prin divizarea 
scoarţei* terestre în şase mari plăci principale, mobile unele în raport 
cu altele. Interacţiunea a două plăci dă naştere la seisme, la manifes¬ 
tări magmatice, şi provoacă înălţarea bruscă a unui lanţ de munţi. 
Liniile de separare ale plăcilor sînt situate în marea lor majoritate în 
ocean: este vorba de dorsalele medio-oceanice, pe unde magma 
bazaltică scapă de sub litosferă. 

TEODOLIT 

Instrument folosit în geodezie pentru măsurarea unghiurilor sau pen¬ 
tru evaluarea distantelor zenitale. 

TIMEU 

Dialog în care Platon* evocă prima oară mitul Atlantidei şi 
care conţine rezumatul teoriei ideilor autorului. 

TUCIDIDE 

Cel mai renumit istoric grec (c. 460 — c. 395 î.e.n.), dublat de un stilist 
inegalabil. Este cunoscut îndeosebi pentru opera sa Istoria războiului 
peloponesiac. 

VIOLET 

Animal marin din clasa urocordatelor şi familia ascidiilor, a căror 
carne este foarte apreciată de pescarii din Mediterana. 

